
A kötet döbbenetes, ugyanakkor felemelő olvasmány. A halál 
közeléből visszatértek beszámolói és haldokló betegek életvégi 
élményei alapján végzett tudományos kutatásainak tanulságai 
megszívlelendőek. 

A szerző az intenzív osztályokon ápolónővérként eltöltött éveket 
követően öt teljes évet áldozott arra az alapos, kiterjedt 
kutatómunkára, melynek során egyedülálló alapossággal tárta fel és 
rendszerezte a halálközeli élmények jelenségével kapcsolatos 
tényeket, élményeket, tapasztalatokat. A téma tudományos 
vizsgálata precízen dokumentált esetek százain alapul. 

Részletes beszámolókat olvashatunk arról, hogy a halálközeli 
élmények milyen drámai módon változtatták meg az átélők további 
életét, hogyan fordultak teljes lényükkel azon értékek felé, melyek az 
életben, az emberi kapcsolatokban valóban lényegesek. 


Dr. Penny Sartori 
Uton a fény felé 


A halálközeli és életvégi élmények bölcsességei a 
teljesebb életért 


Köszönetnyilvánítás 

Nagyon sok embernek tartozom köszönettel és hálával, az ő 
segítségük nélkül ez a könyv nem készülhetett volna el. 
Mindenekelőtt szeretném megköszönni férjemnek, Enricónak, hogy 
az első pillanattól fogva támogatott — érzelmileg és anyagilag is. Ha 
ő nem vállalt volna  pluszmunkát, nem tudtam volna 
részmunkaidőben dolgozni az intenzív osztályon, és ilyen sok időt 
szentelni ennek a mindent felemésztő vállalkozásnak. Köszönettel 
tartozom továbbá családom többi tagjának, férjem családjának és 
barátaimnak, amiért segítettek, támogattak, és megértéssel fogadták 
időigényes és sok évig tartó elfoglaltságaimat. 

Paul Badham professzornak és dr. Peter Fenwicknek, akik 1997 
és 2005 között felügyelték a doktori kutatásaimat, és továbbra is 
figyelemmel kísérik utamat, felbecsülhetetlen értékű tanácsokkal 
látva el. A New York-i Lifebridge alapítványnak, amiért a kutatás 
ideje alatt anyagilag támogatta egyetemi tanulmányaimat. 

Az intenzív osztályon dolgozó kollégáimnak a Morriston és 
singleton kórházakban - ha tehetném, mindnyájatok nevét 
megemlíteném. Hálás vagyok, hogy ilyen fantasztikus csapattal 
dolgozhattam együtt, mindig örömmel emlékszem vissza ezekre az 
időkre. Valódi megtiszteltetés volt számomra, sosem fogom 
elfelejteni. Büszke vagyok rá, hogy ezeken az osztályokon 
dolgozhattam. Jó érzéssel gondolok az ottani munkára, a betegekre 
és a munkatársakra, bár az éjszakai és hétvégi műszak, valamint az 
fél hatos koránkelés már kevésbé hiányzik. 

Mély hálával tartozom dr. Pim van Lommelnek. Egy ideje már 
leveleztem vele, de személyesen csak 2006-ban, az IANDS houstoni 
konferenciáján, illetve 2012-ben a wisconsini  Medisonban 
megrendezett bioetikai fórumon találkoztunk. Dr. van Lommel és 
munkatársai eredményei igazi áttörést hoztak a halálközeli élmények 
kutatásában, mikor a tanulmányuk 2001-ben megjelent a Lancetben. 
Hatalmas megtiszteltetés volt számomra, hogy elvállalta könyvem 
előszavának megírását. 

A legnagyobb köszönet természetesen a munkám során ápolt 
betegeket (különösen azt a beteget, akinek a halála arra sarkallt, 
hogy minél többet megtudjak a halálról) és azokat az átélőket illeti, 
akik az évek során megosztották velem halálközeli élményeiket. 


Hálásan köszönöm Nektek, hogy nagylelkűen időt szakítottatok arra, 
hogy  elbeszélgessetek velem, — és  megengedtétek, hogy 
élményeiteket a könyvemben is leírjam. Számomra Ti vagytok a 
legnagyobb tanítók. 


MEGJEGYZÉS 


A könyvben szereplő esetek többsége olyan emberektől 
származik, akikkel az évek során szoros kapcsolatba kerültem. Bár 
mindannyian engedélyt adtak rá, hogy felhasználjam történetüket, 
sokan névtelenek kívántak maradni, és ezt tiszteletben tartottam. 

A könyv megírásakor olyan tapasztalatokból merítettem, melyeket 
a munkám során szereztem. Az általam leírt esetek valóban 
megtörténtek, — néhány részletet és nevet —— ugyanakkor 
megváltoztattam, hogy a betegek valódi személyazonossága rejtve 
maradhasson. 


BeryIl nagymamának (1927—2007), 
férjemnek, Enricónak, 
bátyámnak, Juliannak 

és párjának Christophernek, 
valamint annak a tavasznak és nyárnak, 
melyet 2009-ben együtt töltöttünk. 
Igazi ajándék volt. 


Előszó 

Ebben a remek stílusban, közérthetően és mély empátiával 
megírt könyvben Penny Sartori elmagyarázza, hogy a halálközeli 
élmények (egyes magyar publikációkban röviden HKÉ-nek nevezik) 
hogyan gyakorolhatnak nagy hatást az egészségügyi rendszerünkre 
éppúgy, mint a halált tagadó, materialista társadalmunkra. A szerző 
halálközeli élmények terén végzett kutatása és azon képessége, 
hogy nyitott szívvel meghallgassa a súlyos betegeket és haldoklókat 
az intenzív osztályon, teljességgel megváltoztatta az életről és 
halálról alkotott elképzeléseit. Ezt a drámai változást egy haldokló 
beteggel kapcsolatos megrázó élménye indította el. 

Rossz hír a betegeknek, hogy az egészségügyi dolgozók 
többsége még ma sem rendelkezik elegendő tudással ezekről az 
élményekről és a közelmúltban végzett kutatásokról. Személyes 
beszámolókból tudom, hogy az életveszélyes krízisben felmerülő 
halálközeli élmény vagy a fokozott tudatosság élménye még mindig 
sok hitetlenkedő és kritikus kérdést vet fel, mivel a nyugati 
kultúránkban ez az élmény teljesen összeegyeztethetetlen a 
hagyományos felfogással. Amíg saját magunk nem tapasztaltuk meg 
ezt az élményt, addig szinte lehetetlen felfogni és megérteni ennek 
az elsöprő erejű tapasztalásnak az életünkre gyakorolt döbbenetes 
hatását. A halálközeli élmény így sajnos továbbra is érthetetlen és 
ismeretlen jelenség marad a legtöbb orvos, pszichológus, beteg és a 
családjaik számára. Hogyan lehetne tudományos magyarázatot adni 
arra, hogy valakinek tiszta emlékei vannak egy olyan időszakról, 
amelyet eszméletlen állapotban töltött? Hogyan lehetséges, hogy az 
életben tartós változások jelentkeznek egy percekig tartó 
szívmegállás után? A halálközeli élmény katartikus és soha el nem 
felejthető szembenézés a tudatunkban rejlő végtelen dimenziókkal. 
A fennálló világnézet ilyenkor szélsőségesen átalakul: ,Olyan volt, 
mintha valaki más lennék, de ugyanazzal az identitással." 
Nyilvánvalónak tűnik, hogy a nyugati világban a halálközeli élményt 
nem lehet pusztán orvosi krízisként meghatározni, hiszen az egy 
pszichológiai és spirituális válság is egyben. 

sokan, sok helyütt írtak már különleges vagy ,módosult 
tudatállapotokról. Ám meglepő módon sokan máig sem hallottak 
vagy olvastak a halálközeli élményekről és azok sorsfordító 


hatásairól. Sajnos közéjük tartozik az egészségügyi dolgozók — 
orvosok, ápolók, kiszolgáló személyzet — többsége is. Rá kell 
döbbennünk, hogy a jelenlegi orvosi ismereteink szerint nem 
lehetséges a tudatosság megtapasztalása a szívleállás alatt, a 
keringés és a légzés leállásakor, a súlyos EEG-eredményekkel 
kísért mély kómában vagy a rák végstádiumában bekövetkező 
életveszélyes krízisben. Mégis megesik, hogy a betegek arról 
számolnak be, hogy a szívmegállással vagy kómával együtt járó 
eszméletvesztett , állapotban ellentmondásos módon fokozott 
tudatosságot éltek át. Mindezt egy olyan világban, ami mellőzi az idő 
és tér hagyományos korlátait, miközben működött az érzékelésük, 
érzelmeket éltek át, tudatában voltak önmaguknak, kora gyermekkori 
emlékeik elevenedtek meg, és esetleg kívülről és felülről tekintettek 
az élettelen testükre. Raymond Moody Élet az élet után című 
könyvének megjelenése óta ezeket a rendkívüli tudati 
tapasztalásokat halálközeli  élményeknek nevezik. Az ilyen 
élményeket a fokozott tudatosság különleges állapotában 
megtapasztalt . benyomások, amelyek számos  ,egyetemes" 
összetevőt is magukban foglalnak, úgymint a testen kívüli élményt, a 
kellemes érzéseket, alagutat vagy fényt, eltávozott hozzátartozókat, 
az élet lepergését, vagy a tudatos visszatérést a testünkbe. A 
tapasztalatok szerint halálközeli élmény egészen különböző 
körülmények között jelentkezhet. Ilyen a szívmegállás (klinikai halál), 
a vérveszteség miatt fellépő sokk (például szüléskor), a sztrókot 
vagy a traumából eredő agysérülést követő kóma, a fuldoklás vagy a 
fulladás, de idetartoznak a nem közvetlenül életveszélyes súlyos 
betegségek is, úgymint a depresszió (egzisztenciális krízis), az 
elszigetelődés, a meditáció  (megvilágosodás-élmény vagy 
egységélmény), a közvetlen közelünkben történő balesetek 
(halálfélelemélmény), a betegségek végstádiuma (életvégi élmény) 
vagy néha a minden ok nélküli élmények. Ezek az élmények mindig 
mély változásokat hoznak az élet megértésében, fokozódik általa az 
intuitív érzékenység, és megszűnik a haláltól való félelem. A 
korszerű újraélesztési módszereknek köszönhető egyre növekvő 
túlélési aránynak és az életveszélyes betegségek hatékonyabb 
kezelésének köszönhetően ilyen tapasztalások egyre gyakrabban 
jelentkeznek. 


A halálközeli élmények tartalma és a betegekre gyakorolt hatásai 
világszerte összecsengnek. Mégis az élmény személyes jellege és 
az egységes vonatkoztatási rendszerének hiánya egyéni kulturális 
és vallási eltérésekhez vezet, amelyek meghatározzák ennek a 
szavakkal kifejezhetetlen élménynek a leírására és értelmezésére 
használt szókincset. Egy nemrég Németországban és az Egyedült 
Államokban elvégzett reprezentatív közvélemény-kutatás szerint a 
nyugati világ teljes lakosságának közel 4 százaléka élt át ilyen 
élményt. Ez az Egyesült Királyságban 2,5 millió, az Egyesült 
Államokban pedig 9 millió átélőt jelent! 

Penny Sartori több okból fogott bele a jelenség vizsgálatába: 
egyrészt a halálközeli élmények oka, tartalma és utóhatásai iránti 
érdeklődése vezette, másrészt a saját kórházában széleskörű 
tudatlanságot tapasztalt e téren. Tudta, hogy sok egészségügyi 
dolgozó vitatja e jelenségek létezését. Az anekdotikus beszámolók 
esetében lehetetlen volt kideríteni, hogy valóban megtörténtek-e az 
adott élmények, különösen akkor, ha azok testen kívüli élményekről 
(TKÉ) szóltak. Nem lehetett tudni azt sem, hogy az illető valóban 
közel kerülte a halálhoz, hogy megállt-e a szíve, tényleg eszméletlen 
állapotban volt-e, milyen gyógyszert adtak be neki, illetve, hogy 
rendellenes volt-e a vérnyomása. Miután azonban Penny elindította 
saját kórházi kutatásait, amelyek elérhetővé tették az összes ilyen 
orvosi adatot, már sokkal nehezebbé vált a jelenség elutasítása. Így 
már kevésbé volt meggyőző olyan ,materialista" tényezőknek 
tulajdonítani az élményt, mint az oxigénhiány vagy a gyógyszerek 
hatása. 

Penny súlyos betegek körében végzett vizsgálatának alapja 
három mintacsoport volt. Az elsőben olyan betegek szerepeltek, akik 
az adatgyűjtés első évében túlélték az intenzív terápiás osztályra 
való bekerülést. A 243 betegből csak ketten számoltak be halálközeli 
élményről (0,8 százalék) ketten pedig testen kívüli élményről (0,8 
százalék). A második mintába az adatgyűjtés öt éve során 
szívmegállást túlélők kerültek be. Itt sokkal kevesebb beteg 
szerepelt, a halálközeli élmény gyakorisága ugyanakkor jelentősen 
magasabb volt. A 39 beteg közül heten számoltak be róla (17,9 
százalék). A vizsgálatában a halálközeli élmény aránya közel 
megegyezett azzal, amit három, szívmegállást túlélők körében 


nemrég végzett vizsgálatban is találtak. A harmadik minta olyan 
betegeket tartalmazott, akik az adatgyűjtés öt éve alatt halálközeli 
élményről számoltak be. Ezek között voltak olyan élmények, 
amelyek szívmegállás során jelentkeztek, míg mások valamilyen 
orvosi vészhelyzet kapcsán bekövetkezett eszméletvesztés során 
merültek fel. Az öt év során összesen 15 beteg számolt be 
halálközeli élményről. Ezenkívül nyolcan testen kívüli élményről is 
beszámoltak. 

Mióta a szívmegállást túlélők körében végzett számos vizsgálat 
megjelent, méghozzá megdöbbentően hasonló eredményekkel és 
következtetésekkel, azóta a halálközeli élmények jelenségét már 
nem lehet tudományosan mellőzni. Ez az élmény hiteles tapasztalat, 
amelyet nem lehet azon az alapon elutasítani, hogy puszta 
képzelgésnek,  halálfélelemnek,  hallucinációnak,  pszichózisnak, 
gyógyszerhatásnak vagy oxigénhiánynak címkézzük. Penny Sartori 
is hasonló következtetésre jut: a jelenlegi ismeretek szerint szinte 
lehetetlen tudományos magyarázatot találni a halálközeli élményekre 
mindaddig, amíg azt ,hisszük", hogy a tudat pusztán a működő agy 
mellékterméke. Szerinte az a tény, hogy sokan a tudatukban átélt 
kristálytiszta élményekről számolnak be, miközben az agyműködés 
leállt, nehezen összeegyeztethető a jelenlegi orvosi állásponttal. A 
legtöbb orvos, filozófus és pszichológus által vallott, az agy és a 
tudat kapcsolatáról szóló jelenlegi materialista nézet túl korlátozott 
ennek a jelenségnek a tényleges megértéséhez. Jó okunk van 
feltételezni, hogy a tudatunk nem mindig van összhangban agyunk 
működésével: a fokozott tudatosság időnként a testtől függetlenül is 
megtapasztalható. Számos európai és amerikai kutató arra a 
megkerülhetetlen következtetésre jutott, hogy az agy valószínűleg 
elősegíti, nem pedig előidézi az éber tudatosságot, és az agynak ezt 
a funkcióját adó-vevőnek vagy határfelületnek kell tekintenünk. Azzal 
a tudományos felvetéssel, hogy a tudat korlátlan kiterjedésű, vagyis 
mindenütt jelen levő jelenség, természetesen a tudomány tisztán 
materialista alapvetéseit is meg kell kérdőjeleznünk. 

A témában a közelmúltban végzett kutatások meglepő 
eredményei és következtetései ellenére még mindig széles körű 
tudatlanság jellemzi az egészségügyi dolgozókat, mivel egyszerűen 
nincs elegendő ismeretük a halálközeli élmény jelenségköréről. Ha 


az egészségügyi dolgozók nincsenek tudatában e jelenség 
összetettségével, akkor nagyon nehéz feladattá válik a megfelelő 
hozzáállás. Ez azért is sajnálatos, mert általában elsőként ők 
kerülnek kapcsolatba a átélőkkel az élmény után, és bizonyos 
esetekben a hosszú távú felépülésükben is részt vesznek. Az 
egészségügyi dolgozók többsége nincs tisztában azzal, hogy a 
halálközeli élmények után nagyon nehéz lehet megtalálni a 
helyünket az életben, mivel az átélteket senki sem tudja igazán 
megérteni. Az emberek félnek elmondani az élményüket, mivel 
aggódnak, hogy kinevetik őket, vagy nem hisznek nekik. A 
kedvezőtlen viszonyulás miatt megeshet, hogy valaki soha többet 
nem beszél az élményről, de általában jellemző, hogy nyilvánosan 
nem szívesen beszélnek róla. Ahogy azt Penny is leírja, a könyvben 
szereplő példák többsége is olyanoktól származik, akik az 
anonimitásuk megőrzését kérték. 

Penny húsz éve próbálja megfejteni a halál és haldoklás titkait. 
Ez a lebilincselően izgalmas könyv ennek a kitartó, elhivatott 
munkának az eredménye -— egy olyan folyamatnak, amely az életről 
is számos fontos tanulsággal szolgált. Olyan dolgokra nyitotta fel 
Penny szemét, amelyeket korábban nem ismert fel, mert sosem 
figyelt rájuk. Számos megkapó történetet idéz olyan betegektől, akik 
beszámoltak neki halálközeli élményükről, és megosztja velünk a 
legnagyobb tanulságot is: éljük jól az életünket, és ne hagyjuk a 
dolgokat elvégezetlenül a halálunk pillanatáig! Fontos, hogy kritika 
és előítéletek nélkül fogadjuk és hallgassuk ezeknek az embereknek 
a mondanivalóját. 

Ha kellő nyitottsággal olvassuk ezt a különleges könyvet, 
tragédiák és traumák nélkül juthatunk hozzá a halálközeli élmények 
pozitív tanulságaihoz. Nemcsak az egészségügyi dolgozóknak és az 
átélőknek ajánlom meleg szívvel ezt a könyvet, hanem a halálos 
betegeknek és családtagjaiknak is. 


Pim van Lommel kardiológus, 
a Consciousness beyond Life 
(Tudatosság az életen túl) 
című könyv szerzője 


Bevezető 


Mindnyájan tudjuk, hogy meg fogunk halni, de egyikőnk 
sem hiszi el. Ha elhinnénk, mindent másként csinálnánk... 
Tanuld meg, hogyan kell meghalni, és megtanulsz élni. 


Morrie Schwartz 


Éppen a betegem testhelyzetét igazgattam az ágyban, mikor 
meghallottam a szívmegállást jelző készülék eltéveszthetetlen 
csipogását. Félbehagytam mindent, szóltam a kollégámnak, hogy 
tartsa szemmel a betegemet, és már rohantam is az ágyhoz. 
Éreztem, ahogy az adrenalin elönti a testemet. Elsőként érkeztem, 
és azonnal megkezdtem a mellkasmasszázst, ezalatt a kollégám 
biztosította a légutakat. Pillanatokon belül újabb kollégák érkeztek — 
az egyik leeresztette az ágyon található matracot, egy másik hozta a 
defibrillátort, a harmadik előkészítette a vészhelyzeti gyógyszereket, 
a negyedik az újraélesztés ciklusait számolta, a többiek pedig 
készültségben várták, hogy átvegyék az újraélesztést vagy szükség 
esetén további gyógyszereket hozzanak. 

, Gyerünk, Bob, ne hagyj itt minket! — kiáltottam, miközben a 
mellkasmasszázst végeztem. Addigra már úgy éreztem, mintha a 
karom le akarna szakadni, de eltökéltem, hogy nem hagyom 
meghalni ezt az embert. Tizenöt perc elteltével a szívmonitor görbéje 
végre megmozdult, a szabálytalan ritmus egyre rendezettebbé vált, 
végül a perctérfogat normalizálódott. Minden porcikám táncot járt — 
megmentettük ennek a férfinak az életét, csodálatos érzés volt! 

A következő napokban úgy döntöttem, meglátogatom Bobot, 
noha az ápolása nem az én hatáskörömbe tartozott. Továbbra is 
lélegeztetőgépre volt kötve, emellett infúziót is kapott, mely a 
vérnyomását stabilizálta. Nem volt közlékeny hangulatban, a korábbi 
találkozásokkal ellentétben nem mosolygott, de még csak nem is 
integetett. Az állapota egyre csak romlott, majd tíz nappal később, 
mikor már semmit sem tehettünk érte, meghalt. Dühös voltam, 
hiszen mi mindent megtettünk annak érdekében, hogy sikeresen 
felépüljön. Akkor alig egy hónapja dolgoztam az Intenzív Terápiás 
Osztályon, és mérhetetlenül büszke voltam arra, hogy életeket 
mentek: bizonyos értelemben hősiesnek éreztem azt, amit 


csináltam. Fiatal voltam és lelkes. Nem gondolkoztam azon, hogy a 
betegek vajon hogyan érezhetik magukat; számomra minden arról 
szólt, hogy megmentsem az életüket, és végre jobban legyenek. 
sosem gondoltam bele igazán, mi is játszódhat le azok fejében, akik 
már nem épülnek fel. 

Úgy 18 hónappal később, 1995-ben aztán az életem gyökeresen 
megváltozott. Éjszakai ügyeletben voltam, és egy férfit ápoltam, aki 
nyilvánvalóan haldoklott. Már 14 hete feküdt az intenzív osztályon, 
így volt alkalmam őt közelebbről is megismerni. Azon az éjszakán is 
köszöntem neki, majd miután átvettem a műszakot az előttem lévő 
ápolótól, ellenőriztem az ágya melletti felszerelést, és előkészítettem 
őt az esti fürdetéshez — ahogy azt az osztály napirendje előírta. 
Mikor megérintettem az elektromos ágy kézi vezérlőjét, hogy 
beállítsam a kívánt magasságot, a beteg kínjában csaknem kiugrott 
az ágyából. Egész testében megfeszült, keze a magasba lendült, 
arca pedig torz grimaszba fordult. Tekintetünk összekapcsolódott, és 
úgy tűnt, mintha egy pillanatra minden megállt volna körülöttünk — 
nem hallottam többé a lélegeztetőgép fújtatását, a gyógyszereket 
adagoló infúziós pumpák zaját, a dialízisgép kattogását vagy a 
háttérben dolgozó kollégák neszezését — a környezetem megszűnt 
létezni, és akkor hirtelen megértettem, hogyan is érezte magát a 
betegem. Beszélni ugyan nem tudott, mert a légcsőmetszés miatt 
lélegeztetőgépre volt kapcsolva, szája azonban némán könyörögve 
a következőket suttogta , Hagyjon, hadd menjek el békében... csak 
hagyjon meghalni?" Sosem fogom elfelejteni, ahogy akkor rám 
nézett; örökké elkísér majd. A tekintete könnyes volt, tele 
fájdalommal és tehetetlenséggel. Az élmény teljesen letaglózott, 
csak álltam ott bénultan, jó öt percen át meg sem tudtam mozdulni. 
Hívtam az orvost, aki újabb adag fájdalomcsillapítót adott neki, a 
beteg szenvedésén azonban láthatóan ez sem segített. Azon 
gondolkodtam, mit is kéne tennem - ha nem fürdetem meg, alapos 
dorgálásra számíthatok a vezető ápolótól, ha viszont megfürdetem, 
azzal csak még tovább gyötröm szegényt. 

Elhúztam a függönyt az ágy körül, és amennyire csak tudtam, 
igyekeztem őt megnyugtatni. Amint kissé lecsillapodott, az 
engedélyével megmostam azon testrészeit, amelyeket elértem, 
ezután csak ültem, és fogtam a kezét. Néhány óra elteltével végre 


megnyugodott, lehunyta a szemét, és könnyű álomba merült. A 
hátralévő idő alatt egyre csak az járt a fejemben, vajon hogyan 
érezheti magát. Élete végén járt, az elmúlt 14 hetet mozdulatlanul 
töltötte, különböző gépekre volt kötve, csaknem minden szervi 
funkcióját egy-egy mechanikus pumpa vette át, mióta bekerült, nem 
aludt egy jót, és életének minden egyes mozzanatáról az 
ápolószemélyzet döntött. Reggel, a kocsiban ülve végigsírtam a 
hazafelé vezető utat, otthon pedig képtelen voltam elaludni, egyre 
csak ő járt a fejemben. Délelőtt aztán telefonáltam a 
munkahelyemre, és megtudtam, hogy két órával a műszakom lejárta 
után meghalt. Olyannyira megrendített a hír, hogy komolyan 
elgondolkodtam azon, hogy feladom az ápolói hivatást. 

Ezután egyre több olyan betegre lettem figyelmes a 
munkahelyemen, akik életük végéhez közeledve hasonló 
élményeken mentek keresztül. A betegek és hozzátartozóik iránt 
érzett együttérzésem jelentősen megnövekedett. Magamhoz 
akartam ölelni őket, segíteni akartam nekik, de nem tudtam. Mindez 
gondolkodóba ejtett — vajon tényleg olyan rossz dolog a halál, hogy 
lehetőségeinkhez mérten mindent el kell követnünk annak 
érdekében, hogy a beteget életben tartsuk? Mi is a halál egyáltalán? 
Mi történik akkor, amikor meghalunk? Miért félünk tőle annyira? Miért 
nem beszélünk róla soha? 

A következő néhány hónapban egyre fásultabbá váltam; amint 
beléptem a munkahelyemre, rögtön átkapcsoltam  ,robot 
üzemmódba". Továbbképzések után kutattam, melyek segíthetnének 
jobban megértenem, hogyan is kell ápolni válságos állapotban lévő, 
haldokló betegeket, de semmit sem találtam, ami megfelelő lett 
volna (ilyesmi sajnos azóta sem létezik). Így hát elkezdtem olvasni a 
halálról, minden könyvet elolvastam a témában, ami csak a kezem 
ügyébe került. Bárhova mentem, mindig volt nálam egy könyv. Aztán 
megismerkedtem a halálközeli élmények jelenségével, és döbbenten 
olvastam, hogy ezek az emberek biztosak benne, hogy nem kell 
félnünk a haláltól! Ápolóként tudományos szemléletem azt súgta, 
hogy ezek az élmények nem többek puszta hallucinációknál vagy 
ábrándoknál, valahogy mégis egyre kíváncsibbá tettek. Elkezdtem 
faggatni a betegeimet, akiket ápoltam, hogy volt-e már részük 


hasonló élményben, de úgy tűnt, egyikük sem tapasztalt még 
ilyesmit. 

Az egyik nővérnek aztán feltűnt, hogy az utóbbi időben egyre 
visszahúzódóbbá váltam, és a szokásos humorérzékem , is 
elvesztettem. Elrendelt egy személyzeti vizsgálatot, amelynek 
keretében megbeszélhettük az aggályaimat. A következő két órában 
aztán  kiöntöttem magamból mindazokat az érzéseket és 
frusztrációkat, amelyek az elmúlt hónapok alatt nyomasztottak. A 
ledöbbent nővér csak annyit tudott mondani: ,Nos, úgy érzem, 
rátapintottál a lényegre. Milyen megoldást javasolsz?" A beszélgetés 
azzal zárult, hogy felállítottam néhány hosszú távú célt. 
Kijelentettem, hogy az egyetlen dolog, ami továbbra is az intenzív 
osztályon tarthatna az lenne, ha a halálközeli élmények kutatásával 
foglalkozhatnék. Nevetett, és azt mondta, erre kevés esélyt lát, mivel 
az Etikai Bizottsághoz kellene fordulnom, szükségem lenne a 
konzulensek és mások engedélyére, és erősen kétli, hogy 
bármelyikük is igent mondana. Annyira valószínűtlennek tűnt az 
egész, hogy végül fel sem írtam a listára. Ugyanakkor biztos voltam 
benne, hogy ezt akarom csinálni, és ettől semmi sem tántoríthatott 
el. 

Két évvel később aztán sikerült elnyernem az Etikai Bizottság, az 
osztályvezetőm és a konzulensek engedélyét, így Paul Badham 
professzor, valamint dr. Peter Fenwick felügyelete alatt elindíthattam 
az Egyesült Királyság halálközeli élmények terén végzett első, 
hosszú távú kutatását. 

A kutatás 1997-ben kezdődött. Ez a vállalkozás, melyet az 
említett beteggel való egykori találkozásom inspirált, nyolc éven át 
teljesen betöltötte az életemet. Valóban meg akartam érteni a halált, 
hogy segíthessek a leendő betegeken, és senkinek se kelljen többé 
megtapasztalnia azt, amit akkor az az ember átélt. Azon olvasók 
számára, akiket inkább a technikai és tudományos vonatkozások 
érdekelnek, már publikáltam egy akadémikus könyvet, amely 
részletesen taglalja a kutatási módszertant, az eredményeket, a 
statisztikai próbákat, valamint az eredmények megbeszélését. 

Az előadásaimat, különösen a nyilvánosakat, sokan látogatják, 
így biztosan mondhatom, hogy az embereket valóban érdekli a 
téma. Mind a laikusok, mind az egészségügyi dolgozók szomjazzák 


e tudást. A kutatásaimról szóló újságcikk kapcsán . világszerte 
számos megkeresést kaptam. Teljesen váratlanul ért az a figyelem, 
amit a munkám kapott, és mivel ezt meglehetősen ijesztőnek 
találtam, amennyire csak lehet, visszavonultam a nyilvánosságtól. 
Úgy éreztem, bedobtak a mélyvízbe. Szerepeltem a televízióban, 
nyilatkoztam a rádióban, sőt még Kolumbiában, Brazíliában és Új- 
Zélandon is megfordultam. Bárhová megyek, azt tapasztalom, hogy 
az emberek szeretnének többet megtudni a munkámról. 

sajnálatos módon a kutatás kapcsán sok félreértés történt, mivel 
az emberek hajlamosak összekötni az eredményeket a halál utáni 
élet lehetőségével. Szeretném egyszersmind tisztázni, hogy nem 
célom bebizonyítani avagy megcáfolni a túlvilági élet létezését — 
csupán arra törekszem, hogy minél jobban megértsem a haldoklás 
folyamatát, és ezzel, amennyire csak lehet, javítsak az életük végén 
lévő betegek ellátásán. Bármit is írtam korábban a haldokló beteggel 
való találkozásomról, nem adhatja vissza azt az érzelmi mélységet, 
melyet egykor megéltem. Az olvasót megkíméltem azoktól a 
fájdalmas részletektől, melyeket annak az embernek el kellett 
szenvednie. Az a kapcsolat, ami 1995-ben megszületett köztünk, 
azóta is arra sarkall, hogy folytassam a kutatást. Nem akarok mást, 
csak javítani a haldokló betegek ellátásán — ez egy olyan dolog, 
mely kivétel nélkül mindnyájunkat érint, mert a halál az egyetlen 
biztos dolog az életben. Én nem szeretnék keresztülmenni azon, 
amin az az ember egykoron. Ezt biztosan tudom. 

Az általam vezetett kórházi kutatásban többnyire olyan halálközeli 
élményeket vizsgáltam, melyek szívmegállás közben jelentkeztek. 
Ezek az élmények ugyanakkor más viszonylatban . is 
megjelenhetnek, ezt a későbbiek folyamán bővebben is kifejtem 
majd. Az évek során több száz beszámolót kaptam olyan 
emberektől, akik halálközeli élményt éltek át. Ezek közül jó néhány a 
könyvben is helyet kapott. A példák kiválasztása persze nem volt 
egyszerű feladat, hiszen rengeteg érdekes, megdöbbentő eset állt a 
rendelkezésemre. Minden beszámoló az eredeti formájában 
olvasható, egyedül a helyesírási hibákat javítottuk ki, és a neveket 
távolítottuk el, mivel a legtöbb megosztó névtelen kívánt maradni. 
Bízom benne, hogy sikerült olvasmányos formába öntenem a 
huszonegy év során gyűjtött ápolói tapasztalataimat, a halálközeli 


élmények terén végzett doktori kutatásom eredményeit és 
mindazokat az ismereteket, melyekkel pályafutásom alatt 
gazdagodtam. A könyv célja az, hogy ezeket az élményeket a 
nagyközönséggel is megismertesse, példákkal szolgáljon, és 
reményeim szerint megmutassa, hogy nem csupán hallucinációkról 
van szó, hanem olyan valós élményekről, melyekből mindnyájan 
tanulhatunk. Bízom benne, hogy az olvasót magával ragadja a téma, 
és a könyv révén sikerül átfogó képet kialakítania a halálközeli 
élmények komplex világáról. És ami még ennél is fontosabb, 
remélem, ha egyszer olyasvalakivel beszélget majd, aki megosztja 
vele hasonló élményett, tisztelettel fogadja majd, bármi legyen is a 
személyes véleménye. 

Igazán kiváltságos helyzetben érzem magam, hiszen rengeteget 
tanultam a betegeimtől és a kutatás résztvevőitől, nem is beszélve 
azokról az emberekről, akik megosztották velem halálközeli 
élményüket. Felemelő élmény együtt lenni ilyen átélővel. Igazi 
megtiszteltetésnek érzem, hogy olyan sokan megosztották velem ezt 
a végtelenül bensőséges, érzelmekben gazdag élményt. 

A szkeptikus olvasóknak azt javaslom, ne ítéljenek 
elhamarkodottan, és ne csak az élmények felszínét lássák meg, 
hanem mögéjük nézve próbálják meg mélyebben is megérteni azok 
valódi összetettségét és gazdagságát. Aki csak teheti, üljön le, és 
hallgasson meg néhány személyes beszámolót — egy dolog olvasni 
a halálközeli élményekről, de egészen más együtt lenni valakivel, 
miközben éppen a saját élményéről mesél. 

Ezzel a könyvvel arra szeretnék rámutatni, hogy a halálközeli 
élmények kétségkívül jelen vannak, és nagyon is valós, gyökeres 
változásokat hoznak azok életében, akik részesülnek bennük. Az 
élmények bölcsessége és pozitív hatása ugyanakkor mindenki 
számára elérhető — csupán tudomásul kell vennünk és meg kell 
értenünk, amit ezek az emberek mondani akarnak nekünk. Azzal, 
hogy patologizáljuk a halálközeli élményeket, nagyon fontos 
tapasztalatoktól fosztjuk meg magunkat. 

Paradox módon a legnagyobb felismerés, ami a kutatás kapcsán 
ért, nem a halálról, hanem az életről szól. A jelenkori technológia, 
valamint fogyasztói és materialista életszemlélet mellett elfelejtettük 
a legfontosabb dolgot — azt, hogy hogyan éljük az életet. A halálról 


és következésképpen az életről alkotott új képem nemcsak abban 
segített, hogy tizenhét éven keresztül mind a mai napig kitartsak a 
munkám mellett az intenzív osztályon, hanem abban is, hogyan 
gondoskodjak saját családom haldokló tagjairól. Nem állítom, hogy 
mindenre tudom a választ — csupán annyit teszek, hogy leírom 
azokat az élményeket, amelyeket nekem is elmeséltek, és remélem, 
képes leszek átadni valamit abból, amit a betegektől tanultam, illetve 
ápolói és kutatói munkám során tapasztaltam. Bízom benne, hogy 
az emberek nyitott elmével olvassák majd e könyvet. Kívánom az 
olvasóknak, hogy találják meg a saját útjukat, és tudjanak meg még 
többet arról az örök rejtélyről, amit halálnak nevezünk! 

A halálközeli élmény 


"A haláltól való félelem több szenvedést szült, mint az 
összes fizikai betegség együttvéve. A halálközeli élmények 
gyógyírt jelentek e szenvedésre, mert azt sugallják, hogy a 
tudat túlmutat a haldokló agyon és testen. Az átélők 
felismerik ezt élményeik során, és a haláltól való félelmet 
végleg maguk mögött hagyva a halhatatlanság teljes 
bizonyosságával térnek vissza az életbe." 


Larry Dossey 


Ez az átfogó, tudományos kutatáson alapuló munka a halálközeli 
élményekkel kapcsolatos minden lényeges kérdésre választ ad: 

e Mi is az a halálközeli élmény? 

e Milyen hatást gyakorol azokra, akik átélték? 

e Milyen körülmények között jelentkezhet? 

e Milyen kulturális változatai vannak? 

e Milyen tudományos elméletek születtek az élmények 
magyarázataként? 

e Milyen eredményeket hoztak a klinikai kutatásaim? 

e Hogyan alakult az egyes kultúrák halálhoz való viszonya a 
történelem során? 

e Milyen tanulságai lehetnek ezeknek az élményeknek az 
egészségügyben dolgozók számára? 

, Miként teheti jobbá és teljesebbé életünket a halálközeli 
élmények pozitív üzenete? 


Az ápolói képzésem 1989-ben kezdődött. A halálközeli élmény 
fogalma akkoriban még teljesen ismeretlen volt számomra. Sosem 
tanultam vagy hallottam róla korábban. Emlékszem, az első évben 
egy női beteget ápoltam egy kórházi osztályon. Tíz egymást követő 
műszakban dolgoztam, így meglehetősen jól megismertem. A tizedik 
alkalommal, miközben a tisztálkodásban segítettem, a hölgy 
félénken elmesélte nekem, hogy ,a mennyországban járt", miután 


leállt a szíve. Azt mondta, a magasból lenézve saját testét látta az 
ágyban feküdni, majd egy csodálatos mezőn találta magát, ahol 
halott édesanyja várta. Arra gondoltam, bizonyára csak hallucinált, 
vagy túl sok fájdalomcsillapítót kapott. Ezzel elintézettnek 
tekintettem a dolgot, és nem is kérdezgettem többet. Szavainak 
valódi jelentőségét csak évekkel később, ismertem fel, azt követően, 
hogy letettem az ápolói szakvizsgát. 

Szeretném, ha mindenki nyitott elmével olvasná e könyvet, és 
maga mögött hagyná mindazokat az előítéletes gondolatokat, 
melyek megpróbálnák meg-vagy éppen kimagyarázni a halálközeli 
élményeket. Könyvem célja, hogy mélyreható és átfogó képet 
nyújtson a halálközeli élményekről és összetevőiről: a pszichológiai, 
spirituális, szociológiai és fizikai utóhatásokról. Emellett azokra a 
társadalmi vonatkozásokra és tudatformáló hatásokra is kitér, 
amelyek a jelenség mélyebb megértéséből fakadnak. A könyv végén 
található fejezet azokat a szociológiai kutatásokat tárgyalja, melyek 
azt mutatják, hogy a halálközeli élmény átélése és elfogadása 
segíthet megérteni, hogy az életünknek értelme van, és növelheti 
önmagunk, mások és a bolygónk iránt érzett szeretetünket, 
tiszteletünket és együttérzésünket. 

MIT IS JELENT VALÓJÁBAN A HALÁLKÖZELI ÉLMÉNY? 

sokak számára ismerősen csenghet a ,halálközeli élmény" 
kifejezés. Egyesek még nem is hallottak róla, míg mások talán 
éppen most ismerik fel, hogy valamikor a múltban már átéltek 
hasonló élményt, de sosem értették, és másnak sem meséltek róla. 

A halálközeli élmény nem új jelenség, számtalan helyen 
felbukkan a történelemben. Megjelenik például a Bibliában (a 
Korinthusbeliekhez írott második levélben,  12:1-9), Platón 
Államában, a római időkben, és gyakran előkerül a középkori 
szövegekben is. Hasonló élményekről szóló feljegyzéseket találunk 
más kultúrákban is, gondoljunk csak a Tibeti halottaskönyvre vagy a 
tibeti delogok élményeire. Hieronymus Bosch (1450-1516) és 
William Blake (1757-—-1827) műalkotásai szintén párhuzamba 
állíthatók ezekkel az élményekkel. 

Dr. Jonan Hampe és dr. Elisabeth Kübler-Ross már az 1970-es 
évek elején megkezdték a halálközeli élmények vizsgálatát. 
Közismertté ugyanakkor csak azután váltak, hogy dr. Raymond 


Moody 1975-ben elnevezte őket halálközeli élményeknek, majd 
megírta az Élet az élet után című könyvét, mely világszerte hatalmas 
sikert aratott. A halálközeli élmény Moody szerint olyan tapasztalás, 
mely a halál közelében, eszméletlen állapotban jelentkezik, és 
meghatározott élményvilággal rendelkezik. Az élmény összetevőit a 
továbbiakban részletesen is kifejtem. 

KORÁBBI KUTATÁSOK 

A halálközeli élmény felismerését követően az 1970-es években 
kiterjedt kutatások kezdődtek, és számos publikáció született a 
témában. Az Egyesült Államokban tevékenykedő úttörő kutatók 
között a legjelentősebbek dr. Raymond Moody, Prof. Kenneth Ringe, 
Prof. Bruce Greyson, dr. Michael Sabomo, dr. Melvin Morse, Nancy 
Evans-Bush és P. M. H. Atwater voltak, míg az Egyesült 
Királyságban élő kutatók közül Prof. Paul és dr. Linda Badham, dr. 
Susan Blackmore, dr. Peter és Elizabeth Fenwick, végezetül dr. 
Margot Grey és David Lorimer érdemel említést. Az 1980-as 
években az Egyesült Államokban megalakult a  Halálközeli 
Tudományok Nemzetközi Egyesülete (/nternational Association of 
Near-Death Studies, IANDS). Jelenleg az Egyesült Királyságban 
hasonló szerepet tölt be a Horizont Kutatási Alap (Horizon 
Reasearch Foundation), mely a tudatosság mélyebb megértését 
tűzte ki céljául. 

Dr. Michael Sabom, dr. Melvin Morse, Prof. Janice Holden, dr. 
Madelaine Lawrence és dr. Maurice Rawlings irányítása alatt további 
klinikai kutatásokat végeztek. Az elmúlt évtizedben dr. Pim van 
Lommel vezetésével Hollandiában, valamint Janet Schwaninger és 
Bruce Greyson professzor vezetésével az Egyesült Államokban 
újabb prospektív klinikai kutatások kezdődtek. 1997-ben dr. Sam 
Parniával párhuzamosan, egymástól függetlenül, szintén hasonló 
kutatásba fogtunk az Egyesült Királyságban. 

HALÁLKÖZELI ÉLMÉNYEK A KÖZELMÚLTBÓL 

Két közelmúltban történt eset különösen nagy port kavart a 
médiában, és komoly vitákat gerjesztett. Anita Moorjani intenzív 
osztályos tartózkodása során halálközeli élményt élt át. 
Előrehaladott . limfómában szenvedett,  felépülésének esélye 
minimális volt. A családja már a legrosszabbra készült, a bátyja is 
hazarepült, hogy mellette lehessen a halálos ágyánál. A halál 


küszöbén Anita kómába esett, és halálközeli élményt élt át. 
Hihetetlen módon felgyógyult betegsége akut fázisából, és ma már 
úgy véli, hogy a limfóma nyomtalanul eltűnt a szervezetéből. Az 
élményt követően élete gyökeresen megváltozott, manapság a 
világot járja, és előadásokat tart, melyeken saját tapasztalatairól 
mesél. Minden bizonnyal az egyik legérdekesebb eset, mely a 
közelmúltban napvilágot látott, dr. Eben Alexandertől származik. Ez 
az egyik legmélyebb halálközeli élmény, mellyel valaha is 
találkoztam, és az a tény, hogy idegsebészként ezt nyilvánosan is 
felvállalta, rendkívül szokatlan és felettébb csodálatra méltó. Dr. 
Alexander az agyhártyagyulladás egyik ritka formájában szenvedett, 
és miután bekerült az intenzív osztályra, hét napig mesterséges 
kómában tartották. 

A halálközeli élmény átélése közben különösen érdekes dolog 
történt vele. Egy csodálatos, pillangószárnyú őrangyallal találkozott, 
akinek gyönyörű, szinte ismerős arca volt, de biztos volt benne, hogy 
sosem látta még ezt az arcot korábban. Dr. Alexandert örökbe 
fogadták, biológiai szüleit alig egy évvel az élmény átélése előtt 
ismerte csak meg. Nővéreitől később megtudta, hogy volt egy húga 
is, Betsy, aki meghalt. Négy hónappal azután, hogy hazaengedték 
az intenzív osztályról, kapott egy fényképet Betsyről (akit azelőtt 
még sosem látott), és rádöbbent, hogy ugyanazt az arcot látja, 
amellyel az élménye során pillangószárnyas őrangyal képében 
találkozott. 

Az élmény rendkívül részletes volt, idegsebész lévén pedig 
megpróbálta azt neurofiziológia szempontból megközelíteni. Orvosi 
képzettsége és az emberi agyról való átfogó ismeretei ellenére 
azonban képtelen volt olyan magyarázatot találni élményére, mely 
összeegyeztethető lett volna a tudatról alkotott jelenlegi tudományos 
elképzeléseinkkel. Ennek eredményeként ma már azon a 
véleményen van, hogy a jelenkori paradigma, miszerint a 
tudatosságot csupán az emberi agy teremti, alapvetően téves. 

Az elmúlt évek során számos orvossal dolgoztam együtt, 
néhányuk pedig bizalmasan elárulta, hogy éppenséggel ő maga is 
átélt már halálközeli élményt. Azok az orvosok, akik ilyen élményt 
élnek át, jobbára  racionalizálják  élményüket, megpróbálják 
valamilyen fiziológiai tényezőnek tulajdonítani, és semmi esetre sem 


mesélnek róla másoknak, mert attól félnek, hogy kiközösítik vagy 
kigúnyolják őket. Az a tény, hogy dr. Alexander nyilvánosan is 
felvállalta tapasztalatait, bizonyítja, milyen erőteljes hatást gyakorolt 
rá az élmény, gyökeresen átformálva mindazt, amit az orvosi 
egyetemen a tudatosságról tanult. 

2013 márciusában előadást tartottam egy franciaországi 
konferencián. Itt találkoztam a marokkói Casablancából származó 
Rajaa Benamourral, aki elmesélte nekem halálközeli élményét. 
Rendkívül érdekfeszítő beszélgetést folytattunk, mivel azonban 
francia nyelvtudásom korántsem tökéletes, kénytelenek voltunk 
tolmácsra hagyatkozni. Rajaa elmagyarázta, hogy az élményt 
követően fényérzékennyé vált, ezért még az épületeken belül is 
kénytelen napszemüveget viselni, hogy megóvja szemét a fénytől. 

A konferencia szinkrontolmácsolás segítségével zajlott, így a 
fejhallgatómon keresztül végig figyelemmel  kísérhettem az 
előadását. Egy érzéstelenítő injekció beadását követően Rajaa 
intenzív halálközeli élményt élt át, melynek során rendkívüli 
ismereteket szerzett, és olyan panorámaszerű visszatekintést élt át, 
mely egészen saját születéséig, sőt még azon is túl, az univerzum 
születéséig repítette vissza. Elmondása szerint mindent 
kvantumszinten élt meg, és olyan kvantumfizikai ismeretekre tett 
szert, melyekről korábban fogalma sem volt. Azóta egyetemi szinten 
tanulmányozza a kvantumfizikát. 

A konferencia során levetítettek egy videóinterjút Rajaa egyetemi 
professzorával is. A professzort, elmondása szerint, mélyen 
megdöbbentették Rajaa kvantumfizikai ismeretei. Olyan tudás és 
megértés birtokába jutott, melyre sem intenzív kurzusokon való 
részvétel, sem pedig a kvantumfizikáról szóló könyvek olvasása 
révén nem tehetett szert. Különösen érdekesnek találtam a 
professzor azon megjegyzését, miszerint olykor még ő maga sem 
értette Rajaa egyes írásait, melyeket azóta számos, fizikai 
szaklapokban megjelenő tanulmány is alátámasztott. 

Rajaa jelenleg könyvet ír a halálközeli élményéről, amely — amint 
azt a konferencián is elmondta — olyan terjedelmes volt, hogy három 
kötetben tudja csak összefoglalni. Kíváncsian várom, hogy többet is 
megtudhassak az élményéről, és bízom benne, hogy a könyvét 
angol nyelvre is lefordítják majd. 


DÖBBENETES EGYEZŐSÉGEK A HALÁLKÖZELI ÉLMÉNYEKRŐL SZÓLÓ 
BESZÁMOLÓKBAN 
Azt mondták, hogy meg fogok halni! 
Egyesek arról számolnak be, hogy hallották, amint a jelenlévők a 
halálukról beszéltek, vagy az orvosok és ápolók valami olyasmit 
mondtak, hogy , Elment", , Elveszítjük" vagy , Nem fogja túlélni". 


Furcsa hangokat hallottam 
Miközben , elhagyják" testüket, sokan búgó, sípoló, örvénylő, 
zümmögő hangot vagy kattogást hallanak. 


Kiléptem a testemből 

A testen kívüli élmény a halálközeli élmény más komponenseittől 
függetlenül, önállóan is megjelenhet. Az átélők jellemzően arról 
számolnak be, hogy hirtelen katapultálnak a testükből, fellebegnek a 
mennyezet alá, lenézve pedig a folyamatban lévő vészhelyzetet és 
saját testüket látják. Nem mindenki ismeri fel rögtön a testét, van, aki 
előbb a beavatkozást végző orvosokat és ápolókat veszi észre. Ezt 
az állapotot gyakran a súlytalanság érzése kíséri, az illető ilyenkor 
azt az ént éli meg , valódiként", amely a magasban lebegve az ágyon 
fekvő testet látja: többé már nem azonosul ezzel a testtel, és nem 
tekinti azt önmaga részének. Hihetetlen módon egyes vak emberek 
is beszámoltak olyan halálközeli élményekről, melyek során testen 
kívüli élményt éltek át. 

A következő beszámolót válaszként kaptam az egyik 
újságcikkemre. 


Felettébb  — izgalmasnak  talállam az írását, 4 és 
meggyőződésem, hogy e terület további kutatásokat kíván. 
Húsz évvel ezelőtt egy versenylovon fellovagoltam egy 
hegyre, a lovam váratlanul megbotlott, a kantár elszakadt, 
és mindketten homlokegyenest belecsapódtunk a földbe. A 
sebesen száguldó egy tonnás állat teste teljesen maga alá 
gyűrt. Úgy két órával később tértem magamhoz, az eső 
lágyan szemerkélt, miközben felülről láttam magamat. A 
sisakom darabokra tört, de egy hang azt mondta, minden 
rendben lesz, csak fel kell állnom, mert nem jött még el az 
én időm, a lányomnak pedig még szüksége van rám. Úgy 
éreztem, mintha fél lábbal már a mennyben jártam volna, 
odafentről szemléltem az eseményeket, miközben egy 
láthatatlan hang beszélt hozzám. 

Ebből a lebegő helyzetből figyeltem, ahogy a testem 
feltápászkodott, és elindult lefelé a hegyen, egy meredek, 
kavicsokkal borított erdei csapást követve. Mikor elértem az 


erdészet melletti parkolót, egy férfi sietett a segítségemre, 
besegítette a testemet az autójába, majd rákanyarodott a 
főútra. Immár az autó felett lebegtem, mely hamarosan 
megállt az egyik barátnőm kocsija mellett. Áttették a 
testemet az ő autójába, majd a kórház felé vettük az irányt. 
A férje eközben elindult a hegyre, hogy megkeresse a 
lovamat. Miután beértünk a kórházba, egy orvos 
megvizsgálta a testemet, a tudatom eközben mindvégig az 
ágy felett lebegett. Megröntgenezték a fejemet, és azt 
mondták a barátnőmnek, hogy vigyen haza. Ő azonban 
nem engedelmeskedett. Odalebegtem hozzá,, és azt 
mondtam neki, hogy kerítsen egy másik orvost. A 
következő doki aztán átgurított egy apró műtőbe, ahol 
kiderült, hogy összeesett a tüdőm, így azonnali életmentő 
beavatkozásra van szükség. Az első levegővétellel együtt 
én is visszatértem a testembe, három és fél órával a 
baleset után akkor éreztem először fájdalmat. 

Másnap az orvosom további sérüléseket diagnosztizált: 
zúzódások voltak a bal lábamon, eltörött néhány bordám, 
súlyos agyrázkódást kaptam, és még sorolhatnám. 
Lenyűgözőnek találta a történetemet, már az is csoda volt, 
hogy egyáltalán lábra tudtam állni, nem hogy még sétáltam 
is rajta — a sérüléseimet egy olyan emberéhez hasonlította, 
akin  keresztülhajtott egy traktor. Ez az élmény 
megváltoztatta az életemet. Jobb emberré váltam, és biztos 
vagyok benne, hogy létezik egy magasabb erő. Úgy tíz 
évvel később a háziorvos rendelőjében ültem az édesapám 
receptjére várva,, amikor egy férfi, akit azelőtt még sosem 
láttam, váratlanul letelepedett mellém. Odafordult hozzám, 
és azt mondta, , hogy a közelmúltban, egy súlyos szívroham 
kapcsán testen kívüli élményt élt át, és ahogy meglátott, 
rögtön tudta, hogy nekem is volt már hasonló élményem. 
Lenyűgöző volt. Elmondása szerint mindkettőnket hasonló 
aura vett körül, és azt is elmondta, hogy az élménye 
hatására sokkal jobb emberré vált. Sok szerencsét kívánok 
a kutatásához, ha bármiben segíthetek Önnek, kérem, 
forduljon hozzám bizalommal. 


Fény az alagút végén 

Nem mindenki számol be alagútról. Bizonyos kultúrákban az 
alagút helyett inkább egyfajta átmenetet tapasztalnak a sötétségből 
a világosságba. Az alagút belsejét olykor valamilyen különleges 
textúra borítja, úgymint bársony, karton, sár vagy beton. Egyesek 
hirtelen  suhannak végig az alagúton, míg mások lágyan 
keresztüllebegnek rajta. Az alagút végén mindig fény ragyog, ami 
egyre világosabb lesz, ahogy az illető közeledik hozzá. Ez a fény 
azonban egyáltalán nem bántja a szemet, sőt gyakran szinte 
mágnesként vonzza magához az embert. 


Lepergett előttem az életem 

Az életút áttekintése során az ember előtt szó szerint lepereg 
élete filmje, és külső nézetből újraéli életének pillanatait. Egyesek 
panorámaszerűen írják le az élményt, melyben minden történés 
egyszerre jelenik meg. Az életút áttekintésében a fontos pillanatok 
mellett lényegtelennek tűnő események is megjelenhetnek. Az 
átélők rendszerint holografikus módon, a benyomások egyidejű 
mátrixaként írják le az élményt. Megjelenhet időrendben, vagy olyan 
véletlenszerű képek halmazakénrt is, melyeknek látszólag semmilyen 
jelentőségük nincs. Az életút áttekintése során olykor egy semleges 
alak is megjelenhet, aki nem ítélkezik, csupán erőt és támogatást 
nyújt az átélőnek, miközben életének képei sorra bontakoznak ki 
előtte. Az ember ekkor szembesülhet tetteinek következményeivel — 
lehet jó és rossz is —, és átérezheti azok másokra gyakorolt hatását 
is. Kívülről látva mindezt a személy önreflexiója jelentősen 
felerősödhet. Újraélve az adott pillanatot mélyen felkavarhatja őt 
például egy tapintatlan megjegyzése, melyet valaki másnak tett, és 
fordítva, ő maga is átélheti azt az örömöt, amelyet valaki más az ő jó 
cselekedetei miatt érzett. 


Az érzékek kiélesedése 

A halálközeli élmény közben - és néha utána is — a személy 
érzékelése, főleg a látása és a hallása, jelentősen felerősödhet. 
Kiélesedik emellett a figyelem és a tudatosság érzete is. Az átélők 


gyakran úgy írják le az élményt, mint ami ,valódibb volt a 
valóságnál". 


Döbbenetes találkozás elhunyt szerettekkel 

Az élmény során a személy elhunyt rokonaival és barátaival is 
találkozhat. Ami az illeti, saját kutatásomban ez volt a leggyakrabban 
előforduló élményelem. Érdekes módon az átélő olykor olyan 
emberekkel találkozik, akikről az élmény idején még nem tudja, hogy 
meghaltak. Az elhunyt hozzátartozók gyakran azt mondják az 
átélőnek, hogy még nem jött el az ideje, és vissza kell térnie. 


Végtelen szeretet 

Az élmény során olykor feltűnik egy ,fénylény" is, amely 
megjelenhet a személy kulturális hátteréhez köthető vallási alak 
képében, de akár egyszerű jelenlét formájában is megnyilvánulhat. 
Ebből a lényből vagy jelenlétből rendszerint végtelen szeretet és 
ragyogó fény sugárzik. 


Telepatikus kommunikáció 
A személy elhunyt hozzátartozóival és a fénylénnyel szavak 
helyett telepatikus módon kommunikál. 


Belépés egy másik birodalomba. Csodálatos kertek, tájak 

Miután a személy elérte a fényt, egy csodálatos kertben vagy egy 
gyönyörű vidéken találhatja magát, melyet dús zöld pázsit és élénk, 
színes virágok díszítenek. A háttérben megjelenhet egy patak vagy 
folyó is. 


Béke, öröm, nyugalom -— fájdalom nélkül 

A halálközeli élmények legjellegzetesebb elemei közé tartozik a 
túláradó öröm, a béke, az eufória és a nyugalom. Az élmény idejére 
minden fájdalom, melyet az illető korábban tapasztalt, teljességgel 
megszűnik. 


A határ, ahonnan nincs visszaút 
Az élmény határát gyakran valamilyen konkrét elem jelképezi, ez 
lehet egy kapu, egy folyó vagy egy boltozat. A személy tudja, hogy 


ha áthalad ezen a ponton, többé már nem térhet vissza a földi 
életébe. 


Összetartozunk Az élmény során egyesek erőteljes egységet és 
összetartozást élnek át másokkal vagy az egész emberiséggel. 


A visszatérés 

A visszatérés számos formában megvalósulhat. Egyesek lágyan 
beleereszkednek a testükbe, mások hirtelen zökkennek vissza, 
vannak, akik úgy élik meg, mintha a fejükön keresztül jutnának 
vissza, megint mások pedig egyszerűen csak ,felébrednek" a 
testükben, és fogalmuk sincs róla, hogy kerültek oda. A személyt 
legtöbbször elhunyt hozzátartozója vagy az a , fénylény" küldi vissza, 
akivel útja során találkozott. Az illetőnek rendszerint azt mondják, 
hogy nem érkezett még el az ideje, vagy még dolga van az életben. 
Az átélő gyakran azzal a határozott érzéssel tér vissza, hogy 
valamilyen feladata van az életben, melyet el kell végeznie, bár 
általában nem tudja, mi is ez a feladat valójában. 


Pillantás a jövőbe 
Az átélő olykor jövőbeli eseményekbe is bepillantást nyerhet. Az 
esemény többnyire a saját vagy a bolygó jövőjéhez kapcsolódik. 


A földi idő értelmét veszti A halálközeli élmény során az idő 
látszólag értelmét veszti. Gyakran megesik, hogy az illető óráknak éli 
meg az eltelt időt, miközben az eszméletlen állapot a valóságban 
néhány percig vagy másodpercig tartott csupán. Időnként úgy 
tűnhet, mintha az idő rendkívüli módon felgyorsult volna, vagy éppen 
fordítva, mintha lelassult volna. Az élmény során az átélő 
legtöbbször teljesen elveszíti az időérzékét. Hihetetlenül érdekes, 
hogyan élhet át valaki ilyen hosszú és részletes élményeket, ilyen 
rövid ideig tartó, eszméletlen állapot alatt. 


Amire nincsenek szavak 

Amikor az illető megpróbálja érthető formába önteni élményét, és 
elmesélni valakinek, gyakran tapasztalja, hogy a szavak egyszerűen 
cserben hagyják. Olyan élményben volt része, ami semmihez sem 
fogható, szavakkal pedig kifejezhetetlen. A kimondhatatlanság miatt 
— még ha a személy le is írja élményét — szavai nem képesek 
visszadni annak valódi természetét és ízét. Számomra mások 
élményének papírra vetése egyet jelent azok eredeti formájának 
eltorzításával. Minden igyekezet ellenére a halálközeli élmények 
valódi lényegét mindeddig egyetlen televíziós show vagy mozifilm 
sem tudta a maga teljességében átadni a közönségnek. 


Vigyázz a Földünkre! 

A halálközeli élményt követően sokan tudatosabbá válnak az 
ökológiai problémákra és az emberiség bolygónkra gyakorolt 
hatására. 


Az élmény felidézése 

Arra is szeretném felhívni a figyelmet, hogy az élmény felidézése 
rengeteg érzelmet szabadíthat fel. Ezek az érzések olykor annyira 
megindítóak lehetnek, hogy az átélő csupán többszöri próbálkozás 
után tudja igazán szavakba önteni az általa átélt élményeket. Ha az 
illető ilyenkor sírva fakad, azt nem szomorúságában, inkább 
örömében teszi. Beszélgettem olyan férfiakkal és nőkkel, akik 
képtelen voltak elmesélni nekem élményüket, mert egyszerűen nem 
tudták abbahagyni a sírást. Annyira elérzékenyültek, hogy könnyebb 
volt számukra leírni az élményt, mintsem elmesélni. Ezek az 
emberek nem bánatukban sírtak, csupán meghatódtak annak a 
végtelen szeretetnek a felidézésétől, amelyet az élmény során 
megtapasztaltak. 

Egyesek csalódottan, sőt egyenesen dühösen fogadják, hogy 
visszahozták őket. Annyira boldogok voltak odaát, hogy már nem is 
akartak többé visszatérni az életbe. A gyerekek és néha a felnőttek 
is gyakran visszavágynak arra a helyre, ahol az élményeik során 
jártak. 

A következő beszámoló Jules Lyonstól, egy 43 éves hölgytől 
érkezett. 


22 évnyi hallgatás után végre elkezdtem nyíltabban 
beszélni a halálközeli élményemről. Az egész néhány 
percig tartott csupán, földi időben mérve (az orvosok szerint 
ennyi ideig voltam ,távol), mégis SOKKAL hosszabbnak 
tűnt. Ez volt életem eddigi legszebb és legcsodálatosabb 
élménye... már attól is, hogy beszélek róla, bizseregni kezd 
a testem, mintha az egész lényemet beragyogná. Olyan 
tisztán és élénken él bennem, mintha csak egy órája történt 
volna. 

1987 nyarán történt, elég rossz bőrben voltam, a baleseti 
sürgősségi osztályon feküdtem. Pillanatokra magamhoz 
tértem, — majd újra elvesztettem az eszméletemet. 
Emlékszem, hogy az orvos azt mondta valakinek: többet 
már nem tehetünk érte. Ekkor vettem csak észre, hogy 
valahogy elhagytam a testemet, és elkezdtem felfelé 
emelkedni, a mennyezet irányába. Éreztem, ahogy a hátam 
fizikailag nekifeszül a szoba mennyezetének. Láttam az 
orvost és a két ápolót, ahogy odalent, az ágyban fekvő 
testem körül sürgölődtek. Tisztán hallottam, miről 
beszélgettek... nem volt túl biztató! Érzésem szerint úgy 
egy percig lebeghettem ott a mennyezetnek feszülve. 
Különös nyugalmat éreztem, minden olyan békésnek tűnt, 
csendes szemlélője voltam csupán az eseményeknek. 

Hirtelen valami ,kirántott" a mennyezeten át, majd 
elképesztő . sebességgel  elsüvítettem valahova. A 
következő pillanatban már egy végtelennek tűnő, sötét, 
kietlen alagútban lebegtem vagy repültem hosszú 
mérföldeken át, gyorsan haladtam, éreztem, ahogy a 
menetszél körbefonja a testemet, és bele-belekap a 
hajamba. Továbbra is végtelen békét és nyugalmat 
éreztem, egyáltalán nem féltem. — Mintha valamit 
felszabadult volna bennem: a mérhetetlen szabadság és a 
létezés könnyedsége. Mérföldekre elláttam, az alagút 
végén fehéren izzó fény ragyogott. Hihetetlenül fényes volt, 
már-már vakítóan fehér. Az alagút hideg volt, sötét és 
huzatos, én mégis mély békét és ELLENÁLLHATATLAN, 


mindent átható örömöt és nyugalmat éreztem. Mintha 
elmerültem volna egy forró habfürdőben, vagy a színtiszta 
boldogság és nyugalom pihe-puha takarójába burkolóztam 
volna. Leírhatatlan élmény volt. Földi életem során — sem 
az élmény előtt, sem utána — még csak hasonlóval sem 
találkoztam. 

Miután kiértem az alagútból a ragyogó fehér fénybe, 
olyan volt, mintha a semmiben lebegtem volna, a tiszta, 
világos, üres térben. Minden olyan világos volt és tiszta, 
mondhatni kristálytiszta. Hirtelen végtelen örömöt éreztem, 
teljesen elárasztott, ANNYIRA felszabadultnak, ANNYIRA 
békésnek éreztem magam, hihetetlenül boldog voltam. És, 
tisztán emlékszem, életemben akkor éreztem át először, 
milyen is lehet igazán SZABADNAK lenni, mintha lényem 
minden egyes részecskéje szabadon, boldogságtól 
ragyogott volna. 

Ahogy ott lebegtem — pontosabban mintha valami külső 
erő terelgetett volna —-, megjelent előttem egy magas kőfal, 
mely jobbra hosszú mérföldeken át folytatódott, és bár 
meglehetősen magas volt, kissé feljebb emelkedve 
átláthattam a túloldalára. 

A kőfal mögött a valaha volt LEGGYÖNYÖRŰBB, 
LEGBÉKÉSEBB és LEGCSODÁLATOSABB hely látványa 
fogadott, . minden képzeletemet felülmúlta. A tájat 
csodálatos kertek, folyók, tavak, szökőkutak, virágok, fák, 
hegyek, mezők és völgyek borították. Lélegzetelállítóan 
szép volt. A legcsodálatosabbak mégis a színek voltak. 
Minden hihetetlenül tiszta, élénk színekben pompázott, a 
szivárvány minden árnyalata ott ragyogott, már-már életre 
kelt. Egyetlen födi táj sem érhetett a nyomába... 
hihetetlenül élénk, csodálatos színek, szinte kristálytiszta, 
vibráló, sugárzó színek voltak. 

Volt néhány kiugró elem, mely azonnal szemet szúrt: 
ilyenek voltak például az ösvények, melyek mintha 
gyöngyházfényű üvegből vagy valami hasonló anyagból 
lettek volna, bámulatosan színekben játszottak. Ezek az 
ösvények messze belevesztek a látóhatárba, mintha a táj 


sosem ért volna véget. Voltak ott szökőkutak és folyók is, 
valamint a legszebb fák és virágok, amelyeket valaha 
láttam. 

Volt ott egy felettébb érdekes és különös épület is, az 
egyetlen, amelyet odaát láttam. Egészen apró volt és 
egyszerű, valahogy úgy tudnám leírni, mint egy kerti lugas 
és egy boltíves templom keverékét. Leginkább egy 
mecsetre emlékeztetett, amely aranyból és fényből épült. 
Belsejéből ragyogó, aranyszínű fény tört elő, szinte látni 
lehetett a fénysugarakat, melyek teljesen bevilágították a 
környező tájat. A lelkem mélyén tudtam, egyszer mindenki 
életében eljön az a pont, hogy be kell mennie ebbe az 
épületbe. 

Az épület környéke és a kert tele volt kényelmes 
ülőhelyekkel és padokkal, sőt még emberek is voltak odaát. 
Teljesen hétköznapi embereknek tűntek, békésen 
ücsörögve beszélgettek egymással, az egész olyan 
nyugalmas és szelíd volt, mint a lágy suttogás, néhányan 
kisebb csoportokba verődtek a fák alatt, mások a fűben 
ülve beszélgettek, megint mások az ösvényeken 
sétálgattak. Valójában nem hallottam konkrét szavakat, 
sem hangokat, olyan volt, mintha  telepatikusan 
kommunikáltak volna egymással, azt viszont biztosan 
tudtam, hogy beszélgetnek egymással. Valamiféle köntöst 
vagy köpenyt viseltek, ez nem földi öltözék volt, ők maguk 
azonban biztosan emberek voltak! MÉLY béke és nyugalom 
érződött közöttük. Tisztán éreztem, hogy , várnak" valamire. 
Mintha az egész hely valamiféle ,váróterem" vagy 
, fogadótér" lett volna. Ezen a tájon mindenki várakozott. 

Kellemes nyárias idő volt, meleg, de nem túl forró, 
boldogan lebegtem a fal mellett, és a túloldalon elterülő 
tájat figyeltem, mikor váratlanul feltűnt előttem egy kapu. 
Hétköznapi, régimódi fából készült magasított kertkapu volt, 
amilyenek a régi kőfalakban vagy kertekben szoktak lenni. 
Ahogy közelebb értem a kapuhoz, észrevettem, hogy egy 
alak áll mellette. Hozzám hasonlóan ő is ebben a 
kristálytiszta térben lebegett. 


Eltartott egy ideig, mire odaértem hozzá. A lebegést és a 
mozgásomat nem én irányítottam, hanem valamilyen külső 
erő vagy energia, mely lassú, lágy tempóban terelgetett 
előre. Végül aztán elértem a kaput, teljes életnagyságban, 
éppoly valóságosan, ahogy most itt ülök, ott állt előttem az 
anyai nagyanyám - isten áldja őt -, aki meghalt, mikor 5 
éves voltam (több mint 38 éve). A családom sosem beszélt 
róla igazán (ahogy a többi nagyszülőmről sem), így nem 
sok emlékem volt róla a gyerekkoromból. 

Ott volt hát, teljes valójában, nem csak egy jelenés volt, 
hús-vér emberként állt előttem alig egy karnyújtásnyira, 
akár meg is érinthettem volna. Csak állt ott, teljes 
nyugalomban, elevenen, valóságosan. Igazán elbűvölőnek 
és ragyogónak láttam (tüdőrákban , halt meg). 

Végtelen szeretettel és gyengédséggel mosolygott rám, 
éreztem, ahogy átölel, fizikailag meg se moccant, mégis 
éreztem, ahogy karjai egy szeretetteljes  ölelésben 
magukba zárnak. Ez volt a leggyengédebb és legszeretőbb 
ölelés, melyet valaha is kaptam. Csodálatos volt, teljesen 
valóságosnak hatott, még ha látszólag meg sem mozdult 
vagy hozzám sem ért. Végtelen szeretetet, békét, 
boldogságot és nyugalmat éreztem, teljesen átjárt, az 
egész helyet betöltötte, ott volt minden egyes emberben. 
Földi életem során sosem tapasztaltam még ehhez 
foghatót. Mélységes nyugalom, béke és szeretet. 

Olyan tisztán emlékszem mindenre, mintha csak ma 
reggel történt volna. ANNYIRA boldog voltam. A 
nagyanyám beszélt hozzám, a hangja tisztán és elevenen 
csengett, noha a szája továbbra is csak mosolygott, mintha 
egyenesen az agyamhoz, az elmémhez beszélt volna, 
egyetlen szó sem hangzott el, mégis tisztán értettem 
mindazt, amit mondott. Az üzenete kristálytiszta volt, három 
lényegre törő mondat, melyek örökre velem maradnak: 
,Még nem állunk készen rád", , Vissza kell térned" végül 
pedig ,Feladatod van, amelyet el kell végezned." Ezután 
gyengéden rám mosolygott, és rögtön elöntött a béke, a 
szeretet és az öröm. 


Egy pillanattal később már visszafelé ,reptettek". Ezúttal 
jóval gyorsabban haladtam végig a fal mentén, a 
nagymamám lassan eltűnt a távolban, egyre csak 
,reptettek" visszafelé, keresztül az alagúton, miközben 
továbbra is abba az irányba néztem, ahol az imént jártam. 
Egy hangos ,PUFFANÁS?" kíséretében aztán visszatértem a 
testembe, hirtelen minden porcikám összerándult és 
megfeszült (mint azokban az álmokban, mikor egy szikláról 
zuhansz lefelé, és ébredéskor hirtelen összerándul a 
tested, csak százszor erősebben). A kórházi ágyon fekve 
,ébredtem", ,életjeleim" pedig mind visszatértek. 

Mindez 22 évvel ezelőtt történt. Teljesen felépültem, 
éveken át pedig semmilyen egészségügyi gondom nem 
volt, igazi csoda volt ez számomra. Sok mindent elindított 
bennem ez az élmény, beleértve az ébredésemet és a 
spirituális dolgok iránti érdeklődésemet. 21 éves voltam, 
korábban sosem volt még ilyen spirituális tapasztalatom, 
nem is hallottam ilyesmiről, a halálközeli élményekről és a 
túlvilággal kapcsolatos dolgokról sem volt tudomásom. 

Ezt követően néhány éven át olykor elfogott egy erős 
érzés, hogy a nagyanyám ott van velem, mintha 
megéreztem volna őt a szobában. Meg mernék rá esküdni, 
hogy egyszer-kétszer még a hangját is hallottam, de 
meggyőztem magam, hogy bizonyára csak képzelődtem! 
Hosszú éveken át, egy közeli barátomat leszámítva, 
senkinek sem beszéltem az élményeimről. Sosem 
próbálkoztam azzal, hogy ,kapcsolatba lépjek" a 
nagyanyámmal, vagy ilyen jellegű  ,képességeket" 
fejlesszek ki magamban (hogy őszinte legyek, az ilyesmi 
mindig is megrémített kissé), ugyanakkor elolvastam egy 
csomó könyvet mindenféle spirituális témában, és 
életemben először kezembe vettem a Bibliát is. 


Ahogy a fenti élménybeszámoló is mutatja, az idő értelmét veszti 
a halálközeli élmény során. A fenti bonyolult jelenetsor alig néhány 
másodperc alatt játszódott le, miközben Jules eszméletlen 
állapotban feküdt, mindenféle életjel nélkül. Hogyan élhet át valaki 


ilyen strukturált, tiszta élményt, ilyen részletességgel, ha az 
agyműködés ilyen súlyosan sérült? Ennek lehetetlennek kellene 
lennie. Jules halálközeli élménye rendkívül részletes volt, nem 
mindenki él át ilyen mély élményeket. Bizonyos esetekben az 
élmény csupán egy vagy két elemet tartalmaz, máskor pedig jóval 
többet. Minden élmény egyedi. Az elemek látszólag semmilyen 
sorrendet nem követnek, bár a testen kívüli élmény, az alagút és a 
fény rendszerint az élmény kezdetén jelentkezik. A kutatások azt 
találták, hogy egyesek az élménybeszámoló során kiegészítették az 
élményüket egy alagúttal, hogy az jobban megfeleljen a klasszikus 
leírásoknak. 

A halálközeli élményekre adott reakciók igen változatosak 
lehetnek, olykor tartósnak bizonyulnak, máskor pedig fokozatosan 
elhalványulnak az idővel. A következő beszámoló olyan hölgytől 
származik, aki élményét követően átmeneti változásokat tapasztalt. 


Sok évvel ezelőtt autóbalesetet szenvedtem, melynek 
következtében eltört a medencém, valamint a comb-és 
kulcscsontom. Az agyam is megsérült, de nem súlyosan. 
Egy kórházi szobában ébredtem, nem az intenzív 
osztályon. Miután elmagyarázták, mi történt velem, rögtön 
,visszaaludtam". 

Egy sötét alagútba kerültem, melynek végén különös 
fény ragyogott. Az alagútból kiérve gyönyörű legelőket és 
élénk kék eget láttam. Végtelen örömöt és elégedettséget 
éreztem. Képtelen vagyok pontosan szavakba önteni, amit 
akkor éreztem. Én nem találkoztam elhunyt rokonokkal 
vagy barátokkal, nem láttam mást, csak egy apró fakerítést. 
Tudtam, hogy ha egyszer átlépem, többé nem térhetek 
vissza. 

Keresztény kultúrában nevelkedtem, de nem igazán 
hittem Isten létezésében. Az ,élményem" után megtértem, 
és elkezdtem feszületet hordani. Minden kétséget kizáróan 
tudtam, hogy létezik a halál utáni élet, és hogy az anyagi 
dolgok valójában lényegtelenek. Sajnos ez az érzés csupán 
néhány hónapig tartott, a munka és a mindennapi élet apró- 
cseprő dolgai hamarosan újra hitetlenné tettek! Ennek 


ellenére — figyelembe véve más tényezőket is, mint a 
morfium és a vérveszteség, melyek felerősíthették az 
élményt — még mindig emlékszem arra a békére, amit akkor 
éreztem. Arról sem feledkeztem meg, hogy sem azelőtt, 
sem azután nem tapasztaltam még ehhez fogható élményt. 
Talán a szervezetben található természetes endorfinok 
okozzák, kellemes érzéseket keltve a félelmetesek helyett, 
hogy felkészítsék az embert a halálra. Bár ez nem 
magyarázza a ,testen kívüli" élményeket! Izgalmas téma, 
egy napon talán mindenre választ kapunk. 


Nem mindig felemelő! 

Nem minden halálközeli élmény kellemes! Némelyik kifejezetten 
negatív is lehet, de azok, akik hasonlót élnek át, hajlamosak elfojtani 
az emlékét. Ezek az élmények gyakran olyan rémületet keltenek, 
hogy már a puszta felidézésük is traumatikusan hat az átélőre, aki 
éppen ezért inkább nem is beszél róluk. Sajnos a halálközeli élmény 
e típusa egyelőre kevésbé ismert, és noha létező jelenségről van 
szó, továbbra sem tudjuk megmagyarázni, miért élnek át egyesek 
kellemes, mások pedig kellemetlen élményeket. Nem bizonyított az 
a feltevés sem, hogy a kellemes élmények a ,jó" emberekkel, a 
kellemetlenek pedig a ,rosszakkal" történnek. 

A középkori túlvilági utazások, amelyekről Zaleski számol be, és 
azok a kellemetlen spirituális élmények, amelyek nem életveszélyes 
helyzetekben jelentkeznek, párhuzamba. állíthatók a kellemetlen 
halálközeli élményekkel. Elsőként Maurice Rawlings kardiológus 
számolt be ilyen negatív élményről, miután az általa újraélesztett 
beteg magához térve azt üvöltötte, hogy a pokolban járt. Két nappal 
később a kontrollvizsgálat során a beteg már nem emlékezett az 
élményére, Rawling szerint addigra már elfojthatta annak emlékét. 

2006-ban az egyik újságcikkem kapcsán írásban megkeresett 
egy 40 éves férfi. Élménye rendkívül érdekes volt, mivel nem 
hordozta a halálközeli élményekre jellemző pozitív sajátosságokat, 
emellett számos igen kellemetlen utóhatást is okozott. (Ezekkel 
bővebben a Második fejezetben foglalkozom.) A férfi élménye egy 
baleset során jelentkezett — 15 éves volt, épp egy rögbimeccsen 


játszott, amikor eltört az egyik nyakcsigolyája. Elmondása szerint az 
élmény nem volt sem kellemes, sem kellemetlen. 


Az utolsó dolog, amire emlékszem három nagy reccsenés 
volt — reccs, reccs, reccs. Eltört a nyakam. A következő 
pillanatban már fejjel előre, hajlott háttal, kinyújtott karokkal 
zuhantam lefelé egy végtelen űrben. Vaksötét volt, nem 
láttam mást, csak egy apró, fehéren ragyogó fénypontot, 
amely megvilágította a szürke, jellegtelen lábaimat. Olyan 
volt, mintha fejjel előre bedobtak volna egy kútba vagy 
alagútba. Mi történt, hogy kerültem oda a pályáról? Hogyan 
állíthatom meg? Minden őrületes sebességgel történt. 
Hallottam róla, hogy a halálunk pillanatában az élet 
lepereg a szemünk előtt. Nos, nálam ez kimaradt. Az én 
élményem az volt, hogy az életemből származó gondolatok 
és képek egyszerűen csak elsuhantak mellettem, mintha 
kiszippantották volna őket az agyamból. Mintha minden 
emlékemet letöltötték, majd törölték volna. A képek egymás 
után suhantak el mellettem... feltűnt egy gondolat, huss... 
majd egy újabb kép, huss. Megpróbáltam ráfókuszálni 
néhányra, miután elhagyták a tudatomat. A másodperc 
töredékéig láthattam, mit ábrázolnak, de rögtön el is 
suhantak... én, ahogy pecázom? ...egy ismerős arc? ... 
aztán kénytelen voltam visszaterelni a figyelmemet arra, 
ami éppen történ. Elvégre mégiscsak ,zuhantam"... láttam, 
ahogy az életem képei sorban egymás után eltűnnek az 
emlékeimből. Szavak után kutattam az elmémben, de mind 
szétszóródott, végül rátaláltam a legutolsó, rövidke kis 
szóra: , Neeeeeeeee". Mintha ez lett volna az utolsó szó, 
ami megmaradt, mielőtt még teljesen kiürült volna az 
agyam. Biztos vagyok benne, hogy ha akkor nem kiáltom el 
magam, meghaltam volna. Mégis sikerült kipréselnem 
magamból, és akkor hirtelen varázsütésre minden megállt. 
Egy meleg, kellemes helyen voltam. Sötét volt, vaksötét, 
a látószögem jobb felső sarkában azonban egy fehér 
fénypont ragyogott, és mintha valami távoli melegség áradt 
volna belőle. Ragyogóan fehér volt. A jelenléte 


megnyugtatott, épp elég fényt adott ahhoz, hogy lássak. 
Végignéztem magamon, az ujjaim egészen szürkék voltak, 
a lábujjaimat viszont nem láttam, mintha egy szürke zokni 
lett volna a lábamon. Úgy éreztem, mintha egy keskeny 
párkányon egyensúlyoztam volna, megmozdulni sem 
mertem, attól féltem, hogy ha bármilyen hirtelen mozdulatot 
teszek, leesek, és újra zuhanni kezdek. Az űrben lebegtem, 
nem volt más alattam, csak a nagy semmi. Aggodalommal 
töltött el, de nem estem pánikba. Körülnéztem, de jobbról 
is, balról is csak sötétséget láttam. Egy végtelenül sötét 
helyen voltam, olyan volt, mintha börtönben vagy 
váróteremben lettem volna. Ott hagytak, míg meg nem 
hozták a döntést. Talán több Isten is létezik — biztos, hogy 
gyorsabban megszületett volna a döntés, ha csak 
egyvalakin múlt volna. Többeknek kellett ott lennie, 
máskülönben a döntés már rég megszületett volna. Ezután 
olyan volt, mintha egy medence alján feküdtem volna, 
arccal felfelé, majd lassan elindultam a felszínre. Már képes 
voltam mozogni, hamarosan világos és sötét sziluettek 
jelentek meg füstként kavarogva körülöttem, lassan 
körvonalakba rendeződtek, végül pedig arcokká és 
szájakká álltak össze, hangokat és mondatokat hallottam, 
és hirtelen rádöbbentem — újra élek. 


A kellemetlen halálközeli élményeket dr. Margot Grey brit kutató 
vizsgálta. Ő a következőképp kategorizálta ezeket az élményeket: 
e, Félelem és pánik 
e Testen kívüli élmény 
e Belépés a sötét űrbe 
e A gonosz jelenléte 
" Belépés a pokolba 


Greyson és Bush 50 kellemetlen halálközeli élményről szóló 
beszámolót megvizsgálva később a következő típusokat különítette 
el: 

e A legjellemzőbb negatív halálközeli élmény. Az átélő 
kellemetlennek éli meg. 


e Ürességélmény (gyakori a szülés alatt), amelyben az átélő 
egy sötét, örökkévaló ,semmiben" találja magát. 

, Pokolszerű élmény, ahol az átélő azt hiszi, a pokolban van, 
vagy olyan démonokkal találkozik, akik megpróbálják őt 
elhurcolni a pokolba. 


Dr. Barbara Rommer egy negyedik kategóriát is említ, ahol az 
illető kellemetlen élettörténeti áttekintést él át, miközben egy 
magasabb erő ítéletet hirdet felette. Dr. Rommer ugyanakkor úgy 
véli, hogy még a kellemetlen halálközeli élmények is rendelkeznek 
pozitív, transzformatív hatásokkal, úgymint a kritikus hozzáállás 
csökkenése, az élet iránti szeretet megnövekedése, valamint az 
erkölcsi érzék fokozódása. 

Egyszer egy kollégámmal beszélgettem az egyetemen, aki 
hallotta, hogy érdekelnek a halálközeli élmények. Mellékesen 
megemlítette, hogy 35 évvel ezelőtt, 17 éves korában neki is volt 
hasonló élménye. Rögtön hegyezni kezdtem a fülemet, és feszült 
figyelemmel hallgattam a történetét. Tíz napon át az intenzív 
osztályon feküdt eszméletlen állapotban, mindvégig lélegeztetőgépre 
kapcsolva, és ez idő alatt mindenféle kellemetlen szubjektív 
élményben volt része. A legélénkebb élménye során egy olyan 
emelvényen állt, amelyet az ablaktisztítók is használnak, amikor 
magas épületek ablakait tisztítják. Közvetlenül szemmagasságban 
különböző szexuális jelenetek elevenedtek meg előtte, amelyeket 
sorban végig kellett néznie. Nem akarta részletezni ezeket a 
jeleneteket, mert annyira felkavaróak voltak számára. Hiába 
fordította el a fejét, mindenütt ugyanaz a jelenet fogadta. Addig 
kellett néznie, míg az adott jelenet véget nem ért. Ezután egy szinttel 
feljebb emelkedett az állvány, ahol újabb jelenetek következtek. 

A halálközeli élményének egy másik része leginkább az 
ürességélményhez hasonlított. Csak nehezen tudta szavakba önteni, 
elmondása szerint egy papírtekercset látott, amely fokozatosan 
bontakozott ki előtte. Minden alkalommal, amikor megpróbálta 
elkapni a tekintetét, a figyelmét visszairányították a tekercsre. 
, Örökké tartó unalomként" írta le az élményt: ugyanazt a jelenetet 
kellett végignéznie újra meg újra, miközben azon tűnődött, véget ér- 
e valaha. Amint , elfogadta" az unalmat, vagy ,átadta magát" az 


érzésnek, és  érdeklődődni kezdett volna, valami rögtön 
megváltozott, és az unalom visszatért. 

Egyesek úgy vélik, a kellemetlen halálközeli élményeket a 
megnövekedett szén-dioxid-szint vagy az érzéstelenítőszerek hatása 
okozza, én a saját kutatásomban azonban nem találtam erre utaló 
bizonyítékot. 

Emlékszem, gyakornok koromban egy haldokló nőt gondoztam. 
Komoly spirituális félelmek gyötörték, valami kétségkívül kínozta őt. 
Minden alkalommal, amikor én vagy a kollégáim a közelébe 
mentünk, megragadta a köpenyünket, és belecsimpaszkodott a 
karunkba, belemélyesztve körmét a bőrünkbe, és közben azért 
könyörgött, hogy mentsük meg a haláltól. Szeme egészen kidülledt, 
és tele volt rémülettel. Azt állította, korábban már járt odaát, és az a 
hely maga a pokol. Fogalmunk sem volt, hogyan segíthetnénk neki, 
nyilvánvalóan halálra rémítette őt valami, amit korábban látott. 
Beszéltünk erről a családjával is, akik elmondták, hogy sok évvel 
ezelőtt volt már egy szívrohama, de azt nem tudták, hogy akkor mitől 
rémülhetett meg ennyire. Csak évekkel később jöttem rá, hogy a 
hölgy a szívroham során nagy valószínűséggel egy kellemetlen 
halálközeli élményt élhetett át. Akkoriban sem én, sem a kollégáim 
nem hallottunk még hasonló élményekről. Azért is fontos tisztában 
lennünk ezekkel a jelenségekkel, hogy képesek legyünk átsegíteni a 
betegeket az ilyen jellegű pszichológiai traumákon. Ha ismertük 
volna az ilyen jellegű élmények természetét, nagyobb lelki 
támogatást nyújthattunk volna a hölgynek, és elfogadhatóbbá 
tehettük volna számára a halálba való átmenetet. 

Ezek a kellemetlen élmények nyilvánvalóan felzaklatják és 
félelemmel töltik el az átélőket. Egy kórházi lelkész a következőket 
írta, miután az egyik betege kellemetlen halálközeli élményről 
számolt be. 


Volt egy betegem, aki egy félelmetes halálközeli élményt élt 
át. Végtelenül egyedül érezte magát, miközben sötét 
árnyalakok vették körül (azon tűnődöm, hogy talán túl 
kevés altatót kaphatott, és valójában csak a sebészeket 
látta maga körül). Bármi történt is ténylegesen, az biztos, 
hogy komoly spirituális szorongást okozott számára. Azon 


tépelődött, hogy ha a halál nem a vég, ez vár-e rá, ha 
meghal, és létezik-e egy spirituális dimenzió. Hosszasan 
beszélgettem vele az életéről, Istenről, az univerzumról, és 
sok minden egyébről. 


Az alábbi beszámoló jól példázza, hogyan élhet meg valaki 
halálközeli élményt kellemetlenként. 


Mindaz, amit most elmesélek, 27 éves koromban, több mint 
26 évvel ezelőtt történt. Akkoriban a férjemen kívül 
senkinek sem meséltem az élményemről. A halálközeli 
élmények kapcsán mindenki csak arról beszél, mennyire 
békésnek érezte magát —- az én élményem épp az 
ellenkezője volt! 

A kórházban feküdtem, komoly fájdalmai voltak, a férjem 
az ágyam mellett ült. Úgy éreztem, mintha az álom és 
ébrenlét határán egyensúlyoztam volna. Kinéztem az 
ablakon, és egy ragyogóan fényes alagutat láttam, 
amelynek vége egészen a felhőkbe nyúlt. Minden 
alkalommal, amikor lehunytam a szemem, egyre közelebb 
kerültem az alagúthoz. Nagyon zaklatottá váltam, nem 
akartam még elmenni. Emlékszem, azt mondtam valakinek: 
, Nem akarok elmenni, a fiam még csak 3 éves, szüksége 
van rám."Megmondtam a férjemnek, hogy ne engedjen 
elaludni, tudtam, hogy ha lehunynám a szemem, az alagút 
végleg beszippantana. 


A következő élménybeszámolót a 44 éves Tony küldte. 


1994-ben — súlyos  fejsérülést — szenvedtem, amikor 
kerékpározás közben elütött egy autó. Összesen tizenegy 
hónapot töltöttem kórházban: hét hetet az egyikben, kilenc 
hónapot pedig a másikban. A baleset után négy hónapig 
kómában feküdtem, nyolc hónapig csak kerekesszékkel 
voltam képes közlekedni, írni és olvasni pedig sokáig 
egyáltalán nem tudtam. 


Közvetlenül a baleset után az egyik szomszédom (aki 
szintén diplomás ápoló volt) rögtön a segítségemre sietett, 
gondoskodott "róla, hogy ne veszítsek több vért, 
könnyebben jussak levegőhöz, és ami a legfontosabb, 
értesítette a mentőket. Míg várakoztunk, folyamatosan 
beszélt hozzám, hogy eszméletemnél maradjak, egyre csak 
azt mondogatta, hogy ,segíts nekem, segíts nekem". A 
sérüléseim azonban olyan súlyosak voltak, hogy azt hitte, 
nem élem majd túl a kórházba vezető utat. 

Miután megérkeztünk a kórházba, behívatták az egyik 
barátomat, hogy azonosítsa a testemet. Mint később 
megtudtam, az orvosok szerint hajszálon függött az életem. 
A vérátömlesztést követően azonban az állapotom már elég 
stabil volt ahhoz, hogy átszállítsanak egy másik kórházba, 
ahol még három napig létfenntartó gépre voltam kapcsolva. 

A baleset idején , kiugrott" római katolikus voltam. Azóta 
viszont  , újjászülettem" (persze ma sem vagyok 
megszállottan vallásos). 

Néhány , mennybéli angyaf", akikről később kiderült, hogy 
valójában ,sátáni démonok" arra kért, csatlakozzam 
hozzájuk. Miután ezt visszautasítottam, újabb ,mennybéli 
angyalok" érkeztek fentről, vélhetően a mennyországból, és 
megküzdöttek . ezekkel a  ,sátáni  démonokkar... 
Homályosan emlékszem, ahogy egy ,mennybéli angyal" a 
lándzsájával keresztüldöfte egy ,sátáni démon" szívét. 
Visszagondolva logikusnak tűnik, hogy a ,mennybéli 
angyalok" fizikailag ugyanúgy néztek ki, mint a ,sátáni 
démonok", hiszen egykoron maga a sátán (Lucifer) is 
, mennybéli angyal" volt. Úgy tudom, hogy a Jelenések 
könyvében is előfordul egy hasonló, halálközeli 
élményábrázolás. 

Bizonyos fokig aggodalommal töltött el ez az élmény, 
mivel a ,sátáni démonok" egyértelműen érdemesnek 
találtak arra, hogy csatlakozzam hozzájuk. Olyan rossz 
ember lennék talán, hogy a pokolban lenne a helyem? 


Olyan esetekről is tudunk, ahol a kellemetlen halálközeli élmény 
átalakult kellemessé, miután az átélő elfogadta azt. Egy hétéves 
kisfiú, miután elgázolta őt egy autó, arról számolt be, hogy egy sötét 
alagútban lebegett, míg el nem érkezett két ajtóhoz. Az egyik ajtó 
mögött egy ördög állt, akivel röviden szóba elegyedett. A szobából 
kilépve egy ragyogó fényt látott, amely egyáltalán nem bántotta a 
szemét. A fény azt mondta neki, hogy ne féljen, majd bezárta őt egy 
tömlöcbe. Ekkor minden elsötétült, és a következő pillanatban már a 
kórházban ébredt. 

Amikor már az utolsó szerkesztői simításokat végeztem a 
könyvön, váratlanul kaptam egy e-mailt a bakersfieldi Heart Kórház 
aneszteziológiai osztályának korábbi főorvosától, dr. Rajiv Partitól. 
Lélegzet-visszafojtva olvastam az élményét, annyira izgalmas volt — 
már az is meglepő volt, hogy egyáltalán megosztotta velem. Amint 
azt korábban már említettem, a legtöbb orvosnak, akivel beszéltem, 
évekbe telt, mire meg tudta velem osztani az élményét, és csakis 
azzal a feltétellel, hogy soha senkinek sem adom tovább. Az, hogy 
dr. Parti ilyen nyíltan tudott beszélni saját tapasztalatairól, szintén a 
halálközeli élmények személyiségformáló hatásáról tanúskodik. 

2008-ban, amikor prosztatarákot diagnosztizáltak nála, az élete 
gyökeresen megváltozott. Az első műtét során komplikációk léptek 
fel, így további három műtétre volt szüksége. Az egészsége 
súlyosan leromlott. Állandó fájdalom gyötörte, rászokott a 
fájdalomcsillapítókra, és depresszióssá vált. 

2010 decemberében újabb műtéten esett át, melynek 
szövődményekénrt fertőzés lépett fel, ezért át kellett őt helyezni az 
intenzív osztályra. Karácsony napján a korai órákban sürgős 
sebészeti beavatkozásra volt szüksége, melynek során dr. Parti 
rendkívül mély halálközeli élményt élt át. 

Nagylelkűen beleegyezett, hogy a könyvemben röviden 
megosszam élményének néhány különösen érdekes részletét. Az 
egész egy testen kívüli élménnyel indult: a saját testét látta a kórházi 
szobában, majd a műtőben feküdni. Elmondása szerint érzékei 
rendkívüli módon kiélesedtek, tisztán hallotta a műtőben Zajló 
beszélgetést is, ennek pontosságát később a jelen lévő személyzet 
is megerősítette. Noha mindvégig egy Los Angeles-i kórházban 
feküdt, éppúgy tudatában volt az Indiában élő családtagjai között 


zajló beszélgetésnek is — úgy érezte, mintha a tudata egyszerre 
lenne jelen mindenütt. 

Ezután elhurcolták őt egy helyre, amit ő a pokolnak vélt. Ezen a 
helyen szörnyű vihar tombolt, villámok cikáztak mindenütt, és sötét 
fellegek borították az eget. Különös, groteszk lényekkel találkozott, a 
levegőt pedig égett hús szaga töltötte meg. Tanúja volt mások 
szenvedésének, sőt, őt magát is megkínozták: szöges ágyra 
fektették, tűvel szurkálták a testét, a sebeiből pedig ömlött a vér. 

A halálközeli élmény e kellemetlen szakasza dr. Parti számára 
meglepő módon értékes önismereti tapasztalatokat hozott. A pokoli 
élmény során felismerte, hogy mindig csak az anyagi javakat 
hajszolta, és önmagát mások elé helyezte. Rádöbbent, hogy életéből 
mindvégig hiányzott a szeretet, a kedvesség és a könyörület, 
hasonlóképp a megbocsátásnak sem volt helye — sem önmaga, sem 
mások felé. Rosszul bánt azokkal is, akikről úgy vélte, hogy 
alacsonyabb társadalmi osztályba tartoztak, mint ő. Mély bűntudat 
öntötte el, amiért így élte le addigi életét. Abban a pillanatban, ahogy 
ezt felismerte, az élmény hirtelen megváltozott, megjelent mellette 
az apja és a nagyapja, és elkísérték őt egy alagúthoz, melynek 
végén csodálatos fény ragyogott. Az élmény ezután mennyei 
utazással folytatódott. Dr. Parti jelenleg könyvet ír a halálközeli 
élményeiről, melyben részletesen kitér mindarra, amit az élmény 
során megtapasztalt. 

Egyesek szerint az élmény feletti kontroll vágyának feladása lehet 
az a tényező, amely meghatározza, hogy milyen irányban alakul 
tovább az élmény. Hosszú távon a kellemetlen élmények hatása is 
pozitívvá válhat, amennyiben az átélők újraértékelik saját életüket. 
Azok, akik  pokolszerű élményeket éltek át, egyfajta 
figyelmeztetésként értelmezve őket rájöttek, hogy ideje változtatni a 
másokkal szembeni hozzáállásukon. Ugyanez vonatkozik azokra is, 
akiknek sikerült megfelelően integrálniuk az élményt életükbe. 

Nancy Bush (aki maga is átélt egy kellemetlen halálközeli 
élményt) Dancing Past the Dark című könyvében behatóan 
foglalkozik a kellemetlen élményekkel. Rávilágít arra, hogy figyelmen 
kívül hagyjuk a spiritualitás , sötét éjszaka" aspektusait, és bemutatja 
azokat a kulturális és vallási hiedelmeket, amelyek hatással lehetnek 
a kellemetlen élményekre. Hasznos útmutatásokat kínál arra nézve, 


miként érthetjük meg ezeket az élményeket, és hogyan 
dolgozhatunk velük. 

Christopher Bache professzor szintén jól ismeri ezeket az 
élményeket. Szerinte a kellemetlen halálközeli élmények akkor 
jelentkeznek, amikor a személy a kollektív tudattalan legmélyebb 
rétegeihez fér hozzá. Mielőtt még azonban ehhez hasonló 
messzemenő következtetéseket vonnánk le, további kutatásokra van 
szükség. 

Egyes feltételezések szerint a kellemetlen halálközeli élményeket 
az öngyilkossági kísérletek okozzák. Mivel azonban öngyilkosságot 
megkísérlő személyek körében is jelentettek már pozitív élményeket, 
így ezt az elméletet elvethetjük. Ami azt illeti, Jules korábban említett 
élménye szintén egy öngyilkossági kísérlet után jelentkezett. 
Érdekes módon a halálközeli élmény rádöbbentette őt arra, hogy 
nem az öngyilkosság a válasz, és nem az jelentené a megoldást a 
problémájára. 

A kellemetlen halálközeli élmények jóval ritkábban fordulnak elő, 
mint a kellemesek, a statisztikai adatok ugyanakkor kutatásonként 
eltérnek. Egy kutató, miután 36, szívrohamon átesett beteggel 
készített interjút, a kellemes és kellemetlen látomások közel egyenlő 
arányú megoszlásáról számolt be. 55 személyből, akik közel 
kerültek a halálhoz, 11 tapasztalt kellemetlen élményeket. Grey 
kutatásában a 41 élményből 5 rémisztő, egy pedig pokolszerű volt 
(az élményeknek tehát megközelítőleg a 1596-a volt kellemetlen). 
Atwater több mint 700 halálközeli élményt megvizsgálva 105 
kellemetlent talált (szintén körülbelül 1596). Dr. Rommer több mint 
300 átélővel végzett vizsgálatában az esetek 1890-a bizonyult 
kellemetlennek. , A módszertani — szempontok  — ugyanakkor 
kutatásonként változtak, a prospektív kutatások fellendülésével 
remélhetőleg tisztább képet kapunk majd arról, hogy pontosan 
mennyire gyakoriak is a kellemetlen halálközeli élmények. 

A halálközeli élmény nem pusztán az egyszeri eseményre utal: az 
élmény sosem merül feledésbe, hatása pedig az átélő egész életére 
kiterjed. Erről szól a következő fejezet. 

A halálközeli élmények utóhatásai 


A halálból visszatérve úgy éreztem, mintha újra meg kellett 
volna tanulnom járni... Elkezdtem megbecsülni a hangokat, 
a színeket és a zenét, miközben arra gondoltam, istenem, 
korábban ezt mind természetesnek vettem... 


Elizabeth Taylor 


A halálközeli élmény rendkívül komplex jelenség, amely utólag 
számos változást hoz az egyén életébe. A halál közeléből 
visszatérve az ember komoly nehézségekbe ütközhet, hiszen senki 
sem értheti meg igazán, mit is élt át valójában. A halálközeli élmény 
messzemenően meghaladja az általunk ismert emberi élményvilágot 
— az átélőnek így semmilyen összehasonlítási alapja nincsen. A 
legtöbben nem szívesen beszélnek élményeikről, mert attól félnek, 
hogy nem hisznek majd nekik, sőt nevetségessé válnak. A 
tapasztalatok szerint az első megosztáskor kapott visszajelzés döntő 
szerepet játszik abban, miként integrálódik az élmény. Ha a másik 
elutasítóan vagy közömbösen reagál, az illető nem fog többször 
próbálkozni, ehelyett inkább magába fojtja az élményt. A halálközeli 
élményt átélők nem keresik a figyelmet, nyilvánosan pedig szinte 
sosem beszélnek élményeikről — az érintettek kérésére a könyvben 
szereplő példák többsége is név nélkül szerepel. 

Az értékrendszer gyökeres átalakulása időnként párkapcsolati 
problémákhoz vezethet; gyakran megesik, hogy a halálközeli 
élményt követően a párok képtelenek tovább együtt maradni. Az 
átélő helyzetét tovább nehezítheti, ha úgy érzi, hogy mások 
képtelenek elfogadni az élményét. Néhány évvel ezelőtt egy hölgy 
elmesélte nekem a halálközeli élményét, melyet egy közúti baleset 
kapcsán élt át, miután elveszítette az eszméletét. Súlyos sérüléseket 
szenvedett, gyógyulása pedig hónapokig tartott. A balesete óta már 
több mint három év telt el, de még mindig nem sikerült túllépnie a 
történteken. Ez idő alatt több pszichológusnál is járt, lelki problémáin 
azonban ez sem segített. Véletlenül aztán kezébe került egy 


újságcikk a kutatásaimról. Ekkor ismerte csak fel, hogy élménye 
mennyire összecseng az általam leírt jelenséggel. Néhány e-mailt 
követően a hölgy végre megértette, mi is történt vele a balesetkor, és 
így képes volt továbblépni. Hihetetlen, hogy egy olyan apróság, mint 
a halálközeli élmény mélyebb megértése több millió forintot 
spórolhatna meg az egészségügyi rendszernek, miközben hathatós 
segítséget nyújthatna a rászoruló betegeknek is. 

A Halálközeli Tudományok Nemzetközi Egyesülete (IANDS) az 
egyik legfontosabb olyan szervezet, mely információt és segítséget 
kínál mindazok számára, akik halálközeli élményt éltek át. 2006-ban 
egy elvonulás alkalmával 25 személy gyűlt össze azzal a céllal, hogy 
megosszák egymással élményeiket. Az elvonulás során hat olyan 
fontosabb kihívást azonosítottak, amellyel egy halálközeli élményt 
átélő személynek szembe kell néznie: 

e A valóság gyökeres átalakulása 

e Az életbe való visszatérés elfogadása 

e Az élmény megosztása 

e Az új spirituális értékek és a világi elvárások 
összeegyeztetése 

e Az érzékelés kiélesedéséhez és a természetfeletti 
képességek megjelenéséhez való alkalmazkodás 

e Az életcél megtalálása és megvalósítása 

KELLEMETLEN UTÓHATÁSOK 

A legtöbb beszámoló ezt nem említi, de a halálközeli élményt 
követően sokan tapasztalnak bizonyos kellemetlen utóhatásokat. 
Ilyen például a fokozott szorongás és a gyakori válás. Az átélő 
gyakran visszavágyik az élmény során megtapasztalt állapotba, 
különösen akkor, ha az élmény még gyerekkorában történt vele. Az 
is előfordulhat, hogy az illető nem tudja megfelelően kifejezni 
érzéseit, fokozatosan elszigetelődik másoktól és depresszióssá 
válik. Vannak, akik segítséget kérnek, míg mások inkább csendben, 
egyedül próbálják megoldani a helyzetet. Egyesek szerint az is 
elképzelhető, hogy ezek a lelki megpróbáltatások valójában a 
pszichológiai fejlődés kezdetét jelzik. 

Egy férfi, akinek élményét az első fejezetben olvashatjuk, a 
következő érdekes tapasztalatokról számolt be: 


Szeretném felhívni a figyelmét egy fontos dologra. A 
halálközeli élményt követően nem minden átélő őrzi meg 
tartósan az emelkedett, örömteli hangulatát. Az Ön cikke 
ugyanis ezt sugallta. Én az élmény hatására kibuktam a 
testnevelési egyetemről, mert nem tudtam mit kezdeni 
azzal a könyöklő, versengő attitűddel és ,pózolással!, amit 
ott tapasztaltam... az egész olyan mesterségesnek tűnt. 
Később munkát kaptam az egészségügyben, ebben a 
szerepben nagyon jól éreztem magam... de aztán jött egy 
pillanat, amikor úgy éreztem, hogy vége, ,kiégtem". Az 
idősek jogaiért küzdöttem, azon fáradoztam, hogy minden 
rászoruló a lehető legjobb ellátást kapja. 

Mindenki más egészségét és boldogságát a sajátom elé 
helyeztem, 40 évesen aztán rájöttem, hogy önmagamért 
igen keveset tettem. Mély depresszióba estem, gyakran 
visszavágytam arra a ,békés helyre"... nem találtam többé 
a helyem, elveszítettem azt, ami a hétköznapi embert 
szüntelenül arra sarkallja, hogy folytassa az útját. Nem 
féltem többé a haláltól, megfontoltabb és tudatosabb ember 
lettem. Megláttam a ,fától az erdőt, szomorú, beteg, 
boldogtalan arcok százait láttam a remény leghalványabb 
jele nélkül, álmok nélkül. Ez a látvány sokáig kísértett, mert 
úgy éreztem, hogy én vagyok a ,felelős" mindenki más 
boldogságáért... de ez túl nagy feladat egyetlen embernek. 
A halálközeli élmény egyszerre jó és rossz. Két oldala van, 
mint egy érmének. Bizonyos helyzetekben erőt ad, míg 
másokban elgyengít. Ha azt hiszi, hogy ez csak csodálatos 
lehet, téved. A halálközeli élmény könnyen lehet , tanatosz" 
ÍS. 


Öt évvel később, egy másik beszélgetés kapcsán még 
hozzáfűzte: 


Bármikor fel tudom idézni a halálközeli élményemet — azt a 
sötét helyet -, a nap bármely pontján, legyen reggel vagy 
este, még a szememet sem kell behunynom. Nem rémít 
meg, inkább gyönyörködtet, de miért kaptam én ezt az 


élményt? Sosem fogom megtudni. Olykor egy-egy pillanatra 
elönt a vágyakozás, hogy visszatérjek arra helyre, oda, ahol 
minden olyan békés volt. Tizenöt éves voltam, mikor 
történt, ez idő alatt Ön volt az első, aki komolyan vett. 
Valahol, a tudatom legmélyén gyakran eltűnődöm azon, 
vajon álmodom-e a való életet, az , itt és mostf"-ot, vagy még 
mindig az alagútban vagyok? Tudományos embernek 
vallom magam, ebben a kérdésben azonban képtelen 
vagyok választani vallás és tudomány között. Nem vagyok 
hívő, ugyanakkor felismerem a mai tudomány korlátait. 
Tudom, hogy mit éltem át. Emlékét ma is tisztán őrzöm... 
sem tudományos, sem vallási eszmék nem befolyásolták az 
idők során. Az élményem előtt leginkább ateista voltam, ma 
már jóval nyitottabb a gondolkodásom. 

Az egészségügyben dolgozom, gyakran előfordul, hogy 
szívmegállásnál kell asszisztálnom. Ilyenkor először mindig 
megkérdezem a beteg nevét, megszólítom őt, és beszélek 
hozzá, még akkor is, ha látszólag semmilyen életjelet nem 
mutat. Ha az újraélesztés sikertelen, a mennyezet felé 
fordulok, hátha az illető éppen a testen kívüli szakaszban 
jár, és jó utat kívánok neki. A kollégáim kissé furcsán 
néznek rám ilyenkor. Nem sokkal az újraélesztése után 
megkérdeztem egy idős hölgyet, hogy emlékszik-e 
valamire, mire ő szélesen elmosolyodott. Mesélt a békéről, 
amit érzett, és a fényes, meleg helyről, ahol járt. Végtelenül 
hálás volt, amiért meghallgattam, és megértettem őt és 
mindazt, amit átélt. 

A halálközeli élmény legmarkánsabb hatása abban 
nyilvánul meg, hogy néhány kollégám szerint idegesítően 
önelégült vagyok, egy olyan ember, aki az életét és a 
munkáját is egy képtelenül szigorú erkölcsi rendszerhez 
méri. Ez a munkahelyi kapcsolataimra is rányomta 
bélyegét, mert képtelen vagyok szó nélkül tűrni a kollégáim 
elnyomását vagy a betegek elhanyagolását, még ha ezzel 
az állásomat teszem is kockára.. Az egykori élmény 
szüntelenül arra sarkall, hogy jobb emberré váljak. Ez a 
meggyőződésem annyira erős, hogy kénytelen vagyok 


otthagyni a jelenlegi munkahelyemet. Úgy tűnik, hogy a 
halálközeli élmény jelentősen felerősítette a személyiségem 
ezen vonásait, ezért a társadalmi beilleszkedés korántsem 
egyszerű. Számomra minden fekete, vagy fehér, helyes, 
vagy helytelen, jó, vagy rossz — nincs átmenet. Nem illek a 
képbe, mert egyszerűen nem vagyok hajlandó , beállni a 
sorba", és szorgalmasan bólogatni mindenre. 

Fiatalabb koromban mindig is kedves fiú voltam. Sokat 
versengtem, és mindig a legjobb akartam lenni. Az 
élményem után lassan meggyűlöltem a versengést, 
megláttam, hogy nem csak építő, de romboló is tud lenni. 
Szívesen dolgoznék csoportban, vagy egy csoport 
vezetőjeként, a belső ellentétek miatt azonban képtelen 
vagyok előrelépni a ranglétrán. Ha tehetném, leginkább 
egyedül, önmagam főnökeként dolgoznék. 

Korábban meglehetősen félénk és zárkózott ember 
voltam, az élmény hatására azonban jóval nyitottabb és 
közvetlenebb lettem. Társaságban nagyon emberközpontú 
vagyok. Munkám során mindig nagy figyelmet fordítok az 
idősebb betegekre. Hihetetlenül jól ráérzek mások 
hangulatára, meg tudom mondani, ki mit érez. Aki 
szomorúan és leverten érkezik, megkönnyebbülve, 
boldogabban távozik — sok kedves köszönőlevelet kaptam 
már. A mások iránti — együttérzésem jelentősen 
megnövekedett. Nagyra becsülöm az életet és mások 
életét. Ennek megvannak a maga előnyei, de a hátrányai is. 
Hajlamos vagyok például akár ismeretlen emberek 
egészségét és jóllétét is a sajátom elé helyezni. 

A fényérzékenység egy további komoly utóhatás. Az 
élmény óta nagyon érzékeny vagyok a fény időszakos 
változásaira, ami gyakran a hangulatomra is rányomja a 
bélyegét. Meggyőződésem, hogy a halálközeli élmény 
során a tobozmirigyem nem kapott elegendő oxigént és 
károsodott, ennek eredményeként a szervezetemben 
felborult a szerotonin és a melatonin egyensúlya, mely a 
bioritmust is szabályozza. A természetes fényben jól érzem 
magam, a változó fényviszonyok azonban egyértelműen 


kihatnak a hangulatomra. Az egyik pillanatban még 
mindenható vagyok, aki nem ismer lehetetlent, a 
következőben már falakba ütközöm, magamba fordulok, és 
eluralkodnak rajtam az öngyilkos gondolatok. Az utóbbi 
években kissé már rögeszmémmé vált ez a gondolat. Úgy 
vélem, hogy ez fontos kérdés, amit érdemes lenne 
tudományos vizsgálatoknak is alávetni. 

Az élményt megelőzően jó érzékem volt ahhoz, hogy 
megjósoljak eseményeket. Képes voltam kitalálni például, 
milyen színű golyót választ valaki a népszerű tévés 
vetélkedőben. Könnyen dobtam egyest vagy hatost a 
kockával. Amikor még rögbiztem, mindig tudtam, hol fog 
lepattanni a labda, egyszerűen odafutottam, és elkaptam. 
Azt is meg tudtam mondani, ha valakire baleset várt a 
közeljövőben. Egyszer például, mikor az öcsémmel 
bicikliztem, előre láttam, hogy a pedálja elakad majd a 
járdaszegélyben. Figyelmeztettem őt, mire beljebb 
húzódott, néhány pillanattal később azonban mégis 
nekiütközött a járdaszegélynek, és elterült az úton. Azt is 
előre tudtam — vagy legalábbis éreztem -, hogy valami 
rossz dolog fog történni az utolsó rögbimeccsemen, azon a 
meccsen, melyen végül eltörtem a nyakcsigolyámat, és 
halálközeli élményt éltem át. Azóta elveszett ezt a 
képességemet, egyszerűen már nem történnek velem ilyen 
dolgok, ugyanakkor van egy állandó különös érzésem, hogy 
közeleg a végzetem, a , mumus?" már vár rám kanyargó 
életutam következő fordulóján, csupán ,kölcsönkapott 
időből" élek. Éppen ezért nagyon odafigyelek az időre. Nem 
szívesen vesztegetem értelmetlen feladatokra vagy buta 
emberekre. 

Az élmény óta arra is képessé váltam, hogy egy 
harmadik személy nézőpontjából szemléljem a dolgokat, 
mintha valahogy kivetíteném magamat a szoba egyik 
sarkába,, és egyfajta testen kívüli helyzetből látnám 
önmagamat. Egy-egy találkozó során néha bevetem ezt a 
technikát, sőt még mások testébe is képes vagyok 
belevetíteni a tudatomat. Nyitott vagy csukott szemmel 


elképzelem, hogy a karomat belebújtatom a másik karjába, 
mintha csak egy kabátot vennék fel, belépek a testébe, 
megnövelve vagy éppen összezsugorítva képzeletbeli 
lényemet, hogy kényelmesen elférjen... ilyenkor átérzem, 
milyen lehet a bőrében lenni, akár férfi, akár nő az illető, és 
látom magamat kívülről, ahogy a valódi énem éppen 
kommunikál vele. Olykor még bevillanásaim is vannak, 
melyekben saját arcomat, szememet és számat látom, 
miközben a másikkal beszélgetek. Ahogy telnek az évek, 
egyre jobban megy ez a dolog. Örülök, hogy az 
élményeimet érdekesnek találta, különös tekintettel a 
,mumus-érzéseimre". Remélem, ez még nem azt jelenti, 
hogy az időm hamarosan lejár. 


A halálközeli élményt követő egyéb változások a legtöbb ember 

számára jobbára kellemesnek mondhatók. 
MEGSZŰNIK A HALÁLFÉLELEM 

Az élmény után az átélő halálhoz való viszonya gyakran 
megváltozik. Saját vizsgálataim azt mutatják, hogy azoknak a 
betegeknek a halálhoz való viszonya, akik nem tulajdonítottak túl 
nagy jelentőséget élményüknek, nem változott számottevően. Azon 
átélők esetében ugyanakkor, akik változatos és jelentőségteljes 
élményekről számoltak be, a haláltól való félelem teljességgel 
megszűnt. Ez persze nem azt jelenti, hogy az illető meg akar halni, 
csupán arról van szó, hogy ha eljön az ideje, már nem fog 
megrémülni a halál gondolatától, hiszen korábban már járt ott, és 
tudja, mi vár rá odaát. Ami azt illeti, volt is egy betegünk, aki, miután 
kiengedték, még rendszeresen visszajárt az osztályra, mert el akarta 
mondani a bent fekvő betegeknek, hogy a halál valójában egy 
csodálatos dolog, és egyáltalán nincs mitől tartaniuk. 

A következő beszámoló válaszként érkezett az egyik újságcikkre: 


Ma is tisztán emlékszem az élményemre, sok évvel ezelőtt 
történt, mikor 49 éves voltam. 1985-öt írtunk, nyár volt. 
Megvolt az első szívrohamom, egy héttel rá jött a második, 
egy újabb héttel később pedig leállt a szívem. Állítólag 
tizennyolcszor kellett kiütni, hogy visszahozzanak. Miután 


magamhoz tértem, eszembe jutott mindaz, ami ez idő alatt 
történt. Egy sötét alagútban voltam, melynek végén 
ragyogó fényt láttam. Miután kiértem a fényre, tovább 
követtem az utat, melyet mindkét oldalon zöldellő fű és 
virágok szegélyeztek. Azelőtt sosem éreztem magam olyan 
boldognak és felszabadultnak, mint akkor; nem éreztem 
fájdalmat csak határtalan örömöt. Senkivel sem találkoztam 
az úton, és érzésem szerint kis idő múlva fel is ébredtem. A 
betegszobában, egy ágyban fekve tértem magamhoz, két 
nap telt el. Azóta, hogy ezt átéltem, már nem félek a 
haláltól. 
FELERŐSÖDIK A TOLERANCIA, AZ EGYÜTTÉRZÉS ÉS A MÁSOK IRÁNTI 
SZERETET 
A halálközeli élményt követően sokan elfogadóbbá válnak 
másokkal szemben. Emellett gyakran leírhatatlan, feltétel nélküli 
szeretetről, , a — mások iránti együttérzés — és szeretet 
megnövekedéséről,  — valamint — az értékrendszer gyökeres 
átalakulásáról számolnak be. Az átélők közül sokan választanak 
valamilyen segítő szakmát, egyesek ápolói vagy orvosi pályára 
lépnek, míg mások inkább hospice-házban vállalnak önkéntes 
munkát. 
A következőkben a swanseai Pam Williams mesél halálközeli 
élményéről, melyet egy szülés utáni komplikáció következtében élt 
át: 


Az orvos autóval érkezett. Tudom, hogy fizikailag 
képtelenség, én mégis láttam, ahogy kipattan a kocsiból, és 
berohan a házba. Ledobta a kabátját, feltűrte az ingujját, és 
nekiállt megvizsgálni — úgy tűnt, mintha ki akart volna húzni 
belőlem valamit. Ököllel rácsapott a mellkasomra, és 
befecskendezett valamit a szívembe. Ezután megkezdte a 
mesterséges lélegeztetést. Én mindvégig remekül éreztem 
magam; kellemes, örömteli, békés hangulatban voltam, 
miközben egy ragyogó fény felé lebegtem. Hirtelen a 
távolból meghallottam a legidősebb lányom hangját, azt 
kiabálta: , Anya". , Istenem, Jacguie-nek szüksége van rám", 
futott át az agyamon, és rögtön magamhoz is tértem. Az 


orvos addigra már elküldte a férjemet, hogy azonnal hívja 
az újszülött mentőszolgálatot (akkoriban még nem volt 
mobiltelefon). A mentővel együtt egy szakorvos is érkezett. 
Stabilizálták az állapotomat, újszülött kislányommal együtt 
betettek a mentőbe, és már száguldottunk is szírénázva a 
kórházba. 

Hat héttel később, a szülés utáni kontrollvizsgálaton 
elmeséltem az orvosnak, amit láttam. Lenyűgözőnek találta 
a  — beszámolóm  részletességét és pontosságát, 
magyarázattal azonban nem tudott szolgálni. Az élmény 
különleges nyomot hagyott bennem, egyfajta 
bizonyosságot, hogy nem kell félnem a haláltól. Nem 
vagyok vallásos, mégis hiszem, hogy egy gyönyörű, békés 
hely vár ránk odaát. Arra is emlékszem, hogy volt 
választásom, mintha eldönthettem volna, továbbmegyek-e 
a fény felé, vagy inkább visszafordulok. Én az utóbbit 
választottam. 

Ezután egy időre félretettem magamban az élményt. 
Egyszerű bányászfeleség voltam négy kisgyermekkel. 
Alkalmi munkát végeztem, hol takarítottam, hol konyhán 
dolgoztam, mígnem néhány, látszólag véletlenszerű 
esemény folytán harmincnégy évesen visszaültem az 
iskolapadba Hat év alatt elvégeztem az általános ápolói, a 
csecsemő-és  gyermekápolói, — valamint az értelmi 
fogyatékosokkal foglalkozó szakápolói képzést. Négyévnyi 
továbbtanulás után aztán a sheffieldi kórházban kaptam 
munkát. Úgy éreztem, hogy végre minden összeállt: biztos 
voltam benne, hogy nem a szerencsés véletlennek 
köszönhettem a tudásomat és képességeimet. Éreztem, jó 
helyen vagyok a világban, hiszen, a saját halálközeli 
élményemnek hála, segíteni tudtam haldokló betegeken, és 
támogatást nyújthattam a gyászoló hozzátartozóiknak is. 
Nem féltem többé a haláltól, így — szabadon 
tanulmányozhattam — annak különböző aspektusait, 
kezdetben főiskolai, majd később egyetemi szinten. 
Akkoriban már előadásokat tartottam a betegápolásról és 
apalliatív (a haldoklók szenvedéseit enyhítő) gondozásról. 


Őszintén hiszem, hogy a halálközeli élmény átélése 
nélkül nem mélyültem volna el ennyire a témában, és 
valószínűleg a tanulmányaimat sem folytattam volna. Az 
élmény óta egészen más ember vagyok; emlékszem, 
végtelen örömöt és ellenállhatatlan késztetést éreztem, 
hogy segítsek másokon. Azt a filozófiát követem, hogy 
mindennap tegyek valamit valakiért, segítsek valakinek, 
akkor is, ha nem ismerem az illetőt. Abban is őszintén 
hiszek, hogy a vallás csupán csak egy szó, és minden 
ember felelősséggel tartozik azért, hogy miként éli az életét. 

MEGVÁLTOZIK AZ ÉRTÉKREND 

A halálközeli élmény hatására gyakran az élet minden területe 
átértékelődik; a pénz, a státusz és az anyagi javak másodlagossá 
válnak, és az egyszerű dolgok kerülnek előtérbe, fontosabbá válik 
például a családdal való együttlét. 

AZ ÉLET FELÉRTÉKELŐDIK 

A halálközeli élmény hatására az ember felismeri életének valódi 
jelentőségét, és nem emészti magát többé olyan dolgok miatt, 
melyek korábban rendszeresen nyugtalanították. 

MEGJELENNEK A SPIRITUÁLIS ÉRTÉKEK 

Gyakran megesik, hogy a halálközeli élmény eredményeként az 
ember spirituálisan átalakul. Ez különböző formában valósulhat meg. 
Van, aki vallásosabb lesz, néhányan még lelkésznek is elszegődnek, 
mások úgy érzik, hogy a vallásuk képtelen magyarázattal szolgálni 
arra, ami feltárult előttük, amit az élmény során megtapasztaltak. A 
vallási és spirituális értékektől függetlenül az átélők figyelmesebb és 
érzékenyebb emberekké válnak. Gyakran mély hálát éreznek azért, 
hogy egy második esélyt kaptak az életre, ehhez rendszerint 
egyfajta spirituális küldetéstudat is társul. 

Marie-Clarie élménye remekül szemlélteti ezeket az utóhatásokat: 


Emlékszem, egy hónapot a kórházban kellett töltenem, 
mert agyhártyagyulladást kaptam. Iszonyatos fájdalmaim 
voltak, mintha összepréselték volna a fejemet, még a 
világosság is zavart. Infúzióra voltam kötve, úgy éreztem, 
mintha zuhannék, bele is csíptem a kézfejembe, hogy 
megnézzem, vajon álmodom-e —- de nem álmodtam! 


Hirtelen egy sötét alagútban találtam magam, hihetetlen 
sebességgel száguldottam a kijárat felé, ahol egy 
aranyszínű fény ragyogott. Ez a fény azonban egyáltalán 
nem bántotta a szememet. Az alagútból kiérve 
megpillantottam a családomat és a betegeimet (korábban 
nővérként dolgoztam). Mindnyájan tárt karokkal és széles 
mosollyal vártak, szeretetük szinte magához ölelt. 
Csodálatos érzés volt! Még a gyermekkori kisállataim is 
mind összegyűltek a fogadásomra.. Voltak ott betegek is, 
akiknek haláluk előtt amputálták valamely végtagját, most 
azonban épen és egészségesen álltak előttem. Egy hang a 
fejemben megkérdezte, szeretnék-e velük maradni, vagy 
inkább visszatérnék oda, ahonnan jöttem. 

Tisztán emlékszem, hogy azt mondtam: ,lstenem, 
bárcsak maradhatnék, de még ki kell takarítanom a 
hálószobát." Dadusként dolgozom ugyanis, és mielőtt 
összeestem volna, otthagytam a könyveket szanaszét 
heverve a földön. Hirtelen egy rántást éreztem, mintha egy 
finom ezüstkötélen húztak volna, és nagy sebesen 
elindultam visszafelé. Végül a fájdalomtól üvöltve, orvosok 
és nővérek gyűrűjében tértem magamhoz. ,Miért nem 
hagytak békén, végre megszabadultam a fájdalomtól, végre 
boldog voltam" — mondtam. A válaszuk megdöbbentett! 
,Hiszen halott volt! Megmentettük az életét!" Borzasztó 
bűntudatom volt, amiért rájuk kiabáltam, és nem éreztem át 
annak súlyát, amit értem tettek. Persze miután a gyógyulás 
útjára léptem, már végtelenül hálás voltam nekik, hogy 
megmentettek, többé nem is néztem vissza. 

Visszatérésem óta spirituálisabb vagyok, és többé már 
nem félek a haláltól. Biztosan tudom, hogy ez az élet 
csupán egy a sok közül, és az út végén újra látjuk majd 
szeretteinket. Az élménynek köszönhetően jobb emberré 
váltam, arra törekszem, hogy mindennap legyen legalább öt 
önzetlen jócselekedetem. Örömmel tölt el, ha segíthetek a 
barátaimnak és családtagjaimnak, a bevételem nagy részét 
is olyanoknak adom, akiknek nagyobb szükségük van a 
pénzre, mint nekem. Bárki is beszélt hozzám odaát, oly 


végtelen szeretettel tette, hogy már a puszta gondolatától is 
elsírom magam. Szeretném, ha mindig emlékeznék erre a 
szeretetre és jóságra,, melyhez foghatót azóta sem 
éreztem. Remélem, hogy amikor elérkezik az időm, 
viszontlátom majd mindazokat, akik odaát vártak rám! 

A színek is egészen mások voltak, mint itt, a Földön, még 
csak megnevezni sem tudom őket, mert korábban sosem 
láttam még hozzájuk foghatót. Jobb híján csak annyit 
mondhatok, hogy valóban káprázatosak voltak. Ahogy a 
virágok is, fehérben pompázva, és az a pázsit, mintha csak 
zöld bársony lett volna, szavakkal szinte leírhatatlan! Néha 
— de csak néha — azt kívánom, bárcsak visszamehetnék, és 
újra láthatnám drága ikernővéremet, aki öt évvel ezelőtt 
hunyt el. Rettenetesen hiányzik, nagyon közel álltunk 
egymáshoz, annyira szerettem őt. Remélem, nem untattam 
a történetemmel, de ez az igazság, és ahogy említettem, 
nem félek a haláltól. Tudom, hogy odaát, legyen az bárhol 
is Isten univerzumában, nem vár más, csak színtiszta 
szeretet! 


A következő beszámolót válaszként kaptam az egyik 
újságcikkemre: 


Egyszer én is átéltem egy halálközeli élményt. Közel 
harminc év telt el azóta, mégis olyan tisztán emlékszem rá, 
mintha csak tegnap történt volna. Biztos vagyok benne, 
hogy nem puszta hallucináció volt, és nem a gyógyszerek 
okozták. A kórházban lábadoztam egy nagy műtét után, 
mely . tüdőembóliához vezetett, — Képtelen — voltam 
megmozdulni, kiáltani akartam a nővérnek, de hiába, 
mintha valaki hátba szúrt volna, és minden levegő kiszállt 
volna a tüdőmből. Tisztán emlékszem a nővérre, ahogy rám 
nézett, majd felkapott egy oxigénpalackot, az ágyamhoz 
rohant, és az arcomra helyezte a maszkot. Ezután két 
orvos érkezett nagy sietve, az egyik meghallgatta a 
mellkasomat, míg a másik végigtapogatta az ereket a 
lábamon (mint később megtudtam, mélyvénás trombózisra 


utaló jeleket keresett). Még mindig levegő után kapkodtam, 
a hátam felső részében pedig irtózatos fájdalmat éreztem. 

Hirtelen elöntött a nyugalom, éreztem, hogy elhagyom a 
testemet, és lassan felemelkedem a mennyezetig. A szoba 
egyik sarkából alagút nyílt, telis-tele ragyogó fényekkel és 
pompás színekkel. Ahogy végigsuhantam rajta, megjelent 
előttem a nagyanyám, arcán széles mosollyal, ahogy 
emlékeimben is élt. Mögötte további családtagok és barátok 
sorakoztak, mindannyian mosolyogva üdvözöltek. Ekkor 
úgy éreztem, vissza kell térnem a saját családomhoz és a 
két kisfiamhoz. Az ágyam felett lebegtem, láttam magam, 
amint ott fekszem infúzióra és oxigénre kötve, a szemem 
csukva volt, két orvos és három nővér állt körülöttem, de a 
vészhelyzet már elmúlt. Két nappal később tértem 
magamhoz (a férjemtől tudom, hogy ennyi idő telt el), 
mindenemből csövek lógtak ki, és erős fájdalmat éreztem a 
tüdőmben. Korábban, sem az ágyam felett lebegve, sem az 
alagútban száguldva nem éreztem fájdalmat. Már éppen 
kezdtem jobban lenni, mikor négy nappal később újabb 
légzésleállásom volt. 

Ezúttal azonban már az intenzív osztályon feküdtem, és 
a nővér pillanatokon belül hozta is az oxigént. Ezután 
behúzta az ágyam körüli függönyt, és elsietett az orvosért. 
Míg odavolt (pár másodperc lehetett csak), egy férfi lépett 
be a fülkébe, talpig fehérben volt, leült az ágyam végébe, 
háttal nekem. Alig kaptam levegőt, ráadásul a fickó ráült a 
lábamra (mely egészen az ágy végéig ért), tisztán 
emlékszem, alig tudtam megmozdítani alatta. Hirtelen 
megszólalt: , Harcolj, küzdj ellene" — mondta újra és újra, 
majd a szemem láttára eltűnt. Miután stabilizálták az 
állapotomat, megkérdeztem a nővért, hogy ki volt az a férfi, 
aki bejött hozzám, míg ő elszaladt az orvosért. Azt mondta, 
hogy senki sem járt nálam. Ma úgy gondolom, hogy a 
védőangyalom lehetett. 

Szeretném még elmondani, hogy ez az élmény 
megváltoztatta az életemet. Ettől kezdve az időm nagy 
részét családom és barátaim ápolásával, valamint vakok 


gondozásával töltöttem. Az élményem előtt meglehetősen 
önző és zárkózott ember voltam. Így nyugodtan 
mondhatom, hogy az élmény csak a javamra vált. Az egyik 
első ember, akiről gondoskodtam, az édesanyám volt. 
Tizennyolc hónappal a halálközeli élményem után hunyt el. 
Húsz évvel később aztán a rákban haldokló édesapámat 
ápoltam. Talán azért engedték meg, hogy visszatérjek a 
halálból, mert még dolgom volt az életben. 
KÜLDETÉSTUDAT — AZ ÉLET ÉRTELMET NYER 
A halál közeléből sokan azzal a meggyőződéssel térnek vissza, 
hogy fontos feladatuk van az életben, melyet mindenáron 
teljesíteniük kell. Gyakran azonban ők maguk sem tudják, pontosan 
mi is ez a feladat. Egyesek számára ez meghatározó kérdéssé 
válhat. Carolyn Matthews egy rendkívül érdekes kurzust indított 
annak érdekében, hogy segítse az átélőket saját ,küldetésük" 
megtalálásában. A kurzus Carolyn transzperszonális tanulmányaiból 
született, melyet a virginiai Atlantic Egyetem mester szakán 
folytatott. 
Az alábbi példában arról olvashatunk, ahogy valaki saját 
küldetését igyekszik megérteni. 


A soron következő élmény 1995 nyarán, egy kórházi 
látogatás alkalmával történt. Vakbélgyulladás gyanújával 
szállítottak be az ügyeletre. Reggelre előjegyeztek műtétre, 
és kaptam egy morfininjekciót is, mert a fájdalmaim addigra 
már megkétszereződtek. Lényeg a lényeg, több mint 18 óra 
volt még hátra a műtétig, és kissé elhanyagolva éreztem 
magam. Az orvosok bizonyára úgy gondolták, hogy 
elegendő fájdalomcsillapítót kaptam, idővel azonban 
elfogott egy különös érzés, mintha valami hideg folyadék 
áradt volna szét a hasamban. Ez megijesztett, de semmit 
sem tehettem ellene. 

Ekkor kezdődtek a furcsa dolgok. Amíg az élmény tartott, 
egyáltalán nem éreztem fájdalmat. Emlékszem, hogy a 
levegőben lebegtem egy kórházi ágy felett, melyen egy 
kisbaba feküdt. Néztem őt, de nem ismertem fel, a 
kisbabából hirtelen felnőtt férfi lett, eltartott egy darabig, 


mire megértettem, hogy saját magamat látom. Ezután egy 
sötét helyre kerültem, ahol egy hosszú hajú, széles 
homlokú, szakállas férfit láttam. Mintha csak egy negatív 
képet néztem volna -— fekete vonások fehér alapon, mint a 
torinói lepel, csak ennek az alaknak szélesebb volt a 
homloka,, és lágy fény derengett mögötte. Sokkal 
nagyobbnak tűnt nálam, és bár egyre közelebb kerültem 
hozzá, válltól lefelé semmit sem láttam belőle (mint amikor 
egy felnőtt lenéz egy gyerekre). Az alak mögött halovány, 
fehér fény derengett, és mást ugyan nem láttam, de biztos 
voltam benne, hogy a visszafelé vezető úton vigyázott rám 
valaki. Nagyon békés élmény volt, eltekintve attól a résztől, 
mikor a találkozás után a visszafelé vezető úton benéztem 
egy másik barlangba is. Azóta sem tudom, mit is láttam ott 
pontosan. 

Szóval néztem ezt az alakot, válltól felfelé, és békét 
éreztem. Ekkor jobbra fordította a fejét, én pedig 
elsodródtam abba az irányba, miközben azt éreztem, hogy 
nem jött még el az én időm, még dolgom van az életben. 
Az egyetlen dolog, ami megijesztett — már ha egyáltalán ez 
a jó szó rá —, az volt, amit abban a barlangban, a visszafelé 
vezető úton láttam. Sűrű ködfátyol borította a padlót, mely 
telis-tele volt sűrű kiszögellésekkel. Ez megijesztett. 
Visszafelé úgy éreztem, mintha valaki mindvégig vezetett 
volna, de nem láttam senkit. 

A következő pillanatban aztán újra a testemben voltam, 
sosem éreztem még olyan rettenetes fájdalmat, mintha 
valaki megragadta volna a testem, tiltakoztam, de hiába, 
minden sötét volt, semmit sem láttam, csak hangokat 
hallottam. Valami furcsa dolog lógott ki a jobb oldalamból, 
megragadtam, mire egy hang azt mondta, hogy engedjem 
el a csövet, és hagyjam, hogy befektessenek az ágyba. 
Felismertem édesanyám hangját, és hagytam, hogy a 
betegszállító kocsiról áttegyenek a kórházi ágyba, noha a 
fájdalom szinte már elviselhetetlen volt. A cső, mint kiderült, 
a hasüregemben felgyülemlett folyadékot vezette el egy 


tasakba, mire ugyanis felnyitottak, a vakbelem már rég 
perforált, és hashártyagyulladást okozott. 

Tudni akartam, mi történt velem, mert valami biztosan 
történt, egyre csak kérdezgettem a sebészt, de ő csak 
annyit mondott, hogy az állapotom elég súlyos volt, és 
antibiotikummal kellett kimosniuk a hasüregemet, mert 
annyira elgennyesedett a gyulladás miatt. Szörnyen 
éreztem magam, nem akartam mást, csak hogy végre 
békén hagyjanak. Egyetlen hét alatt több mint húsz 
morfininjekciót kaptam. Három napon át, ahányszor csak 
lehunytam a szemem, egy élénkzöld alagutat láttam 
megjelenni a bal oldali falban. Éreztem, hogy csak 
hagynom kellene magam, és a fájdalom örökre megszűnne. 
A negyedik napon végül, miután lement a lázam, a 
látomások is megszűntek. 

Mikor végre sikerült felkelnem az ágyból, észrevettem, 
hogy a mellkasom egészen piros lett, és nem értettem 
miért. Az édesanyám, miután neki is megemlítettem a 
dolgot, úgy vélte, hogy az újraélesztési eljárás okozhatta, 
ha ugyanis komplikáció lépett fel a műtét során, ami nagyon 
is valószínű, bizonyára kiütöttek a defibrillátorral. 

A történtek előtt gyakorló katolikus voltam. Az élmény óta 
nem félek a haláltól, mert tudom, hogy csak egy átmenet 
valami sokkal jobba. Most negyvenhat éves vagyok, az 
élményem óta született egy fiam is, bár nem hinném, hogy 
ő lenne az oka annak, hogy visszatértem. Az orvos szerint 
csak hallucináltam a sok morfintól, de én tudom, hogy ez 
nem igaz, valami egészen másról van itt szó. 
Helikopterpilóta vagyok, embereket mentek, mégsem 
érzem, hogy teljesítettem volna azt a feladatot, amiért akkor 
visszaküldtek. Néha eltűnődöm azon, valóban jó hivatást 
választottam-e, ami azért furcsa, mert az élmény előtt 
minden vágyam az volt, hogy pilótaként repülhessek. 

Felvetettem néhány tehetős embernek, akikkel volt 
szerencsém együtt repülni, hogy alapíthatnának egy 
jótékonysági programot, amely gyors és hathatós 
segítséget nyújtana a gyerekeknek és a betegeknek szerte 


a világon. Úgy érzem, ennek talán köze lehet ahhoz, amiért 
visszaküldtek. A történtek óta sokkal jobban vonz az élet 
spirituális oldala. Meggyőződésem, hogy sokan nem élték 
volna túl azt a fájdalmat, amit a műtét során átéltem, olykor 
én is azt éreztem, hogy egyszerűen már nem bírom tovább. 
Hiszem, hogy az életben minden sorsszerűen történik, és a 
halál csak egy újabb lépcsőfok valami sokkal jobb felé. Még 
ma is sokszor eszembe jut az a különös alak, akit láttam; 
lágy fénybe burkolózva, mintha csak egy filmnegatívból 
lépett volna elő. Egyetlen szót sem szólt, a gondolatai 
valahogy mégis eljutottak hozzám. Tudom, hogy valódi volt. 
Nem hiszem, hogy a fájdalomcsillapítóknak bármi közük lett 
volna az élményemhez, tekintve, hogy azon a héten 20 
injekciót is kaptam, testen kívüli élményem azonban csak 
egyszer, a kórházba kerülésem elején volt. Nem tudom, 
hogy ez a negatív kép, amit láttam, másoknál is előfordult-e 
már, mégis úgy gondoltam, hogy megosztom ezt Önnel. 
Sok szerencsét kívánok a munkájához! 
AZ ÉLMÉNY EGY ÉLETRE SZÓL 
Úgy tűnik, hogy a halálközeli élmény mélyen bevésődik az ember 

tudatába. Hosszú évek is eltelhetnek akár, de az élmény mit sem 

veszít erejéből, éppoly eleven marad, mintha csak aznap történt 

volna. Találkoztam olyan nyolcvan-kilencven éves emberekkel, akik 

több mint ötven évvel korábban éltek át ilyen élményt, de még ma is 

tisztán emlékeznek annak pontos részleteire. 

Az alábbi, névtelenül érkezett beszámolót válaszként kaptam az 
egyik újságcikkemre. 


Miután elolvastam az újságban a halálközeli élményekről 
szóló beszámolóját, felmerült bennem, hogy talán az én 
élményemet is érdekesnek találná. Mindez még 
serdülőkoromban történt, ma már túl vagyok a kilencvenen. 
Igyekeztem úgy felfogni a dolgot, mintha csak álmodtam 
volna, de az élmény még ma is tisztán él az emlékeimben. 
Akut vakbélgyulladással szállítottak kórházba. Akkoriban 
még kloroformot használtak érzéstelenítőként. Borzalmas 
szaga volt, rögtön ki is ütött. Ezután mintha beszippantott 


volna egy hosszú, sötét alagút, melynek végén apró fényfolt 
derengett. Szörnyű egy utazás volt, de semmit sem 
tehettem ellene. Ahogy közeledtem, úgy nőtt egyre a fény 
is, mígnem olyan erős lett, hogy csaknem megvakított. Az 
alagútból előbukkanva egy csillogó aranykapuba ütköztem. 
A kapu előtt egy férfi állt, hosszú, fehér köpenyben. 
Szakállas arca sugárzott a szeretettől, azóta sem láttam 
hozzá foghatót. A kapu túloldalán megjelent néhány ember, 
köztük a nagyszüleim is, akik akkor már nem éltek. Mintha 
egy felhő mögött álltak volna. Csak deréktól felfelé láttam 
őket. Arcuk végtelen nyugalmat és boldogságot sugárzott, 
minden olyan békésnek tűnt. Kértem a férfit, engedjen át 
kapun. Velük akartam maradni, de ő csak annyit mondott: 
, Nem, még nem". Tovább kérleltem őt, mire nyitott tenyerét 
felém fordítva megismételte: nem, még nem. Ekkor 
megeredtek a könnyeim, az alagút pedig magába 
szippantott. A fény egyre jobban zsugorodott, végül már 
csak apró pont látszott belőle, aztán kizuhantam az 
alagútból. Hangokat hallottam, körbenézve mindenütt 
ágyakat láttam, és kínzó fájdalmat éreztem a gyomromban. 
Eltartott egy darabig, mire teljesen magamhoz tértem. 
Azóta nem félek a haláltól. Nem szeretném, ha az 
élménnyel együtt a nevemet is leközölné, a végén még azt 
gondolnák rólam, hogy öregkoromra megháborodtam. Egy 
biztos, sosem fogom elfelejteni azokat a varázslatos 
pillanatokat, örökre  elkísérnek majd. Köszönet a 
munkájáért! 
MEGJELENIK A KÖRNYEZETI-ÖKOLÓGIAI PROBLÉMÁKKAL SZEMBENI FOKOZOTT 
ÉRZÉKENYSÉG 
Halálközeli élmény eredményeként sokan elkezdenek jobban 
ügyelni a környezetükre és az ahhoz fűződő kapcsolatukra. Saját 
önös szükségleteik háttérbe szorulnak, a természet iránti tiszteletük 
megújul, és felismerik, valójában milyen hatást is gyakorol az ember 
a természetre. 
Az alábbiakban Heather Leese beszámolóját olvashatjuk, aki egy 
súlyos fertőzés kapcsán került be az intenzív osztályra, és kis híján 
meghalt. Heather a halálközeli élményt követően számos változást 


tapasztalt önmagán, többek között elkezdett jobban odafigyelni 
bolygónk épségére. 


Olykor nagyon  fárasztónak érzem mindazt, ami 
mostanában velem történik, nem könnyű ráhangolódni erre 
az új, erőteljes energiára! Időnként egyszerűen túlnőnek 
rajtam a dolgok, és úgy érzem, képtelen vagyok normálisan 
tovább működni. 

A halálközeli élményem óta az emberi kapcsolatokhoz és 
a környezethez való hozzáállásom is jelentősen 
megváltozott. Mindig is tisztelettel tekintettem az életre és a 
környezetre, az élmény óta azonban, amikor kómába esve 
eljutottam abba a fehér fényárban úszó szobába, 
ellenállhatatlan kapcsolatot érzek Földünkkel és annak 
minden fájdalmával. Mintha átéltem volna azt a mérhetetlen 
szomorúságot, amit amiatt érez, ahogyan az emberek 
bánnak vele; a fáradsággal együtt ez már túl nagy tehernek 
bizonyult. 

Mindent megtettem, amit csak tudtam, de hamar rá kellett 
jönnöm, hogy nem tudom befolyásolni, miként bánnak az 
emberek a Földdel. Egyedül vagyok, de ami tőlem telik, 
megteszem. Igyekszem sokkal tisztább életet élni, újabban 
például környezetbarát tisztítószereket használok. A testem 
már képtelen volt tovább elviselni azt a sok vegyszert — 
váltottam, ma már csak természetes alapanyagokból 
készült sampont és sókristályos dezodort használok, még a 
kocsimat is átalakítottam, lecserélve a motort egy 
környezetbarát modellre. Amit tudok, újrahasznosítok, és 
ha csak tehetem, bioélelmiszert vásárolok. Ha szemetet 
látok az utcán, összeszedem (az apám ilyenkor csak nevet 
rajtam!). Az olyan dolgokba, mint a légkör szennyezése, 
már bele se gondolok, mert csak feldühítene, és az most 
nem igazán tenne jót az állapotomnak. Arra a 
megállapításra jutottam - és ebben a szellemek is 
megerősítettek -, hogy az emberiség már dolgozik a 
környezeti problémák megoldásán, és rám jelenleg máshol 
van szükség. Azzal a lehetőséggel is megbékéltem már, 


hogy az anyatermészet, ha úgy látja jónak, bármikor 
eltörölhet minket a Föld színéről, amiért annyi fájdalmat 
okoztunk neki, ez csak rá és Istenre tartozik! Én és a 
családom mindent megteszünk, amit csak tudunk, ahogy 
rajtunk kívül sokan mások is. Remélem, hogy ez számít 
valamit. 


Dr. Parti, akinek az élményéről már röviden beszámoltam az első 
fejezetben, a halál közeléből visszatérve számos hasonló változást 
tapasztalt. Javult például az egészsége, elképesztően gyorsan 
felgyógyult a betegségéből: alig 72 órával azután, hogy vérmérgezés 
miatt műtötték, már ki is engedték a kórházból. Idővel depressziója 
és fájdalomcsillapító-függősége is teljesen megszűnt. 

Feladta  aneszteziológusi  praxisát, tágas otthonából egy 
szerényebb lakásba költözött,  luxusautóját egy kisebb, 
környezetbarát hibridre cserélte, elkezdett önkénteskedni, és ahol 
csak lehetett, segített másokon. 

Saját bevallás szerint figyelmesebb és szeretetteljesebb emberré 
vált, aki örömmel és együttérzéssel segíti mások gyógyulását. A 
halálközeli élmény során szerzett tapasztalatai arra ösztönözték, 
hogy írjon, valamint előadásokat és foglalkozásokat tartson a 
spirituális jólét témájában. Hozzám írott levelét a következő sorokkal 
zárta: , Azelőtt elaltattam az embereket. Most felébresztem őket. 
Ahogy engem is felébresztettek." 

SAJÁTOS VISZONY ALAKUL KI AZ ELEKTROMOSSÁGGAL 

Kevésbé ismert tény, hogy halálközeli élmény hatására az ember 
érzékenyebbé válhat az elektromosságra, és azt tapasztalhatja, 
hogy a karórája valamiért nem működik rendesen. Előfordul, hogy az 
óra megáll, ha az illető felteszi a karjára, de gond nélkül működik, ha 
valaki más viseli. Máskor egyszerűen csak késik, vagy éppen siet. A 
legtöbben nem is sejtik, hogy a jelenség hátterében a halálközeli 
élmény állhat. A szakirodalom is számos ponton megemlíti az 
elektromos érzékenységet. Ez engem is kíváncsivá tett, ezért 
megkérdeztem a vizsgálatomban részt vevő személyeket, ők 
tapasztaltakc-e már hasonlót. Sokan igennel válaszoltak. Ami azt 
illeti, a legtöbben csak ott helyben, a kérdésemre válaszolva 
ismerték fel a két dolog közti összefüggést. 


Miközben az egyik kollégámmal csevegtem, akinek az élményéről 
az első fejezetben írtam, észrevettem, hogy nem visel karórát. Mikor 
rákérdeztem, hogy miért nem, azt felelte, valamiért már évek óta 
nem működnek neki. Majd ahogy jobban belegondolt, hirtelen 
rádöbbent, hogy a dolog közvetlenül a halálközeli élmény után 
kezdődött. Kapott az édesanyjától egy drága karórát, ami egy ideig 
működött, aztán egyszer csak megállt. Sosem értette, miért, rajta 
kívül mindenki másnak gond nélkül működött. Akárhány órát 
vásárolt, egy idő után mindegyik megállt vagy ,elromlott"... csak 
akkor világosodott meg, és ismerte fel az összefüggést, mikor 
elárultam neki, hogy ez a fajta érzékenység gyakori velejárója a 
halálközeli élménynek. 

Újabban a kutatások azt is kimutatták, hogy a halálközeli élményt 
átélő személyek nagyobb arányban számoltak be elektromágneses 
érzékenységről, mint azok, akik ugyan közel kerültek a halálhoz, de 
nem volt ilyen élményük. Minél mélyebb volt az élmény, annál 
súlyosabb volt az elektromágneses tér okozta probléma. 

Nemrégiben megkeresett egy high-tech környezetben dolgozó 
hölgy, miután elolvasta az egyik újságcikkemet. Elmesélte, hogy 
gyerekkorában volt egy halálközeli élménye, és az elektromos 
kütyük rendszeresen megbolondulnak a közelében, még karórát 
sem tud hordani. A vízforralókkal különösen meggyűlik a baja, mert 
rendszeresen meghibásodnak, sőt még fel is robbannak a 
közelében. Eszébe sem jutott, hogy ennek bármi köze lehet a 
halálközeli élményhez. Amikor . rávilágítottam az összefüggésre, 
akkor ismerte fel ő is, hogy valóban az élmény után kezdődtek a 
problémái. 

A következő beszámoló egy olyan hölgytől származik, aki 
gyerekkorában élt át halálközeli élményt (a harmadik fejezetben 
olvasható): 


Épp most olvastam el a második cikkét az újságban. Az 
elektromos érzékenységről szóló rész igencsak 
mellbevágott, mondhatni, sokkolt (bocsánat a szójátékért), 
fogalmam sem volt róla, hogy a halálközeli élménynek ilyen 
hatásai is lehetnek. 


Az élményem után a tizedik . születésnapomra 
megkaptam életem első karóráját a szüleimtől. Mondanom 
sem kell, odáig voltam az örömtől, hiszen mindig is egy 
saját órára vágytam, de az örömöm nem tartott sokáig, mert 
ahányszor csak feltettem, az óra rögtön megállt. Amikor 
épp nem volt rajtam, vagy valaki más viselte, akkor persze 
tökéletesen működött. És ez így ment egészen néhány 
évvel ezelőttig. A villanykapcsolóval és más elektromos 
kütyükkel is akadtak gondjaim, ahányszor csak 
bekapcsoltam vagy megérintettem egyet, apró áraműtést 
éreztem — a gépjárművekkel ugyanez volt, mindegy, hogy 
álltak vagy mozgásban voltak, ha hozzájuk értem, rögtön 
megráztak. Az izzók még ma is rendszeresen felrobbannak, 
mikor felkapcsolom a villanyt. Állandó vicc tárgya lett, hogy 
nem mehetek semmilyen elektromos kütyü közelébe. Az 
édesanyám mindig azt mondta,, hogy túl sok a statikus 
energia a testemben. Beértem ennyivel, és nem 
feszegettem a dolgot, meg se fordult a fejemben, hogy a 
halálközeli élményemhez lehet valami köze. 

Amikor elkezdtem dolgozni (az 1960-as években,, egy 
régimódi irodában), megtiltották, hogy a fénymásoló gépet 
használjam, vagy egyáltalán csak a közelébe menjek, mert 
rögtön megbolondult vagy leállt. Az is többször előfordult 
már, hogy egy-egy elektromos berendezés hátratántorított, 
sőt egyenesen  keresztüldobott a szobán. Minden 
alkalommal, amikor egy elektromos berendezést használok, 
vagy annak közvetlen közelében állok, enyhe vibrálást 
érzek a testemben. Ilyenkor előre tudom, hogy akkor és ott 
számíthatok-e valamilyen problémára. A városban található 
elektromos állomások (nagyjából akkorák, mint egy autó 
vagy még kisebbek) mellett elhaladva is gyakran támad 
ilyen érzésem. A számítógéppel való első találkozásom 
sem volt épp zökkenőmentes. Már majdnem feladtam a 
dolgot azt gondolván, hogy biztos megint bennem van a 
hiba, mikor kiderült, hogy kivételesen a számítógép volt a 
ludas, rögtön ki is cserélték. Ezzel azóta sem akadt 
gondom, feltéve, hogy vezetékes eszközöket használok. Én 


és a vezeték nélküli egér, illetve billentyűzet sajnos nem 
vagyunk kompatibilisek! 


A Llanelliben élő Julie élménye igen érdekes, minthogy számos 
utóhatással járt. 


1996-ban történt, egy mandulaműtét szövődményeként 
bevérzett a torkom. Miután kiengedtek a kórházból, 
észrevettem, hogy vérezi kezdett a sebem, így kénytelen 
voltam visszamenni. A helyzet egyre súlyosabb lett. Mire 
megkaptam az ágyamat, a vér már patakokban dőlt a 
számból. Megnyomtam a vészhívót, mire megjelent egy 
nővér, kisvártatva újabb nővérek és orvosok tűntek fel. Az 
egyikük megfogta a kezemet, míg a többiek sietve tették a 
dolgukat. — Rákötöttek — egy — szívmonitorra. Hirtelen 
elgyengültem, még hallottam, amint a nővérek és az 
orvosok azt kiabálják: , Gyorsan, elveszítjük! 

A következő pillanatban mintha egy nagy kaleidoszkópba 
kerültem volna... Továbbra is tudatomnál voltam, csak 
bekerültem ebbe a kaleidoszkópba, amit fehér, ezüst és 
bíbor körök borítottak. Furcsa volt. Ezután lepergett előttem 
életem filmje. Gyerekkoromtól a jelen pillanatig minden, 
amit valaha is átéltem, képről képre újrajátszódott a 
szemem előtt. Nagyon lassan haladtunk, amint eltűnt egy 
kép, felbukkant egy újabb. Az utolsó képkockán édesanyám 
arcát láttam (még ma is él). Nehéz szavakba önteni, de az 
egész vetítés alatt végig nagyon ébernek éreztem magam. 

Az édesanyám képe után különös  bíbor-és 
ezüstszínekben játszó fénygömböket láttam, ott lebegtek 
előttem. Hirtelen nagy fényesség támadt, mely egyre 
fényesebb lett. Lassan aztán halványulni kezdett, mintha 
sorban lekapcsolták volna a fényeket, végül már csak 
derengés maradt. A következő talán tíz percet ebben a 
halovány fényben töltöttem. Nehéz pontosan megmondani, 
mennyi idő telhetett el. Csak lebegtem ott, aztán egyszer 
csak meghallottam az ápolók hangját, amint engem 


szólongattak. Amikor kinyitottam a szemem, az intenzív 
osztályon találtam magam. 

A legérdekesebb az egészben, hogy egy pillanatra sem 
ijedtem meg -— éppen ellenkezőleg, fantasztikusan éreztem 
magam. Az egész élmény rendkívül kellemes és élvezetes 
volt. 

Visszatérésem óta ugyanakkor történt néhány furcsaság 
is. Mintha átvettem volna mások érzéseit, mintha tudtam 
volna, mire gondolnak a körülöttem lévők, és hogyan érzik 
magukat. Az idegenekkel is ugyanúgy működött a dolog. 
Egy spanyolországi nyaralás jut eszembe. A medence 
szélén ültem, és egy könyvet olvastam, egy férfi és egy nő 
ült a túlsó parton, szintén olvastak. Hirtelen mintha 
kihangosodtak volna a férfi gondolatai, pontosan tudtam, mi 
jár a fejében. ,Remélem, hogy megérti majd, annyira 
hiányzik. Miért is kellett meghalnia? A rák az oka..." Azt 
hittem, megőrültem. Miután aznap este ágyba bújtam, 
odafordultam a páromhoz, és azt mondtam: , Úgy sajnálom 
azt a férfit ott a medencénél, valaki, aki nagyon közel állt 
hozzá, meghalt rákban."Ezután elaludtunk. Másnap reggel 
a párom hamarabb lement a medencéhez, és szóba 
elegyedett a nővel, akit előző nap a férfi mellett láttam. A nő 
elmesélte, hogy most házasodtak össze, a férfi előző 
felesége rákban halt meg, és a nő legjobb barátnője volt. 
Én egy órával később érkeztem meg, a párom elmesélte 
nekem a beszélgetést, majd azzal cukkolt, hogy miféle 
csodabogár vagyok! 

Korábban gyakran történt ilyesmi. A testületi üléseken, 
például a munkahelyemen, ha akartam, körülnézhettem — 
bekukkanthattam az emberek gondolataiba. Mint valami 
túlfejlett empátia. . tudtam, mi jár a fejükben. ..máshogy nem 
tudom elmagyarázni. Az egész úgy öt évig tartott, 
kezdetben nagyon erőteljes volt, idővel azonban egyre 
gyengébb és gyengébb lett, végül aztán teljesen eltűnt. Ma 
is együttérző vagyok, és könnyen ráhangolódom mások 
érzéseire, a gondolataikba azonban már nem látok bele. 
Régen ez teljesen kiborított, azt hittem, megőrültem. 


Van még valami. A halálközeli élmény után vagy három 
évig nem tudtam órát hordani. Volt egy szép, drága órám, 
de ahányszor csak feltettem, rögtön megbolondult. Újakat 
vettem, de azok sem működtek. Nagyon idegesítő volt, az 
őrületbe kergetett. Ma már nincsenek ilyen gondjaim, végre 
ismét hordhatok órát, igaz, olykor elállítódik tíz-tizenöt 
percet, de a korábbiakhoz képest ez már semmi. 

Az elektromos kütyükkel is meggyűlt a bajom, ha a 
közelükben voltam, egyszerűen megbolondultak. Beléptem 
a szobába, és a tévé magától kikapcsolt, vagy a hifi 
magától bekapcsolt. A leglátványosabb az volt, amikor a 
fogorvosnál jártam — minden egyes alkalommal, mikor 
beültem a székébe, az elektromos eszközök leálltak. 
Ilyenkor kénytelenek voltunk átmenni a másik szobába. 
Egyedül velem történtek ilyen dolgok! 

Korábban ez gyakran megesett, de szerencsére idővel 
elmúlt — nem kellenek ilyen képességek! Az egyetlen dolog, 
ami az élmény után mindmáig megmaradt, az a 
meggyőződés, hogy nem kell félnem a haláltól. Bármikor, 
amikor a barátaim azt mondják, hogy megjijeszti őket a halál 
gondolata, én mindig az ellenkezőjét érzem. Határozottan 
mondhatom, hogy nem félek a haláltól. 


A következő beszámolót válaszként kaptam egy újságcikkre. Az 
úr névtelen kívánt maradni. 


Nemrégiben olvastam a cikkét, melyben említést tett 
néhány olyan jelenségről, melyeket a halálközeli élmények 
kapcsán vizsgált. Nagyon érdekesnek találtam azon 
felvetését, hogy az ilyen élményeket átélő személyeknek 
valahogy torzul az elektromos mezejük, annál is inkább, 
mert úgy tűnik, magam is hasonló problémával küzdök. Ez 
leginkább abban nyilvánul meg, hogy nem tudok karórát 
hordani — sosem értettem miért. Az a gyanúja, hogy a dolog 
a halálközeli élménnyel állhat kapcsolatban, eszembe 
juttatta saját élményemet, melyet alább részletesen is 
leírtam. Bízom benne, hogy hasznosnak találja majd! 


Az ötvenes években, mikor a szüleim még Edinburghben 
éltek, gyakran ellátogattunk a tengerhez a keleti parton. 
Négyéves koromban az egyik ilyen látogatáskor, mikor 
leszaladtam a partra, maga alá temetett egy hatalmas 
hullám, és nagy valószínűséggel fulladásközeli állapotba 
kerültem. Emlékszem rá, ahogy odafentről szemlélem a 
jelenetet: az emberek összesereglenek, és nekem az jár a 
fejemben, hogy ,Ott lent, az én vagyok", miközben az 
egész olyan távolinak és érdektelennek tűnik, a baleset 
helyett pedig inkább a környéket fürkészem. 

A következő pillanatban arra eszméltem, hogy fuldoklom, 
és levegő után kapkodok, miközben épp a vizet préselik ki 
a tüdőmből. Valaki nyilván újraélesztett, és visszanyertem 
az eszméletemet. Ezután már nem sokra emlékszem, 
felvittek a partról, és minden úgy ment tovább, ahogy 
szokott. 

Több mint ötven év telt el a baleset óta, én mégis tisztán 
emlékszem a történtekre. Mindig is tudtam, hogy a 
víziszonyom erre az élményre vezethető vissza, arra 
viszont még soha nem gondoltam, hogy az elektromos 
problémáim is ezzel az élménnyel állhatnak kapcsolatban. 


Egy afrikai nővér, akinek élményéről bővebben a negyedik 
fejezetben írok, a következő tapasztalatokról számol be. 


Amikor olvastam, hogy a halálközeli élmény után sokan 
nem tudnak órát hordani, illetve gondjuk akad az 
elektromos eszközökkel, rájöttem, hogy az én problémám is 
hasonlóan kezdődött. A halál közeléből visszatérve többé 
nem tudtam órát hordani — néhány napig működött, de 
aztán mindig megállt. Az édesapámtól több órát is kaptam, 
de mindegyikkel ugyanaz történt: néhány nap után 
egyszerűen megálltak, pedig egytől-egyig újak voltak. A 
nővérem egyszer kapott egy nagyon drága órát a férjétől, 
amit aztán, amikor elkezdtem az ápolóképzést, nekem 
ajándékozott örömében. Az óra egy hónapig működött, 
utána megállt. Akkor visszaadtam a nővéremnek, akinél 


ismét gond nélkül működött. A családban sokat 
viccelődtünk azon, hogy nem működnek rajtam az órák. 
Ezután hosszú ideig nem is próbálkoztam, 15 év is 
eltelhetett azóta. Ma már nincs ilyen gondom, igaz, ritkán 
hordok órát, mert annyira elszoktam tőle. 

Nem tudom, hogy ez is az elektromos zavarral áll-e 
összefüggésben... az idősebbik bátyám régebben gyakran 
elvitt a moziba, de a halálközeli élmény után többé már 
nem tudtam élvezni ezeket a kiruccanásokat. Minden olyan 
szétesettnek tűnt a mozivásznon; mintha egy 3D-s filmet 
néztem volna, a színészek szinte kilógtak a filmből. Ott 
ültem a közönség soraiban, mégis újra és újra 
hátrahőköltem a székben. A fények is rettentően zavartak, 
a villogástól pedig egyenesen rosszul lettem, pedig azelőtt 
ez sosem fordult elő. Ezután jó ideig nem is jártam 
moziban, csak miután megházasodtam, 12 évvel később 
mentem el újra. Továbbra sem tudtam élvezni a filmet, a 
hatások ugyan már nem voltak olyan zavaróak, de a kép 
még mindig fel-alá ugrált, így nem mentem többet. A villogó 
fényeket a tévében sem tudom elviselni. 


Az új mexikói Ken Ebert 27 évvel ezelőtt élt át halálközeli 
élményt. A teljes élménybeszámoló Theater of Clouds: A Near Death 
Memoir című könyvében olvasható. Ken megkeresett levélben, és 
később örömmel válaszolt a kérdéseimre. Az alábbiakban azokról az 
utóhatásokról olvashatunk, melyeket Ken tapasztalt. 


Az órás kérdése igencsak megnevettetett — 1985 óta nem 
volt rajtam karóra. A halálközeli élményem utáni első 
években még néhány ízzót is felrobbantottam, mikor túl 
közel álltam hozzájuk. Emellett képes voltam textúraként 
, érzékelni" a fényt, néha például, mikor elhaladtam egy 
lámpa mellett, olyan érzésem támadt, mintha valami puha, 
gyapjas felület simította volna végig a testemet. Bizonyos 
fokig néha még ma is érzem, de csak akkor, amikor nagyon 
fáradt vagyok. Egy másik érdekes utóhatás, hogy a 
hallásom rendkívüli módon kiélesedett. Először akkor 


bizonyosodtam meg erről, mikor ki-bekapcsolva a 
mozgásérzékelő néma riasztóját meghallottam a készülék 
által kibocsátott jelet. Ez néha még ma is megtörténik. 
Emellett gond nélkül meghallottam a beszélgetéseket 
még egy zsúfolt, hangos szobában is. Erre még ma is 
képes vagyok, bár nem szeretem ezt az akusztikus 
érzékenységet. Az üzlet, amelyben dolgozom, rendkívül 
nagy alapterületű, de ha akarom, a terem egyik végében 
állva meg tudom hallani a terem másik végében beszélgető 
kollégákat... azonban inkább igyekszem kiszűrni ezeket a 
hangokat, mert különben könnyen elárasztanak. Az 
érzékenységem annyiban viszont hasznos, hogy ha 
számomra fontos információ hangzik el, ami egyébként 
kívül esik a normál hallótávolságon, én azt is meghallom, 
majdnem úgy, mintha közvetlenül mellettem mondták volna. 
KÜLÖNLEGES PSZICHIKUS KÉPESSÉGEK, MEGÉRZÉSEK, FOKOZOTT INTUÍCIÓ 

Az intuitív képességek időnként olyannyira felerősödhetnek, hogy 
az egyén nem tehet mást, minthogy visszavonul a külvilágtól. Egy 
hölgy az egyik újságcikkem kapcsán azzal keresett meg, hogy 
,képes beleolvasni mások gondolataiba". Ez rendkívül zavaró volt 
számára, ráadásul gyakran előre meglátta mások halálát, vagy 
megérezte a rájuk váró balszerencsét. Sehova se tudott elmenni, 
ahol többen voltak, mert valahogy mindig ráérzett azokra az 
emberekre, akikkel baj volt, vagy akikre súlyos szerencsétlenség 
várt. Éppen ezért a hölgy manapság csak ritkán mozdul ki, ha mégis 
mennie kell valahova, mindig fülhallgatót vesz fel, és hangos zenét 
hallgat, hogy elterelje a gondolatait. 

Az egyik munkatársam, aki kilencévesen élt át halálközeli 
élményt, hasonló képességekről számolt be. Elmondása szerint 
képes , beleolvasni mások gondolataiba", de ezt nem szívesen teszi, 
mert erkölcsileg helytelennek tartja. Ami azt illeti, nagyon erősen kell 
koncentrálnia, ha el akarja nyomni ezt a képességét. 

Dr. Yvonne Kason 1979-ben, a halálközeli élménye után nem 
sokkal átélte élete első médiumi élményét, mikor egy látomása után 
arra kérte barátját, menjen el az orvoshoz. Kiderült, hogy az illetőnek 
agyhártyagyulladása volt, és a korai diagnózisnak és kezelésnek 
hála sikeresen felépült. 


GYÓGYULÁS ÉS GYÓGYÍTÁS 

Sutherland olyan esetekről számolt be, melyekben az átélő a 
halálközeli élményt követően gyógyító képességekre tett szert. 
Morse és Perry Kathy esetét említi, akik a halálközeli élményt 
követően kigyógyultak a rákból. Hasonló gyógyulásokról számolt be 
Dr. Larry Dossey is, mikor agytumorból és Hodgkin-limfómából épült 
fel valaki. Az egyik leglátványosabb eset egy születési 
rendellenességgel élő betegemhez kötődik, ezt később bővebben 
kifejtem. Az alábbiakban két olyan esetet mutatok be, melyekben az 
átélők a halálközeli élményt követően gyógyító képességekre tettek 
szert. 

A következő beszámolót egy francia hölgy küldte. 


Olvastam a cikkét, és örülök, hogy van, aki komolyan veszi 
ezeket az élményeket. Amikor Törökországban dolgoztam 
úgy 20 évvel ezelőtt, volt egy méhen kívüli ternességem. Az 
egyik angol diákomnak sikerült bevinnie egy nőgyógyászati 
klinikára. Érzéstelenítés nélkül operáltak, de folyamatosan 
kaptam vért és folyadékot. A műtét alatt , meghaltam" és 
miután átkeltem az alagúton, találkoztam a nagyanyámmal, 
aki azt mondta: , Nem jött még el a te időd, fordulj vissza." 
Egy nagy puffanással visszazuhantam a testembe, ezzel 
együtt pedig a fájdalom és a felelősségérzet is visszatért 
belém. 

Az élmény megváltoztatta az életemet. Hosszú évekig 
azt kívántam, bárcsak tényleg meghaltam volna. Úgy 
éreztem, hogy az élet csak szenvedés, és semmi jót nem 
tartogat már számomra. Ma már tudom, hogy okkal küldtek 
vissza, ajándékot kaptam: képes vagyok ráhangolódni 
mások érzéseire, ami érthető módon nagyban megkönnyíti 
a csecsemőkkel való munkámat. Valamiért a beteg vagy 
sérült macskákat is magamhoz vonzom, egy ideig velem 
maradnak, majd továbbállnak. 


A következő beszámolót egy 38 éves férfi küldte. 


Az élmény 1984-ben történt. Az ágyban feküdtem, 
életemben akkor voltam egyetlenegyszer influenzás. 
Minden erőm elhagyott, mintha haldokoltam volna. 
Fogalmam sincs, mi történt pontosan, csak az emlékeimre 
hagyatkozhatok, azok viszont kristálytiszták. Emlékszem, 
hogy a szüleim házában voltam, kint álltam a tetőn, és a 
befagyott tetőtéri ablakot bámultam. A felső részen a 
tömítés egészen levált az üvegről. Ahogy néztem, azon 
gondolkoztam, milyen hihetetlen, hogy a víz mégsem folyt 
be a szobámba. Annyira izgalmasnak találtam a dolgot, 
hogy úgy döntöttem, szétnézek egy kicsit a környéken. 
Láttam, ahogy az emberek odalent sétálnak a hóesésben, 
illatokat viszont nem éreztem, és megfogni sem tudtam 
semmit. A kilátás minden képzeletet felülmúlt. 

időtlen élmény volt, mely a közeli temetőben, a 
nagymamám sírjánál folytatódott. A nagymamám ott állt a 
sír előtt, teljes valójában, bár sokkal fiatalabbnak tűnt, mint 
amikor meghalt. Azt mondta, azonnal haza kell térnem. 
Még mindig a végtelen szabadság euforikus érzésében 
úsztam, mikor újra ott találtam magam a tetőtéri ablak előtt. 
Igencsak megijesztett, amit odabent láttam. Az ágyban 
feküdtem, fehéren és mozdulatlanul. Annyira sokkolt a 
látvány, hogy azonnal vissza akartam térni a testembe. 
Csak akkor értettem meg igazán, mi is történt valójában, 
nem akartam mást, csak hogy újra a testemben legyek. 

Mikor magamhoz tértem, tudtam, hogy nem álom volt. 
Éreztem, ahogy a szívem újra verni kezdett, és röviddel 
utána a légzésem is beindult. Tudtam, hogy tényleg kint 
jártam a kezdeti izgalom helyett azonban már inkább 
megkönnyebbülést éreztem. 

Néhány napig még ágyban maradtam, a szüleimnek is 
elmeséltem az élményt. Az édesapám arra a 
következtetésre jutott, hogy bizonyára a szobámból kinézve 
láthattam a levált tömítést. Úgy döntött, ő is megvizsgálja a 
dolgot, de semmi gyanúsat nem talált. Néhány hónappal 
később aztán, mikor kicseréltettünk néhány cserepet, a 
tetőfedő szólt a szüleimnek, hogy meg kellene csináltatni a 


tetőtéri ablakot, mert a felső részen már egészen elvált a 
tömítés. 

Meg kell mondanom, hogy én magam sosem 
tapasztaltam olyan szélsőséges elektromos Zavarokat, 
melyekről Ön írt, viszont voltak már olyan szokatlan 
érzéseim és tüneteim, amelyeket véleményem szerint a 
fokozott elektromos érzékenység okozott. Olyankor a 
legrosszabb, amikor sok aktív elektromos eszköz van egy 
helyen, főleg a nagyobb áruházakban és 
bevásárlóközpontokban. — Egyfajta — Zavartságot érzek 
ilyenkor, mintha valami együtt rezegne a gondolataimmal. 
Néha annyira felerősödik ez az érzés, hogy kénytelen 
vagyok elhagyni az épületet, noha kifejezetten élvezem 
ilyenkor a nézelődést. 

Az is leszívja az erőmet, ha sok időt töltök otthon a 
számítógép vagy a tévéképernyő előtt, függetlenül attól, 
mennyire szórakoztató az, amit éppen nézek. Ez mára 
elérte azt a pontot, hogy inkább nem nézek tévét, és a 
gépet is csak rövid ideig használom. Ugyanígy vagyok a 
mobiltelefonnal, . aminek a használata — különösen 
kellemetlen. Minden egyes hívás után, ami tovább tart 10 
percnél, égető, tompa fájdalmat, valódi forróságot érzek a 
fejemben. A nyílt tereken — függetlenül attól, hányan 
vannak körülöttem - ezek a tünetek teljességgel 
megszűnnek. Akárhányszor vidékre utazom, úgy érzem, 
mintha felszabadultam volna valami alól. Felmerült 
bennem, hogy talán azért érzem így, mert ezeken a 
helyeken jóval kisebb az elektromos lefedettség. 

Az ön munkája valódi megnyugvást jelent számomra. 
Mindig is tudtam, hogy nem álmodtam, és az élményem 
nem a véletlen játéka volt csupán, hosszú évekig mégis alig 
meséltem róla valakinek, mert attól féltem, őrültnek tartanak 
majd. Most végre úgy érzem, megértenek. A kezdeti 
boldogság dacára ugyanakkor remélem, soha többé nem 
kell újra átélnem ugyanazt, mert legközelebb talán már nem 
leszek ilyen szerencsés. 


Tizennyolc éves voltam, mikor a gyógyító képességem 
először megmutatkozott. Ez négy évvel az élményem után 
történt. Véletlenül fedeztem fel a dolgot, majd fokozatosan 
kitapasztaltam, milyen hatása van másokra fizikai és 
spirituális szinten. Eszembe jut egy kivételes eset, ami a 
húszas éveim közepén történt. Egy üzletben sétálgattam, 
mikor a nagy sürgés-forgás közepette meghallottam az 
egyik szépségpultnál ülő asszisztenst, aki éppen a 
barátnőjének panaszkodott. A kezét fájlalta, úgy vélte, 
becsípődhetett benne egy ideg. Gondolkodás nélkül 
odamentem hozzá, és felajánlottam neki a segítségem. 
Szerencsére nyilvános helyen voltunk, így nem tűnt olyan 
furcsának a dolog. Néhány perccel később a fájdalom, 
amely már hetek óta kínozta őt, hirtelen megszűnt. A hölgy 
szóhoz sem jutott a döbbenettől. Nem akartam túlzottan 
magamra vonni a figyelmet, vagy a gyógyító szerepében 
tetszelegni, így gyorsan elvegyültem a tömegben. Ami azt 
illeti, semmi — különöset nem csináltam, csak 
összekapcsoltam őt egy magasabb energiával. Úgy 
hiszem, nem én végzem közvetlenül a gyógyítást. Én 
csupán kapcsolatot teremtek valamiféle jótékony erővel, és 
egyfajta katalizátorként elősegítem mások gyógyulását. De 
ez csak az én személyes véleményem. Valójában nem 
tudom, mi történik, én mindenesetre ezt a magyarázatot 
találtam. Gyakran eszembe jut, milyen jó lenne, ha a 
műtétek előtt és után körbejárhatnék egy kórházi osztályon, 
hogy bátorságot és erőt öntsek az emberekbe, hogy 
szembe tudjanak nézni azzal, ami esetleg vár rájuk. 
Hiszem, hogy a modern orvoslás és az emberi gyógyítás 
kiegészíthetik egymást. Valószínűleg a nagy állami 
kórházakban ritkán adódik erre lehetőség. 

Nagyon szeretnék segíteni a súlyos betegségben 
szenvedőknek, de félek felajánlani a segítségemet, hacsak 
nem ismerem őket eléggé. Attól tartok, furcsának találnák a 
dolgot, én pedig nem szeretnék senkit sem magamra 
haragítani, aki elköteleződött a hagyományos gyógykezelés 
mellett, és úgy érzi, az az egyetlen út számára. Azt viszont 


biztosan tudom, hogy ha adódik majd lehetőség rá, én 
megragadom, és minden tőlem telhetőt megteszek. 
HA ÚGY DÖNTESZ, HOGY VISSZATÉRSZ, ERŐSEBB LESZEL" 

sally halálközeli élménye nagyon erőteljes volt, és olyan 
figyelemre méltó utóhatásokkal járt, melyekhez foghatót csak 
keveset láttam. Sally számára az élmény rendkívül személyes és 
szent volt, szavakkal csaknem leírhatatlan, éppen ezért az interjú is 
sokáig tartott. Nehezen tudta csak leírni a történteket, mert mindaz, 
amit átélt, meghaladja a normált emberi megértést. Mikor Sally 
felidézte az élményt, a szeme csukva volt, úgy tűnt, mintha valóban 
újraélné az egészet, mintha ismét elárasztanák az egykori érzések. 
Bár az élményeiből csak keveset tudok ténylegesen átadni, igazán 
inspirálónak találom azokat az utóhatásokat, melyekkel azóta is 
minden nap együtt kell élnie. 

sally amatőr atléta volt, 30 évvel ezelőtt azonban súlyos 
fejsérülést szenvedett egy kerékpárbaleset során. Négy nappal 
később még mindig eszméletlen állapotban feküdt a kórházban. Az 
orvosok már felkészítették a férjét a legrosszabbra, csak remélni 
tudta, hogy felesége valahogy túléli majd a balesetet. Ha fel is épül, 
mondták, vissza kell majd nyernie az emlékeit, újra meg kell tanulnia 
járni, futni pedig már soha nem fog, és nagy valószínűséggel egész 
életére súlyosan mozgáskorlátozott marad. 

Hosszú időbe telt, mire Sallyben tudatosult, ki ő, és hol van. Az 
alapoktól kellett újraépítenie magát, tudván, hogy előbb-utóbb 
minden jóra fordul. Így emlékezett vissza az eszméletlen állapotban 
tapasztalt élményére. 


Képtelen vagyok ezt jól megfogalmazni... nincsenek rá 
szavak... egyszerűen nem adják vissza a valódi élményt... 
hihetetlenül szerencsésnek érzem magam, hogy részem 
lehetett mindebben, mégsem tudom jól megfogalmazni. 
Csodálatos volt... csodálatosabb mindennél, amit az ember 
e földön valaha is átélhet. Ez az élmény mindig velem van, 
mindig. 

Az a hang azt mondta: ,Ha úgy döntesz, hogy 
visszatérsz, erősebb leszel majd." Sosem fogom elfelejteni, 
mindig elkísér... erről korábban még soha senkinek nem 


beszéltem, Ön az egyetlen, akinek valaha is elmeséltem ezt 
a részt. 

IA következő részt kinagytam a beszámolóból, mert 
nagyon személyes volt Sally számára, és bár megengedte, 
hogy felhasználjam, az élmény szentségére való tekintettel 
úgy döntöttem, hogy mégsem teszem.] 

Ahogy ezt most mesélem Önnek, megelevenedik előttem 
mindaz, ami történt. Addig, amíg meg nem történik újra, be 
kell érnem ennyivel. Nem lehet könnyű elfogadni az 
ilyesmit... Nincs két egyforma halálközeli élmény. Éppen ez 
benne a nehéz... annyira személyes... — mindig 
elérzékenyülök, és elsírom magam. Nem tudom elmondani, 
mit érzek ilyenkor... ezek a boldogság könnyei... mintha 
valami felrázná a tudatomat. Nem beszélhetek erről 
senkivel, még a családommal sem... Egyszerűen képtelen 
vagyok szavakkal leírni... Egyedül Önnek mondtam el, 
mással sosem osztanám meg, még a végén azt gondolnák, 
hogy megőrültem. 

Sosem fogom elfelejteni, amit az a hang mondott nekem: 
,Ha úgy döntesz, hogy visszatérsz, erősebb leszel majd." 
Ez az erő mindig velem van, és bármikor töltekezhetek 
belőle. Ha rossz kedvem van vagy kimerültem, egyszerűen 
csak ráhangolódom. Nemcsak a fizikai, de a mentális 
erőmet is újratölti. 

Miután magamhoz tértem, először nem értettem, miért 
vagyok itt. Van ennek bármi értelme? Nem tudtam 
eldönteni, hogy most visszatértem-e az életbe, vagy ott 
maradtam, ahol voltam... Hol voltam? Vajon jól döntöttem? 
Melyik oldalra szántak valójában? Nehezemre esett 
visszacsöppeni az életbe — talán jobb lett volna, ha inkább 
meghalok? A hang bizonyára úgy vélte, hogy már az 
élmény előtt is erős voltam, hiszen azt mondta, hogy még 
erősebb leszek... egy pillanatig valami azt súgta, hogy már 
régen is erős voltam. Ez az erő sosem hagy el engem — 
épp ellenkezőleg, mindig velem van. 

Ha nem ébredtem volna fel, az tönkretette volna a 
családomat... éppen ezért talán önzőnek tűnik a részemről, 


és furdal is miatta a lelkiismeret, amikor azt érzem, hogy 
szívesen visszamennék arra a helyre, ahol egykoron 
jártam. Szeretem az életet, imádom — igazi ajándék, ha a 
saját életedet élheted, miért hagynád, hogy bármi is 
elszomorítson? Tudom, hogy a másik életemet is éppúgy 
szeretni fogom. Nem félek a haláltól. 

Ez a tudat eddig minden helyzetben erőt adott az 
életemben. Jelenleg a szüleimet ápolom, van, aki ezt 
teherként élné meg, de én nem. Számomra ez nem 
fáradság, örömmel teszem, és megtiszteltetésként tekintek 
rá. 

,Ha úgy döntesz, hogy visszatérsz, erősebb leszel majd." 
Nincs semmi, amivel ne bírnék el. Óriási lelki és fizikai erőt 
ad ez nekem. Légy hű önmagadhoz, és bízz az 
élményedben. Nincs annál nagyszerűbb, mint élni 
mindennap... olyan szerencsés vagyok... olyan boldog... 
Imádom az életet, imádok reggelente felkelni. Most újra 
hallom a hangot, nem tudom elmagyarázni, mint valami 
visszhang. Csodálatos érzés, gyakran elfog, nagyon 
gyakran. Előttem nincs lehetetlen, semmitől sem félek. 
Áldottnak érzem magam minden egyes nap. Alig várom, 
hogy visszatérhessek, de addig is boldogan élem az életem 
idelent. Szeretném a legtöbbet kihozni belőle. Nem 
agyalom túl a dolgokat, inkább cselekszem. Nem félek a 
haláltól, mert tudom, hogy Isten majd gondoskodik rólam. 
Nincsenek gátlások az életemben, sem kételyek. Légy hű 
önmagadhoz, és éld az életed. 

A hagyományos értelemben véve nem vagyok vallásos, 
de spirituális embernek tartom magam, és hiszek a 
kereszténységben. Csak ritkán járok templomba... időnként 
azonban, amikor futás közben feltűnik mellettem egy, 
megesik, hogy betérek... A halálközeli élményem óta 
képtelen vagyok úgy belépni egy templomba, hogy ne 
árasztanának el az érzések. A végére mindig elsírom 
magam. Nem tudom, hogy a hitem vallásos-e vagy sem, 
nem tudom ezt kettéválasztani. 


Úgy tűnik, hogy a testem tele van statikus energiával. Az 
élelmiszerboltban, amikor megérintem a bevásárlókocsit, 
mindig megráz kicsit. A munkahelyemen ugyanez volt, 
amikor hozzáértem az ajtómon lévő névtáblához. Apró 
kisülést éreztem, később már kénytelen voltam a 
könyökömet használni az ajtónyitáshoz. 


Az egész történetben a legfigyelemreméltóbb talán az a hatás 
volt, amit a hang Sally életére gyakorolt. Hihetetlen, de miután az 
orvos azt mondta neki, hogy újra kell tanulnia járni, és valószínűleg 
sosem tud majd futni, egy hónappal azután, hogy kiengedték a 
kórházból, lefutott egy tíz kilométeres versenytávot! Ez persze 
semmiség volt ahhoz képest, ami még várt rá. 1980-ban 
versenyidejével több rekordot is felállított hosszútávfutásban. A 100 
mérföldes (160,9 km) távot 15 óra alatt teljesítette. Sally ezután 
ultratávfutó lett. Hat nap alatt 420 mérföldet (675,8 km) futott. A 
legnagyobb teljesítménye az volt, amikor pihenés és alvás nélkül alig 
nyolc nap alatt lefutotta a Sydney—Melbourne közti hihetetlen 625 
mérföldes (1005,6 km) távot. A hatvanas éveit taposó Sally még ma 
is több mérföldet fut naponta. A közelmúltban például jótékony célból 
lefutott egy 40 mérföldes (64,4 km) , rövid távot". 


Amikor futok, ráhangolódom az átélt élményemre, ez 
mindenhova elkísér. Futok néhány mérföldet, és ha egyszer 
ráhangolódtam, a végtelenségig képes vagyok folytatni. A 
Sydney-Melbourne távot alvás nélkül tettem meg, futás 
közben ettem és ittam. Éjszaka volt a legnehezebb. 
Emlékszem, egyik este olyan hideg volt, hogy majdnem 
kihűltem. Fantasztikus csapat vigyázott rám az úton. 
Indulás előtt 57 kg-t nyomtam, célba éréskor a súlyom 38 
kg volt. Ez mind folyadékveszteség volt. Tudtam, hogy 
képes vagyok rá. Soha nem kételkedem semmiben. A hang 
mindig velem van. 


Azért szerettem volna elmesélni Sally történetét, mert úgy 
gondolom, remekül szemlélteti, miként változtathatja meg a 


halálközeli élmény egy ember életét, és miként motiválhatja arra, 
hogy hihetetlen tetteket vigyen véghez. 

Ahogy arra a jelen fejezet is rámutatott, a halálközeli élmény jóval 
több puszta hallucinációnál, és számos olyan maradandó utóhatása 
van, melyek pozitív és negatív irányba is befolyásolhatják az egyén 
életét. 

A halálközeli élmények minden történelmi korban és kultúrában 
megtalálhatók, erről szól majd a következő fejezet. 


3 


Halálközeli élmények gyermekkorban 

A gyermekkorban megjelenő halálközeli élmények különösen 
érdekesek, mivel nem gondolnánk, hogy ilyen fiatalon — ráadásul 
eszméletlen állapotban — az ember képes lenne olyan komplex 
élmények  megélésére, melyek látszólag túlmutatnak értelmi 
képességein. A felnőttkori átélőkkel ellentétben a kulturális és 
szociális hatások gyermekkorban még kevésbé meghatározóak. A 
szakirodalomban fellelhető gyermekkori beszámolókat sok esetben 
már felnőttkorban rögzítették. A kutatások ugyanakkor kimutatták, 
hogy az élmények nem halványulnak el az idővel, és továbbra is 
tisztán és élénken élnek az átélők emlékeiben. 

Dr. Melvin Morse kutatásában 121 intenzív osztályon kezelt 
gyermeket vizsgált. Az intenzív osztályos kezelés a gyermekek 
számára jelentős félelemmel és lelki megrázkódtatással járt együtt. 
118-an egyáltalán nem emlékeztek a kórházban eltöltött időre, 3 
gyermek élénk álmokról számolt be, halálközeli élményt azonban 
egyik esetben sem jelentettek. A továbbiakban Morse olyan 
gyermekekkel készített interjút, akiket tudatmódosító hatású 
gyógyszerrel kezeltek. A 37 gyermek közül egy sem tapasztalt 
halálközeli élményt. Egy későbbi vizsgálat keretében Morse 12 
szívmegállást túlélt gyermekkel készített interjút, és azt találta, hogy 
csaknem mindegyikük volt legalább egy, a halálközeli élményhez 
köthető emléke. 

Egyesesek szerint a halálközeli élmények a kulturális hatások és 
elvárások eredményei. Az átélők ugyanakkor gyakran éppen arról 
számolnak be, hogy az élmény mennyire különbözött saját kulturális 
hátterüktől és vallási meggyőződésüktől. Egyes gyerekek a 
halálközeli élmény hatására olyan spirituális  felismerésekkel 
gazdagodnak, melyeket nem tudnak összeegyeztetni azzal a vallási 
szemlélettel, amelyben felnőttek. Az egyházi vezetők gyakran 
bomlasztónak találják ezeket a gyerekeket, mert ártatlanul bár, de 
olyan kérdéseket tesznek fel nekik, melyeket azok képtelen 
megválaszolni. Katie, Morse kutatásának egyik résztvevője, 
mormonként nevelkedett. Mikor nagyapja néhány évvel unokája 


halálközeli élménye előtt meghalt, azt mondták neki, hogy a halál 
olyan, mint egy hajóút. Az élmény során azonban Katie semmi 
ilyesmit nem tapasztalt. John Lerma hospice-tanácsadó szintén 
beszámolt egy esetről, melyben egy muszlim kislány Allah helyett 
Jézust látta. 

A gyermekkori halálközeli élmények tartalmukat tekintve 
hasonlóak a  felnőttkoriakhoz, a felnőttek által tapasztalt 
élményelemek pedig a gyerekeknél is megjelennek, azzal a 
különbséggel, hogy a gyerekek élénkebb színekről számolnak be, 
elhunyt hozzátartozók helyett pedig néha élő családtagokkal 
találkoznak. 

Az alábbi beszámolót e-mailben kaptam: 

Azt hittem, hogy rajtam kívül nagyon keveseknek volt 
hasonló élményük. Mindez hatéves koromban történt, most 
hetven vagyok. Akkoriban Londonban éltem. Az egyik este 
legurultam az ágyamról, és ráestem egy kancsóra. A 
baleset eredményeként gerincvelő-gyulladást kaptam. Késő 
éjszaka volt, amikor bevittek a kórházba. Addigra már 
kómába estem, az idegsejtjeim viszont még sértetlenek 
voltak. Jeges fürdőbe tettek, hogy megállítsák a szívem felé 
tartó mérgezést. Ez szívleállást okozott. 

Kilebegtem a testemből, és lenéztem magamra. Ezután 
egy alagútba kerültem, aminek a végén színes fényeket 
láttam. Mikor kicsi voltam, még nem voltak különleges 
fényeffektusokat produkáló berendezések, úgyhogy évekig 
próbáltam elmagyarázni az édesanyámnak, milyenek is 
voltak azok a színek. Azóta sem láttam hasonlót. Szóval az 
alagútban voltam, és már majdnem elértem a végét, ahol 
azok a csodás színek fénylettek, mikor meghallottam az 
édesanyám hangját, engem szólongatott. Vonakodva 
ugyan, de megfordultam, és elindultam visszafelé. Végül 
egy világos teremben, fehér ágyban tértem magamhoz. 

A fenti élmény szerkezetét tekintve nem különbözik a felnőttek 
élményétől, ábrázolásában és értelmezésében ugyanakkor kevésbé 
befolyásolják a kulturális és szociális elvárások. A gyerekek 
többnyire erőteljes érzésekről és felismerésekről számolnak be, 
gyakran tapasztalnak valamiféle jelenlétet, egy szerető, védelmező 


és mindentudó sötétséget, mely mély benyomást tesz rájuk. Ők is 
beszámolnak elhunyt családtagokról és barátokról, állatokról és házi 
kedvencekről, vallási alakokról vagy istenről — akit jellemzően 
férfialakban látnak -, időnként pedig még élő személyekkel is 
találkoznak. A gyerekeket gyakran választás elé állítják, ahol 
eldönthetik, hogy valóban szeretnének-e visszatérni az életbe. A 
legtöbben, ahogy azt az alábbi példa is mutatja, azért választják ezt 
az utat, hogy ne okozzanak fájdalmat a szüleiknek. 
A tizedik születésnapomat a kórházban töltöttem; azt 
hiszem, hepatitisszel kezeltek. Néhány hónapja már 
betegeskedtem, mikor magas lázam és sárga színem miatt 
sürgősen kórházba szállítottak. Homályosan emlékszem rá, 
hogy egy szírénázó mentőben fekszem. Minden más, ami 
ez után történt, nem lehetett más, csak álom. 

A nappalinkban voltam, a mennyezet magasságában 
lebegtem. Egy kórházi ágyat láttam, azon pedig egy apró, 
fehér koporsót. Más bútor nem volt a szobában. A 
függönyök be voltak húzva. Az édesanyámat láttam, 
feketében volt, arcát fátyol takarta, zokogott, közben egy 
cigarettát szívott. Tisztán emlékszem rá, hogy arra 
gondoltam, nem kéne dohányoznia, az nem tesz jót neki. 
Hirtelen fény támadt mögöttem, és egy hang azt mondta, 
hogy mindez megtörténhet, csupán rajtam áll, hogy 
szeretnék-e visszatérni. Úgy döntöttem, hogy igen. Amikor 
magamhoz tértem, egy nővér ült az ágyam szélén. 
Szemlátomást nagyon örült neki, hogy felébredtem, még ha 
össze is hánytam az ágyat. Végtelenül békésnek éreztem 
mindent. 

Bár boldog házasságban élek két fiúgyermek 
édesanyjaként, azóta sem éreztem ahhoz foghatót. Nem 
félek a haláltól, csak attól, hogy esetleg túl korán megyek 
el, és magára hagyom a férjemet és a két fiamat. 

Mindez 1967-ben történt, és amennyire csak emlékszem, 
nem tudtam róla, hogy a gyerekeket fehér koporsóban 
temetik el, vagy hogy édesanyám családja a szokáshoz 
illően a gyász idejére behúzza majd a függönyöket. 
TIudomásomra jutott az is, hogy az orvos arra utasította a 


személyzetet, hogy abban az esetben, ha a lázam néhány 
órán belül nem csillapodik, rögtön hívják a szüleimet, mert 
nem élem túl az éjszakát. 

A kezdeti vizsgálatok arra utaltak, hogy a gyermekkori halálközeli 
élményekből hiányzik az életút áttekintése. Később azonban több 
ilyen esetet is találtak. Egyes megfigyelések szerint minél idősebb a 
gyermek az élmény idején, annál részletesebb az életút áttekintése 
is. A következőkben egy cardiffi lakos, a 33 éves Natasha 
beszámolóját olvashatjuk, melyben az életút áttekintése és az életcél 
is megjelenik: 

Úgy nyolc-vagy kilencéves lehettem, amikor egyszer 
szamárköhögésem volt. Az állapotom tú fertőző volt ahhoz, 
hogy kórházba szállítsanak, így az orvos mindig házhoz 
jött. Az egyik este aztán elértem a mélypontot. Erősen 
köhögtem, és nagyon gyenge voltam. Amikor az orvos 
megérkezett és megvizsgált, azt mondta a szüleimnek, 
hogy többet már nem tehet értem, és attól tart, nem élem 
túl az éjszakát. 

A szüleim befektettek az ágyukba (volt egy emeletes 
ágyam, de az túl magas volt), ők pedig a vendégszobában 
aludtak. Az éjszaka közepén aztán ,felébredtem", ragyogó 
fényt láttam az ajtó résein át beszűrődni, és hallottam, hogy 
valaki a nevemen szólít. Születésemnél fogva hallássérült 
vagyok, hallókészülék nélkül semmit sem hallok. Felkeltem 
hát az ágyból, hogy megnézzem, mi lehet az a titokzatos 
fény. Mikor megfordultam, láttam, hogy a testem ott maradt 
mozdulatlanul fekve az ágyban. A hang eközben egyre 
csak hívogatott, a fény is úgy ragyogott, kinyitottam a 
hálószoba ajtaját, és elöntött az a tiszta, fehér fény, majd 
elindultam a hang irányába. Körülöttem nem volt más, csak 
tiszta fény. 

Aztán egy szobában találtam magam, ahol lepergett 
előttem életem filmje. Valamiféle jelenlétet éreztem a hátam 
mögött, amely a vállamra tette a kezét és figyelmeztetett, 
hogy ne forduljak meg, mert a fénye megvakítana. Azt 
mondta, hogy fontos vagyok, és vissza kell térnem az 
életbe, hogy elvégezzem a nekem szánt feladatot. Ekkor 


ismét fényesség támadt, visszasétáltam az ágyamhoz, ahol 
a testem feküdt, és egyszerűen visszamásztam bele. 

Nem emlékszem sem az ébredésemre, sem a 
gyógyulásomra, de aznap már egyértelműen jobban 
éreztem magam. Még mindig gyenge voltam, és kissé 
köhögtem is, de többé-kevésbé meggyógyultam. Hosszú 
évekig senkinek sem meséltem erről. Attól féltem, hogy 
hazugnak vagy őrültnek hinnének. Az élmény idején nem 
voltam vallásos, bár azt továbbra sem tudtam, hogy létezik- 
e Isten vagy sem. Ma nem hiszek benne, bár úgy 
gondolom, hogy ha valaki mégis a létezését kutatná, ennél 
világosabb jelet nem is kaphatna! 

Az élmény megváltoztatta az életemet, hatalmas erőt és 
hitet öntött belém. Jól tudom, hogy okkal vagyok e földön. 
Mindig is éreztem, hogy valamiért fontos vagyok, 
különleges. Ennek tudatában meglehetősen nehéz 
gyerekkorom — volt, — különösen  tinédzserként. Mivel 
születésemtől fogva hallássérült vagyok, sok mindennel 
kellett megküzdenem. Még nem tudom, mit is kéne tennem, 
arról viszont gondoskodom, hogy amennyire csak lehet, 
teljes életet éljek, és ezáltal annyit adjak vissza, amennyit 
csak tudok. 

A legjelentősebb különbség a felnőtt és gyermekkori halálközeli 
élmények között az élményekre adott reakciókban mutatkozik meg. 
A gyerekeknek nincs okuk rá, hogy kétségbe vonják az élményt — 
számukra természetesnek tűnik. Sokkal elfogadóbban viszonyulnak 
hozzá, és gyakran említést sem tesznek róla, mert azt hiszik, hogy 
mindenkivel megesik. Egy elvonulást követően, melyen huszonöt 
halálközeli élményt átélt személy vett részt, arra a következtetésre 
jutottak, hogy a gyermekek, serdülők és felnőttek szükségletei 
jelentősen különböznek egymástól. Az eredményeket publikáló 
szerző ugyanakkor nem fejtette ki, hogy pontosan miben is áll ez a 
különbség. 

Az átélők még akkor is tisztán fel tudták idézni az élményt, ha az 
csecsemőkorban jelentkezett, jóllehet az elbeszélés megmaradt 
gyermeki szinten. A szakirodalom is beszámol hasonló esetekről — 
egy kisgyermek például, aki hathónapos korában halálközeli élményt 


élt át, szorongással reagált, — mikor testvéreivel együtt 
keresztülmászott egy játékalagúton. Három évvel később, amikor 
elmagyarázták neki, hogy a nagyanyja haldoklik, a gyermek 
megkérdezte, hogy akkor neki is át kell-e majd kelnie az alagúton, 
hogy találkozhasson Istennel. 

Azok, akik gyermekként már átéltek ilyen élményt, felnőtt 
korukban nagyobb eséllyel élnek át újabbat. Minden egyes élmény 
egyedi és megismételhetetlen. Gyakran előfordul, hogy a későbbi 
élmény eloszlatja az előző okozta zűrzavart. A kutatók különböző 
összefüggéseket találtak a halálközeli élmény és az azt kiváltó 
helyzet között. Morse betegeit az intenzív osztályon kezelték, 
mindannyian szívmegálláson estek át. Az alábbiakban egy olyan férfi 
beszámolóját olvashatjuk, aki gyermekkorában szívleállás kapcsán 
halálközeli élményt élt át: 

Két dolgot szeretnék elmesélni, ami talán érdekelheti Önt. 
Tizenegy éves voltam, mikor ez történt. Egy londoni 
kórházban feküdtem, szemtengelyferdülésem volt, azt 
próbálták meg helyrehozni. A műtét jól alakult, váratlanul 
azonban, látszólag minden ok nélkül, leállt a szívem. 
Kiszállva a testemből fellebegtem a műtő egyik sarkába, és 
onnan néztem, ahogy a személyzet az életemért küzdött. 
Egy fém vesetál leeset a földre, mire az egyik sebész 
félrerúgta. A tál végigpattogott a termen, és eltalálta az 
egyik nővér bokáját. Az altatóorvos beadott néhány 
injekciót, kiütött párszor a defibrillátorral, végül azt mondta. : 
, Megvan." Ekkor minden elsötétült, és a következő 
pillanatban a kórteremben tértem magamhoz. 
Szúrásnyomokat találtam a karomon, a mellkasom pedig 
erősen sajgott. A másnap reggeli viziten az egyik orvos így 
szólt hozzám: , Kicsit megdolgoztattál minket tegnap, hogy 
érzed magad?" Mire én azt válaszoltam, hogy fáj a szemem 
és a mellkasom. Azt mondta, hogy ez ilyenkor normális, és 
néhány napon belül elmúlik majd. Kérdezte, hogy van-e 
bármilyen kérdésem, mire én megkérdeztem, hogy van a 
nővér, akinek tegnap eltalálta a bokáját, mikor belerúgott a 
vesetálba. Megkérdezte, honnan tudok én erről, mire 
elmondtam neki, hogy a műtő sarkában lebegve láttam az 


egész jelenetet. Ekkor odafordult a személyzet többi 
tagjához, és annyit mondott: , Érdekes", majd folytatta a 
vizitet. A személyzet sosem említette az esetet, mikor 
rákérdeztem, azt mondták, hogy csak álmodtam, és hogy 
az érzéstelenítő néha fura dolgokat művel. 

A másik eset a négyéves kisfiammal esett meg. 
Akkoriban a seregben szolgáltam, és egy berlini katonai 
kórházban voltam szolgálatban. A kisfiam napokon át 
sugárban hányt, a báriumos beöntés arra utalt, hogy 
valamiféle bélelzáródása lehet. Rögtön vitték is a műtőbe. 
Mivel kis kórházról volt szó, ez a patológiai labort jelentette! 
Épp visszatértem volna a munkámhoz, mikor megszólalt a 
hangosbemondó, szívmegállást jelentve a műtőben. 
Szokásomhoz híven felkaptam két tasak 0 negatívot a 
vérbankban, és már rohantam is a műtőbe. Az ajtónál egy 
technikus fogadott, elvette tőlem a vért, és rám csukta az 
ajtót. Akkor döbbentem csak rá, hogy a fiam még mindig a 
műtőben van. Nem tudtam, mihez kezdjek, leültem a földre 
ott, a műtő előtt. Úgy 40 perccel később aztán megjelent a 
sebész, odajött hozzám, és azt mondta: ,Hajszálon múlott, 
de most már rendben lesz. A felső kórteremben 
meglátogathatja őt." A kisfiam végül teljesen felépült. 

Néhány hónappal később eltávozást kaptam, így pár 
napra kiszabadulhattam a kórházból. Megkérdeztem a 
srácokat, mihez lenne kedvük, mire a fiam azt felelte, hogy 
menjünk el újra a parkba.. Megkérdeztük, hogy melyik 
parkba, hiszen az eltávozást megelőzően nem volt még 
alkalmunk elmenni sehova. , Abba,, amelyik az alagúton túl 
van. "Megkérdeztük, melyik alagúton túl. , Azon, amelyiken 
keresztülmentem, mikor még a kórházban voltam. Volt ott 
egy park sok gyerekkel, hintával meg minden mással, és az 
egészet egy fehér kerítés fogta körül. Megpróbáltam 
átmászni a kerítésen, de az a bácsi megállított, és azt 
mondta,, hogy még nem mehetek be, és visszaküldött az 
alagúton keresztül, és akkor egyszer csak megint a 
kórházban voltam." 


Később újra szóba hoztam ezt az élményt, de a fiam már 
nem emlékezett rá. Mivel akkoriban csak négyéves volt, 
őszintén kétlem, hogy csak kitalálta volna a dolgot. 

Egy kutató azt találta, hogy a halálközeli élmények leggyakoribb 
kiváltója a vízben történő fuldoklás, melyet a száraz fuldoklás, a 
sebészeti beavatkozás, a mandulaműtét és a gyermekkori abúzus 
követ. Érdekes módon sok olyan gyermekkori beszámolót is kaptam, 
ahol az élmény a mandulaműtéthez hasonlóan a fogorvosnál, az 
altatás alatt jelentkezett. Más kutatások szerint a gyermekkori 
halálközeli élmények leggyakoribb kiváltója valamilyen betegség, 
úgymint tüdőgyulladás, asztma és szívizombetegség, melyet a 
fuldoklás, az erőszakos bánásmód, illetve a gyermekkori abúzus 
követnek. Az alábbiakban olyan gyermekkori beszámolókat 
olvashatunk, melyek hasonló körülmények között jelentkeztek. 

Egy  2006-os újságcikkre válaszolva Steve Rushton a 
következőket Írja: 

1967 októberében történt, egy vasárnap délután. 
Kilencéves voltam, néhány barátommal együtt elmentünk 
horgászni a közeli csatornához. A víz fölé hajolva egy 
hálóval megpróbáltam elkapni egy termetes csigát. Hirtelen 
elvesztettem az egyensúlyomat, és beleestem a vízbe, ami 
úgy négy méter mély lehetett. Akkoriban még nem tudtam 
úszni (a baleset után viszont rögtön megtanultam). 
Ösztönösen csapkodni kezdtem a karjaimmal, de csak még 
jobban eltávolodtam a parttól. 

Miután először alámerültem, még sikerült 
visszaevickélnem a felszínre, teljesen elöntött a pánik. 
Másodszor is alámerültem, még ekkor is sikerült 
visszajönnöm, az erőm azonban rohamosan fogyott, és 
csakhamar teljesen kimerültem. Elkezdtem nyelni a zavaros 
vizet. Harmadszor és egyben utoljára buktam alá, ennyi 
volt; hirtelen minden elsötétült, és rádöbbentem, hogy 
fuldoklom. Egy ponton túl aztán a pánik enyhülni kezdett, 
és különös békeérzet vette át a helyét. Nyugodt voltam. 

Ekkor szippantott magába a fehér alagút. Ragyogó 
fényárban úszott minden. Ahogy egyre beljebb jutottam, 
elérkeztem két boltíves  fakapuhoz, amilyenek a 


templomoknál is vannak. A bejárat mellett bal kéz felől egy 
alakot láttam barna szerzetesi csuhában. Ekkor hallottam 
meg az emlékezetes szavakat: , Térj vissza, nem jött még el 
a te időd." A hang egy nőé volt, az arcát azonban nem 
láttam. Nagyon megnyugtató hang volt. A következő 
pillanatban a csatorna partján fekve tértem magamhoz. A 
férfi, aki megmentette az életemet, a közeli gyárban 
dolgozott, nyolc hét óta aznap volt először vasárnapi 
műszakban. Mekkora az esélye ennek? 

Tudomásom szerint, úgy hat percig lehettem a víz alatt. A 
férfi azt mondta, mire sikerült kihúznia a partra, már 
halottnak hitt. Semmilyen életjelet nem mutattam, a bőröm 
is egészen sápadt volt. Azonnal kórházba szállítottak, ahol 
kimosták a gyomromból az iszapot és azt a pár ebihalat. 
Ezután még egy hétig bent tartottak. Mást nem 
tapasztaltam, leszámítva, hogy azóta is egyre csak azon 
töröm a fejem, milyen okból küldhetett vissza a barnaruhás 
hölgy. Őszintén úgy gondolom, hogy néhány percre akkor 
meghaltam, majd visszatértem. Ez az élmény mindaddig 
velem lesz, amíg tényleg fel nem dobom a talpam. Akkor 
talán megláthatom majd a nő arcát is. Onnan már nem lesz 
visszatérés. Akkoriban semmit sem tudtam a halálközeli 
élményekről. Azóta rengeteget olvastam a témában, és 
mindez csak még inkább megerősített abban, amit láttam. 
Még ma is kiráz tőle a hideg, ha eszembe jut. Egy pillanatig 
sem hiszem el az úgynevezett tudósok cinikus 
magyarázatait. Én jártam ott. Sokszor eltűnődöm azon, 
miért kaptam egy második esélyt. Kérem, higgyen nekem, 
tényleg létezik egy másik hely odaát! 

Egy hölgy, válaszul az egyik újságcikkemre, a következőket írta: 
Nagy érdeklődéssel olvastam a halálközeli élményekről írt 
újságcikkét. Az én történetemet senki sem veszi komolyan, 
mert 1948-ban, mikor mindez történt, alig múltam hatéves. 
Az élmény ma is éppoly élénken él bennem, mint akkor. 
Súlyos tüdőgyulladással küszködtem, úgy tűnik, van egy 
kritikus pont, melyen vagy átlendül az ember, vagy meghal. 
Emlékszem, az ágyban feküdtem, mellettem volt az 


édesanyám. Hirtelen felnéztem, és megláttam valamit az 
ablakpárkányon, ami leginkább egy modern Barbie-babára 
emlékeztetett, hívogatóan integetett felém. Követtem őt egy 
csodálatos, tündöklő alagútba, melynek végén napfényt 
vagy valami világosságot láttam. 

Hirtelen az édesanyám hangját hallottam, arra kért, ne 
menjek tovább, így hát visszafordultam, és szerencsésen 
felgyógyultam. Ez az élmény megnyugvással töltött el, 
mikor a közelmúltban váratlanul elveszítettem az 
édesanyámat. Remélem, neki is hasonló élményekben volt 
része. Ha ez a halál, akkor biztosan mondhatom, hogy nem 
félek tőle. Remélem, érdekesnek találja majd a 
történetemet. 

Egy további példa: 

Hatvanhat éves nő vagyok, tizennégy éves koromban volt 
egy halálközeli élményem. Az egész azzal kezdődött, hogy 
megfáztam. A megfázás egy éjszaka alatt tüdőgyulladásba 
fordult, és elvesztettem az eszméletemet. Mire bekerültem 
kórházba, már életveszélyes állapotban voltam. Egy magas 
lépcsősort láttam, a tetején ragyogó fénnyel. Elindultam 
felfelé, csak másztam és másztam, egészen elfáradtam. 
Mikor végre felértem, egy kapuba ütköztem. A kezem már a 
kilincsen volt. Ekkor felnéztem, és egy férfit láttam, tudtam, 
hogy Péter az. Így szólt hozzám: , Nem jött még el a te időd 
— térj hát vissza!" 

Ezt követően lassan elkezdtem jobban lenni, de hosszú 
időnek kellett még eltelnie, hogy magamhoz térjek, és 
teljesen felgyógyuljak. Öt hónapot töltöttem a kórházban, és 
további egy hónapig lábadoztam. Mások szerint csak 
álmodtam a dolgot, de én tudom, hogy amit átéltem, 
valóság volt. A fény mindaddig ott ragyogott, míg vissza 
nem küldtek. Mindig is hívő voltam, gyerekként vasárnapi 
iskolába is jártam (metodista gyülekezetbe). Miután férjhez 
mentem, áttértem, mert a férjem rendszeres templomba 
járó volt. 

A következő beszámoló is válaszként érkezett az egyik 
újságcikkemre: 


1957-ben, mikor tízéves voltam, penicillint kaptam, ami 
allergiás reakciót váltott ki. Az orvosok néhány órát jósoltak 
csupán, és biztosak voltak benne, hogy nem élem meg a 
másnap reggelt. A szüleimnek azt tanácsolták, menjenek 
haza, és aludjanak kicsit. Tisztán emlékszem mindenre, 
egészen addig a pontig, míg az apám felkapott az ágyból, 
és a mentőautóhoz sietett velem, amely aztán elszállított a 
kórházba. Alig láttam a fájdalomtól, ahogy a hátamat borító 
hólyagok az apám keze alatt egymás után kifakadtak. 
Pillanatokra magamhoz tértem, emlékszem, hogy betoltak 
egy kórterembe, és felfektettek egy ágyra, aztán minden 
elsötétült. Teljesen kába voltam, orvosok és nővérek 
sürgölődött körülöttem, megpróbáltak valamit betenni a 
számba (egy vékony csövet akartak bekötni, hogy 
könnyebben kapjak levegőt, mivel a torkom és a légcsövem 
is teljesen felhólyagosodott és megdagadt). Arra azonban, 
ami ezután történt, tisztán emlékszem, később sokszor le is 
rajzoltam, hogy elmagyarázzam az édesanyámnak, mi is 
történt velem pontosan. 

Nem sokkal a bekerülésem után, miközben az orvosok 
és nővérek vizsgálgattak, minden elsötétült, és hirtelen egy 
hatalmas égbenyúló lépcsősor lábánál találtam magam. A 
lépcső úgy 3 méter széles lehetett, meglehetősen meredek 
volt, és látszólag a végtelenbe nyúlt -—- gyerekként 
legalábbis úgy tűnt. A lépcsőfokok erősen fénylettek vagy 
fehéren világítottak, mindkét oldalon, minden egyes fokon 
emberek álltak és mosolyogtak. Voltak ott idősek és 
fiatalok, mindenféle korban és öltözetben. Egyiküket sem 
ismertem. Felém nyújtották a kezüket, és némán intve arra 
biztattak, induljak el felfelé, amit én meg is tettem. Nehezen 
ment a dolog, mert a fokok túl magasan voltak ahhoz, hogy 
egy gyerek lépésben tudjon haladni. 

Az egész lépcsőt mintha megvilágították volna 
valahonnan, minél magasabbra emeltem a tekintetem, a 
fény annál erősebb lett. A lépcső tetejére pillantva a fény 
szinte elvakított. Már egész magasan jártam, az emberek 
pedig egyre csak biztattak, hogy menjek tovább. Az út 


kétharmadánál járhattam, mikor egy magas, vékony 
férfialak tűnt fel a lépcső tetején. Hosszú, fehér kabátot 
vagy köpenyt viselt, a kezét felém nyújtotta, miközben 
hívogatóan mosolygott. Alig láttam valamit a fénytől, amely 
mindent bevilágított. Tovább akartam menni, de túlságosan 
kimerültem, leültem egy kicsit a lépcsőre, mielőtt folytattam 
volna az utamat. Hirtelen minden elsötétült, ,foglyul ejtett" a 
kóma, sem beszélni, sem mozdulni nem tudtam. Fogalmam 
sincs, meddig tarthatott a dolog, édesanyám később azt 
mondta, hogy az orvosok alig egy órát jósoltak nekem, és 
őszintén meglepődtek, mikor látták, hogy pár órával később 
még mindig éltem. Biztosak voltak benne, hogy a hajnalt 
már nem élem meg, de megint csak elcsodálkoztak, mikor 
az állapotom lassan javulni kezdett, noha még továbbra is 
kómában voltam. 

Még egy eset, melyet levélben mesélt el nekem egy átélő: 
Nagyon érdekesnek találtam a cikkét, mert úgy hiszem, 
mikor ötéves voltam, magam is átéltem egy hasonló 
élményt! Mindez 51 évvel ezelőtt történt. A történetet az 
édesanyám mondta el, aki megdöbbenve hallgatta, amit 
gyerekként . elmeséltem neki. Az állapotom, mint 
megtudtam, igen súlyos volt, elkaptam a skarlátot. Sokáig 
eszméletlen állapotban voltam. Miután magamhoz tértem, 
elmeséltem az édesanyámnak, hogy egy gyönyörű nőt 
láttam hosszú, fehér ruhában, aki egy ragyogó fény előtt 
lebegett. A nő hívogatóan integetett felém, kész voltam 
követni őt, amikor a nagyapám (aki a betegségem idején 
halt meg, a szüleim azonban nem mondták el nekem, mert 
ahhoz túl beteg voltam) határozottan arra utasított, hogy 
forduljak vissza. Nem láttam őt, a fény mögött állhatott, 
csak a hangját hallottam. Nagyon szigorúnak tűnt (ami 
igazán nem vallott rá), így hát úgy tettem, ahogy kérte, és 
nem mentem tovább. Édesanyámat igencsak felzaklatta ez 
a történet, hiszen éppen akkor vesztette el az édesapját, és 
ehhez jött még az én betegségem is. 

A következő beszámolót egy Fülöp-szigeteki nővér küldte. Úgy tíz 

évvel ezelőtt egyszer már elmesélte nekem az élményét, annak 


részleteit és utóhatásait azonban csak nemrég osztotta meg velem. 

Az élményt kilencéves korában élte át, amikor biciklizés közben 

elütötte őt egy autó. 
A kocsi hátulról érkezett, elkapta a hátsó kereket, mire 
hátrabukfencezve nekicsapódtam a szélvédőnek, ami 
ripityára tört a fejem alatt. Csillagok helyett mindenütt 
fényeket láttam... apró kis fényeket. Néha feltűnt egy-két 
ember is, de nem tudtam eldönteni, hogy valóban ott voltak- 
e. Hallottam, hogy valakik beszélgetnek, arra már nem 
emlékszem, kik lehettek, de az biztos, hogy engem 
szólítottak. Nem éreztem fájdalmat, minden olyan légies 
volt. . Könnyedséget éreztem... szabadságot, nem 
gondolkoztam azon, mi vár rám. Aztán eszembe jutott, 
hogy talán haldoklom. Mintha ,felébredtem" volna, 
körülöttem mindent fény borított. A távolban egy ragyogó 
fényt láttam. Megpróbáltam közelebb menni, de mintha a 
fény is távolabb került volna. Egy hosszú-hosszú lépcsősor 
tetején ragyogott. Az út mérhetetlenül hosszúnak tűnt, 
fáradt voltam, de el akartam érni a fényt. Mintha árnyak 
mozogtak volna odafent, közelebb akartam kerülni 
hozzájuk. Körülöttem minden sötét volt, mintha egy 
koromfekete, a sötétebbnél is sötétebb barlangban lettem 
volna... csak ki akartam jutni a fénybe... világosságra 
vágytam. Megijedtem, hogy talán sosem érek fel oda. 
Rohantam, követtem a fényt, csak arra tudtam gondolni, 
hogy nem akarok egyedül maradni. Kimondhatatlanul 
féltem, nem akartam mást, csak hogy végre kiérjek a 
fényre. (Feláll a szőr a hátamon, ahogy ezeket a sorokat 
írom — már a puszta gondolatától is libabőrös leszek). Újra 
nekivágtam a lépcsőnek -— a fokok talán kicsik voltak, de 
megszámlálhatatlanul sok volt belőlük. Fáradt voltam, de el 
kellett érnem a fényt. Már majdnem sikerült, mikor valaki 
váratlanul megszólított. Azt hittem, hogy a hang a fényből 
érkezik, már épp beléptem volna. 

Az apám később azt mondta, hogy meghaltam, mert a 

baleseti és sürgősségi osztályon minden vészjelző 
megszólalt. Leállt a légzésem és a szívem is. 


A kórházban tértem magamhoz, és csak arra 
emlékszem, hogy nagyon szomjas voltam, de volt valami a 
számban. Ott volt az apám, és vele együtt sokan mások is. 
A fejemben lévő varratokból vér szívárgott, a mellkasomon 
pedig mindenféle tappancsok voltak. Nem tudtam mozogni. 
Egyedül az édesapámat láttam tisztán; a többiek mind 
felismerhetetlenek voltak. Az édesapám sírni kezdett, azt 
hitte, sosem térek már magamhoz. A fejsérülésem miatt 
még két napig megfigyelés alatt tartottak, aztán 
hazaengedtek. 

A következő részletet korábban nem említette. Kezdetben 
vonakodott megosztani élményének ezt a részét, mert nem értette, 
miről szól, így megmagyarázni sem tudta. Senkinek sem beszélt 
róla, mert attól félt, hogy a végén még őrültnek néznék. 

Miután hazaengedtek, elkezdtem álmodni egy idős nőről, 
aki fel-alá sétál az utcán egy hatalmas szatyorral a 
kezében, ami, valamilyen különös oknál fogva, rendkívül 
izgatja a fantáziámat. Tudni akarom, mi van a szatyorban. A 
nőnek fehér kontyba fogott haja van, és fehér ruhát viselt. 
Mintha egy függönyön résein át próbálnám őt meglesni. 
Félek tőle, ezért épp hogy rápillantok, mire ő rögtön 
hátrafordul, mintha meglátott volna. Aztán nyomtalanul 
eltűnik. Minden alkalommal, mikor vele álmodom, a 
következő nap meghal egy ismerősöm. A balesettel 
kezdődött, és azóta is tart. 

Nem sokkal a balesetem után például többen is 
meghaltak ugyanabból a családból, és a nő mindegyik 
haláleset előtt megjelent álmomban. Mindannyian a család 
barátai voltak, így édesanyámnak is elmondtam a dolgot. 
De minden csak rosszabb lett, mikor elmentünk 
meglátogatni a gyászoló családtagokat. A jelenlévők között 
,másokat" is láttam a szobában (akiket rajtam kívül senki 
más nem látott), azt nem tudom, hogy ezek az emberek 
éltek-e, vagy már halottak voltak. Csak álltak ott és 
figyeltek, elvegyülve a többiek között. Néztek rám és 
mosolyogtak, de az egész valahogy üres volt. Mintha csak 
megfigyelők vagy szellemek lettek volna — akik csak úgy 


figyelnek téged. Tudták, hogy látom őket, de csak figyeltek 
tovább. Talán angyalok voltak. Fiatal voltam, nem értettem, 
mi történik, megijesztett az élmény. Ma is látom ezeket a 
figyelőket, de igyekszem őket kizárni a tudatomból, ami azt 
illeti, már attól is megfájdul a fejem, hogy most beszélek 
róluk. Minden egyes alkalommal, amikor kizárom őket, 
megfájdul a fejem. Ezért jöttem el Walesbe, hogy magam 
mögött hagyjam mindezt, és így találkoztam Önnel is! 

Felismerem, mikor haldoklik egy beteg. Amikor belépek a 
terembe, a testem elnehezül. Érzem a szenvedését, és 
amikor már túl sokat szenvedett, szólok az orvosnak, hogy 
talán eljött az ideje, hogy értesítse a családot. 

Elektromos érzékenységet is gyakran tapasztalok. 
Amikor dolgozom, az elektromos vérnyomásmérő csak úgy, 
magától bekapcsol, még akkor is, ha éppen nincs a betegre 
kötve. Ugyanez a helyzet az üres ágyak mellett álló 
lélegeztetőgéppel. A rádió szintén elnémul, az izzók pedig 
felrobbannak — csak felkattintom a kapcsolót, és máris 
robban. Az intravénás gyógyszeradagolók gond nélkül 
működnek egész nap, de amint megjelenek, hirtelen 
bekattannak, a számítógépek pedig ki-be kapcsolnak a 
közelemben. Nemrég a  műszakomban történt egy 
haláleset, és az összes izzó és a teljes elektromos hálózat 
elszállt — a tartalékgenerátor persze rögtön bekapcsolt. 
Mikor a műszakiak megérkeztek, hirtelen minden helyreállt, 
nem is tudták megmondani, mi okozhatta a hibát. Én 
persze tudtam, hogy a betegem tette, aki épp akkor ment 
el, előre láttam a halálát. 

A halálközeli élményem 31 évvel ezelőtt történt, még 
mindig tisztán emlékszem, bár igyekszem nem gondolni rá. 
Legalább addig, míg itt vagyok Walesben, szeretném 
elfelejteni. Azért jöttem ide, hogy magam mögött hagyjam 
az élményt és annak minden utóhatását. De akkor 
találkoztam Önnel, és meghallgattam a kutatásáról szóló 
előadását, ami mindent újra eszembe juttatott. Nem 
menekülhetek előle! 


Olyan élménybeszámolókat is kaptam, melyek váratlan, vagy 
traumatikus körülmények között jelentkeztek. Christine Stewart 
néhány évvel ezelőtt a következő beszámolót küldte: 

Tizenegy éves voltam, mikor megtörtént. Ma már 
nagymama vagyok, ötvenkét éves, de az élmény, amit 
egykoron átéltem, még mindig velem van. Ez volt a 
legmélyebb dolog, ami valaha is történt velem, a hatását 
még ma is érzem. Nem félek a haláltól, és nem szánom a 
holtakat, sem a haldoklókat, mert tudom, hogy ők már a 
létezés egy másik dimenziójában vannak. 

A történetem röviden. 

Én is olyan voltam, mint a legtöbb tizenegy éves. Éppen 
hazafelé tartottam az iskolából, amikor — anélkül, hogy 
körülnéztem volna — leléptem a járdáról, egyenesen egy 
autó elé, mely azonnal elsodort. Átrepültem az utca 
túloldalára, mindeközben azon gondolkoztam, mennyire fog 
fájni, ha egyszer majd földet érek. Hangos ,puffanás" és 
egy villanás kíséretében szédületes sebességgel kiszálltam 
a testemből. Nem éreztem fájdalmat, egyre feljebb és 
feljebb emelkedtem, fokzatosan minden elsötétedett 
körülöttem, de még mindig gyorsan haladtam. Végtelen 
szeretetet éreztem, mintha maga az univerzum ölelt volna a 
keblére. Elérkeztem valamiféle válaszfalhoz, ami leginkább 
egy sövényre emlékeztetett. Hatalmas virágok nyíltak rajta, 
nagyobbak, mint a fejem! A sövényen túl embereket láttam, 
akik engem bámultak, és mindannyian nagyon 
érdeklődőnek tűntek. Aztán ott volt az a nő, a ,ragyogó 
hölgy". Olyan gyönyörű volt. Rögtön tudtam, hogy több száz 
éves, mégsem tűnt többnek harmincnál. Boldoggá tett, 
hogy ott lehettem, elmerülve a szeretet és béke csodálatos 
érzésében. , Vissza kell térned" — mondta a hölgy, miközben 
a szája végig mozdulatlan maradt. Tiltakozni kezdtem, 
ekkor hirtelen elöntött a fájdalom, és ott találtam magam az 
utcakövön fekve a mentősök és bámészkodók gyűrűjében. 
Mikor másoknak is elmeséltem a dolgot, furcsán néztek 
rám, és rájöttem, hogy jobb, ha inkább titokban tartom. Az 
biztos, hogy sosem fogom elfelejteni. Ahogy idősebb 


lettem, lassan rájöttem, hogy rajtam kívül másoknak is 
vannak hasonló élményei. Ez a tapasztalat életem 
legsötétebb periódusain is átsegített. A halál nem a vég! 

A GYERMEKKORI HALÁLKÖZELI ÉLMÉNYEK UTÓHATÁSAI 

sok gyermek számára zavaró volt, hogy miután megtapasztalta a 
feltétel nélküli egyetemes szeretetet, vissza kellett térnie az életbe. 
sokan visszavágytak arra a helyre, ahol jártak, volt, aki még 
öngyilkosságot is megkísérelt. Az öngyilkosság ebben az esetben 
nem az önártás eszköze, hanem egy olyan út, melyen keresztül az 
egyén visszatérhet a korábban megtapasztalt szeretetteli helyre. 
Atwater kutatásai azt mutatták, hogy a vizsgálati személyeknek több 
mint a fele súlyos depresszióban szenvedett, 21 százalékuk pedig 
még öngyilkosságot is megkísérelt, míg a felnőtt átélőknek csupán 4 
százaléka jut el erre a szintre. Atwater kutatásai szerint az átélők 
egyharmada rendszeresen fogyasztott alkoholt is. A Dr. Melvin 
Morse által megvizsgált 30 gyermek közül ugyanakkor egyik sem 
folyamodott alkoholhoz vagy droghoz. Mindez talán azzal 
magyarázható, hogy Morse az élményt követően végig figyelemmel 
kísérte az átélő gyerekek életútját. Azzal, hogy ő is elismerte, és 
megerősítette az élményeket, megkönnyíthette számukra, hogy 
megértsék, és megfelelően integrálják a saját életükbe. A 
gyermekkori halálközeli élmény integrációja rendkívül fontos lépés, 
melyet komolyan kell vennünk. Sajnos a gyerekek ilyen esetben 
sokkal ritkábban kapnak szakszerű segítséget. 

Egyesek elbátortalanodnak, és magukba fojtják az élményt, 
mások összeférhetetlenné vagy épp visszahúzódóvá válnak. 
Olyanok is vannak, akik meditálni kezdenek. Az élmény hatására 
rendszerint megnövekedik a hajlandóság a tanulásra és az 
ismeretszerzésre, a halál közeléből visszatért gyerekek gyakran 
kimagasló iskolai  teljesítményről és  kreativitásról tesznek 
tanúbizonyságot. Nem ritkán az intelligencia és más készségek 
terén is felülmúlják osztálytársaikat. Sok halálközeli élményt átélő 
gyermek nagy jártasságot mutat a számítástechnikában, gyakran 
válnak feltalálókká, fizikusokká, kimagasló bölcsészekké. Azok, akik 
serdülőként élnek át ilyen élményt, nagyobb arányban választják a 
segítő szakmákat, és válnak tanácsadókká, gyógyítókká vagy éppen 
lelkészekké. 


Atwater kutatási eredményei szerint a gyermekkori átélők 
felnőttként nagyobb arányban alakítanak ki tartós párkapcsolatokat, 
szemben a felnőtt átélőkkel, akikre inkább a magas válási arány 
jellemző. Az elektromos érzékenység a felnőtteknél gyakoribb. Az 
élmény a gyermek-szülő kapcsolatot is megnehezítheti. Nadia 
például arról a gyönyörű nőről kérdezgette nagyanyját, akivel az 
élménye során találkozott. A nagymama ráparancsolt, hogy ne 
kérdezzen ilyen badarságokat, és onnantól kezdve meg volt róla 
győződve, hogy a kislányt megszállta valami, és erre minduntalan 
emlékeztette is unokáját. 

Egyes kutatások azt mutatták, hogy a gyermekkori átélők 
felnőttként az anyagi javak helyett inkább a stabilitást részesítették 
előnyben: a felmérések adatai szerint 80 százalékuk elégedett volt a 
munkájával, 68 százalékuk pedig saját otthonnal is rendelkezett. 

A gyermekkori átélők jelentős hányada azt állítja, hogy kitűnő 
egészségét a spirituális életszemléletének és az ahhoz kapcsolódó 
terápiáknak köszönheti. Érdekes módon a gyógyszerekkel szembeni 
tolerancia a korral együtt csökkenni látszik. Az egészségügyi 
vonatkozások között megemlíthetjük még az alacsonyabb 
vérnyomást, valamint a fényre és a hangokra való érzékenységet. 

Martine Alexis Swanseaből a következőket írja saját gyermekkori 
élményéről: 

Kérem, nézze el, hogy ilyen hosszúra sikeredett a levelem, 
de csak így tudtam szavakba önteni a történetemet! A levél 
megírása gyógyító volt számomra, ezúton is köszönöm 
Önnek, hogy ezt megtehettem! 

1967-ben, négyéves koromban súlyos 
agyhártyagyulladást kaptam, és kórházba kerültem. 
Csaknem teljesen elvesztettem a mozgás-és 
beszédképességemet. A szüleim lélekben már a 
, legrosszabbra" készültek. Halálközeli élményemet csupán 
utólag, évekkel később értettem meg. Annyira valóságos 
volt, hogy még ma, negyvenkilenc éves fejjel is tisztán 
emlékszem minden részletére. Íme, az élmény, pont úgy, 
ahogy történt. 

Éjszaka volt, a látogatók már rég hazamentek, a 
kórterem csendes volt, csak néhány beteg gyermek és az 


éjszakai személyzet volt jelen. Az ágyban feküdtem, a 
végtagjaim nem mozdultak, beszélni sem tudtam. Szörnyű 
állapotban voltam, rettegtem, úgy éreztem, mintha 
,elillantam volna" A következő pillanatban már a saját 
lábamon álltam, és egy felfelé ívelő folyósón futottam. Egy 
másik kisgyerekkel voltam, aki velem együtt futott kézen 
fogva. Emlékszem, mennyire izgatott voltam és vidám. Még 
ma is érzem és látom magam előtt a folyosó zöld 
linóleumpadlóját! 

Csak futottunk tovább egyenesen, közben búcsúzva 
integettünk a többi gyereknek, akik a folyosóról nyíló 
szobákban feküdtek. Sokan közülük sírtak, olyan 
szomorúnak és gyámoltalannak tűntek. Én csak annak 
örültem, hogy végre elmehettem onnan! Eljutottuk a folyosó 
végére, a másik gyerek még mindig fogta a kezemet. Volt 
ott egy ajtó, melynek alsó és felső résein át fény szűrődött 
kifelé. "Nagyon szerettem volna elérni azt az ajtót! 
Emlékszem, hátranéztem a folyosón, erős vágyat éreztem, 
hogy folytassam az utam, de akkor eszembe jutott az 
édesanyám, és nagyon elkezdett hiányozni (még ma is él, 
és nagyon közel állunk egymáshoz). Irtózatos pánikot 
éreztem, teljesen eluralkodott rajtam. Mint amikor 
mindenáron el akarsz menni egy buliba, amit már nagyon 
vártál, de csak akkor mehetsz el, ha az édesanyád is tud 
róla. Akkor elengedtem a másik gyerek kezét, és 
bocsánatot kértem tőle. Nem láttam tisztán az arcát, de 
tudtam, hogy hozzám hasonlóan ő is egy kislány, és biztos 
voltam benne, hogy szeretem őt. A háttérben felcsendült 
egy ,felnőtt hangja", ami valami olyasmit mondott, hogy 
, Semmi baj, engedd el őt, hadd menjen." A következő 
pillanatban a kórházi ágyamban ébredtem, és be kellett 
vennem egy nagyon keserű , orvosságot". 

Szeretném leszögezni, hogy az élmény egyáltalán nem 
ijesztett meg sem akkor, sem most. Épp ellenkezőleg, 
végtelenül ,megnyugtatónak" találom. Sosem féltem a 
haláltól, és ez azóta sem változott. Az élmény hatására 
ugyanakkor hajlamos vagyok kevésbé ,bevonódni" az 


életben, mintha csak ,egy helyben toporognék" Nem a 
szomorú értelemben véve, egyszerűen csak eltávolodtam a 
világtól, jól érzem magam ebben az elvonultságban, és 
többnyire minden olyan erőnek ellenállok, ami megpróbálna 
valamilyen ,tartós" helyzetbe kényszeríteni, ami érzelmileg 
és gyakorlatilag is lehorgonyozna (úgymint gyermekvállalás 
vagy tartós párkapcsolat). 

Az élményt követően képessé váltam meglátni, 
meghallani és megérezni olyan dolgokat, melyek 
túlmutatnak a fizikai valóságon. Mondhatni, médiumi 
képességeim lettek. Tudom, sokan kétkedve fogadják az 
ilyesmit (amit jómagam dühítőnek és sértőnek találok). Az 
idő azonban többször is megerősített már az igazamban! 
Ami azt illeti, már több mint tíz éve hivatásos médiumként 
dolgozom. Igazán felszabadító, örömteli érzés, hogy egy 
ilyen változatos életpálya után, melynek része volt az 
egyetemi és a gimnáziumi tanári állás is — de ezek egyike 
sem tett igazán boldoggá -, végre használhatom a 
képességeimet. Békére leltem mindaddig, míg végül 
valóban , hazatérhetek", és eljuthatok a folyosó végére, oda, 
ahol több mint 40 évvel ezelőtt jártam. 

A halálközeli élmények minden életkorban megjelenhetnek. Úgy 
tűnik ugyanakkor, hogy a gyermekkori élmények könnyebben 
befogadhatóak az átélők számára. Mindannyiszor, mikor ezeket a 
beszámolókat olvasom, rácsodálkozom, mennyire összhangban 
vannak a gyerekek halálközeli élményei a felnőttekével. A 
beszámolók egyike sem tűnik eltúlzottnak, az átélők pedig minden 
élményre természetes jelenségként tekintenek. 

Eltérő kultúrák, eltérő halálközeli élmények? 

A halálközeli élmények más módosult tudatállapotokhoz 
hasonlóan minden kultúrában megtalálhatók. A George Gallup és 
William Proctor által 1980 és 1981 között végzett felmérések 
nyolcmillióra becsülték azon amerikaiak számát, akik akkoriban ilyen 
élményt élhettek át. Ez a szám azóta csak tovább növekedhetett, 
hiszen a modern orvostudománynak hála ma már olyan 
betegségeket is gyógyítani tudunk, melyek korábban halálosnak 
számítottak. Egy 2005-ben megjelent felmérés becslése szerint 
Ausztrália lakosságának közel 8 százaléka élhetett át ilyen élményt. 
Az ausztrál beszámolók a nyugati élményvilágot tükrözik. Egy 2001- 
es német kutatásban a vizsgálati személyek 4 százaléka számolt be 
halálközeli élményről. A teljes populációra vetítve ez az érték 
körülbelül 3 millió főnek felel meg. 

A téma nyugati irodalmában alig néhány tanulmány jelent meg 
más kultúrákból. Számos további esetet dokumentálhattak még más, 
nem angolul beszélő kultúrákban. Mivel azonban az olvasóközönség 
mindig csak arra a nyelvre korlátozódik, amelyben az adott szöveg is 
íródott, a beszámolók csak akkor szabadulhatnak ki saját kulturális 
kereteikből, ha elég nagy az érdeklődés arra, hogy más nyelvekre is 
lefordítsák őket. 

Ebben a fejezetben olyan, más kultúrából származó eseteket 
mutatok be, melyek már a nyugati szakirodalomban is megjelentek. 
A más kultúrából és korból származó élmények vizsgálata sajnos 
közel sem egyszerű. A beszámolók összehasonlításakor gyakran 
több tényezőt is figyelembe kell vennünk. Nem mindig lehet például 
pontosan megállapítani, hogy az érintett mennyire került közel a 
halálhoz. Arról sem szabad megfeledkeznünk, hogy a különböző 
kultúrákban különbözőképpen definiálják a halált. Van, ahol már az 
eszméletvesztés pillanatától halottnak tekintik az illetőt — például 
Melanéziában. Az egészségügyi szolgáltatások nem mindenhol 
elérhetők, bizonyos kultúrákban a korai halál meglehetősen gyakori 
jelenség. Ennek következtében az emberek hajlamosabbak 
szembenézni saját halandóságukkal, nagyobb figyelmet szentelnek 


az idősek által mesélt történetekre, és elfogadóbban viszonyulnak 
azokhoz az élményekhez, melyekről a halál közeléből visszatért 
társaik számolnak be. 

Más kultúrákból, mint már említettem, csupán néhány beszámolót 
fordítottak le angol nyelvre, így kulturális szempontból korántsem 
tekinthető reprezentatívnak a rendelkezésünkre álló ismeretanyag. 
Az esetek gyakran történelmi  beszámolókon alapulnak, 
másodkézből származnak, vagy éppen az eredeti elbeszélés átiratai 
csupán. A szájhagyomány útján terjedő történetek esetében pedig 
annak lehetőségét sem zárhatjuk ki, hogy az élmény tartalma és 
eredeti jelentése az évek során átalakult, vagy esetleg elveszett. A 
szakirodalmi beszámolók jelentős része olyan korai felfedezőktől és 
antropológusoktól származik, akiknek az érdeklődése és a céljai is 
merőben eltértek egymástól. Van, aki például önéletrajzi indíttatásból 
rögzítette a beszámolókat. A korai kutatók még nem ismerték a 
modern módszertani szempontokat, az interjúkészítés terén pedig 
felettébb következetlenek voltak: a véletlenszerű mintavétel helyett 
célzott eseteket választottak, és nem használtak olyan vizsgálati 
eszközöket sem, mint a Greyson-féle skála, mellyel biztonsággal 
megállapíthatták volna, hogy valóban halálközeli élményt élt-e át az 
illető. Ehhez hozzáadódnak még a nyelvi nehézségek is, hiszen 
bizonyos információk óhatatlanul elvesznek a fordítás során. Az 
élmény  kimondhatatlansága miatt a beszámolót könnyen 
félreértelmezhetik, különösen akkor, ha azt egy idegen nyelvből 
fordítják. 

A történelmi kor, amelyből az élmény származik, szintén 
befolyásolhatja annak tartalmát, ahogy arra munkájában Carol 
Zaleski is rámutat. Ha megvizsgáljuk a középkori túlvilági 
utazásokat, jól láthatjuk, milyen történelmi és kulturális sajátosságok 
jellemezték az 1400 évvel ezelőtti halálközeli élményeket. A mai 
élményekkel összehasonlítva számos hasonlóságot találunk, ilyen 
például a határvonal, a pont, ahonnan nincs visszatérés, és maga az 
utazás, ugyanakkor az is nyilvánvalónak tűnik, hogy akkoriban 
egészen másként értelmezték ezeket az élményeket. A középkori 
átéléseket rendszerint a szenvedéssel kapcsolták össze, míg a 
maiakra a gyötrelmes jelenetek helyett inkább a kellemes érzéseket 
keltő, színpompás kertek látomásai jellemzők. 


A beszámolók betekintést nyújtanak abba, hogyan befolyásolja az 
eltérő kulturális környezet az élmények értelmezését. Minden 
kultúrának megvan a maga sajátos szemléletmódja és halállal 
kapcsolatos attitűdje. A könyv terjedelme sajnos nem engedi, hogy 
minden egyes kulturális hiedelemrendszert alaposan megvizsgáljak, 
annyit tehetek csupán, hogy röviden bemutatom a szakirodalomban 
is fellelhető eseteket. 

ÍNDIA 

1977-ben lezajlott az indiai és amerikai halálos ágyi látomások 
első kultúrközi vizsgálata. A kérdőíves vizsgálatban olyan orvosok és 
ápolók vettek részt, akik tanúi voltak a betegek haldoklásának. A 
kutatás eredményeként több mint ezer halálközeli esetről számoltak 
be. A halál küszöbén sokakat láttak láthatatlan ,emberekkel" 
kommunikálni, néhányan pedig látomásokról és szellemlényekkel 
való találkozásokról is beszámoltak. Az indiai betegek olyan, a hindu 
kultúrából ismert vallási alakokkal találkoztak, mint Jamarádzsa, a 
halál istene, és hírnökei a jamtutok — ők kísérték útján a haldokló 
lelkét. 

Az indiai halálközeli élmények gyakori szereplője Csitragupta, aki 
könyvében minden cselekedetet feljegyez. Az ember sorsáról ezután 
életének tettei döntenek. Azok, akik erényes életet éltek, 
folytathatják útjukat a mennybe, a bűnösök ugyanakkor a pokol 
bugyraiba kerülnek. Gyakran számolnak be olyan tévedésekről vagy 
elírásokról, amikor a haldokló személy igazságtalanul kerül az 
ítélőszék elé. Dr. Satwant Pasricha indiai kutató példaként Srinivasa 
Reddy esetét idézi, ahol az illető, akinek eredetileg Jamarádzsa 
vagy Csitragupta elé kellett volna kerülnie, valóban meghalt, miután 
a tévedésből beidézett személy magához tért. 

Úgy tűnik, az indiai esetekben az életút áttekintése helyett inkább 
a tettek könyve szerepel. Az alagút, a fény, a testen kívüli élmény 
vagy a szerettekkel való találkozás egyaránt hiányzik az indiai 
élményvilágból. A halál közeléből visszatérve ugyanakkor sokan 
olyan testi jegyekről számolnak be, melyeket a halálközeli élmény 
során szerzett sérülésekként azonosítanak. 

THAI 

A Todd Murphy által rögzített tíz esetből kilencben találkoztak a 

jamtutokkal, akiket Jama azért küldött, hogy az illető lelkét magukkal 


vigyék a pokolba. A jamtutok a nyugati kultúrkörből ismert angyalok 
megfelelőinek tekinthetők. A Murphy által dokumentált esetekben 
különbözőképpen írták le ezeket a hírnököket, feladatuk azonban 
mindig ugyanaz volt: elkísérni a haldokló lelkét Jamához. Az indiai 
beszámolókhoz hasonlóan itt is előfordult, hogy a jamtutok 
tévedésből rossz embert vittek magukkal — később azonban mind az 
öt érintett épségben magához tért. Az egyik ilyen esetben az átélőt 
összetévesztették valakivel, aki ugyanabban a faluban lakott, mint ő, 
Jama könyve szerint pedig három nappal később kellett volna 
meghalnia. Három nappal azután, hogy visszatért az életbe, a 
személy, akit a könyv eredetileg is említett, valóban meghalt. 

Az átélő sorsáról itt is az életében elkövetett jó és rossz 
cselekedetek döntöttek, melyeket egy könyvből olvastak fel. Jama 
írnokai minden tettet és érdemességet lejegyeztek. A jó karma végül 
felülírta a rossz karmát. 

Egy másik átélő egy pokoli utazásról számolt be, melynek során 
különféle kínzásoknak volt a szemtanúja. Elmondása szerint a 
szenvedőknek forró parázson kellett járniuk, a foglyok szájába pedig 
savat öntöttek, miközben nyelvüket izzó fogóval tartották. 

A nyugati és a thai élmények között hasonlóságok és 
különbségek egyaránt adódnak. A thai elbeszélésekben nem 
szerepelt például az alagút, ahogy a boldogság és az eksztázis 
érzései sem. Míg a nyugati beszámolókban gyakran megjelennek az 
elhunyt hozzátartozók, addig a thai élményekben csak négy esetben 
bukkantak fel, azzal a konkrét szándékkal, hogy tájékoztassák az 
átélőt a túlvilági élet szabályairól. Természetüket tekintve a thai 
élmények gyakran ijesztőek voltak, nemritkán a pokol és a kínzás 
jeleneteit idézték. A haldokló személynek végig kellett néznie a 
kínzásokat, bár átélnie nem kellett azokat. Mennyei látogatásról 
csupán egyetlenegy esetben számoltak be. 

Az életút áttekintése helyett itt is a tettek könyve szerepelt, mely 
mindazokat a cselekedeteket tartalmazta, melyek az illető sorsáról 
döntöttek. Elírások itt is előfordultak. A thai halálközeli élményekben 
Jamát a ,fénylény" megfelelőjének tekinthetjük. 

TIBETI DELOGOK 

A tibeti delogok rendszerint olyan nők, akik eszméletlen vagy 

halálközeli állapotba kerülnek, majd visszatérve az életbe túlvilági 


utazásról és egy személyes istenséggel való találkozásról 
számolnak be. Szeretném hangsúlyozni, hogy a halál 
meghatározása kultúránként változhat. Nem minden delog kerül 
tehát valóban halálközeli állapotba, egyesek csupán kimerülnek 
vagy elájulnak egy időre, mások pedig kómaszerű . állapotba 
kerülnek. Néhány esetben még az epilepszia gyanúja is felmerült. 
Francoise , Pommaret francia néprajzkutató és  tibetológus 
ugyanakkor -— tíz történelmi esetre és legalább négy még ma is élő 
deloggal készített interjúra alapozva — arra a megállapításra jutott, 
hogy az élmények hitelesek. 

Miután elhagyta testét, a delogot a Holtak Urához kísérik, majd, 
alászállva a pokolba, megmutatják neki a bűnösök szenvedését. A 
szenvedők gyakran arra kérik a delogot, hogy vigyen hírt a 
családjuknak, és kérje meg őket, hogy fájdalmaiktól való 
megszabadulásukért végezzenek el értük egy szertartást, másokat 
pedig erkölcsös életre buzdítsanak. Útja során a delog saját elhunyt 
hozzátartozóival is találkozhat, sőt, mielőtt visszatérne a Holtak 
Urához, a Paradicsomba is eljuthat. A lélek egy híd, egy mérleg vagy 
egy tükör által megmérettetik, majd ítéletet mondanak a delog felett. 
Ha elegendő jó karmát gyűjtött, egy üzenetet bíznak rá, és 
visszaküldik őt az életbe. Miután magához tért, másoknak is 
elmondja az üzenetet arra buzdítva mindenkit, hogy hű maradjon 
saját tibeti vallásához. A delogokat gyakran korábbi delogok 
reinkarnációinak tekintik. 

Ahhoz, hogy egy delog átléphessen a másvilágra, gyakran át kell 
kelnie egy széles folyó felett átívelő hídon, a nyugati halálközeli 
élményekkel ellentétben azonban érdekes módon innen még 
bármikor visszatérhet. A holtak birodalmába tett látogatásuknak 
köszönhetően a delogok megértik a karmikus szenvedést. 

JAPÁN 

Egészen a közelmúltig csak nagyon kevés japán beszámoló 
szerepelt a halálközeli élmények nyugati irodalmában. Ebből 
kiindulva úgy tűnik, hogy a japán élmények visszatérő elemei a 
hosszú, sötét folyók és a gyönyörű virágoskertek. Egy magas lázzal 
járó betegség során az lidei Matsunojo Kikuchi vélhetően halálközeli 
élményt élt át. Elmondása szerint egy pipacsmezőn sétált, melynek 
közepén a családi templom állt. Beszámolt továbbá egy testen kívüli 


élményről, kellemes érzésekről és egy templomkapuról, amely 
mögött egy csapatnyi ember állt — köztük az elhunyt rokonai, akik azt 
mondták, hogy vissza kell térnie. Csalódottságot és végtelen 
szomorúságot érzett, de úgy döntött, hogy visszafordul. Arra ébredt, 
hogy a rokonai vízzel locsolják az arcát, és próbálják magához 
téríteni. 

Dr. Ornella Corazza további kutatásokat végzett e téren. Három 
japán halálközeli esetet dokumentált. Az átélők többek között 
folyókról, elhunyt családtagokról, hangoskodó, szerzetesnek öltözött 
gyerekekről, egy szivárványhídról, az életbe való visszaküldésről, 
időtorzulásról és egy aranyló fényfalról számoltak be, melyen át 
kellett kelniük. 

Egyikük sem hitte, hogy csak álmodott volna, mindhárman 
kitartottak amellett, hogy élményük valóság volt. Elmondásuk szerint 
minden olyan kellemes volt, sem fájdalmat, sem szenvedést nem 
éreztek. 

Dr. Corazza egy japán vizsgálatról is beszámol, melyben Yoshia 
Hata 17 halálközeli állapotot megélt beteggel készített interjút. 
Kilencen egyáltalán nem emlékeztek az élményre, nyolcan pedig 
folyókat és tavakat ábrázoló jeleneteket láttak. A nyolcból öten 
kimondottan kellemetlenként élték meg az élményt, félelmet, 
fájdalmat és szenvedést tapasztaltak. 

Az egyik HKÉ-konferencián találkoztam egy japán orvossal, aki 
elmesélte nekem a nagyapja hihetetlenül izgalmas esetét, mely sok- 
sok évvel korábban, Japánban történt. A nagypapát halottnak 
nyilvánították, és továbbküldték a halottasházba, ahol később 
magához tért. Elmondása szerint az új házánál járt, melynek építési 
munkálatai még folyamatban voltak. Azt mondták neki, térjen vissza, 
mert a ház csak egy hónap múlva fog elkészülni. Ébredése után egy 
hónappal a nagypapa valóban meghalt. 

KÍNA 

Az első kínai élménybeszámolók olyan  szerzetesektől 
származnak, akik valamilyen súlyos betegségen estek át, de 
sikeresen felgyógyultak belőle. Betegségük alatt mély szubjektív 
élményeket éltek át, melyek arra ösztönözték őket, hogy saját 
vallásukról áttérjenek a tiszta föld-buddhizmusra. Az egyik szerzetes 
arról számolt be, hogy látomásában egy gyertyával a kezében átkelt 


az ürességen, melynek közepén Amitábha Buddha várta, aki a 
tenyerére helyezte őt, a gyertya lángja pedig szétáradt az 
univerzumban. Miután felébredt, és elmesélte látomását, a körülötte 
búsulók mind megnyugodtak. A teste látszólag teljesen 
meggyógyult, nyoma sem maradt rajta a betegségnek. Felöltötte 
ruháit, felvette a saruját, azután csak meredt maga elé, mintha látna 
valamit. Azt mondta, Buddha közeledik, majd meghalt. 

Egy későbbi elemzés, melynek során hozzávetőleg 120 halálos 
ágyi látomást vizsgáltak meg, azt mutatta, hogy a nyugati esetekhez 
képest hasonlóságok és különbségek egyaránt vannak. 

Az egyik érdekes eset, mely közel egy évszázada bukkant fel, 
egy konfuciánus tudós feleségéről szól. Jang asszony két 
alkalommal részt vett egy keresztény tanításon, vélhetően meg is 
keresztelkedett. Egy hosszú betegséget követően aztán látszólag 
meghalt. Néhány órával azután, hogy a testét felravatalozták, a 
családja hangokat hallott a szobájából. Mikor bementek, az ágyban 
ülve találtak rá, halotti runáját addigra szokásos öltözékére cserélte. 

Elmondása szerint Jézussal sétált egy gyöngyházfényű kapu felé, 
melyen túl az angyalok várták őket. Az aranyló utcákon járva Jézus 
oldalán gyönyörű színes házakat látott. Angyalok ezrei köröztek egy 
trón felett, melyen a mennyei atyaisten ült, aki megengedte neki, 
hogy egy rövid időre még hazatérjen, mielőtt a hónap 12. napján 
végleg elszólítaná őt. Néhány nap múlva aztán, mikor elérkezett 
tizenkettedike, Jang asszony felöltötte a halotti ruháját, lefeküdt az 
ágyára, és meghalt. 

Elvileg csupán két térítésen vett részt, és semmi olyanról nem 
tudhatott, melyről az ébredése után beszámolt. A történet jegyzője 
szerint később sokan elzarándokoltak hozzá, hogy meghallgassák a 
történetét. Ebben ugyanakkor lehet némi túlzás, figyelembe véve, 
hogy a szerző maga is misszionárius volt, akit az a szándék vezérelt, 
hogy áttérítse a kínai lakosságot. 

Egy másik kínai szöveg, mely szintén párhuzamba állítható a 
halálközeli élményekkel, Pu Szung-ling kínai írótól származik, a címe 
Liao-csaj furcsa történetei. 

Tizenegy évvel az 1976-os tangshani földrengés után a túlélők 
(81 fő) 40 százaléka számolt be halálközeli élményekről. Felgyorsult 
gondolatokról, euforikus békeélményről, panorámaszerű 


emlékezetről és az életút áttekintéséről számoltak be. A 
,fénylénnyel" való találkozás és az életbe való visszaküldés 
ugyanakkor egyik beszámolóban sem szerepelt. Egyesek úgy írták 
le az élményt, mintha eltávolodtak volna a testüktől, míg mások 
inkább úgy érezték, hogy eljött a világ vége. 

FÜLÖP-SZIGETEK 

2000-ben sok Fülöp-szigeteki ápoló érkezett abba a kórházba, 
ahol én is dolgoztam. Találkoztam néhányukkal, akik halálközeli 
élményt éltek át. Két, első kézből származó esetet hallottam, egyet 
pedig az átélő unokája mesélt el nekem. A Fülöp-szigeteken az 
emberek többsége katolikus vallású, ennek megfelelően a 
beszámolók is a nyugati élményvilágot tükrözik. 

Az első élményről, mely egy bicikliző kislánnyal esett meg, miután 
elsodorta őt egy autó, a harmadik fejezetben már írtam. 

A másik eset Estherről szól, aki szülés közben élt át halálközeli 
élményt. Váratlanul komplikációk adódtak, és végül elveszítette a 
kisbabát. Elmondása szerint egyszer csak kiszállt a testéből, hirtelen 
fel sem fogta, mi történik. Abban a kórházban dolgozott, ahol éppen 
betegként feküdt. Ismerte a személyzet néhány tagját, és 
megpróbálta őket megérinteni, hogy kommunikálni tudjon velük. 
Minden alkalommal, mikor így tett, a keze egyszerűen 
keresztülsiklott a testükön. Próbálta őket megszólítani, még rájuk is 
kiáltott, de hiába — senki sem hallotta vagy érezte őt. Aztán minden 
elsötétült, nem látott mást, csak egy apró fénypontot a távolban. 
Lassan elindult a fény irányába. Az alagútban lebegve megszólította 
őt egy férfihang, és bár nem látta a hanghoz tartozó arcot, mégis úgy 
hitte, hogy Jézus szólt hozzá. Sokáig beszélgettek, de hogy miről, 
arra már nem emlékezett. Aztán eszébe jutott két kisgyermeke, és 
elöntötte a vágy, hogy viszontlássa őket. Amint a gondolat 
megfogant, újra a testében találta magát. Az élmény még ma is 
tisztán él az emlékeiben, noha 17 év is eltelt már azóta. 

Egy másik kollégám a nagymamája élményét mesélte el nekem, 
melyet gyerekként gyakran hallott a családban. Úgy 60 évvel ezelőtt 
a nagymamája, aki valahol vidéken lakott, rosszul lett, teljesen 
elgyengült, végül pedig elvesztette az eszméletét. Leállt a légzése, 
és a külső ingerekre sem reagált. Mindenki, aki csak jelen volt, azt 
hitte, meghalt. Miután aztán magához tért, elmesélte, hogy egy 


hatalmas hegyet látott, melyet a másik oldalról egy tenger 
szegélyezett. Tudta, hogy fel kell másznia a tetejére. Mindig is félt a 
víztől, így annak lehetősége, hogy a szikláról belezuhanhat a 
tengerbe, nagyon megrémítette őt. Az út hosszú volt és fáradságos, 
végül azonban célba ért. A hegy tetején egy ház állt, melyben egy 
hosszú fehér ruhába öltözött szakállas férfi lakott, akit ő Jézusnak 
vélt. A férfi ellentmondást nem tűrően megparancsolta neki, hogy 
térjen vissza. Ez nagyon felzaklatta őt, mert komoly küzdelmek árán 
sikerült csak megmásznia a hegyet, és máris távoznia kellet. 
Könyörögni kezdett hát a férfinak, hogy hadd maradjon ott vele, de 
az csak annyit mondott, hogy vissza kell térnie, mert még dolga van 
az életben. 
AUSZTRÁL ŐSLAKOS 

Létezik egy történelmi beszámoló, mely egy ausztrál őslakos 
halálközeli élményét meséli el. A történet egy hosszú monda része, 
melyet azóta számos forrásban idéztek már. 

Egy férfi, miután magához tért a halotti máglyán, arról számolt be, 
hogy kenuval a holtak földjére utazott, ahol találkozott elhunyt 
rokonaival és a Nagy lTeknősszellemmel. Tudta, hogy vissza kell 
térnie az életbe. A szellemek körbetáncolták, és elhalmozták őt 
ajándékokkal. Elmondták neki, hogy nem maradhat velük, és csak 
akkor térhet vissza közéjük, ha már valóban meghalt. Magához térve 
a férfi elmesélte történetét, három évvel később pedig meghalt. 

MAORI 

Volt egy maori asszony, akit halottnak hittek. Fel is ravatalozták a 
testét, az emberek pedig mind összegyűltek, hogy elbúcsúztassák. A 
nő végül gyászoló családja körében váratlanul magához tért. 

Elmondása szerint lelke elhagyta a testét, egy ideig a feje felett 
lebegett, majd a táj felett elsuhanva nyugat felé indult. Végül 
elérkezett a Te Rerenga Wairuához — ahhoz a helyhez, ahonnan a 
lelkek távoznak. A szellemek tiszteletére elvégzett néhány 
szertartást, és felkészült, hogy a szirtről elrugaszkodva belépjen az 
alvilágba, vagyis a szellemek birodalmába. Ekkor egy hang szólott 
hozzá, mely azt mondta, hogy még nem jött el az ideje, és vissza 
kell térnie, idővel azonban újra elszólítják majd. 

GUAM 


Guam egy kis sziget a Csendes-óceánban, az Egyesült Államok 
része. A guamiakkal készített interjúk során négyen arról számoltak 
be, hogy a levegőben , szálltak", meglátogatták a távoli országokban 
élő rokonaikat, elhunyt hozzátartozóikkal és különböző lényekkel 
találkoztak, végigsétáltak egy úton, a felhők felett utaztak, és 
visszaküldték őket az életbe. Egy nő azt mesélte, hogy még az 
Amerikában élő fiát is meglátogatta, bár senki sem vette őt észre, 
kivéve az unokahúgát, aki váltig állította, hogy látta őt. A nő a bátyját 
is meglátogatta. 

MELANÉZIA 

Melanéziában a modern egészségügyi szolgáltatások korlátozott 
hozzáférhetősége miatt az átlagos élettartam igen rövid. A helyi 
lakosok egy iparosodott, technikailag fejlett mennyországban 
hisznek. 

A nyugati halálközeli élmények és a Dorothy Counts által 
dokumentált három melanéziai eset összehasonlításakor markáns 
különbségek mutatkoztak. A gyönyörű kerteket ábrázoló jelenetek 
helyett Melanézia lakói gyárakat, autópályákat és ipartelepeket 
láttak. Néhányan elhunyt rokonaikkal, illetve vallási alakokkal 
találkoztak, az egyik átélő pedig egy fehér ruhás, szakállas embert 
látott. Egyikük sem akart visszatérni a testébe; arról számoltak be, 
hogy az élmény hatására megszűnt a halálfélelmük. Sok tipikus 
jellemző hiányzott élményeikből, úgymint a testen kívüliség, az öröm 
és a békeérzet, valamint az alagút. Élményszinten gyakran 
megjelentek az ítéletről és a varázslók megbüntetéséről szóló 
jelenetek. 

AFRIKA 

Dr. NSsama Mumbwe Zambiából tizenöt afrikai halálközeli esetet 
dokumentált. A beszámolókban gyakran felbukkant az életbe való 
visszaküldés, a fehér köpenyes emberekkel való találkozás, belépés 
a sötétségbe és az akadályba ütközés motívuma. Babonás módon 
az élményt gonosz előjelnek, rossz ómennek vélték. 

Egy friss kutatásban nyolc Kongói Köztársaságból, Közép- 
Afrikából és két Basutoföldről, Dél-Afrikából származó halálközeli 
élményt hasonlítottak össze. 

Az egyik keresztény kongói férfi élményében másokkal együtt egy 
távoli cél felé sétált. Hamarosan egy hatalmas hegy lábához ért, 


mely eltorlaszolta az utat. Jézushoz imádkozott segítségért, és így 
sikerült leküzdenie az akadályt. A férfi ezután találkozott egy 
csapatnyi emberrel. Náluk volt az Élet Könyve, és bár a neve 
szerepelt a könyvben, nem jött még el az ő ideje. Mikor magához 
tért, gyászoló családja és barátai körében ébredt. 

A basuto esetek ettől némileg különböztek. Egy távoli faluban élő 
férfi vélhetően meghalt, majd feléledt. Elmondása szerint egy 
ismeretlen úton járt, mely egy ponton elágazott, de ő nem tudta, 
merre induljon tovább. Találkozott két férfival, az egyik megpróbálta 
őt elcsalni a pokolba, a másik azonban, akinek kereszt volt a 
homlokán, megmentette őt. Arra utasította, hogy térjen vissza, és 
keressen magának egy keresztény hittérítőt. A férfi, miután felébredt, 
rögtön hívatott is egyet, aki aztán egy kereszttel megjelölte a 
homlokát. A férfi ekkor lefeküdt, és vélhetően újra meghalt. A 
koporsója már készen állt, a sírját is megásták, és a hittérítő is 
megérkezett már, hogy eltemesse őt. Ekkor ismét magához tért, és 
elmondta, hogy míg odaát volt, a kereszt eltűnt a homlokáról, 
vezetője pedig arra utasította, hogy keresztelkedjen meg. Miután 
megkeresztelték, meg is halt. 


A következő történetet egy afrikai ápoló mesélte el nekem, aki 
hallotta a kutatásomról szóló egyik előadásomat. Kezdetben 
vonakodott beszélni az élményéről, néhány hónappal később 
azonban az alábbi levelet küldte: 


Már két napja kerülgetett valami. Semmi konkrét, csak egy 
kis fejfájás. Az édesanyám azt mondta,, hogy fáradtnak 
tűnök, és dőljek le egy kicsit. Szólt, hogy ne zárjam be a 
szobám ajtaját. Saját hálószobám volt, elalvás előtt pedig 
mindig kulcsra zártam az ajtót. Lefeküdtem, és kellemes 
álomba szenderültem. Nem tudom, meddig alhattam, de 
mikor felébredtem ott találtam az ágyam körül az 
édesanyámat, édesapámat és a nővéremet. Mindannyian 
sírtak. 

Én nagyon jót aludtam, igazán kellemes volt. A távolból 
mintha az édesanyám hangját hallottam volna. Suttogásnak 
tűnt csupán, de biztos voltam benne, hogy az ő hangját 


hallom... mintha engem szólított volna. Megjelent előttem 
egy kép, az édesanyám képe. Magam előtt láttam az 
alakját, de homályos volt, alig lehetett kivenni belőle valamit 
— csak azt tudtam, hogy az édesanyámat látom. Nem 
tudtam felébredni, sem válaszolni. Próbáltam, de nem 
ment. ,Fel kell ébrednem, de hogyan, ha egyszer a testem 
nem engedelmeskedik" — vívódtam magamban. Túl nehéz 
volt, képtelen voltam megmozdulni. Hirtelen arra lettem 
figyelmes, hogy lebegek. Elindultam a hang irányába. 
Eltartott egy ideig, olyan volt, mintha egy lassított felvételt 
néztem volna. 

Az ellenkező irányból hirtelen meghallottam a 
nagyanyám hangját. Láttam magam előtt az arcát, de a 
testét nem —- fiatalabbnak tűnt, mint mikor meghalt. 
Mosolygott. Az édesanyám viszont bánatos volt, láttam az 
arcán. A nagyanyámra pillantottam, majd az édesanyámra, 
végül az ő irányába indultam tovább, hiszen ő volt az, aki 
szólongatott, és aki szomorkodott utánam. Őt választottam, 
mert úgy éreztem, hogy neki nagyobb szüksége van rám, 
mint a nagyanyámnak. Minden erőmmel azon voltam, hogy 
felébredjek és  megmozduljak, el kellett jutnom az 
édesanyámhoz. Ekkor jött a lebegés, és végre elindultam 
az ő irányába.. Nem emlékszem rá, hogy kapcsolatba 
léptem volna vele, egyszerűen csak lebegtem felé. 

Ez minden, amire emlékszem, mikor kinyitottam a 
szemem, az apámat láttam, ahogy fölém hajolt. Már nagyon 
régóta rázogatott, hogy felébresszen. A családom szerint 
eszméletlen állapotban voltam. Én úgy éreztem, mintha 
néha kissé megmozdultam volna, kívülről azonban ebből az 
égvilágon semmi sem látszott. Mindannyian azt hitték, hogy 
meghaltam. 

Később megtudtam, hogy elsőként az édesanyám jött be 
hozzám, hogy megnézze, hogy vagyok. Szólongatott, majd 
el kezdett rázogatni, de semmire sem reagáltam. Ekkor 
hívta az édesapámat, mindketten szólongattak és 
rázogattak, de semmi sem történt, meg se moccantam. 


Mikor felébredtem nagyon fáradtnak éreztem magam, és 
nem akartam mást, csak újra aludni. De a szüleim nem 
engedték — túlságosan megrémültek. A következő három 
éjjel az édesanyám ott aludt mellettem a szobámban, 
többször fel is ébresztett, mert megint csak túl mélyre 
merültem. A légzésemet figyelve mindig tudta, mikor kell 
felébresztenie. Nem tudom, hogy ez kapcsolatban áll-e az 
élménnyel, de az ébredések környékén mindig nagyon 
furcsa álmaim voltak. Az első éjjel egy mély árokban 
voltam, az édesanyám pedig próbált kimenteni onnan, a 
második éjjel egy autóban ragadtam, az édesanyám megint 
csak azon igyekezett, hogy kimenekítsen; a harmadik 
álomra sajnos már nem emlékszem. Minden alkalommal 
sokáig kellett ébresztgetnie, mire végre magamhoz tértem, 
jóval tovább, mint általában. 

Egészen addig nem foglalkoztam a történtekkel, míg meg 
nem hallgattam az Ön előadását. Az édesanyám mindig 
leállított, ha szóba hoztam a dolgot, annyira megrémítette 
őt az egész. Sosem beszélhettem róla. Egyedül a 
nővéremnek meséltem el, de már csak évekkel később. 
Arról az időszakról beszélgettünk, mikor nem tértem 
magamhoz, azt mondta, hogy halálra rémítettem ezzel az 
egész családot. Elmeséltem neki mindent, amire még 
emlékeztem. Soha nem tulajdonítottam — különösebb 
jelentőséget az élménynek, egyszerűen csak furcsának 
találtam. 


Érdekes módon ugyanez a nővér mesélt egy betegről, akit 
újraélesztett, míg ápolóként dolgozott Afrikában. 


Mikor a férfi magához tért, megkönnyebbülten felsóhajtott. 
Megkérdeztem tőle, jól van-e, mire elmesélte, hogy egy 
különös helyen járt, ami tele volt taxival.. A kocsik 
különböző színűek voltak, de volt köztük egy piros is. Az 
emberek megpróbálták őt betuszkolni a piros taxiba, ő 
azonban ellenkezett, mert a piros szín a veszélyre 
emlékeztette. Egy másik színű taxival szeretett volna 


utazni. Végül mégis sikerült betuszkolni őt a kocsiba. Az 
autó belseje is piros volt, ahogy az a hely is, ahova vinni 
akarták. Minden erejével azon volt, hogy kiszabaduljon. 
Amikor magához tért, úgy érezte, mintha kilökték volna a 
mozgó járműből. Ekkor megkönnyebbülten felsóhajtott: , Mi 
a fene volt ez? Az a piros kocsi! Ó... istenem... tényleg ott 
voltam. Foggal-körömmel küzdöttem, hogy kiszabaduljak 
abból a kocsiból." 

Erről eszembe jutott a saját élményem, de nem osztottam 
meg vele, csak annyit mondtam neki, hogy az emberek 
néha különös dolgokat tapasztalnak. 

AMERIKAI ŐSLAKOSOK 

A legtöbb amerikai őslakos  élménybeszámolója korai 
felfedezőktől, illetve etnográfiai és önéletrajzi feljegyzésekből 
származik. A halottakat szokás szerint a legszebb ruhájukban 
temették el, a család pedig az előkészületek alatt továbbra is úgy 
beszélt az elhunythoz, mintha még mindig élne. (Ez az ápolóknál is 
gyakran előfordul, miközben rendbe teszik a holttestet.) 
Figyelmeztették őt azokra a veszélyekre — például a gyors sodrású 
sötét folyókra —, melyekkel útja során találkozhat. 

Az  1900-1910-es évekből fennmaradt egy terjedelmes 
élménybeszámoló, melyben egy hopi indián, Don Talayesva meséli 
el saját halálközeli élményét. Elmondása szerint kiszállt a testéből, 
és minden fájdalmat maga mögött hagyott. Látta a rokonait, ők 
azonban nem látták őt. Később találkozott egy férfival, aki elvezette 
a holtak földjére, ahol belépett egy alagútszerű barlangba. 
Megnyugtató hangot hallott, majd Masauu, a halál istene ítéletet 
hirdetett felette. Meztelen boszorkányok és színesre mázolt bohócok 
állták útját. Később eljutott egy faluba, amelyet egy szellem őrzött. Ő 
vezette be a lelkeket a holtak birodalmába. Azokat, akik erényes, 
jámbor életet éltek, a könnyű ösvényre terelte, a rosszéletű emberek 
elé azonban akadályokat gördített. A szellem azt mondta a férfinak, 
hogy térjen vissza a testébe, még mielőtt a koporsója végleg 
lezárulna. Mikor magához tért, az ápoló elmondta neki, hogy az 
éjszaka folyamán meghalt, mégsem temették el, mert a teste még 
mindig meleg volt. 


Gyakran idézik még Fekete Jávorszarvas esetét, aki egy 
gyerekkori betegség során, melybe kis híján belehalt, halálközeli 
élményt élt át. Az irodalom további tizenegy esetet említ, valamint 
két olyan beszámolót is, ahol az illető feléledt, miután eltemették. A 
beszámolókban több visszatérő elem is felbukkan. Voltak, akik még 
élő rokonaikat látogatták meg, és megpróbáltak velük kommunikálni, 
mások egy kellemes vagy éppen fárasztó utazásról számoltak be, 
megint mások sűrűn lakott településeket, gyönyörű tájakat és 
hatalmas állatokat láttak. Az átélők ugyanakkor nem említették, hogy 
az élmény kellemes lett volna. A panorámaszerű visszatekintés, a 
fénylénnyel való találkozás, valamint a nyugati beszámolókban 
szereplő egyéb elemek szintén hiányoztak a beszámolókból. A 
sötétség kevésbé volt jellemző, az alagútszerű mélyedések és a 
földalatti átjárók is csak néhány esetben fordultak elő. Védelmező 
vezetőkről ugyanakkor többen is beszámoltak. Egyeseket azzal a 
feladattal küldtek vissza a halálból, hogy megtanítsák másoknak, 
hogyan kell helyesen élni. 

HAWAII 

Thomas Thrum Hawaii népmesék című, 1907-es kötetében 
beszámol egy hawaii halálközeli élményről. Egy nő, miután halottnak 
hitték, és felravatalozták a testét, hirtelen magához tért a temetési 
szertartás alatt, és halálközeli élményről számolt be. Elmondása 
szerint kiszállt a testéből, egy vulkánhoz vezető úton sétált, 
találkozott néhány emberrel, akik már meghaltak, végül aztán 
visszaküldték őt az életbe. 

A CHILEI MAPUCHE INDIÁNOK 

Chilét a mapuche (,a föld népe") indiánok lakják. Egy mapuche 
férfi, akit már két napja halottnak hittek, váratlanul feléledt, és 
halálközeli élményről számolt be. Elmondása szerint egy vulkánnál 
járt, ahová csak a halott lelkek juthattak el. Beszámolójában 
megjelent még az elhunyt rokonokkal való találkozás, a határvonal 
elérése (kapuk során kellett áthaladnia), és az életbe való 
visszaküldés is. Elmondása szerint mindenki, aki meghalt, arra a 
gyönyörű, boldog helyre került. 

MUSZLIMOK 

A hónapokig tartó megfeszített munka és kutatás dacára sokáig 

úgy tűnt, hogy a halálközeli élmények hiányoznak a muszlimok 


élményvilágából. A további kutatások azonban idővel mégiscsak 
sikerrel jártak, és bebizonyították, hogy a muszlim populációban is 
előfordulnak ilyen élmények. Eddig összesen 27 esetről számoltak 
be. 

Az egyikben Muktar, egy tizenkét éves fiú leesett a fáról, és 
elvesztette az eszméletét. Miután magához tért, halálközeli 
élményről számolt be, melynek során zöldellő mezőkön sétált (a 
valóságban egy sivatagos környezetben lakott), szokatlan zenét 
hallott, ragyogó fényt látott (mely egyáltalán nem bántotta a szemét), 
elhunyt családtagjaival találkozott, és telepatikusan kommunikált 
velük. 

Egy másik esetben Mustafa Mekkába tartó zarándokútja során 
beleesett az óceánba, és vélhetően megfulladt. Miután magához 
tért, elmesélte, hogy egy tündöklő fényt látott, mely nem vakította el 
a szemét, majd átkelt egy alagúton, végül pedig egy igen részletes, 
panorámaszerű visszatekintésben volt része. 

ÖSSZEGZÉS 

Az interneten számos további, más kultúrából származó 
beszámoló olvasható; különösen értékes információkkal szolgálhat a 
Halálközeli Élmény Kutatási Alap honlapja, amelyet Dr. Jeffery Long 
és Jodie Long alapított. Az oldal a www.nderf.org címen érhető el. 

A halálközeli élmények univerzális jelenségnek tekinthetők, 
hiszen a világ minden pontján megtalálhatók. Egyesek szerint ez azt 
bizonyítja, hogy az élményeket csupán haldokló agyunk hozza létre. 
Ennek ugyanakkor ellentmond az a tény, hogy míg egyes 
kultúrákban megtalálhatók bizonyos elemek, addig egy másikból 
hiányoznak. Ezzel kizárhatunk néhány materialista magyarázatot. 
Ahogy bizonyos elemek értelmezését a kultúra határozza meg, úgy 
valószínűleg mi is szimbolikus módon, a magunk egyéni kulturális 
szűrőin keresztül értelmezzük az élményeket. Ez egy mindent 
átszövő kollektív tudatosság meglétére utalna, ahogy azt Carl Jung 
is feltételezte. Így nem lehetnének fiziológiai okai az élménynek, 
hiszen az csak adott szimbólumok pszichológiai interpretációja 
lenne. 

Ebben a fejezetben ízelítőt kaphattunk abból, milyen élményeik 
lehetnek más kultúrákból származó embereknek. Ahhoz azonban, 
hogy hiteles képet alakíthassunk ki egy kultúra élményvilágáról, jóval 


több beszámolóra lenne szükségünk. Mindaddig, amíg nem készül 
egy alapos, egységes módszertanra épülő, kultúrákon átívelő 
vizsgálat, nem vonhatunk le egyértelmű következtetéseket, és a 
szakirodalmi példákat is inkább csak támpontoknak tekinthetjük. A 
jelen fejezet mindazonáltal megerősítette azt a tényt, hogy a 
halálközeli helyzetekben vagy a különböző betegségek okozta 
eszméletlen állapotokban megjelenő szubjektív élmények valóban 
megtalálhatók a különböző kultúrákban, jóllehet tartalmukban 
eltérőek. 

Élmények az élet utolsó szakaszában, halál utáni 


kommunikáció 

,. .. ÉS megyünk tovább. Billy a hatos ágyon már úton van, nem éli 
meg a reggelt. Hajnali három óta a halott édesanyjával beszélget." 
Felnéztem a jegyzeteimből. Rám akarnak ijeszteni, vagy csak valami 
rossz tréfát űznek velem az ápolók, csak mert gyakornokként ez az 
első napom az osztályon? Mindenki szó nélkül haladt tovább, mintha 
mi sem történt volna. Még csak rám se néztek. 

Miután átadták a beteget, odamentem az ágyához. Billy csak 
feküdt mozdulatlanul, úgy tűnt, mintha aludna. Néhány perc múlva 
aztán észrevettem, hogy felemelte a karját, mintha szólítana valakit. 
Közelebb hajoltam hozzá, elsuttogott néhány szót valakinek, akit én 
nem láthattam, majd visszahajtotta a fejét a párnára, és lehunyta a 
szemét. Ekkor egy másik beteghez szólítottak, a főápolónak kellett 
asszisztálnom. Az éjszaka folyamán tovább figyeltem Billyt, mintha 
kommunikált volna valakivel, majd elkezdte az édesanyját 
szólongatni. Elmosolyodott, fejét visszahajtotta a párnára, és végleg 
lehunyta a szemét. Ahogy azt az éjszakai ügyeletes nővér is 
megjósolta, Billy meghalt, mielőtt még kivilágosodott volna. 

Fiatal ápolóként ez volt az első találkozásom a halállal, és 
egyszerűen nem fért a fejembe, hogy volt képes az éjszakai 
ügyeletben lévő ápoló ilyen pontosan megjósolni Billy halálát. Sokat 
gondolkoztam ezen, miután véget ért az aznapi műszakom. 
Többször is felidéztem magamban, de csak néhány évvel később 
gondolkoztam el igazán a halálon. Ahogy egyre többet tapasztaltam 
a munkám során, rájöttem, hogy amikor a betegek kiáltoznak, 
beszélnek vagy gesztikulálnak egy számunkra nem látható 
embernek, az a küszöbön álló halált jelzi, amely széles körben 
elfogadott jelenség volt az ápolók között, akikkel együtt dolgoztam. 

A halálos ágyi látomásokat többen is dokumentálták, köztük a 
Pszichikus Kutatásért lársaság (Society fo Psychical Research, 
SPR) tagjai az 1800-as években. James Hyslop 1908-ban, Sir 
William Barrett pedig 1926-ban írt egy könyvet Halálos ágyi 
látomások címmel, melyet szülészorvosként dolgozó felesége egyik 


betegének látomása ihletett. Az 1970-es években egy kiterjedt 
nemzetközi kutatás keretében megvizsgálták az egyesült államokbeli 
és az indiai halálos ágyi látomásokat. A betegek jellemzően elhunyt 
hozzátartozók, barátok és házi kedvencek látogatásáról számoltak 
be, mindannyian azzal a céllal érkeztek, hogy elkísérjék a beteget a 
halálba. Megfigyelték, hogy a betegek rendszerint a látomások 
kezdetétől számított két-öt napon belül meghaltak. Hasonló 
élményekről számoltak be fiatal gyerekek is. Újabban több 
tanulmány is foglalkozik a témával, emellett kutatások is folynak 
hospice-jellegű ellátást nyújtó intézményekben és idős otthonokban 
az Egyesült Királyságban. 

Az élet végéhez közeledve gyakoriak az elhunyt hozzátartozókról 
szóló élénk álmok, jellemző a szimbolikus nyelvhasználat, emellett a 
betegek sokszor beszélnek arról, hogy egy utazásra indulnak, vagy 
éppen csomagolnak. A halál küszöbén gyakran úgy tűnik, mintha a 
betegek egy mások számára láthatatlan személlyel 
kommunikálnának. Azok, akik átéltek már halálos ágyi élményeket, 
vagy tanúi voltak ilyeneknek, nem szívesen beszélnek róla, mert 
attól félnek, hogy furcsának vagy őrültnek hiszik őket. A betegek 
inkább az ápolóknak mesélik el, mintsem az orvosoknak. Bár 
rendszerint hallucinációkként tekintenek rájuk, az ápolók kitartanak 
amellett, hogy ezek az élmények különböznek a drogos 
hallucinációktól, és tiszta tudatállapotban jelentkeznek. A halálos 
ágyi látomások hatására az illető megbékél a helyzettel, és elfogadja 
a halálát, míg a hallucinációk gyakran szorongáshoz vagy zavart 
állapothoz vezetnek. 

Brayne és Fenwick a halálos ágyi látomások két típusát 
különítette el: transzperszonális és végső szándék. 
TIranszperszonális életvégi élményekről azok az egészségügyi 
dolgozók és hozzátartozók számolnak be, akik jelen voltak a 
személy haldoklásakor. Néhány példa: 

e A hőmérséklet megváltozik a haldokló ágya körül 

e A beteg látszólag egy elhunyt hozzátartozójával beszélget 

e A halál előtti pillanatban fényesség támad a test körül 

e. A haldokló személy megjelenik egy hozzátartozója előtt, aki 
nincs jelen a halálos ágyánál 

e Az elektromos berendezések átmenetileg meghibásodnak 


e Az órák megállnak a halál pillanatában 

Időnként más zavarokról is beszámolnak, a halál pillanatában 
például betörnek az üvegek, vagy madarak jelennek meg a haldokló 
személy közelében. 

A végső szándék életvégi élmények a haldokló személy azon 
vágyához kapcsolódnak, hogy félbehagyott feladatait és családi 
ügyeit lezárja. A zavart beteg elméje olykor kitisztul egy pillanatra, 
hogy elbúcsúzhasson a szeretteitől — ez legjobban az Alzheimer- 
kórban szenvedő betegeknél figyelhető meg. 

Tizennyolc évvel ezelőtt segítettem otthon a nagyanyámnak 
ápolni az apai nagyapámat. Emlékszem, az utolsó napokban 
gyakran mutatott a nyitott ajtó felé, miközben azt suttogta: , Néza, kik 
vannak itt, ott állnak az ajtóban". A nagyanyám nem szerette, ha ezt 
mondta, ilyenkor mindig kiment a szobából. A nagyapám azt mondta 
neki, hogy az ő édesapját látja, aki akkor már halott volt. Akkoriban 
még semmit sem tudtam a halálos ágyi látomásokról, így nem 
igazán foglalkoztam a dologgal. 

A következő két esetet egy hospice ápoló mesélte el nekem. 
Néhány héttel ezelőtt történt, éjszakai ügyeletben voltam, 
éppen egy élete végéhez közeledő hölgyet ápoltam. Akkor 
már eszméletlen, nyugodt állapotban volt. Az életvégi 
folyamat ötödik napján jártunk, a családja ez idő alatt 
mindvégig vele volt, szinte nem is aludtak. Az éjszakai 
ügyelet során elbeszélgettem a néni vejével,, aki elmondta, , 
hogy egy héttel azelőtt az anyósa a mennyezet egy pontját 
bámulta,, és azt mondta,, látja a halott bátyját és férjét, 
ahogy egy kocsmában ülnek pohárral a kezükben, és hívják 
őt. Azt felelte nekik, hogy még nem áll készen. Egy nevet is 
gyakran mondogatott, miközben az ajtó melletti függöny 
irányába pillantott. A veje ekkor megnyugtatta őt, hogy ott 
van vele, mivel a hölgy az ő nevét kiáltotta. A hölgy 
azonban azt mondta, hogy a bátyjához beszélt (ugyanúgy 
hívták őt is, mint a vejét), aki elmondása szerint a függöny 
mellett állt. 

Nyáron egy férfit ápoltam, aki a hatvanas évei elején járt. 
Ahogy a beteggel és a feleségével beszéltem, megtudtam, 
hogy korábban gyakran eljártak spiritiszta gyülekezetekbe. 


A beteg állapota egyre rosszabbodott, és elkezdett 
embereket látni, amint odamennek az ágyához. Az orvosok 
pusztán hallucinációnak vélték a dolgot, és csökkentették a 
morfin adagját. Egyik reggel fürdetés közben szóba hoztam 
a spiritualitást. Elmesélte nekem, hogy az édesapja képes 
volt kommunikálni a holtakkal, és korábban neki is megvolt 
ez a képessége, bár azóta csökkent, és már évek óta nem 
jár spiritiszta közösségbe. Amikor az ágyánál álló alakokról 
kérdeztem, elismerte, hogy ugyanazt az élményt 
tapasztalta, amit a holtakkal való kommunikáció során. 
Nem félt az alakoktól, de annak jeleként tekintett rájuk, 
hogy élete hamarosan véget ér. Megkönnyebbültnek tűnt, 
hogy valaki meghallgatta és komolyan vette az élményeit, 
és nem csak a gyógyszerek hatásának tulajdonította őket. 
A tizennégy éves Tamsin egy súlyos betegség után élete végéhez 
közeledett. Édesanyja a következőket írta: 
Egy alkalommal Tamsin elmesélte, hogyan érezte meg, 
hogy haldoklik (hetekkel a valódi halála előtt). A (már halott) 
nagymamája — megmutatta neki a mennyországot, 
csodálatos egy hely volt, ahol végre boldognak érezte 
magát. Tamsin elmondta, hogy volt ott egy mély kút, aminek 
a szélére ülve onnan, a mennyből kommunikálni tudott 
velünk, földiekkel. Tamsin többször le is rajzolta a 
látomását, melynek afrikai beütése volt. 

Egy másik alkalommal Tamsin arról számolt be, hogy 
valahogy elszakadt az élettől, és elindult egy csodálatos 
fény felé, miközben hihetetlenül boldognak érezte magát, 
aztán visszatért az életbe. Az egyik ilyen élmény egy 
kórházban történt, mikor nagyon beteg volt, és csak haza 
szeretett volna menni, mert nem akart a kórházban 
meghalni. 

FÉNY A TEST KÖRÜL 
Egyesek arról számoltak be, hogy a halál pillanatában valamiféle 
fényt vagy ködfátylat láttak a haldokló személy körül megjelenni. Az 
alábbi történetet, amely nagymamájával esett meg, Hazel Cornwell 
mesélte el nekem. Az élmény később könyv formájában is 
megjelent. 


Édesapám, Isten nyugosztalja, rákban halt meg 1934-ben. 
A halála pillanatában valami csodálatos dolog történt. 
Édesanyámmal elmentünk őt meglátogatni egy régimódi 
kórházba Fulhambe, ahol a betegek hatalmas ágyakban 
feküdtek, édesapám ágya felett pedig volt egy kis ablak. 
Mindig is úgy gondoltam, hogy aznap csoda történt. Ott 
ültünk az ágy mellett, édesapám arcán látszott, hogy 
komoly fájdalmai vannak. Egyszer csak valamiféle fény 
emelkedett ki a mellkasából, felszállt a feje fölé, majd az 
ablakon át távozott. Amikor újra az arcára pillantottam, 
csodaszépnek láttam — a vonásai teljesen kisimultak. Mikor 
aznap este hazaértünk, azt mondtam az édesanyámnak: 
,Különös dolog történt ma apánál, és mielőtt még 
folytathattam volna, azt mondta: ,Tudom, mit akarsz 
mondani, én is láttam." 

Hazel így folytatja: 
A nagyanyámnak rengeteg hasonló története volt. 
Emlékszem, egyszer elmesélte, hogy ott volt, mikor az 
egyik családtagja az ágyban fekve haldoklott. Azt hiszem, 
az édesanyja volt az. Hirtelen elkezdett énekelni, dacára 
annak, hogy súlyos beteg volt, és már közel járt a halálhoz. 
Mikor a családja megkérdezte, hogy miért énekel, azt 
felelte, az angyalokat kíséri, akik az ágy lábánál állnak. 

A HALÁL ELŐÉRZETE 

Egy hölgy a következőket írta. 
1966-ban történt. Elmentem meglátogatni a nagymamámat, 
ahogy azt mindennap tettem, kutyasétáltatás közben. Azon 
a bizonyos reggelen meglehetősen zaklatott volt az éjszaka 
során történtek miatt. Olyan volt, mint egy álom, de 
mégsem az volt — magyarázta. 

Elmondása szerint egy másik helyen járt, volt ott egy híd, 
melynek az egyik oldalán a ,Papa" állt (ahogy nagyapámat 
nevezte), aki még az 1950-es években meghalt. Elindult 
felé, át a hídon, mire ő feltartotta a kezét, és így szólt: 
, Nem, nem te! Fordulj vissza!" Eléggé felkavarta őt a dolog, 
én viszont csak legyintettem, és valami olyasmit mondtam, 


hogy ,Biztos valami olyat vacsoráztál, ami aztán 
felzaklatott." 

Aznap este aztán valami szörnyű dolog történt. 61 éves 
édesanyám, aki meglehetősen jó egészségnek örvendett, a 
napot pedig a testvérénél, a városban töltötte, váratlanul 
súlyos agyvérzést kapott. Elvesztette az eszméletét, még 
két további sztrókot kapott, hajnal három előtt pedig 
meghalt. A nagyanyám azt mondta, hogy a nagyapám azon 
az estén nem őt, hanem az édesanyámat szólította. A 
nagymamám 86 éves volt, jó egészségnek örvendett, 
sosem talált volna ki ilyesmit. Hiszem, hogy valami tényleg 
történt akkor este. A nagyanyám egyébként 97 éves 
korában hunyt el. 


Tamsin, akinek a halálos ágyi látomását korábban olvashattuk, 
halála után a húgának is megjelent. Az édesanyja a következőket 


mesélte. 


A legkisebb lányunk 11 éves volt. A tévé mellett ült, 
hétköznapi dolgokról csevegtünk, mikor hirtelen elnémult, 
az arca rémültté vált, és a félig nyitott ajtón át meglátott 
valakit a dolgozószobában. Aztán elmosolyodott, és azt 
mondta: ,Hiszen ez Tamsin, a futóegér ketrece felé lebeg". 
Úgy írta le a nővérét, mintha az , súlytalan" lett volna. Az 
egész jelenet csak egy pillanatig tartott, és a látomás 
hirtelen véget ért. 

Arra kértem, írja le részletesebben, mit látott még, mire 
azt mondta, hogy Tamsin olyan ködszerűnek és lebegősnek 
tűnt, , hosszú világos rózsaszín ruhát viselt, és 
magasabbnak látszott, mint általában. Fél órával később a 
férjem kijött a fürdőszobából, és bement a dolgozószobába, 
majd megkérdezte, észrevettük-e, hogy Tamsin futóegere 
elpusztult a ketrecében. Korábban a nap folyamán még 
életben volt, igaz, nem volt épp jó bőrben. A két eseményt 
összerakva olybá tűnik, mintha Tamsin eljött volna, hogy 
jelen legyen kedvence halálakor, és magával vigye annak 
szellemét. Egészen furcsán hangzik, és ha nem láttam 
volna a kisebbik lányom arcát, amikor szemtanúja volt a 


jelenetnek, talán kételkednék abban, amit Tamsinról 
mondott. 

Egy másik. 

Közel tíz évvel ezelőtt a barátaimnál voltam az Egyesült 
Államokban, Virginiában. Az éjszaka közepén felébredtem: 
a szobámban megjelent előttem a nagymamám, akit már 
évek óta nem láttam, születésnapokkor és hasonló 
eseményekkor beszéltünk csak. 

A valóságban jócskán túl volt már a nyolcvanon, a 
látomásomban azonban kortalannak tűnt, és káprázatosan 
ragyogó fény vette körül. Rám mosolygott, kinyújtotta a 
kezét, és telepatikusan azt mondta,, hogy minden rendben 
van. Le voltam döbbenve, nem is tudtam visszaaludni. A 
következő reggelen elmeséltem a vendéglátóimnak, hogy 
azt gyanítom, a nagymamám az éjszaka során meghalt. 
Aznap hazautaztam Floridába, és elmeséltem a dolgot a 
családomnak is. Később a nap folyamán felhívott az 
unokatestvérem Angliából, és közölte velem a hírt, hogy a 
nagymamám meghalt. Hihetetlen volt. Egyáltalán nem 
szoktam álmodni. Mérhetetlen bizonyossággal töltött el a 
jövőt illetően. Nagyanyám hagyott rám egy kis pénzt, valódi 
hagyatéka azonban mégis telepatikusan átadott üzenete 
volt. 

Shelley E. Parker, egy gyerekkönyveket író 39 éves hölgy 
megkeresett egy újságcikket követően. Shelley igazán izgalmas 
ember, gyermekkora óta vannak előérzetei, a közelmúltban pedig 
egy halálközeli élményt is átélt. Korábban sosem mesélt erről 
senkinek, mert attól félt, hogy őrültnek vagy hazugnak hinnék. 
Burkitt-limfómával diagnosztizálták, és kemoterápiával kezelték. Az 
egyik ilyen kemoterápiás kezelést követően Shelley élete veszélybe 
került, és halálközeli élményt élt át. Tizenkilenc éves korában volt 
egy előérzete arról, hogy a harmincas éveiben rákos lesz. 

Az álmomban, amit 19 évesen láttam, és ami arról szólt, 
hogy a harmincas éveim közepén rákom lesz, szerepelt egy 
fiatal orvos, aki később a valóságban is az orvosom lett, 
mikor elkezdtem járni a kemoterápiás kezelésekre. Az álom 
egyik részében egy beavatkozást végzett rajtam, melynek 


során vért vett a jobb csuklómból — fogalmam sem volt róla, 
hogy ilyesmi tényleg létezik. A beavatkozást a kezelésem 
részeként később a valóságban is elvégezték rajtam: 
ugyanaz az orvos, ugyanaz az eljárás. A folyamat lényege, 
hogy eltávolítják az oxigenizált vért az artériából, majd 
megmérik a vér oxigénszintjét. Az orvos a jobb csuklómból 
vezette ki a vért, pont úgy, ahogy húsz évvel korábban 
álmomban is tette. 

Onnan tudtam, hogy a harmincas éveimben fogok rákot 
kapni, hogy az ámomban megsaccoltam az orvos életkorát 
— olyan 23 körülinek tűnt, ebből arra következtettem, hogy 
én 35 leszek majd. Ami azt illeti, 25 éves volt, két évet 
tévedtem, így 37 éves koromban diagnosztizáltak. Az 
álmomból ugyanakkor nemcsak azt tudtam meg, hogy 
rákos leszek — nem tudom miért, de onnantól kezdve abban 
is biztos voltam, hogy fel fogok épülni belőle. Ennek 
tudatában kicsit könnyebb volt megbirkóznom a helyzettel, 
mikor diagnosztizáltak. Mikor megkérdeztem az orvosaimat, 
hogy meg fogok-e halni, egy testetlen hangot hallottam, 
mely azt kiáltotta a fejemben: ,Nem! Ez szintén 
bizonyossággal töltött el. 

Az ilyen típusú élmények erejéről tanúskodik az is, mennyit 
segített Shellynek a soron következő előérzet abban, hogy 
megbirkózzon vőlegénye elvesztésével. Az, hogy Shelley ilyen 
tragikus körülmények között is képes volt így helytállni, mutatja, 
mekkora erő is lakozik ezekben az élményekben. 

A vőlegényemmel, Stevennel 24 éve voltunk együtt. Még 
gyerekként szerettünk egymásba. Az első találkozásunkkor 
volt egy megérzésem, amiből rögtön tudtam, hogy egy ideig 
leszünk csak együtt. Egy héttel a baleset előtt, a 
kemoterápiás kezelés eredményeként súlyos 
tüdőgyulladást kaptam. Miközben lábadoztam, 
, megéreztem" a halált, de azt hittem, hogy a saját 
halálomat érzem. Nekiláttam, hogy elrendezzem az 
ügyeimet, az érzés azonban másnapra elmozdult, és a 
halál Stevennél állapodott meg. Nem foglalkoztam vele, de 
az érzés egyre csak ott körözött felette. 


A baleset előtti éjjelen volt egy álmom. Egy gyönyörű 
házban voltam, besétáltam az egyik jobbra nyíló szobába. 
A szobában ott találtam a helyi templom oltárát. Steven ott 
állt mellettem, de mintha valami álomszerű állapotban lett 
volna, és nem is volt aktív szerepe az álomban. Az oltár bal 
oldalán Isten állt (tudom, hogy őrültségnek hangzik, de így 
volt). Nyaktól lefelé ember volt, a feje helyén azonban egy 
folyton mozgó ezüstszürke firkagombolyag kanyargott — így 
képzeltem el Istent, mikor még kisebb voltam. Elmondta, 
amit már én is tudtam, hogy Steven előttem fog meghalni, 
és ennek most jött el az ideje. Tiltakozni kezdtem, és 
kértem, hadd mehessek inkább én helyette — rákos voltam, 
logikus lépés lett volna. Ő azonban nem engedett, azt 
mondta, hogy még dolgom van az életben. Nem tűrt 
ellentmondást. Úgy tűnt, nagyot csalódott bennem — ma 
már jobban megértem, miért. 

Isten azt mondta, hogy Steven a következő napon vagy 
azután meghal, attól függően, mi történik majd az életében. 
Azt mondta, minden rendben lesz, mivel minden 
alkalommal, mikor ebben az álomszerű állapotban vagyok, 
az idő gyorsabban telik majd, azt is mondta, hogy én már 
úgyis jártam odaát, és tudom, hova kerül majd Steven. A 
szoba hátsó részében kinyílt egy ajtó, mögötte pedig 
csodálatos kék ég tükröződött. Ettől jobban éreztem 
magam, és megbékéltem a helyzettel, tudtam, hamarosan 
viszontlátom őt, és akkor már semmi sem választhat el 
minket egymástól. Tudtam, semmit sem mondhatok erről 
Stevennek, nem is tettem. Néha elgondolkozom azon, 
megakadályozhattam-e volna a halálát azzal, hogy 
figyelmeztetem őt? Valószínűleg nem. 

Megmutatták nekem, hogyan fog meghalni. Úgy éreztem, 
mintha elsodortak volna, a padlóra zuhantam. Dühös 
voltam, amiért ezt át kellett élnem, hiszen már úgyis 
tudtam, hogy egy helikopter-balesetben fog meghalni. Ha 
pedig nem abban, akkor egy autóbalesetben, így vagy úgy, 
de mindenképp meg fog történni. Azt hiszem, innen ered a 
szabad akarat. A következő reggelen, mikor megláttam, 


nagyon nehezemre esett elengednem őt. Felkaptam egy 
szatyrot, ami nála volt, mikor elhozott a kórházból (a 
hétvégére már hazajöttem), csak hogy legyen nálam 
valami, amit nemrégiben megérintett. Aznap dél körül 
meghalt. 

Tudom, mindez hihetetlenül hangozhat, de igaz, és nem 
tudom megmagyarázni, de rengeteg erőt merítettem belőle. 
Úgy érzem, oka van annak, hogy felkészítenek ezekre a 
nagy élményekre az életemben. Remélem, hisznek nekem. 
Gyerekkönyveket írok, ahogy már említettem, és ennél 
sokkal drámaibb dolgokkal is elő tudnék állni, ha hazudni 
szeretnék a túlvilági életről! Bízom benne, hogy ezek az 
élmények segítenek majd az embereknek abban, hogy 
megbékéljenek a halállal, és talán belátják, hogy létezik a 
túlvilág. Én láttam, és úgy gondolom, ezt mindenki önállóan 
megtapasztalhatja. Kíváncsi vagyok, azért volt-e olyan élő 
és profétikus az élmény, mert én magam is annyira közel 
kerültem a halálhoz. Tényleg komolyan gondolom, mikor 
azt mondom, nem lennék ma itt, ha nincs az az álom 
Stevenről. Elképzelhetetlennek és lehetetlennek tartom, 
hogy folytatni tudtam volna nélküle az életemet, ha nem 
készítenek fel a halálára, és nem ígérik meg, hogy egyszer 
majd viszontlátom őt. 

Egy későbbi beszélgetés során kiderült, hogy Shelleynek 
korábban is volt már hasonló élménye. 
Volt egy másik álmom is egy kislányról, úgy tíz évvel 
ezelőtt. Az egyik ismerősöm kislánya volt, talán hároméves 
lehetett, amikor ez történt. Bájos, aranyos, vidám gyerek 
volt, erős és egészséges. Nem ismertem őt közelebbről, de 
néhány alkalommal találkoztam vele. Öt hónapig az 
Egyesült Államokban éltem, és amikor hazatértem, nagyon 
élénk álmot láttam. Az észak-walesi Balában voltam (a 
lelkem mélyén ugyanakkor tudtam, hogy valójában a 
, mennyország külső régióiban" járok), egy utcán sétáltam, 
és ott állt előttem a kislány a nagynénje oldalán. Azt nem 
tudom, hogy mennyire volt pontos a nagynéni képe, mert 
sosem találkoztam vele, és fényképen sem láttam őt — csak 


annyit tudtam róla,, hogy már közel húsz éve halott. Nem 
néztem hátra, mert , tudtam", hogy nem látnék mást, csak 
ürességet. A nagynéni elmondta, hogy jött elvinni a kislányt 
a mennybe. A kislányon rózsaszín ruha volt, kezében 
rózsaszín vödröt és lapátot tartott, az arcát pedig csillámpor 
borította. Nagyon boldog és izgatott volt, hogy a nénikéje 
elviszi őt a mennybe, csak azon hisztizett, hogy miért nem 
értek még oda. Türelmetlenül ide-oda táncolt körülöttünk. A 
nagynéni azt mondta, hogy az egész napot a kislánnyal 
töltötte, és igencsak elfáradt. A kislánynak elsőként kellett 
belépnie, a nagynéni pedig azért volt ott, hogy elkísérje őt. 
Tudtam, hogy mindketten a mennybe készülnek, de csak 
egymás után mehetnek be, nem egyszerre. A háttérben 
hegyeket láttam, és éreztem az agyagos föld erős illatát. 
Ekkor az álom véget ért. 

Másnap, mikor felébredtem, nagyon nyugtalannak 
éreztem magam. Gondolkoztam rajta, felhívjam-e a kislány 
édesapját, de végül meggyőztem magam, hogy álom volt 
csupán, semmi több. A szorongató érzés azonban egész 
nap velem maradt, képtelen voltam szabadulni tőle. 
Elmentem ebédelni a családommal, az étteremben ülve 
aztán az órámra pillantottam — délelőtt 10 óra 10 perc volt 
—-, és hirtelen minden szorongás és nyugtalanság elszállt 
belőlem, azt hittem, végre kezdek megnyugodni. A 
következő napon az édesanyám telefonhívást kapott, 
melyből megtudtuk, hogy a kislány előző éjszaka váratlanul 
meghalt. Csak később nyilvánították őt halottnak, mert a 
kórházi személyzet egy darabig még küzdött az életéért, 
végül 10 óra 10 perckor engedték el őt. 

AZ EMPATIKUS VAGY MEGOSZTOTT HALÁLÉLMÉNY 

Megosztott vagy empatikus halálélményről jóval kevesebb 
beszámoló érkezik. Az szakirodalom Louisa esetét említi, aki jelen 
volt férje halálos ágyánál. Hirtelen úgy érezte, mintha kiemelkedne a 
testéből, ugyanez történt a férjével is, aki sokkal fiatalabbnak tűnt, és 
ragyogó fény vette körül. Keresztülhaladtak egy sötét alagúton, majd 
elérkeztek egy fényfalhoz, Lousia innen már nem mehetett tovább. A 
férje rövid pillantást vetett rá, majd belépett a fénybe. Lousia ekkor 


visszazuhant a testébe, magához térve pedig észrevette, hogy 
mindvégig a halott férje kezét fogta. Elvesztése végtelenül fájdalmas 
volt számára, de ez az élmény átsegítette őt a gyászfolyamaton. 

Két megosztott halálélményről szóló beszámolót is kaptam olyan 
emberektől, akik jelen voltak szerettük halálos ágyánál. Egy másik 
esetben egy nő nagy boldogságot és békét élt át, miközben több 
száz kilométerre élő édesanyja meghalt. Egy orvos, aki jelen volt 
betege halálakor, szintén különös élményről számolt be. Az első két 
esetben a családtagok különböző látomásokat tapasztaltak, és egy 
bizonyos pontig a haldokló utazásában is részt vettek. A látomások 
csak eddig tartottak; a beteg ezután egyedül folytatta útját a fénybe, 
és ez egybeesett a halál időpontjával. A családtagok elmondása 
szerint boldog, emelkedett és nyugodt érzéssel tértek vissza, mert 
tudták, hogy a szerettük békére lelt. 

Az empatikus élményekről szóló beszámolók igen ritkák. Az első 
szemelvény egy férfitól származik, aki a kutatásomról szóló 
újságcikk kapcsán keresett meg. Utána két telefonbeszélgetésből 
származó részletet olvashatunk, melyet vele és a lányával 
folytattam. 

Férj: Nagyon különös volt, nehéz szavakba öntenem. Nem 
is tudom, mi történt pontosan, jobb híján csak annyit 
mondhatok, hogy fölöttébb , furcsa" volt. A feleségem 2004- 
ben halt meg. Vele voltam, ahogy a fiam és a lányom is, a 
nap 24 órájában. A halála napján már tudtam, hogy 
hamarosan itthagy minket. Én és a fiam a kezét fogtuk, míg 
a lányom a homlokát simogatta. 

A lányom azt mondta: , Anya együtt sétál egy csapatnyi 
emberrel. Most megállt, visszafordult; nem, a többiekkel 
tart..." — ekkor megláttam azt a ragyogó fényt, amelyből egy 
magas alak lépett elő. Az egész jelenetet mintha a 
feleségem szemszögéből láttam volna. Az alak kinyújtotta a 
karját, mintha üdvözölni akarná a feleségemet. Ő pedig 
végigsétált az úton, míg meg nem érkezett hozzá. Az alak 
úgy állt ott, mintha egy üdvözlő ölelésre készülne; egész 
lénye szeretetet és békét sugárzott. Az út, ami a feleségem 
halálához vezetett, nehéz volt és fájdalmas, aztán jött ez az 
élmény, ami szinte táncraperdített minket. Képtelen vagyok 


elmagyarázni. A nővérek és az osztályos ápolók bizonyára 
az gondolták, hogy érzéketlenek vagyunk, mert mindnyájan 
ebben az örömben és megkönnyebbülésben lubickoltunk. 
Aminek egy szomorú eseménynek kellett volna lennie, 
mosolyt csalt az arcunkra, és azzal a boldog 
bizonyossággal töltött el, hogy feleségem továbblépett 
valami másba. Ne értsen félre, mindannyiunkat nagyon 
megviselt az elvesztése, de ez az élmény egyszerűen 
feloldotta a szomorúságunkat, és végtelen örömmel és 
lelkesedéssel töltött el bennünket. 

Lány: Mindketten kicsit másként éltük meg a dolgot. Apa 
mintha anya szemén keresztül , látta" volna, én viszont nem 
tudom, mit is éltem át pontosan. Tényleg láttam, vagy csak 
egy kép volt róla a fejemben, nem tudom. Az édesanyám 
nem volt eszméleténél, a kezem a homlokán pihent. Én és 
a bátyám készen álltunk, hogy elengedjük. Hirtelen 
megpillantottam őt, ahogy a távolban egy úton sétál. Épp az 
út közepén haladt. A kép egy nyári éjszakára emlékeztetett, 
édesanyám feje körül mintha egy napot láttam volna. A jobb 
oldalán emberi alakokat láttam. A szeme ezalatt mindvégig 
csukva volt. Apa zokogott, én körülnéztem, és megláttam 
azt a magas alakot — nem tudom, ki lehetett. Anya az ő 
irányába sétált az úton. Mikor odaért, az alak a karjába 
zárta, mint egy meleg, üdvözlő ölelésbe, telis-tele 
szeretettel. Anya egyre kisebbeket lélegzett, végül aztán 
megpihent, és ezzel a kép vagy a jelenet is szertefoszlott. 
Nem tudom, mi történt, de apa is látta; a bátyám viszont 
nem. Az egész olyan élő volt. Ezek után nyugodtabbnak és 
békésebbnek  " éreztem magam anya halálával 
kapcsolatban. A történtek óta kevésbé félek a haláltól. 


Levélben írt nekem egy hölgy, aki jelen volt az édesanyja halálos 


ágyánál. 


Olvastam a cikkét az újságban. Volt egy hasonló élményem 
pont, mielőtt az édesanyám meghalt volna. Három nappal a 
halála előtt az édesanyám kómába esett. Nagyon közel 
álltam hozzá. Teljesen lesokkolt, ami a kómába esésekor 
történt. Az egész család ott volt a szobában az 

édesanyámmal, én az ágya mellett ültem, és a kezét az 
arcomhoz szorítottam. A következő pillanatban már előttem 
sétált egy lépéssel, majd hátrafordult, olyan boldognak és 
egészségesnek tűnt. Rám nézett, és azt mondta: , Fordulj 
vissza, még nem te következel." Ekkor elengedte a kezem, 
én pedig visszazuhantam a valóságba. Kómába esett. 
Beszéltem egy médiummal, mert nagyon felzaklatott a 
dolog; azt hittem, ilyesmi csak azokkal történik, akik végleg 
eltávoznak. A médium azt felelte, hogy igazi kiváltságban 
volt részem, hogy az édesanyám megmutatta nekem, hogy 
biztonságban van. Hálás lennék, ha elnagyarázná nekem, 
mi is történt akkor. 

szeptemberében a Brit Pszichológiai Társaság éves 


konferenciájának transzperszonális szekciójában adtam elő. Reggeli 
alatt a kutatásomról beszélgettünk a résztvevőkkel, Hara Willow 
transzperszonális pszichológus pedig elmesélte nekünk saját 
élményét, ami az édesanyja halálakor esett meg vele. 


Múlt áprilisban volt húsz éve, hogy reggel 6 óra 45perckor 
hirtelen felriadtam mély álmomból. Ez önmagában 
szokatlan volt, mert két hónappal azelőtt költöztem el 
Hoylake tengerparti — városából, Merseysideból, a 
tengerszint fölött közel ezer láb magasan fekvő walesi 
hegyekhez. Nem gondoltam volna, hogy a tengerszint fölötti 
magasságban bekövetkező változás ilyen hatással lehet az 
emberre; miután a tengerparti városból kiköltöztünk egy 
farmra a hegyekbe, teljesen ki voltunk merülve a 
vőlegényemmel. Minden éjszaka tizenkét órát aludtunk, 
közel egy évig tartott, mire megszoktuk a hegyi levegőt és a 
gazdálkodással járó fizikai munkát. Nyolc-kilenc körül már 
rendszerint ágyban voltunk, 8:30-nál hamarabb pedig csak 
ritkán ébredtünk fel. 

Azon a reggelen, 1991. április 27-én jóval korábban 
ébredtem, mint szoktam. Felültlem az ágyban, és 
rápillantottam az órára, majd az alvó vőlegényemre. Az 
ablak előtti bükkfák levelein át finoman beszűrődött a 
reggeli napfény, remekül éreztem magam. Ez a jóleső 
érzés egyre csak mélyült, végtelen békét, megnyugvást és 


szeretetet éreztem. Emlékszem, egészen magával 
ragadott, már nem voltam jelen a szobában, egyszerűen 
beszippantott az élmény. Hirtelen rádöbbentem, hogy soha 
semmi miatt nem kell aggódnom. A legmélyebb, legtisztább 
és legfelemelőbb szeretet vett körül, egészen betöltötte a 
lényemet, korábban sosem éreztem még ehhez foghatót. 
Végtelen volt, minden porcikámat átjárta, túláradó örömöt 
hagyva maga után. Tudtam, hogy mindig is teljes 
biztonságban voltam, vagyok és leszek; hogy minden úgy 
van, ahogy lennie kell; sosem volt rá okom, hogy féljek; 
minden TÖKÉLETES, és soha nem is lehet más, csak 
tökéletes. Az univerzum pontosan úgy bontakozik ki, ahogy 
kell. Olyan volt, mintha az életet, az univerzumot és 
mindent a világon egy távoli, tiszta, önmagamon kívüli 
helyzetből látnék — az IGAZSÁG szemszögéből, mely 
ismerős volt számomra, noha nem emlékszem, hogy 
valaha is éreztem volna ehhez hasonlót. (Azóta néhány 
felbecsülhetetlen alkalommal, mély meditációban sikerült 
újra elérnem ezt a helyet.) 

Az érzés fokozatosan visszahúzódott egy normál, jóleső 
állapotba, a szoba is összeállt körülöttem, én pedig 
mosollyal az arcomon visszadőltem az ágyba, és leendő 
férjem ölelésében újra álomba szenderültem. Reggel 
nyolckor aztán megszólalt a telefon. A nővérem hívott, hogy 
elmondja, reggel 6 óra 45-kor édesanyánk váratlanul 
meghalt. 

Csak néhány hónappal később, mikor még javában 
gyászoltam, kapcsoltam össze azt a csodálatos élményt 
édesanyám halálával. A kertben ültem, és Elisabeth Kübler- 
Ross egyik előadását hallgattam, aki akkoriban a halál, a 
haldoklás és az átmenet vezető szakértője volt. Az előadás 
során olyan emberek történeteiről mesélt, akik hasonló 
élményt éltek át, és csupán töredékét jelentették azoknak 
az eseteknek, melyeket rögzítettek. Egy nagyon közeli 
hozzátartozó elvesztésének pillanatában mindannyian a 
tiszta szeretet, a béke, az öröm és a tökéletesség érzéséről 
számoltak be. Ezek többnyire nagyon közeli, szülő-gyermek 


vagy férj-feleség kapcsolatok voltak, melyek hirtelen értek 
véget úgy, hogy az egyik fél valahol máshol halt meg. 
Zokogtam, miközben a történeteket hallgattam, éreztem, 
hogy valami megváltozott bennem, készen álltam rá, hogy 
továbblépjek a gyászomban. Eszembe jutott az érzés, hogy 
nincs mitől félnem, nem kell aggódnom semmi miatt, és 
minden a legnagyobb rendben van. Megértettem, hogy 
édesanyám is ebben az állapotban van, és ő volt az, aki 
megosztottam velem az élményt. Annyira meghatott és 
hálával töltött el ez az érzés, hogy a veszteség felett érzett 
fájdalmam eltűnt, és a gyógyulás útjára léptem. 
Hara a halálközeli élményt átélőkhnöz hasonlóan szintén 
megváltozott az élmény hatására. 
A történtek óta már nem félek a haláltól és a haldoklástól. 
Ez és még néhány másik élményem meggyőzött arról, hogy 
a halállal nem ér véget a tudatosság. Számtalan olyan 
élményem volt már, melyek ezt bizonyították. Előfordult 
például, hogy megéreztem bizonyos szellemek jelenlétét, 
köztük néhány alkalommal az édesanyámét és párszor a 
nagymamámét. Utóbbit a születésnapomon egy egyesült 
államokbeli elvonulás során még szellemi valójában is 
láttam. Egy alkalommal még egy kislány szellemét is 
láttam, ahogy az édesanyja mögött lépdelt. A kislány egy 
még ma is élő lány ikertestvére volt. Olyan tisztán láttam őt, 
hogy eleinte azt hittem, még élő testvérét látom, aki a 
valóságban 200 mérfölddel arrébb tartózkodott. Egészen 
addig nem is tudtam róla, hogy az anya ikreket szült, és az 
egyik kislány meghalt, míg el nem meséltem az anyának, 
hogy mit láttam. Akkor értettem csak meg, hogy a kislány, 
akit láttam, csak lélekben volt jelen, közben ugyanúgy 
felnőtt és ugyanolyan idős volt, mint még élő testvére. Egy 
másik alkalommal a szomszédom temetését álmodtam 
meg, mielőtt még értesültem volna a haláláról. Már 35 éve 
ismertem őt. 
Fontos megemlítenem, hogy édesanyám halála óta 
kitartóan és rendszeresen meditálok, emellett mantrázom, 
jógázom és egyéb spirituális gyakorlatokat is végzek. Egy 


nagyon kedves tanítóm azt mondta, hogy a pszichikus 
élményeim talán csak a spirituális gyakorlás közismert 
mellékhatásai. Ezek az élmények közvetlenül az 
édesanyám halála után kezdődtek. Lehet, hogy éppen ez 
nyitotta meg előttem a mélyebb spiritualitáshoz és hithez 
vezető utat, és azóta is kapcsolatban áll ezekkel a mély, 
gyakran felbukkanó élményekkel. 

Sok-sok csodálatos és hihetetlen élményben volt részem 
az elmúlt 20 évben, de minden ,pszichikusnak" nevezhető 
élményem közül a legszebb a várandóságom idején történt. 
A 12. hétben járhattam. Éppen akkoriban fedeztem fel, 
hogy babát várok. Egyik éjjel álmot láttam, melyben 
megjelent előttem a legszebb kisfiú arca, akit valaha is 
láttam. Úgy négy vagy öt éves lehetett, és valahogy az 
édesanyámra és az ő édesapjára emlékeztetett. Azt 
mondta nekem: ,Anya, ketten vagyunk itt bent." Mikor 
felébredtem, tisztán emlékeztem az álomra, mintha tényleg 
megtörtént volna,, rögtön tudtam, hogy a még meg nem 
született kisfiam lelkével beszélgettem. Néhány nappal 
később elmentem a nőgyógyászati klinikára az első 
vizsgálatra, és elmondtam, hogy szerintem ikreket várok. A 
fiaim most 19 évesek. Kris volt az a lélek, aki kommunikált 
velem. Idővel belenőtt abba a hároméves arcba, amit 
egykor álmomban láttam. Az édesanyámra és a 
nagyapámra hasonlít. Még ma is vannak közös pszichikus 
pillanataink. 

Amikor a fiaim kétévesek lettek, elkezdtem spirituális 
gyógyítóként tanulni a malverni College of Healingben, és 
meglepődve tapasztaltam, hogy természet adta tehetségem 
van hozzá. Kris szintén gyógyítónak született, neki nincs 
szüksége képzésre. Abból a forrásból merítek energiát, 
amellyel édesanyám halálakor kapcsolatba kerültem. 
Szeretem az életemet, és szeretek élni, de bizalommal, 
hittel és nyitottsággal tekintek arra a pillanatra, mikor újra 
elmerülhetek majd abban a tiszta, felszabadult, békés 
érzésben, melyben édesanyám vár rám. 


Gyakran tapasztalom, hogy amint az emberek tudomást 
szereznek a kutatásomról, elmesélik nekem saját élményeiket. A 
közelmúltban összetalálkoztam egy orvossal, aki a következőt 
mesélte. 

Az egyik betegem egy rákban haldokló hölgy volt. A 
hónapokig tartó kezelés során többször is meglátogattam 
otthonában, így közelebbről is megismertem őt és a férjét. 
Egy napon a férj mutatott nekem egy fényképet, melyen a 
felesége volt, úgy kilencéves korában, mellette az apja állt 
egy nagy, fekete kutyával; nagyon régi fénykép volt. 

Ott voltam, amikor a hölgy meghalt Halálának 
pillanatában elöntött egy érzés, hogy minden rendben lesz, 
valahonnan TUDTAM, hogy az édesapja és a fekete kutya 
eljöttek hozzá, hogy találkozzanak vele. Nagyon különös 
élmény volt ez számomra, melyet képtelen vagyok 
megmagyarázni. Több mint 18 éve vagyok a szakmában, 
és több haldokló beteget kísértem már végső útjára. Sem 
azelőtt, sem azután nem tapasztaltam még ehhez fogható, 
erőteljes érzést. Kellemes érzés volt — tudtam, hogy a hölgy 
biztonságban van és boldog, hogy viszontláthatja édesapját 
és gyermekkori kedvencét. 

Ezek az élmények nem magyarázhatók pusztán valamiféle agyi 
zavar eredményekért, hiszen olyan emberekkel történnek meg, akik 
nem kerülnek halálközeli állapotba. Ezek az élmények kétségkívül 
erőteljes hatást gyakorolnak az átélőkre, mégsem magyarázhatók 
meg mai tudományos ismereteinkkel. 

VÁRATLAN KITISZTULÁS 
ÉLETVÉGI ÉLMÉNYEK AZ ÁLZHEIMER-BETEGEKNÉL 

Egyes  Alzheimer-betegek a halálukhoz közeledve szintén 
érdekes élményeket tapasztalnak. Bár új kutatási területről van szó, 
egyre több publikáció számol be arról, hogy némelyikük 
tudatállapota a halál küszöbén hirtelen kitisztul. 

Michael Nahm számos angol és német történelmi forrásból 
származó esetet vizsgált meg olyan betegekről, akik mentális 
zavarban szenvedtek. Ezek az esetek jól mutatják, hogyan tisztult ki 
és vált koherenssé a demenciával és más mentális zavarral küzdő 


betegek elméje egy rövid időre közvetlenül a haláluk előtt, az őket 
kezelő orvosok nagy meglepetésére. 

Két felettébb érdekes esetet szeretnék itt megosztani, melyet két 
különböző barátomtól hallottam. Az elsőt a Sussexben élő Lyon 
White mesélte el. 

Az édesanyám, Peggy, az Alzheimer-kór kései 
szakaszában volt, már egyáltalán nem tudott értelmesen 
kommunikálni. . Mondhatni, már csak  halandzsázott. 
Akkoriban épp kórházban volt. Az egyik látogatásomkor az 
ágyon fekve találtam, háttal az ajtónak. Amint óvatosan 
beléptem a szobába, hallottam, hogy nagyon tisztán 
beszélget valakivel, de a szeme csukva volt... az 
édesapjával beszélgetett, aki sok évvel azelőtt hunyt el. 
Köztiszteletben álló rendőrtiszt volt Kentben, aki szolgálat 
közben hunyt el; halálakor az édesanyám teljesen 
összeomlott, mivel nagyon közel álltak egymáshoz. 
Hallottam, amint azt mondta: ,Igen, apa, tudom mennyire 
szeretett engem az én Bobbym" — Bobby az édesapám volt, 
aki körülbelül 6 hónappal korábban halt meg. Ekkor 
döbbent rá az édesanyám, hogy nincs egyedül a szobában, 
kinyitotta a szemét, és rögtön visszatért korábbi állapotába, 
melyben már képtelen volt érthetően kommunikálni. 

Talán csak képzelődtem, de nekem úgy tűnt, mintha 
valóban egy másik dimenzióban lett volna, együtt a 
nagyapámmal. Az édesanyám gyakran mondogatta, el 
tudna már ,menni, ha én is elkísérném. Mikor a 
hazatérésről beszélt, tudtam, hogy nem a fizikai-földi 
értelemben érti. 

A következő történetet egy jó barátom Dr. Ayesha Ahmad 
mesélte, aki jelen volt a történteknél. 

Agatha Alzheimer-beteg volt, már túl a hetvenen. Utolsó 
éveiben gyermekei úgy gondoskodtak róla, ahogy anyaként 
ő is gondoskodott róluk gyerekkorukban. Agatha 
mindennap csodás nyakláncokkal cicomázta fel magát, és 
így sétált fel-alá az otthonban, kedélyesen elcsevegve a 
személyzettel és a lakókkal a maga szokásos, kedves 
modorában. Néhány jó egészségben eltöltött év után 


azonban megváltozott. A változás igen hirtelen jött. Néhány 
nap leforgása alatt lefogyott és legyengült, nyilvánvalóvá 
vált, hogy haldoklik. 

Utolsó óráit békés hangulatban, a családja körében 
töltötte, akik mindvégig fogták a kezét. időnként magához 
tért, és megpróbálta elmotyogni életének utolsó szavait. Az 
egyik ilyen feleszmélésnél Agatha a ,Jane" nevet kezdte 
ismételgetni. Az ápoló számára, aki már évek óta gondozta 
Agathát, és jól ismerte mindazokat a neveket és utalásokat, 
melyeket Agatha beleszőtt zavaros mondandójába, a 
, Jane" név semmilyen jelentést nem hordozott. A névhez 
társuló érzések azonban kétségkívül fontosak voltak 
Agathának. 

Családja a név hallatán furcsamód riadttá vált. Ez a név 
egy olyan érzéshez és jelentéshez kapcsolódott, melyben 
valahogy mindannyian osztoztak. A lánya csendben 
elmagyarázta, hogy Jane Agatha elsőszülött lánya volt. 
Jane életének első évében meghalt, olyan fájdalmat és űrt 
hagyva maga után, hogy Agatha azóta sem ejtette ki a 
nevét. 

Ebben a helyzetben azonban, haldokló testébe zárva — 
ami már nem az volt, mint egykoron, ereje teljében, mikor 
még négy gyermeknek adott életet — Agatha újraélte ezt a 
fájó emléket, mélyen átérezve kislánya születését és 
halálát. Ezzel őt is meghívta a jelenlévők közé, hogy 
csatlakozzon testvéreihez, akik így újra egyesülhettek 
édesanyjuk vigyázó tekintete alatt — az alatt a tekintet alatt, 
mely születésükkor elsőként üdvözölte őket. Szeretetük 
ölelésében végső útjára engedték édesanyjukat, és ez az 
emlék örökké élni fog bennük. 

A HALÁL IDŐPONTJÁT A HALDOKLÓ DÖNTI EL? 
szakmai pályafutásom alatt világossá vált számomra, hogy a 
betegek valójában nagyobb kontrollal rendelkeznek saját haláluk 
felett, mint azt gondolnánk. Először akkor figyeltem fel erre, amikor 
eltöprengtem egy bizonyos eseten, mely engem és a kollégáimat is 
rendkívüli módon felzaklatott. 


Vasárnap reggel volt, a szívmonitor, mely egy fiatal női betegre 
volt kapcsolva, hirtelen jelezni kezdett az alacsony vérnyomás miatt. 
Jean krónikus beteg volt, az elmúlt tíz évben a férje gondoskodott 
róla. Előző héten került be az intenzív osztályra, ez idő alatt 
közelebbről is megismertünk őt és a családját, és csak ámultunk 
azon, milyen odaadóan és gondosan ápolták otthon. A férj csaknem 
minden idejét Jean mellett töltötte, így mikor végre lehetősége nyílt 
rá, hogy kicsit magával is foglalkozzon, nem igazán tudta, mihez 
kezdjen. Jean állapota stabil volt, így némi baráti és családi 
noszogatás után úgy döntött, hogy lazít egy kicsit, és elkíséri idős 
édesanyját egy kirándulásra, amit a helyi egyházközösség 
szervezett. A kirándulás reggelén még egyszer betelefonált, hogy 
ellenőrizze, minden rendben van-e a feleségével. Megnyugtattuk őt, 
hogy Jean állapota stabil, minden a legnagyobb rendben van, nem 
kell aggódnia, csak élvezze a napot az édesanyjával. 

Egy órával később Jean vérnyomása hirtelen zuhanni kezdett, a 
beavatkozás sem segített, 30 percen belül életveszélyes állapotba 
került. Felhívtuk a férjét, tájékoztattuk őt a hirtelen állapotromlásról, 
és azt javasoltuk, minél hamarabb térjen vissza a kórházba. A férj 
útban a kórház felé minden fél órában telefonált. Jean szívverése 
váratlanul lelassult, majd megállt. Harminc perccel később aztán 
teljesen kikészülve megérkezett a férje: vigasztalhatatlan volt, és 
szörnyű bűntudat gyötörte, amiért halálakor nem volt ott a 
feleségével. Borzalmas volt, mi is magunkat hibáztattunk, amiért arra 
bátorítottuk, menjen el a kirándulásra. Eltöltött némi időt a felesége 
ágyánál, majd családja kíséretében megsemmisülten távozott. Az 
eset mélyen megérintette az egész csapatot, még a délutáni műszak 
is ösztönösen megérezte, hogy valami nagy baj történt. 

Eszembe jutottak korábbi betegeim, akik szintén akkor mentek el, 
mikor családjuk távol volt, és újra végiggondoltam az egész 
helyzetet. Ésszerű magyarázat után kutatva arra jutottam, hogy a 
család távolléte talán megkönnyíthette a beteg számára a halálba 
való átkelést. Olybá tűnik számomra, hogy gyakran a család 
szeretete tartja életben a beteget. Ha fizikailag nincsenek jelen a 
szerettek, a beteg valószínűleg könnyebben el tudja engedni az 
életet. 


Az évek során sok olyan beteggel találkoztam, akik aközben 
haltak meg, amíg a családjuk rövid pihenőt tartott. Sam a nyolcvanas 
éveiben, betegségének végső stádiumában járt. Családja csaknem 
folyamatosan vele volt az utolsó héten. Ápolása során láttam, hogy 
mennyire elgyötörtek, és azt javasoltam nekik, hogy pihenjenek meg 
egy kicsit a kantinban — délután két óra volt, ők pedig reggel nyolc 
óta el sem mozdultak az ágya mellől. Hálásan fogadták az 
ajánlatom, és magunkra hagytak minket. Folytattam a munkát, mikor 
észrevettem a szívmonitoron, hogy Sam szívverése lelassult. Nem 
állt helyre, egyre csak lassult, míg a kollégáim ellátták őt, én 
leronantam a kantinba, hogy megkeressem a családját. Mire 
visszaértünk az intenzív osztályra, a család nagy bánatára Sam már 
halott volt. Ez közel sem szokatlan, számos hasonló esetnek voltam 
már szemtanúja. Erről a jelenségről mások is beszámoltak már. 

Dr. John Lerma, hospice-és palliatív-tanácsadó állítása szerint 
betegeinek 70—-8090-a megvárta, míg szerettei elhagyták a szobát, 
és csak azután halt meg. Elmondása szerint olyan esetekkel is 
találkozott, ahol a beteg, miután halottnak nyilvánítottak, visszatért 
az életbe — szeretteinek fájdalma visszarántotta őt a szeretet és 
béke állapotából. 

Más betegek ugyanakkor mintha késleltetnék halálukat, míg meg 
nem érkezik egy távoli családtag, vagy le nem zajlik egy különleges 
esemény, egy születésnap vagy esküvő. Egy férfibeteg például 
eszméletlen maradt napokon át, jóval tovább, mint az várható lett 
volna. Aznap aztán, mikor a biztosítási kötvény érvénybe lépett, 
garantálva ezzel felesége anyagi biztonságát, meghalt. 

KAPCSOLAT AZ ELTÁVOZOTTAKKAL 

A halál utáni kommunikáció sokak által tapasztalt jelenség. A 
szeretett személy halálát követő napokban, hetekben vagy 
hónapokban gyakran megesik, hogy környezete arról számol be, 
hogy látta őt, érezte a jelenlétét vagy éppen a parfümje illatát. 
Időnként rendkívül élénk, éber álmokról is beszámolnak. Ezek az 
élmények enyhítik a veszteség fölött érzett fájdalmat, és átsegítik az 
érintettet a gyászfolyamaton. Bár 1971-ben az orvosi irodalom már 
elismerte ezt a jelenséget, jellemzően még ma is figyelmen kívül 
hagyják. 


Az elmúlt években különböző technikákat dolgoztak ki a halál 
utáni kommunikáció elősegítésére, emellett a gyászfeldolgozást 
segítő terápiákon is újabb módszerek születtek. Poszttraumás- 
stressz szindrómás betegekkel való munkája során Allan Botkin 
pszichológus megfigyelte, hogy egyes betegek elhunyt szeretteikkel 
való találkozásokról számoltak be. Szemmozgásos deszenzitizáció 
(trauma felidézése) és újrafeldolgozás segítségével a betegek 
élményszinten újra kapcsolatba kerülhettek szeretteikkel, ami 
sikeresen feloldotta a pszichológiai elakadást. 

Hazel Cornwell, aki korábban elmesélte a nagymamája élményét, 
a következőkről számolt be. 

Az édesanyám felhívott, hogy elmondja, a nagymamám 
békében elhunyt. 2008 júliusában történt, Nagyi már egy 
hónapja súlyos beteg volt, 95 évesen egyre csak azt 
mondogatta, hogy már eleget élt, és készen áll arra, hogy 
továbblépjen. 

Miután beszéltem az édesanyámmal, nem akartam 
egyedül lenni, így találkoztam egy barátommal, és közösen 
leültünk egy kávéra. Csendben ültem, és egy magazint 
lapozgattam, nyugodt voltam, miközben tudtam, hogy 
igencsak megrázott a dolog. Egy apró energiagömböt 
éreztem a jobbomon, egy láb magasan lebegett a padló 
felett, . nagyjából akkora volt, mint egy grapefruit. 
Hihetetlenül erős energia áradt belőle (reikizem, emellett 
médiumi képességeim is vannak, így gyakran megérzem az 
az ilyesmit), lassan elkezdett növekedni, míg el nem ért egy 
bizonyos pontot, és akkor megállt. Ez idő alatt semmi 
másra nem tudtam figyelni, csak erre, mintha egy emberi 
aura lett volna, de anélkül, hogy egy személy lett volna a 
középpontjában, másként nem tudom elmagyarázni... 
Tiszta energia volt! Hirtelen elárasztott a szeretet, és a 
boldogság, rögtön tudtam, hogy a nagymamám az. Lelki 
szemeimmel láttam őt, amint épp cigánykereket hány, 
nagyon boldognak tűnt, azt mondta: , Ne szomorkodj, hisz 
hazatértem!" Az energia elidőzött még mellettem egy kicsit, 
aztán lassan elindult felém, és belém szállt. A kezem 
lüktetett az energiától, hatalmasnak éreztem. Ki kellett 


mennem a kávézó mosdójába, úgy éreztem, egyedül kell 
maradnom egy kicsit. A nagymamám imádta a reikit, mikor 
nála jártam, mindig megkért, hogy kezeljem őt egy kicsit; 
úgy éreztem, hogy ez egyfajta hallgatólagos megerősítése 
volt a jelenlétének. 

Nehéz megmondani, meddig tarthatott ez az élmény, 
valószínűleg nem volt több pár percnél, mégis sokkal 
hosszabbnak tűnt. A nagyim erősen hitt a túlvilági életben, 
úgy éreztem, ez volt az ő búcsúja tőlem. Csodálatos 
élmény volt, melyet sosem fogok elfelejteni. Az édesanyám, 
bácsikám és nénikém ott voltak a nagyimmal, mikor 
meghalt, az édesanyám azt mondta, hogy épp, mielőtt 
elment volna, a szoba nagyon csendessé és békéssé vált, 
innen tudta, hogy a nagymamám is ott van... 

Tamsin állítólag szintén kommunikált a családjával, miután 
meghalt. Az édesapja a következőket mesélte. 

Tamsin 2008. augusztus 8-án, egy hétfői napon, a korai 
órákban ment el. Szerdán, miután meglátogattuk őt a 
ravatalozóban, elmentünk sétálni. Tamsin húga kissé 
lemaradt mögöttünk. A feleségem hirtelen lépések zaját 
hallotta, hátrafordulva arra számított, hogy Tamsin húgát 
találja majd ott, ő viszont még mindig ott piszmogott a 
háttérben. A lépéseknek pontosan olyan hangja volt, ahogy 
a sportcipős Tamsin is futott szokásos tempójában, mikor 
azonban hátrafordult, senkit sem látott maga mögött. 

Az édesanya a következőket mesélte. 

Egyszer a férjem, mikor egy kései órán kivitte sétálni a 
kutyát, csodálatos fényt látott a fák között, és Tamsin 
nevetését hallotta. Semmilyen ésszerű magyarázatot nem 
talált a dologra, pedig ő igazán szkeptikus mindenféle 
túlvilági teóriával kapcsolatban, mégis úgy érezte, hogy 
valóban Tamsin hangját hallotta odaát a fényben. 

Shelley , beszámolóját a vőlegénye halálára vonatkozó 
megérzéséről korábban már olvashattuk. Nem sokkal a vőlegénye 
halála után Shelley a következőt mesélte. 

Az egész történet igencsak hosszúra nyúlik. Úgy 12 nappal 
a baleset után történt. Steven és én gyakran váltottunk 


egymással üzenetet napközben, így a telefonom mindig a 
közelben volt. A kórházban feküdtem, vasárnap este volt, 
és épp a Dirty Dancing ment a tévében. Elnézve a két 
szereplő kapcsolatát a filmben, csaknem beleőrültem a 
fájdalomba, attól féltem, hogy képtelen leszek elviselni az 
érzést. Szerencsémre, mivel a daganatos osztályon 
feküdtem, jobbára olyan nőkkel voltam körülvéve, akik 
sokkal idősebbek (és süketebbek) voltak nálam. Így 
nyugodtan sírhattam, senki sem háborgatott. Az ápolók 
ugyan észrevették, de szóltam nekik, hogy nincs semmi 
baj, amúgy is lefoglalta őket a többi beteg. 

Egyre csak azt hajtogattam: ,Szeretlek."Nagyon közel 
álltam ahhoz a ponthoz, hogy beleőrüljek a fájdalomba, 
ahogy ezt mondani szokták, mikor váratlanul háromszor 
pittyegett a telefonom, pedig korábban sosem csinált ilyet. 
A hang, amit kiadott nem a szokásos bejövő üzenet hangja 
volt, egy pillanatra kizökkentem a gyászomból, és 
megnéztem a telefonomat, de se hívást, se üzenetet nem 
kaptam. Újra sírva fakadtam, és megint csak ismételgettem: 
, Szeretlek." Minden alkalommal, mikor ezt kimondtam, a 
telefon hármat pittyegett. Egy ideig fel sem tűnt, mert néha 
abbahagytam a sírást, aztán megint előtörtek belőlem az 
érzések. Mire felfogtam, hogy mi is történik, 15perc is eltelt. 
A telefon csak akkorpittyegett, mikor azt mondtam: 
, Szeretlek". Elkezdtem beszélni a telefonhoz, mely az éjjeli 
szekrényemen volt. Azt nem kérdeztem, hogy Steven volt- 
e. 

Ettől lassan megnyugodtam, egy idő után pedig éreztem, 
hogy elfáradtam. Emlékszem, hogy azt mondtam a 
telefonnak, hogy elálmosodtam, és hogy bizonyára ő is 
elfáradt már. Még egyszer utoljára kimondtam: , Szeretlek". 
A telefon hármat pittyegett, majd elnémult. Soha többé nem 
csinált ilyet, három héttel azután pedig, hogy kiengedtek a 
kórházból, egyszerűen szétesett a kezemben, miközben 
Steven bátyjával beszéltem. Igaz, a darabjait azóta is 
őrzöm. Ennek kapcsán eszembe jut még néhány dolog, de 


reggelig is folytathatnám - ha érdekli, egy másik 
alkalommal szívesen írok még. 

Shelley elmesélte ezt Steven egyik unokatestvérének is. 
Furcsamód, mikor meséltem Steven unokatestvérének a 
, telefonhívásról, arról számolt be, hogy a baleset óta a 
lakásának a lámpái hol égnek, hol nem, különösen a 
hálószobájában, és csakis akkor, mikor félelmetes 
vámpíros könyveket olvas, és egy különösen ijesztő résznél 
tart! Elnevettem magam, mert mindig is szörnyen irtóztam a 
vámpíroktól (szomorú, de így van, és csak nagyon kevesen 
tudják rólam, egészen pontosan hárman, Önnel együtt 
négyen — Steven családjából pedig senki), amit Steven 
mindig is oltárian viccesnek talált, Szóval furcsának 
találtam, hogy a lámpák pont akkor kezdenek el pislákolni, 
mikor az unokatestvére ilyen könyveket olvas. A fiával 
együtt ilyenkor még rá is kiabálnak: ,Steven, hagyd már 
abba! Már vagy tíz éve laknak abban a házban, és ezek a 
dolgok csak Steven halála után kezdődtek. A balesetet 
megelőzően nem sűrűn találkoztam Steven 
unokatestvérével, azóta is épp csak elkezdtük megismerni 
egymást, így most hallok először ezekről az élményekről. 

Steven halála óta vele és az édesanyjával (Steven 
nagynénjével) is megesett, hogy a telefonjuk egy 
alkalmatlan pillanatban megszólalt, és egy olyan dallamot 
kezdett el játszani, ami nem is szerepelt az eredeti 
programjában -— ami azt illeti, épp a múlt héten, egy 
barátom édesapjának a temetésén történt egy ilyen eset. 
Steven nagynénje kint állt a templom előtt, mikor a koporsót 
kivitték, ekkor a telefonja hirtelen rázendített egy 
matrózdalra, az egész végtelenül kínos volt. Később 
megpróbálta ezt megismételni, de nem akadt a nyomára. 
Szerencsére a dal meglehetősen hangos volt, és nagy 
sokára sikerült csak leállítani, így mindenki azt hitte, hogy a 
temetési szertartás része volt! A férfi, akit éppen temettek, 
tengerész volt, éppen ezért az emberek azt hitték, hogy a 
zene a temetés része volt. Steven nagyon viccesnek találta 


volna a helyzetet, ezért is hiszi azt az unokatestvére, hogy 
az ő műve lehetett! 

Stevennek eszméletlen jó humora volt, ezért is gondolják 
mindnyájan, hogy ő tette. A múlt évben a bátyja telefonja a 
,Mr. Blue Sky" című számot játszotta az apja 
születésnapjára rendezett ebéden, miközben mellettem ült. 
Steven mindig is szerette ezt a számot és a bátyja le volt 
döbbenve, mert a beállítás szerint a telefonja teljesen le volt 
némítva. Mindannyian meg vannak róla győződve, hogy 
Steven volt az. Ott van még a könyvem is, amit Stevennek 
ajánlottam, amiért olyan sokat segített az ötletelésben — 
állandóan leesett a szülei könyvespolcáról, noha a halála 
előtt ez sosem fordult elő. 

Ezek az élmények, úgy tűnik, sokkal gyakoribbak, mint azt 
gondolnánk. A kutatásomról beszélgetve egy Nigériából származó 
ápoló kollégám a következő történetet mesélte. 

Ó, ez nagyon érdekes, hasonló dolog történt akkor is, mikor 
az édesapám meghalt Nigériában. A legidősebb nővérem 
északabbra költözött, és azon a napon, mikor édesapám 
meghalt, megjelent előtte. Szépen ki volt öltözve, mintha 
csak egy utazásra készült volna... Rámosolygott a 
nővéremre, sokkal fiatalabbnak és egészségesebbnek tűnt; 
ragyogó fény vette körül. Ez akkor történt, mikor a nővérem 
még nem is tudta, hogy az édesapánk beteg. Akkor 
jelenhetett meg előtte, mikor meghalt; ez mégis hogyan 
lehetséges? 

2006-ban Bev Newcombe egy újságcikkemre válaszolva a 
következőt írta. 

Most 48 éves vagyok, mindez 22 éves koromban történt. Az 
édesanyám hosszú éveken át küzdött a bélrákkal. Mielőtt 
elhagyta volna ezt a világot, megígérte, hogy ha létezik élet 
a halál után, és alkalma nyílik rá, akkor mindenképp 
megmutatja majd nekem is. Úgy egy héttel a halála után, 
miután este ágyba bújtam, látomásom támadt, melyben egy 
utazáson vettem részt (és mielőtt még bárki is azt 
mondaná, nem álmodtam!). 


Egy hosszú, fehér alagútban voltam, egy csodálatosan 
ragyogó, meleg fény felé haladtam, és olyan békét éreztem, 
amilyet azelőtt még soha. Hirtelen egy világos, fehér 
szobában találtam magam. Volt ott egy hosszú asztal, 
olyasmi, mint az utolsó vacsoránál, az asztal végénél pedig 
az édesanyám áll. Mosolygós, rózsás arca és bájos aranyló 
haja volt (egészen másként festett ahhoz képest, mint 
amikor elhagyta ezt a világot) — remekül nézett ki és igazán 
boldognak tűnt.  Telepatikusan  kommunikáltunk, azt 
kérdeztem tőle: , Jól vagy, Anya?" 

Mire ő azt válaszolta: ,Igen, remekül érzem magam, 
boldog vagyok, de neked most már menned kell, nem 
maradhatsz tovább." 

,De Anya, itt akarok maradni veled!" 

, Nem lehet, vissza kell térned" — válaszolta, és ahogy ezt 
kimondta, elkezdtem távolodni, és végül visszatértem éber 
állapotomba. 

Nem sokkal ezután egyik este felébresztett ,valami", és 
ahogy lassan kinyitottam a szemem, olyasmit láttam, ami 
örökre megváltoztatta az életemet, és elindított egy 
végtelenül izgalmas, meglepetésekben gazdag úton. 

Egy ragyogó, de nem vakító, finom, áttetsző ködfátyol 
ereszkedett le előttem a mennyezet magasságából. Ez az 
erő, EZ a valami azt mondta, mi emberek, csupán 
porszemek vagyunk ennek a képnek az erejéhez és 
hatalmához képest; majd amilyen gyorsan jött, olyan 
gyorsan el is tűnt. Fogalmam sincs, miért jelenhetett meg 
előttem, talán hogy erőt öntsön belém az elkövetkezendő 
évekre, arra ugyanis nagy szükségem volt. Ez soha többet 
nem ismétlődött meg, de tudom, mit láttam, és mit éltem át 
— azóta többször is láttam különböző spirituális lényeket, de 
semmiképp sem állítom magamról, hogy médium lennék. 

Csak azt tudom, hogy az élmények nem a véletlen művei 
voltak, és nem gyógyszerek vagy más tényezők okozták. 
Egy 22 éves, egészséges fiatalember voltam, aki nyitottan 
állt az élethez. Hogy félek-e a haláltól? A válaszom: nem, 
mert tudom, hogy létezik valami odakint, ami sokkal 


hatalmasabb, mint azt valaha is gondolnánk. Kétlem, hogy 
bárki is azelőtt megismerné a választ, mielőtt elérkezik az 
ideje! 

Az elhunyt házastársak megjelenése szintén gyakori jelenségnek 
tekinthető. Az apai nagyanyám éjszakánként az ágyban fekve 
gyakran érezte a nagyapám jelenlétét. Elmondása szerint fizikailag 
érezte, hogy a nagyapám ott fekszik mellette az ágyban; ez mély 
vigaszt nyújtott neki az évek során, míg végre sikerült feldolgoznia 
férje halálát. 

Egy másik példa. 

A feleségem két és fél évvel ezelőtt, 76 éves korában hunyt 

el; én most 78 vagyok. Éjszakánként, miután lefeküdtem, 

sokszor megjelent az ágy mellett, sőt olykor még az ágy 

másik felén is feltűnt, ott, ahol régen aludni szokott. A 

szemem ilyenkor mindig nyitva volt, nem álmodtam — 

létezik valamiféle magyarázat ezekre a jelenségekre? 
ÖSSZEFOGLALÁS 

Ezek a beszámolók egyöntetűen arról tanúskodnak, hogy a 
halálukhoz közeledve sokan kellemes élményeket élnek át. Ha 
odafigyelünk mindarra, amit a haldokló a maga különös módján 
közölni próbál velünk, kielégíthetjük spirituális szükségleteit, és 
biztosíthatjuk számára a békés eltávozást. A haldokló transzcendens 
spirituális élményeinek elutasítása mindazok részéről, akik nem éltek 
még át hasonló élményt, valódi kárt okozhat, és még 
traumatikusabbá teheti számára a haldoklás folyamatát. Fontos, 
hogy lehetővé tegyük a haldoklónak, hogy kifejezze az élményeit, és 
megerősítsük őt azzal, hogy ezek az élmények másokkal is 
előfordulnak. A haldoklók látomásainak gyógyító erejük van, 
megnyugvást hoznak, időt adnak a haldoklónak arra, hogy 
átgondolja az életét, és értelmet adjon neki. Azok a betegek, akik 
ilyen látomásokat tapasztalnak, rendszerint békésen távoznak az 
életből. Néhány évvel ezelőtt beszélgettem egy  hospice- 
tanácsadóval, aki pályafutása során rengeteg haldoklóval dolgozott 
együtt.  Tapasztalatai szerint azoknak a betegeknek volt a 
legbékésebb halála, akik korábban halálközeli élményt éltek át. 

A tapasztalatlan ápolói személyzetben gyakran félelmet ébreszt a 
haldokló betegek ápolása. A haldoklók ápolását nem az egyetemen 


vagy egy könyvből tanulja meg az ember. Ezáltal kétségkívül értékes 
tudásra tehet szert, a valódi tanulás azonban csak akkor veszi 
kezdetét, mikor az illető elkezdi ápolni első haldokló betegét. Éppen 
ezért minden ápoló és egészségügyi szakember számára fontos, 
hogy fel legyenek készülve azokra a dolgokra, melyekkel munkájuk 
során találkozhatnak. 

A halálos ágyi látomások gyakori jelenségnek számítanak, 
társadalmi szinten azonban nem sok szó esik róluk. Ezek az 
élmények is a haldoklási folyamat részét képezik, viszont korántsem 
vagyunk olyan mértékben kitéve nekik, mint amennyire évekkel 
ezelőtt lehettünk. Régen a haldoklókat jobbára otthon ápolták, a 
halál inkább szociális esemény volt, együtt a családdal, barátokkal, 
szomszédokkal és gyerekekkel, akik mind jelen voltak a haldokló 
ágyánál. Az orvoslátogatás az 1880-as években kezdődött, akkor 
indult meg a fejlődés a sebészeti technikákban is, melynek 
eredményeként a halálos ágy az 1930-as években átkerült az 
otthonokból a kórházakba. Ma már jobban védve vagyunk a haláltól, 
éppen ezért kevésbé tekintünk rá az élet természetes részeként. A 
technikai fejlődés eredményeként több beteget kezelnek ma az 
intenzív terápiás osztályokon, mint valaha. Az intenzív osztályon 
haldokló betegeket rendszerint különböző gépekre kapcsolják, és 
mesterséges kómában tartják, megfosztva őket ezzel a halálos ágyi 
látomás lehetőségétől. A más kórházi osztályokon vagy hospice 
házban haldokló betegeknél sem lehet ott állandóan a család, Így 
gyakran a halálos ágyi látomásokat is elmulasztják. Nem arról van 
tehát szó, hogy nincsenek jelen ezek az élmények — egyszerűen 
csak ritkábban találkozunk velük, mint korábban. 

A halálközeli élmények lehetséges fiziológiai és 
pszichológiai magyarázatai 


Az új tudományos igazság nem azáltal diadalmaskodik, 
hogy meggyőzi ellenfeleit, és megláttatja velük a fényt, 
hanem azáltal, hogy ellenzői végső soron kihalnak, az új 
generáció tagjai pedig már ebben nőnek fel. 


Max Planck 


A továbbiakban nagyon röviden bemutatom a halálközeli 
élmények  — néhány népszerű materialista —— megközelítését. 
Magyarázatképpen számos elmélet született, úgymint az NMDA 
receptor az agyban, a különböző neurobiológiai folyamatok, a 
temporálislebeny-epilepszia, a pszichózis, a skizofrénia, a védelmi 
mechanizmusok, a deperszonalizáció, a többszörös személyiség és 
a születés emlékének újraélése. A könyv korlátozott terjedelme miatt 
most csak a legnépszerűbb elméleteket fogom bemutatni. Ezek az 
elméletek racionális úton próbálják megmagyarázni a halálközeli 
élmények okait. Azonban közelebbről is megvizsgálva őket azt 
látjuk, hogy számos tekintetben csupán részleges választ adnak. 
Ebben a rendkívül összetett jelenségben több tényező is érintett, 
éppen ezért elképesztően nehéz megfelelő magyarázatot találni 
ezekre az élményekre. 

OXIGÉNHIÁNY 

Az egyik legnépszerűbb materialista magyarázat szerint a 
halálközeli élményeket az anoxia vagy hipoxia okozza. Anoxiáról 
akkor beszélünk, ha az agy egyáltalán nem jut oxigénhez, a hipoxia 
pedig a vér oxigénszintjének csökkenésére utal. A korai kutatások 
kimutatták, hogy a hipoxia a fizikai és mentális működés 
csökkenéséhez,  ingerlékenységhez és  koncentrációhiányhoz, 
valamint emlékezési nehézséghez vezet. Halálközeli állapotban a 
hipoxia kialakulhat fokozatosan — a szervezet ilyenkor képes 
kompenzálni a fokozatos oxigénveszteséget —, de a körülményektől 
függően hirtelen is bekövetkezhet. Szívmegállás esetén például 


azonnal megszűnik az agy vérellátása, légzésnehézség esetén 
ugyanakkor a szervezet kompenzálhatja az oxigénveszteséget, míg 
teljesen ki nem fejlődik a hipoxiás állapot. Ha megszűnik az agy 
vérellátása, az illető 10-20 másodpercen belül elveszti az 
eszméletét. Amennyiben a keringési elégtelenség 5-—10 percnél 
tovább tart, maradandó agykárosodás következik be. 

A hipoxia előrehaladtával az agyműködés zavarttá és szétesetté 
válik, ez pedig eszméletvesztéshez vezet. Ápolóként számtalanszor 
tanúja voltam ennek. 

A halálközeli élményeket rendkívül tiszta tudatállapotként írják le, 
melyre éberség és  strukturáltság jellemző. Az érintettek 
tudatosabbnak élik meg önmagukat, élményeiket pedig gyakran még 
életük végén is tisztán fel tudják idézni. Mindez nem jellemző a 
zavart agyműködésre, ahol a vérkeringés jelentősen csökken, vagy 
akár teljesen meg is szűnik. Munkám során több száz eszméletlen 
beteget ápoltam már (akik nem tapasztaltak halálközeli élményt), az 
ember ilyenkor fokozatosan tér magához, eleinte pedig még gyakran 
kába és zavart. 

A gravitációs gyorsulás okozta eszméletvesztés olyan pilótáknál 
fordul elő, akik fokozott gyorsulásnak vannak kitéve. Egyes pilóták a 
kiképzés során elveszítik eszméletüket, mert a szívük nem tudja 
elég hatékonyan keringetni a vért a testükben. Ezt az állapotot 
bizonyos hasonlóságok mentén — úgymint látomások, eufória, pozitív 
érzések és testen kívüli élmény — a halálközeli élményekkel is 
összefüggésbe hozták. A két jelenség  összehasonlításakor 
ugyanakkor számos különbséget is találunk -— a gravitációs 
gyorsulás okozta élmények véletlenszerűen alakulnak, utólag csak 
nehezen felidézhetők, és sosem járnak együtt olyan utóhatásokkal, 
melyeket a halálközeli élményt átélő személyek tapasztalnak. 
Emellett olyan esetről is tudunk, ahol egy pilóta, aki korábban 
halálközeli élményt élt át, a nagy magasságban hipoxiás állapotba 
került. Elmondása szerint a két élmény alapvetően különbözött 
egymástól. 

Egyes elméletek szerint az alagút-és fényélményeket a hipoxia és 
az újraélesztés során használt gyógyszerek okozzák. Tudjuk, hogy 
adrenalin és atropin hatására a pupillák kitágulnak, egyesek szerint 
ez okozza a halálközeli élmények során megjelenő alagút-és 


fényélményeket. Bárki, aki belevilágított már a saját szemébe egy 
lámpával, tudja, hogy az ember ilyenkor ösztönösen becsukja a 
szemét, hogy elkerülje a fájdalmat. A halálközeli élmény során 
tapasztalt fény ugyanakkor nem bántja a szemet. Sötétben a pupillák 
kitágulnak, hirtelen fény hatására pedig a szem reflexszerűen 
bezárul. Ha a pupillák valamilyen gyógyszer hatására tágultak ki, 
akkor a fény hatására sem szűkülnek össze. Igen valószínűtlennek 
tűnik tehát, hogy ilyen esetben a fény, bár ragyogó lenne, nem 
bántaná az ember szemét. Ugyanakkor ez azokat az élményeket 
sem magyarázná, ahol az átélőt nem élesztették újra, és az említett 
gyógyszerekből sem kapott. Az anoxia-és hipoxiaelmélet ellen szól 
az is, hogy bizonyos kultúrák élményvilágából hiányzik az 
alagútkomponens, ami egyesek szerint csupán a nyugati élmények 
szimbolikus reprezentációja. Ha a halálközeli élményeket valóban az 
oxigénhiány okozná, akkor minden betegnek, akinek leáll a szíve, 
ugyanazt kellene átélnie. Ehhez képest a betegeknek csupán 2090-a 
számol be ilyen élményről. Pályafutásom során több száz hipoxiás 
beteget ápoltam már, közülük azonban csak nagyon kevesen éltek 
át halálközeli élményt. Ha valóban az oxigénhiány lenne a felelős, 
akkor a betegeim jóval nagyobb arányban számoltak volna be ilyen 
élményekről. 
HIPERCARBIA — A VÉR MAGAS SZÉN-DIOXID-SZINTJE 

A pszichiátriai kórképek kísérleti kezelése során Charles Meduna 
amerikai pszichiáter felfedezte, hogy a vér magas szén-dioxid-szintje 
különböző mellékhatásokkal jár együtt. A szén-dioxiddal kezelt 
betegek múltbéli emlékekről, élénk színekről, kellemes érzésekről, 
valósághű álmokról, geometriai mintákról és nagy felismerésekről 
számoltak be. Ezek egy része félelmetes volt. Bár az élmények első 
pillantásra a halálközeli állapot élményvilágát idézik, Meduna betegei 
különböző neurológiai tüneteket is mutattak, emellett egyikük sem 
tapasztalt olyan utóhatásokat, melyekről a halálközeli élményt átélő 
személyek számolnak be. 

Magam is számos hipercarbiás beteget ápoltam már, ilyenkor az 
ember izmai görcsösen megfeszülnek és rángatóznak, ez pedig 
egyáltalán nem jellemző a halálközeli élményt átélő betegekre. Ha 
valóban a hipercarbia okozná a halálközeli élményeket, akkor azok 
jóval gyakrabban fordulnának elő. 


DROGOK 

Bizonyos rekreációs drogok, úgymint az LSD, a pszilocibin, a 
DMT, a ketamin, a kannabisz és a meszkalin okozhatnak eufóriát, 
boldogságérzetet és hallucinációkat. Ezek a pszichotróp szerek 
élményszinten kitágítják a tudatot, derűs érzéseket keltenek, és 
kozmikus felismerésekhez juttatnak. A drog indukálta élmények a 
halálközeli élmények meghatározott  mintázatával ellentétben 
azonban gyakran véletlenszerűen alakulnak. A drogélmény sokak 
szerint  személyiségváltozást okozhat, a fogyasztók körében 
mégsem találtak olyan mértékű magatartásbeli változásokat, mint a 
halálközeli élményt átélő személyeknél. 

Ezeket a szereket többnyire azzal a határozott szándékkal 
fogyasztják, hogy módosult tudatállapotot idézzenek elő. Ennélfogva 
a pszichológiai set és setting, valamint a kontextus változóit sem 
hagyhatjuk figyelmen kívül. A set az utazó egyéni jellemzőire 
(hangulat, múltbéli tapasztalatok, személyiség és elvárások), a 
setting a külső környezetre és a jelen lévő emberekre, a kontextus 
pedig azokra a körülményekre vonatkozik, melyek között az élmény 
megjelenik. Volt-e kísérő? Mi volt a fogyasztás célja — menekülés 
vagy egy egyszerű kísérlet? Ezek a tényezők mind-mind szerepet 
játszanak abban, hogy miként alakul az élmény. A drogokat 
szándékosan fogyasztják, a halálközeli élmény ugyanakkor mindig 
váratlanul és hirtelen jelentkezik, így az illető egészen más 
körülmények között tapasztalja meg. Előfordulhat, hogy mindkét 
esetben ugyanahhoz a tudatállapothoz fér hozzá, de az élményt 
akkor is az adott körülményeknek megfelelően fogja értelmezni. 

Egy friss kutatás számos hasonlóságot talált a halálközeli 
élmények és a ketamin okozta élmények között. Azok a résztvevők, 
akik ketamint fogyasztottak, a halálközeli — élmény több 
komponenséről (a Greyson-féle skálának megfelelően) számoltak 
be, úgymint elhunyt rokonokkal és barátokkal való találkozás, 
békeérzet, fényélmény, élettörténeti képek bevillanása és egy másik 
birodalomba való átlépés. 

A két csoport között ugyanakkor különbségek is akadtak. Az 
átélők csoportjában jóval többen számoltak be elhunyt 
hozzátartozókról és vallási alakokról, különösen Jézusról szóló 
látomásokról. A ketamin csoportban csupán néhányan tapasztaltak 


jelenlétérzést és fénylényről is csak kevesen számoltak be. Az átélők 
jóval nagyobb arányban számoltak be ragyogó fényről. A ketamin 
csoportban ugyanakkor gyakoribb volt az univerzummal való 
egységélmény és a harmónia érzése, és a sorompó vagy a 
határélmény csupán ritkán jelent meg. 

Ahogy arra dr. Ornella Corazza, a tanulmány szerzője is 
rámutatott, nem minden ketaminélmény hasonlított a halálközeli 
élményekre. Az ilyen jellegű élmény az első használatkor volt a 
legjellemzőbb, és minden egyes további használattal veszített az 
erejéből. Fontos ugyanakkor észben tartanunk, hogy mindenki, aki 
ketamint fogyasztott, valamilyen szándékkal és elvárással tette azt. 

A DMT természetes formájában a szervezetünkben is 
megtalálható, ebből sokan arra következtettek, hogy talán a 
halálközeli élmények kialakulásában is szerepet játszhat. A 
kontrollált vizsgálatok ugyanakkor azt mutatták, hogy a DMT 
indukálta élmények valamelyest eltérnek, sokan például idegen 
lényekkel való találkozásokról számoltak be. Az egyik vizsgálati 
személy élményében olyan motívumok is megjelentek, mint a 
fényalagút vagy a lüktető, ragyogó fényfolyam. Elmondása szerint az 
alagútban, mely rendkívül tágas volt, apró gremlinekre emlékeztető 
lényekkel találkozott, melyeknek szárnya és farka volt. Az utazás 
egyes részei kétségkívül hasonlítottak a halálközeli élmények 
bizonyos komponenseihez, ugyanakkor azt is figyelembe kell 
vennünk, hogy az illető jól ismerte Betty Eadie és Dannion Brinkley 
könyveit, melyek bővelkednek az ilyen típusú leírásokban. 

Közismert tény, hogy a fájdalomcsillapító-és érzéstelenítő szerek, 
mint például a morfin, hallucinációs élményeket okozhatnak. A drog 
indukálta élmények ugyanakkor szubjektívek és objektívek is 
lehetnek. Több olyan beteget is láttam már, aki valamelyik gyógyszer 
hatására hallucinálni kezdett; a viselkedés ilyenkor egyértelműen 
megváltozik. A beteg irracionálissá és  paranoiddá válhat, 
eltávolíthatja az infúziós csövet, vagy megpróbálhatja elhagyni az 
ágyát, sőt még a személyzetnek is nekitámadhat. A halálközeli 
élmények ezzel szemben inkább olyankor jelentkeznek, mikor a 
személy eszméletlen állapotban van, és nem reagál a külső 
ingerekre. 


Időbe telhet, mire elmúlik az érzéstelenítő hatása, az operációt 
követően a betegek rendszerint még órákig aluszékonyak maradnak. 
Saját vizsgálatomban az utánkövetés során azt tapasztaltam, hogy a 
legtöbb beteg csupán halványan vagy egyáltalán nem emlékezett az 
intenzív osztályon való tartózkodására. Ez megint csak ellentétben 
áll a halálközeli élményekkel, melyek emléke tisztán és élénken 
megmarad. Nem beszélve arról, hogy olyan betegek is átéltek 
halálközeli élményeket, akik semmilyen gyógyszert nem kaptak. 

ÉNDORFINOK 

Testünk saját ópiátokat állít elő, melyeket  endorfinoknak 
nevezünk. Feladatuknak megfelelően enyhítik a fájdalmat, nyugodt, 
békés, kellemes érzéseket keltenek, stressz esetén aktiválódva 
pedig a túlélést is elősegítik. Endorfinok szabadulnak fel azokban a 
helyzetekben is, melyekben a halálközeli élmények általában 
megjelennek. A kutatók emellett azoknak a kutyáknak az agyában 
és testnedveiben is találtak endorfinokat, melyek eszméletüknél 
voltak a haláluk pillanatában. Mégis, ha egyszer a halál pillanatában 
endorfinok szabadulnak fel, akkor miért nem él át mindenki 
halálközeli élményt, aki potenciálisan közel kerül a halálhoz, és túléli 
azt? 

A hosszútávfutóknál is hasonlóan magas endorfinszintet mértek, 
de ők sem élnek át halálközeli élményeket. Némelyek amellett 
érvelnek, hogy az endorfinok nem elég erős hallucinogének. Az 
endorfinok hatása akár 22 óráig is eltarthat, a halálközeli élmény 
ezzel szemben csak rövid ideig tart, a fájdalom pedig azonnal 
visszatér, amint a személy visszanyeri az eszméletét. 

Az endorfinfelszabadulást rendszerint aluszékony, álomszerű 
állapot követi, ez azonban nem mondható el a halálközeli élményre 
jellemző hiperéber állapotra. 

NEUROLÓGIAI FOLYAMATOK 

Egyesek a neurológiai folyamatokban vélik felfedezni a 
halálközeli élmények okát. Az idők folyamán számos elmélet 
született, melyek részletesen leírják, miként működnek ezek a 
folyamatok. A legtöbb ilyen elmélet abból az elgondolásból született, 
hogy az agy teremti a tudatosságot. Arra azonban egyetlen elmélet 
sem ad választ, miként keletkezhet tudatos élmény neurológiai 
struktúrákból, és hogyan kapcsolódhat a neurológiai folyamatokhoz. 


A klinikai kutatások eredményeiből arra következtethetünk, hogy a 
neurológiai folyamatok nem annyira teremtik, mint inkább közvetítik 
a tudatosságot. Ez a felfedezés önmagában forradalmasítaná a 
tudatról alkotott jelenlegi képünket. 
TESTELHAGYÁS 

A testen kívüli élmények kísérleti igazolását saját vizsgálatomban 
Paul és Linda Badham javasolta. A vizsgálatot az 1960-as és 
hetvenes években elvégzett kísérletek ihlették. Ezekben a 
kísérletekben azok a vizsgálati személyek, akik saját bevallásuk 
szerint képesek voltak önként elhagyni a testüket, sikeresen 
áthelyezték tudatukat azokba a kísérleti szobákba, ahol házi 
kedvenceik pihentek. Az állítólagos testelhagyás idején az állatok 
nyugtalanná váltak, és olyan viselkedési változásokat mutattak, 
amilyeneket a gazdájuk jelenlétében szoktak. Az egyik hölgy 
emellett pontosan azonosítani tudta azt a számot, amelyet a 
laboratóriumi ágya feletti dobozban elrejtettek. A kísérletek során 
sokan mások is sikeresen azonosították azokat a tárgyakat, amelyet 
a felfüggesztett dobozokban voltak elrejtve. Kevés ilyen kutatás 
készült, ezeket pedig sajnos azóta sem ismételték meg. 

HASONMÁSÉLMÉNY — AUTOSZKÓPIA ÉS HEAUTOSZKÓPIA 

Az autoszkópos élmények során az ember saját hasonmását látja 
megjelenni anélkül, hogy az önazonosságában változás történne. A 
tudat továbbra is kapcsolatban marad a személy testével, nem úgy, 
mint a testelhagyásra jellemző megváltozott test-, illetve 
tudatészlelés esetében. A heautoszkópos élmények során az illető 
saját maga fantomképét látja, miközben teste és tudata továbbra is 
kapcsolatban maradnak egymással. Az élmény során a személy 
egyszerre azonosul saját magával és kivetült hasonmásával, ezért 
gyakran úgy éli meg a helyzetet, mintha két helyen lenne egyszerre, 
egy időben. A hasonmás rendszerint aktívan mozog, átlátszó, és 
többnyire csak az arca vagy testének egy része látszik. Ezzel 
szemben a halálközeli élmény során megjelenő testelhagyás során a 
tudat teljességgel leválik a fizikai testről, önállóan érzékelve azt, nem 
pedig úgy, mint egy képet. 

TESTELHAGYÁS ROHAM VAGY EPILEPSZIA ESETÉN 

Testen kívüli élményekről epilepsziás roham, pszichózis és 

temporális lebeny epilepszia kapcsán is beszámoltak már. Ezek az 


esetek bizonyos szempontból hasonlítanak a halálközeli élmény 
élményekre, ugyanakkor olyan bizarr viselkedéses elemeket is 
tartalmaznak, melyek egyértelműen a valósággal való kapcsolat 
elvesztésére utalnak. A legtöbb hasonlóság az epilepsziás 
élményekkel az autoszkópos élményekre korlátozódik, melyek 
jelentősen különböznek a halálközeli élményekre jellemző precíz és 
pontosan meghatározható testelhagyásoktól, ahol a személy 
élményszinten teljesen különválik testétől. Ezekben az esetekben az 
átélők pontatlanul számoltak be a körülöttük történt eseményekről, 
és gyakran úgy érezték, mintha eltávolodtak volna a helyzettől, 
mintha egy film vagy álom szereplői lettek volna. 

Az agy elektromos stimulációjával kiváltott temporális lebenyi 
rohamok szintén töredékesek és változékonyak voltak, nem úgy, 
mint a tiszta és jól integrált halálközeli élmények. A hallucinációk 
részletei rendszerint három-négy perccel a stimuláció után 
elhalványultak. Rodin több mint 30 éve kezel temporális epilepsziás 
betegeket, ez idő alatt azonban állítása szerint sosem találkozott 
még olyan beteggel, aki a rohamot követően a halálközeli 
élményhez hasonló jelenségről számolt volna be. Egyes rohamok 
hatására megváltozhat a testkép-, tér-és időérzékelés, emellett déja 
vu-élmények is megjelenhetnek, ezek azonban mindig zavarosak. 
Igen valószínűtlen, hogy egy olyan rendellenes agyi folyamat, mely 
kiváltotta a rohamot, képes lenne előidézni egy magasan strukturált 
halálközeli élményt. Míg ezek az élmények jobbá teszik az egyén 
életét, addig az epilepsziás és pszichotikus betegek által tapasztalt 
élmények rendszerint ellentétes hatásúak. 

A TESTEN KÍVÜLI ÉLMÉNY ÉS AZ ELEKTROMOS INGERLÉS 

1980-ban a kanadai idegkutató, Michael Persinger készített egy 
, Isten-sisakot, abban a reményben, hogy különböző erősségű 
mágneses mezők révén misztikus élményeket idézhet elő a sisakot 
viselő kísérleti személyekben. Persinger arra számított, hogy a sisak 
által generált temporális lebenyi rohamok testen kívüli élményeket, 
valamint vallásos és misztikus élményeket idéznek majd elő. A 
kísérletek eredményeként a vizsgálati személyek kétharmada 
tapasztalt valamiféle jelenlétérzést, mikor a mágneses mezők 
aktívak voltak. Érdekes módon ugyanakkor a kontrollcsoport 
egyharmada is hasonló élményekről számolt be, noha az ő 


esetükben a mágneses mezők inaktívak voltak. A mágneses 
élmények egyike sem hasonlított a halálközeli élményekre, a 
vizsgálati személyek beszámolói pedig gyakran ellentmondásosak 
voltak. 

A kísérletek megismétlése igencsak eltérő eredményeket hozott. 
Erőteljes spirituális élményről csupán ketten számoltak be, de ők is a 
kontrollcsoportba tartoztak, ahol nem voltak kitéve a mágneses 
stimuláció feltételezett hatásának. A kutatók arra a megállapításra 
jutottak, hogy Persinger eredményei a pszichológiai szuggesztión 
alapultak. 

Testelhagyásszerű jelenségek az agy elektromos stimulációjával 
is kiválthatók. Első pillantásra ezek az élmények azonosnak tűnnek 
a halál közelében megjelenő testelhagyásos élményekkel, 
közelebbről is megvizsgálva azonban számos különbséget találunk a 
két élménytípus között. Egyes betegek például úgy írták le az 
élményt, mintha saját tudatuk fölé kerültek volna, kívül esve az adott 
körülményeken és helyszínen. Az eredmények mindenki számára, 
aki ismeri a testelhagyás jelenségét, egyértelműen azt mutatják, 
hogy a vizsgálati személyek által tapasztalt élmények, bár bizonyos 
szempontból hasonlítanak hozzájuk, mégis alapvetően különböznek 
a halál közelében megjelenő pontos és precíz testelhagyásoktól. 

2002-ben és 2004-ben megjelent egy-egy tanulmány, mely azt 
állította, hogy az agy bizonyos területének elektromos ingerlésével 
testelhagyásos élmény idézhető elő, tovább erősítve ezzel azt a 
feltevést, hogy ezt az élményt csupán az emberi agy teremti. 
Kíváncsian fogadtam a tanulmányokat. Sajnálatos módon mindkettő 
abból az előzetes feltevésből indult ki, hogy a tudatosság csupán az 
agyi folyamatok mellékterméke, ennek megfelelően a szerzők a 
testelhagyás élményét is az agyműködés eredményének 
tulajdonították. A szerzők mellékelték a vizsgálatban részt vevő hat 
személy beszámolóját is — mindegyikük valamilyen neurológiai 
betegséggel küzdött. 

A betegek beszámolói jelentősen eltértek a halálközeli 
élményekre jellemző pontos és tiszta testelhagyásos élményektől. A 
Blanke és munkatársai által végzett vizsgálatban a résztvevők 
ismeretlen emberekről és homályos ,álomképekről" számoltak be, 
melyek során csak a lábukat és törzsük alsó részét látták, vagy 


egyszerre két helyen voltak, anélkül, hogy élményszinten elhagyták 
volna a testüket. Máskor torznak érzékelték saját mozdulataikat, 
vagy csak a törzsük felső részét és saját arcukat látták, 
környezetükről pedig semmilyen információval nem tudtak szolgálni. 
Ezek egyáltalán nem jellemzőek a halál közelében megjelenő tiszta 
és pontos testen kívüli élményekre. 

Jöjjön egy újabb élménybeszámoló (emellett az olvasó 
figyelmébe ajánlom a tízes számú beteg esetét is a hetedik 
fejezetben). Ez a hölgy egy műtét során élt át testen kívüli élményt. 


Anya és egyben nagymama vagyok, a testen kívüli 
élményem után, mely körülbelül nyolc éve történt, 
jelentkeztem az egyetemre.  Diplomát szereztem 
pszichológiából, és a pszichoanalitikus mesterképzést is 
elvégeztem. Nem is rossz egy idős embertől, aki ráadásul 
diszlexiás is! 

Gondok adódtak az egészségemmel, és műtétre volt 
szükségem. Azt ígérték, hogy a műtét fél ötig, maximum 
ötig tart majd. Meghagyták a férjemnek, hogy öt órakor 
hívja fel a sebészt, aki majd tájékoztatja őt az állapotomról 
és a műtét kimeneteléről. 

Az első dolog, amire emlékszem, hogy nagyon ébernek 
éreztem magam, és egy világos, sárga szobában voltam. A 
falakat mintha sárga csempe borította volna, a fények pedig 
rendkívül világosnak tűntek. Rögtön tudtam, hogy a 
kórházban vagyok. Nagyon nyugodt voltam, és remekül, 
tényleg remekül éreztem magam; bal oldalt egy órát láttam 
a falon, ami 17:50-et mutatott. Eszembe jutott a férjem, aki 
már bizonyára halálra aggódta magát, amiért még nem 
értesítették őt, hogy minden rendben Zajlott. Mikor 
lenéztem, a karjaimat és az altestemet láttam. A bal 
karomból egy dupla branül lógott ki (melyen keresztül 
egyszerre két gyógyszert juttathattak a szervezetembe). 
Tudtam, hogy emberek állnak mögöttem, de nem láttam 
őket. Megpróbáltam jobbra nézni, de nem igazán láttam a 
szobának azt a részét. 


A szobában pánikhangulat uralkodott, én furcsa mód 
mégis nyugodt voltam; inkább a férjem miatt aggódtam. 
Mögöttem a jobb oldalamon egy nő állt. Azt mondta a 
sebészemnek, akit rögtön felismertem (bár talpig zöldben 
volt, egy fehér Wellington-cipőt és egy kék kendőszerű 
fejkötőt viselt, az arcát pedig egy maszk takarta), hogy a 
vérnyomásom csökken, ezt utána rendszeres időközönként 
többször is elismételte. A sebész egyre feszültebb és 
gondterheltebb lett, ez meglepett, hiszen korábban még 
sosem láttam őt ilyennek. Kiabálni kezdett egy fehér 
köpenyes férfival, aki jobb oldalról lépett be a látóterembe. 
Felismertem, ő volt az, aki korábban vért vett tőlem. Egy 
kórlapot tartott a kezében, azt bámulta, az orvos hangjára 
láthatóan összerezzent. A sebész tudni akarta, hány tasak 
vért kötött be addig, ő azt válaszolta, hogy kettőt, mire a 
sebész dühösen ráordított: ,Egy fenét, legalább három üres 
tasakot látok a földön." Fel-alá járkált a bal oldalamon, és 
nagyon nyugtalannak tűnt. Ekkor egy másik civil ruhás férfi 
lépett be jobbról: az altatóorvosom. A sebész neki is 
beolvasott, és azt követelte tőle, hogy azonnal csináljon 
valamit. Az altatóorvos ügyet sem vetve a sebész 
dühkitörésére, odafordult a mögöttem álló nőhöz, és 
nyugodt hangon megkérdezte tőle, mennyit esett a 
vérnyomásom, majd elvette a fehérköpenyes férfi kórlapját. 
Miután áttanulmányozta, visszaadta, és az ágy végéhez 
sétált. Láttam, ahogy felemeli a bal karomat, ő azonban 
nem vett észre engem. Egy fecskendőt tartott a kezében, 
felpattintotta az egyik kupakot, és belehelyezte a 
fecskendőt. 

Ekkor minden elsötétült, a következő pillanatban pedig 
már újra a testemben voltam, és nagyon-nagyon rosszul 
éreztem magam. Megpróbáltam felülni, és megszólítani a 
sebészt, mire eloldozták a rögzítést, és eltávolították a 
torkomból azt az ,izét". Öklendeztem néhányat, majd azt 
mondtam neki: ,Ne bántsa a többieket. "Még mondtam 
volna tovább, de elfogott a hányinger. Rápillantottam az 
órára, pontosan ott állt, ahol korábban, 17:50 volt, jobbra 


fordítva a fejemet most már tisztán láttam a terem végét 
(csak ágyak és falak voltak ott). Ellenőriznem kellett, hogy 
nem csak álmodtam a dolgot. De nem, egyértelműen 
megtörtént! A lábadozóban feküdtem, a szoba nem volt 
olyan világos és sárgás, mint emlékeztem, de egyértelműen 
ugyanaz a szoba volt. A sebész annyira megkönnyebbült, 
hogy arcon csókolt. Lekapta a fejéről a kék kendőt, levette 
az arcát takaró maszkot, és azt mondta: ,Most már 
hazamehetek." Ahogy megfordult, megláttam a fehér 
Wellington-cipőjét. 

A következő napon meglátogatott, és megkérdezte, 
emlékszem-e valamire a történtekből. Elmondtam neki, 
hogy a folyamatosan csökkenő vérnyomásom mennyi 
gondot okozott. Leesett az álla — egészen megrökönyödött. 
Elmesélte, hogy valóban leesett a vérnyomásom, ezért 
adrenalint kellett beadniuk, ami végül megoldotta a 
helyzetet. Komplikációk adódtak, így a műtét tovább tartott, 
mint azt eredetileg tervezték. 

Biztosan tudom, hogy amit átéltem, a valóság volt — az 
óra, az időzítés, a sebész öltözéke, és mindaz, amit láttam, 
valóban megtörtént. 


Hatalmas a különbség a fenti beszámoló és az elektromos 
stimulációval kiváltott élmények között. A stimuláció során megjelenő 
élmények rendszerint egyáltalán nem kapcsolódnak a vizsgálati 
szobában zajló eseményekhez. Az egyik átélő például nem a 
vizsgálati helyzetben történt eseményekre reflektált, hanem az 
otthonára és a feleségére. Előfordultak ugyan apró hasonlóságok az 
elektromos stimulációval kiváltott élmények a és halál közelében 
megjelenő testen kívüli élmények között, ez azonban még távolról 
sem szolgál kellő bizonyítékkal arra nézve, hogy az utóbbiakat az 
agyi folyamatok hoznák létre. Az élményekkel összefüggésbe hozott 
agyterületek éppannyira közvetíthetik is ezeket az élményeket, mint 
amennyire okozhatják. A halál közelében átélt testelhagyások 
egyértelműen különböznek az elektromosan kiváltott esetektől, így a 
szerzők részéről kissé elhamarkodottnak tartom azt a kijelentést, 
miszerint: , Az eredményekből arra következtethetünk, hogy a testen 


kívüli élmények az agykéreg elektromos ingerlésével mesterségesen 
is előidézhetők." 
A TESTEN KÍVÜLI ÉLMÉNY VIZSGÁLATA 

A szakirodalom több olyan esetet is említ, ahol a beteg a testen 
kívüli élményt követően olyan dolgokról számolt be — ráadásul 
pontosan —, melyeket saját testhelyzetéből nem láthatott volna. 

Más kutatások azon igyekeztek, hogy igazolják ezeket az 
élményeket. A sürgősségi ellátóban és az intenzív osztályon 
speciális filclapokat helyeztek el adott helyekre, melyeket csak 
testen kívüli helyzetből lehetett látni. Ezeket a kísérleteket Sam 
Parnia és jómagam is megismételtük. Döntő bizonyítékkal sajnos 
egyik kísérlet sem szolgált, saját kutatásomban ugyanakkor a 10. 
számú beteg pontosan le tudta írni, hogy a vészhelyzet során mit 
csinált az orvos, az ápoló és a fizikoterapeuta. Tudom, hogy a 
beszámolója helytálló volt, mert aznap én is ügyeletben voltam, így 
végig jelen voltam az esetnél. 

AZ ÉLETFILM LEPERGÉSE MINT AZ EMLÉKEZÉS PSZICHOLÓGIAI FOLYAMATA 

Időskorban a múltidézés meglehetősen gyakori jelenség. A 
múltbéli események átgondolása és újraértékelése azzal a 
megnyugvással töltheti el az embert, hogy egy jól leélt életet hagy 
hátra, emellett bölcsebbé tehet, fokozhatja a megértést, értelmet 
adva ezzel az élménynek, ami pedig segíthet a halálra való 
felkészülésben. Az élettörténeti áttekintés az emlékezés egy 
felgyorsított formájának tekinthető, mely fontos pszichológiai 
folyamat. 

Hegymászók, akik életveszélyes zuhanásokat éltek túl, arról 
számoltak be, hogy az élmény során végtelen békét és nyugalmat 
éreztek, éberek voltak, és miközben zuhantak, lepergett előttük 
életük filmje. A zuhanás közben a hegymászók konkrétan nem 
haldokoltak, mégis valódi életveszélyben voltak. Úgy tűnik, hogy a 
visszaemlékezés jelentősen felerősödik, ha az ember váratlanul 
életveszélyes helyzetbe kerül. Az nem tisztázott, hogy miért lenne 
szükségünk arra, hogy okuljunk múltbéli cselekedeteinkből, ha a 
tudatosság a fizikai test halálával együtt megszűnik létezni. Az 
élettörténeti áttekintések szisztematikus vizsgálata alapján a kutatók 
arra a következtetésre jutottak, hogy az élettörténeti áttekintés csak 
akkor nyerhet értelmet, ha feltételezzük, hogy az élet valamilyen 


formában a halálon túl is folytatódik — ennek fényében az 
áttekintésnek messzemenő következményei lehetnek. 
PSZICHOLÓGIAI VÉDELMI MECHANIZMUS 

A halálközeli és testen kívüli élményeket gyakran hasonlítják 
olyan pszichológiai zavarokhoz, mint a derealizáció, a disszociáció 
és a deperszonalizáció. A derealizációt jellemzően nem valóságos, 
álomszerű állapothoz hasonlítják. Disszociáció során a mentális 
folyamatok eltávolodnak a környezettől, szélsőséges esetben pedig 
az egyén saját fizikai és érzelmi élményétől is elszakadhat. Egy 
rémisztő vagy életveszélyes helyzet aktiválhatja ezt a tünetegyüttest, 
melynek gyökerei a gyermekkorig nyúlnak vissza. Azoknál is 
gyakran előfordul, akik korábban fokozott stressznek voltak kitéve. A 
személy ilyenkor nem érez sem fizikai fájdalmat sem szorongást, 
mert átkerül egy másik valóságba, melyben nem azonosul többé a 
testével. Egyes halálközeli élményt átélő személyek hajlamosak 
lehetnek a disszociációra, ez önmagában azonban még nem kóros. 

A deperszonalizáció jellemzői közé tartozik a valóságtól való 
elszakadás, vagy eltávolodás élménye, a személyes identitás 
megváltozott érzékelése és a fokozott éberség. Az egyén egymástól 
elkülönülve tapasztalja meg a működő és a megfigyelő ént, de ez 
még nem feltétlenül jár együtt a ,testelhagyás" élményével, inkább 
kábultságként jelentkezik. Olyan álomszerű állapot ez, melyet 
gyakran a megfigyelő én és a működő én kettészakadása jellemez. 

HALLUCINÁCIÓK 

Az intenzív osztályra felvett betegek közül sokan hallucinálnak, 
olyanok is vannak, akik pszichotikussá válnak. Ennek legfőbb oka az 
alváshiány, a fokozott szenzoros ingerlés, a biológiai ritmus 
felborulása, a környező zajok és beszélgetésfoszlányok, az állandó 
világosság, a folyamatos háttérzaj, valamint a kezelés során beadott 
gyógyszerek. 

A betegek esetenként félelmetes, élénk látomásokról és bizarr, 
álomszerű élményekről számolnak be. Néha ez a viselkedés 
következetesnek tűnik, később azonban kiderül, hogy mindvégig 
hallucinált. A hallucinációk véletlenszerűen alakulnak, a betegek 
pedig felépülésük után gyakran felismerik, hogy élményük csak 
hallucináció volt. A halálközeli élmények ezzel szemben 


strukturáltak, adott mintázatot követnek, a betegek pedig abszolút 
valóságként élik meg őket. 
VÁGYÁLMOK ÉS ELVÁRÁSOK 

Mivel a halálközeli élmények többnyire kellemesek, ebből akár 
arra is következtethetnénk, hogy pusztán a vágyálmokat vagy a 
halállal kapcsolatos elvárásokat tükrözik. Ami azt illeti, a legtöbb 
ilyen élmény váratlanul bukkan fel, az átélőnek arra sincs ideje, hogy 
végiggondolja, mi történik vele, nemhogy összetett forgatókönyveket 
dolgozzon ki. Számos élményt jelentettek már szülés és szülési 
komplikációk kapcsán is — biztos vagyok benne, hogy a halál az 
utolsó dolog, amire egy várandós anyuka a gyermeke születése 
közben gondol. Saját kutatásomban semmilyen bizonyítékot nem 
találtam arra nézve, hogy a halálközeli élmények összefüggnének a 
vágyálmokkal - erre a következő fejezetben még visszatérek. 

Egyesek szerint a halálközeli élményt átélő emberek hajlamosak 
a  fantáziálásra. Bruce  Greyson professzor ugyanakkor a 
bizonyítékok hiányára hivatkozva határozottan cáfolja ezt az állítást. 
Az átélők talán magasabb pontszámot érnek el a fantáziakészség 
standard vizsgálatain, mint azok, akiknek még nem volt ilyen 
élménye, a pontértékek azonban meg sem közelítik azt a szintet, 
ahol már fantáziálásra hajlamos személyiségről beszélhetnénk. 

A halálközeli élmény egyre népszerűbb téma a médiában, a 
tapasztalatok szerint ugyanakkor a beszámolók Moody 1975-ös 
könyvének megjelenése előtt és után is hasonlóak maradtak. Az 
1975 után megjelent esetek nem torzultak el vagy változtak meg a 
korábbiakhoz képest. 

Nyilvánvaló, hogy a materialista elméletek képtelenek kielégítően 
megmagyarázni a halálközeli élmények bonyolult világát. A témában 
végzett több mint 30 évnyi kutatás után sem létezik olyan elmélet, 
amely kielégítő "magyarázattal szolgálna. Sok száz olyan 
anekdotikus beszámoló létezik, amelyet nem vettek komolyan, mert 
azt feltételezték, hogy az itt felsorolt elméletek kielégítő 
magyarázattal szolgálnak. A kritikusok gyakran hivatkoznak a 
kutatócsoport beszámolóinak pontatlanságára is. Ehhez azonban az 
egészségügyi személyzet, az ápolói csapat, a betegek és a kutatók 
részéről is komoly összeesküvésre lenne szükség. Ezek a kutatások 


ma már mind klinikai területen folynak, éppen ezért nem könnyű 
figyelmen kívül hagyni őket. 

Mégiscsak lehetséges ezen élmények klinikai vizsgálata? Vajon a 
kutatások eredményei alátámasztják azokat a materialista 
elgondolásokat, melyek szerint a tudatosság csupán az agyi 
tevékenység mellékterméke? A következő fejezetben röviden 
bemutatom saját ötéves utánkövetéses vizsgálatom eredményett. 

A halálközeli élmények tudományos vizsgálata 

1997-ben a Kutatásetikai Bizottság engedélyezte számomra, 
hogy elvégezzek egy ötéves utánkövetéses vizsgálatot, melynek 
keretében  megvizsgálhattam az intenzív terápiás osztályon 
megjelenő halálközeli élményeket. A kutatási terv elkészítése 
körülbelül tizennyolc hónapot vett igénybe. A vezető ápolótól és a 
kórház orvosaitól (három idegsebész kivételével) arra is engedélyt 
kaptam, hogy interjút készítsek a betegekkel. Minden beteg 
meghívásos alapon, írásos beleegyezéssel vehetett részt a 
vizsgálatban. A neveket sehol sem rögzítettük, ehelyett minden 
beteg egy azonosító számot kapott. 

Sem időt, sem anyagi támogatást nem kaptam a kutatásra: 
mindent a saját költségemen, a saját szabadidőmben kellett 
megvalósítanom. Hálával tartozom ugyanakkor a New York-i 
Lifebridge Alapítványnak, amiért nyolc éven át támogatták az 
egyetemi tanulmányaimat, és így lehetővé tették számomra a doktori 
cím megszerzését. Az Egyesült Királyságban több alapítványt is 
felkerestem azzal a céllal, hogy anyagi támogatást szerezzek a 
kutatásra, de sajnos egyiknél sem jártam sikerrel. 

Az alábbiakban röviden összefoglalom a kutatás eredményeltt. 

A VIZSGÁLAT 

Mielőtt belevágtam volna a kutatásba, alaposan 
áttanulmányoztam a rendelkezésre álló szakirodalmat. Szerettem 
volna beemelni néhány új szempontot, és továbbgondolni a korábbi 
kutatások eredményeit. Végül tíz olyan kérdést fogalmaztam meg, 
melyeket saját kutatásomban is ellenőrizni akartam. Többek között 
arra voltam kíváncsi, mennyire gyakoriak ezek az élmények; 
magyarázhatók-e a vérvételi eredmények eltéréseivel vagy az 
ellátás során kapott gyógyszerek mellékhatásaival; azonosak-e a 
vágyálmokkal és a hallucinációkkal; illetve megjelenhetnek-e a 
szívmegálláson túl más egészségügyi állapotokban is. A halálközeli 
élmény egyik lehetséges igazolandó eleme a testelhagyás volt. 

IGAZOLHATÓ-E A TESTEN KÍVÜLI ÉLMÉNY? 


Azért, hogy megvizsgáljam a testen kívüli élmények valódiságát, 
úgy döntöttem, megismétlem Janice Holden professzor 1980-as 
kísérletét, melyet később dr. Madeleine Lawrence is elvégzett. 
Véletlenszerű szimbólumokat készítettem élénken fluoreszkáló 
lapokból. Ezeket aztán laminálva a  betegágyak melletti 
szívmonitorok tetejére rögzítettem. A monitorok körülbelül hét láb 
magasan voltak. Minden szimbólumot egy magasított keretbe 
helyeztem, gondoskodva róla, hogy az csakis egy testen kívüli 
helyzetből legyen látható. 


Az elővizsgálat 

1997 nyarán elvégeztem egy elővizsgálatot, mely rendkívül 
hasznosnak bizonyult, mivel a lehetséges hibák azonosításával 
módosítani tudtam a vizsgálati eljárást. A kollégáim nagyon 
kíváncsiak voltak az általam elrejtett szimbólumokra. Az elővizsgálat 
révén kiderült, hogy a távollétemben néhányan egy létra 
segítségével meg is lesték őket! Ezután mindenkinek megmutattam 
a képeket, majd valamennyit kicseréltem. — Többször is 
elmagyaráztam a személyzetnek, miért olyan fontos, hogy még ők 
se ismerjék a képeket. Ha ugyanis véletlenül elkotyognák azt a 
betegek ágya mellett, azzal az egész kísérletet tönkretennék. Mire a 
valódi kutatás elkezdődött, a kollégáim már nem foglalkoztak többet 
a dologgal. 


A kutatás kezdete 

Az első évben minden, az intenzív osztályra bekerülő beteggel 
interjút készítettem, függetlenül attól, hogy az illető mennyire került 
közel a halálhoz. Így megállapíthattam a halálközeli élmények 
előfordulási gyakoriságát, megtudhattam, hogy mely kórképekkel 
járnak a leggyakrabban együtt, és annak a lehetőségét is 
kizárhattam, hogy véletlenül elszalasszunk egy élményt, csak mert 
az illető nem említette meg magától. Az interjúk emellett arra is 
választ adtak, hogy  okozhatnak-e a pszichológiai védelmi 
mechanizmusok halálközeli élményt, ha a beteg súlyosabbnak ítéli 
meg saját állapotát, mint amilyen az a valóságban. 

A beszélgetést minden esetben egy egyszerű kérdéssel 
indítottam: ,Van bármilyen emléke arról az időről, amit eszméletlen 


állapotban töltött?" Ezután tájékoztattam a beteget a kutatás 
részleteiről, és meghívtam őt a vizsgálatba. Azok, akik vállalták a 
részvételt, írásban nyilatkozatot tettek erről, és kaptak egy 
kódszámot. Azon kevesekkel, akik emlékeztek a kérdéses 
időszakra, felvettem egy félig strukturált mélyinterjút, és kitöltettem a 
Greyson-féle skálát. 

Az interjúztatás rendkívül fárasztónak bizonyult, az első év 
végére teljesen kimerültem. A betegek  utánkövetését a 
szabadidőmben végeztem, ami azt jelentette, hogy korábban kellett 
bejárnom, a munkaidőmön túl is bent kellett maradnom, sőt még a 
szabadnapjaimon is be kellett néznem, hogy követni tudjam azokat a 
betegeket, akiket a távollétemben hazaengedtek. Több időt töltöttem 
a munkahelyemen, mint otthon. Világossá vált, hogy nem tudom 
tartani az eredetileg lefektetett kereteket, így kénytelen voltam 
módosítani a kutatási protokollt. 

Úgy döntöttem, hogy a hátralevő négy évben csak azokat a 
betegeket követem majd nyomon, akiknél akut szívmegállás történt, 
illetve akik valamilyen egyéb kórkép nyomán önként halálközeli 
élményről számoltak be. Hogy több időm maradjon a kutatásra, 
csökkentettem az óraszámomat, és részmunkaidőre váltottam. 

Az első év végére összesen 243 beteggel készítettem interjút, 
közülük azonban csak két-két személy számolt be (0,8 százalék) 
halálközeli, illetve testen kívüli élményről. A valóságban sokkal több 
beteg állapotát követtem nyomon, őket azonban különböző okok 
miatt (zavartság, egészségi állapot hanyatlása stb.) nem vehettem 
be a kutatásba. Nem számítottam rá, hogy túl sok esetre bukkanok 
ebben a csoportban, a betegek többsége ugyanis nem került valódi 
halálközeli helyzetbe. 

Mikor összehasonlítottam a mintát a szívmegállásos csoport 
élményeivel, érdekes eredményeket kaptam. Azok a betegek, akik 
túlélték a szívmegállást, jóval nagyobb arányban számoltak be 
halálközeli élményről úgy, hogy a vizsgálati minta mindeközben 
sokkal kisebb volt. Az ötödik év végére a szívmegállást túlélő 39 
betegből összesen heten (179 százalék) számoltak be ilyen 
élményről. 

Abban az időben, amikor csak szívmegállásos esetekkel 
foglalkoztam, néhány beteg más kórkép kapcsán (ahol nem történt 


szívmegállás) szintén beszámolt halálközeli élményről. Így öt év alatt 
összesen 15 fő számolt be halálközeli, 8 pedig testelhagyásos 


élményről. 
A halálközeli élmények leggyakoribb eleme a szerettekkel való 
találkozás volt — a 15 betegből 11-nél jelentkezett. A más 


dimenziókban tett látogatás, a ragyogó fényélmény, a béke és 
nyugalom érzései, az időtorzulás, az érzékek kiélesedése, az életbe 
való  visszaküldés, a  fénylénnyel való találkozás és a 
sorompóélmény szintén gyakori elemek voltak. Panorámaszerű 
visszatekintésről vagy jövőbeni látomásokról érdekes módon 
egyetlen beteg sem számolt be. 

Kellemetlen halálközeli élményt két esetben jelentettek. Az egyik 
esetben a beteg egy szokásos halálközeli élményt élt át, melyet 
kellemetlenként írt le. A másik esetben az élmény valóban 
pokolszerű jelleget öltött. A négyes számú beteg, miután leállt a 
szíve, elvesztette az eszméletét. Elmondása szerint ezalatt a 
pokolban járt, mely annyira szörnyű volt, hogy az interjú során az 
élménynek már a puszta felidézése is szörnyű volt számára. 


Egy érdekes eset 

A kutatás során összesen 15 halálközeli élményt jelentettek, 
számos érdekes elemmel. A legmélyebb élményről ugyanakkor, 
mely több figyelemre méltó komponenst is tartalmazott, a tízes 
számú beteg számolt be. Az eset részletes elemzése Sartori, 
Badham és Fenwick 16 oldalas tanulmányában olvasható. Itt nem 
történt szívleállás, a beteg azonban olyan mély, eszméletlen 
állapotba került, hogy nem reagált sem a fájdalomra, sem a 
hangingerekre. Az eset rendkívül különleges. Szerencsés módon, 
mivel én voltam épp ügyeletben, magam is jelen voltam a 
történteknél. 

A páciens súlyos betegségből lábadozott, és az élmény idején 
még mindig lélegeztetőgépre volt kapcsolva. Mikor leültettük az ágya 
melletti székbe, azonnal rosszul lett, és rövid időn belül elvesztette 
az eszméletét. 2013 nyarán újabb interjút készítettem vele, arra 
voltam kíváncsi, okozott-e a halálközeli élmény valamilyen jelentős 
változást az életében. Ez az eset 1999 novemberében történt, azóta 


több mint 13 év telt el, az emlék azonban semmit sem veszített 
erejéből, ahogy azt a következő beszámoló is mutatja: 


igen, tisztán emlékszem rá, ma is világosan látom magam 
előtt mindazt, ami történt. Emlékszem, hogy ott ültem a 
székben. A következő pillanatban már a mennyezet felé 
lebegtem Mikor lenéztem, a saját testemet láttam az ágyon 
feküdni. Csodálatos volt, csak béke és semmi fájdalom. 
Ami volt, elmúlt. 

Egy rózsaszín teremben voltam, az édesapámat láttam, 
aki ott állt amellett a másik férfi mellett. Azt mondanám, 
hogy talán Jézus volt az, de honnan is tudhatnám, hiszen 
korábban sosem találkoztam még Jézussal. A haja olyan 
ápolatlan volt, ráfért volna egy mosás. A szeme viszont 
szép volt, emlékszem rá, hogy tetszett. Közben az 
édesapám beszélt hozzám. Nem szavakkal, de valahogy 
mégis kommunikáltunk, nehéz elmagyarázni. 

Aztán éreztem, hogy valaki megérinti a szememet. Mikor 
lenéztem, láttam a testemet, mellette pedig ott állt az orvos 
és Ön is. A doki mondott valamit a szememről. Aztán maga 
egy rózsaszín, nyalókaszerű izét nyomott a számba, hogy 
kitisztítsa. Az a másik lány is ott volt, a függöny túloldalán, 
nagyon aggódott értem, és időnként be-belesett, hogy 
megnézze, hogy vagyok. 

Valaki ekkor azt mondta: , Vissza kell térnie." A Jézus- 
szerű alak volt az. Én maradni akartam, olyan jó volt ott, 
remekül éreztem magam. De hiába, elkezdtem visszafelé 
lebegni, majd ismét a testemben találtam magam. Ó, és az 
a fájdalom, mikor magamhoz tértem, egyszerűen rettenetes 
volt, kibírhatatlan. 

Sosem fogom elfelejteni ezt az élmény, minden annyira 
világos volt. Ha lehunyom a szemem, még ma is tisztán 
látom, pedig sok-sok év eltelt már azóta. Azt sajnos nem 
láttam, hogy mit dugott el a monitor tetején, csak arra 
figyeltem, ami a testem körül az ágyon történt. 

Az elmém teljesen tiszta volt, nem úgy, mint amikor a 
morfin hatására hallucináltam. Azok a hallucinációk 


szörnyűek voltak, már nem emlékszem rájuk olyan tisztán, 
de annyi rémlik, hogy az egész szoba forgott körülöttem, 
pókok szaladgáltak fel-alá a falakon, és úgy éreztem, 
mintha az ágy keresztüllebegett volna a falon. Kicsit sem 
hasonlított rá, a halálközeli élmény egyértelműen más volt. 


Volt néhány apróbb részlet, amire a tízes számú beteg már nem 
emlékezett (például a  fizikoterápiát végző orvos neve), 
összességében véve azonban évek múltán is pontosan úgy mesélte 
el az élményt, ahogyan legelőször. A hatás tartósnak bizonyult. A 
halálközeli élmény segített a betegnek megbirkóznia az élet 
nehézségeivel, köztük a felesége elvesztésével. 


Valóban, a halálközeli élmény megváltoztatta az életemet. 
Hiszek Istenben, és cseppet sem félek a haláltól. Ha az 
orvos azt mondaná, hogy holnap meghalok, csak 
hátradőlnék, és elégedetten várnám az elkövetkezőket. 
Nem mondom, hogy vágyom a halált, de ha egyszer eljön 
majd az időm, nem lesz bennem félelem. Mindenkinek, 
akivel csak találkozom, elmondom, hogy nincs mitől 
tartania. 

Ha nem lett volna részem ebben az élményben, akkor 
néhány évvel ezelőtt, mikor elvesztettem a feleségemet, 
biztosan nem akartam volna tovább élni. Azelőtt elképzelni 
sem tudtam, milyen lenne az életem nélküle. Mikor 
haldoklott, elmentem meglátogatni az otthonba. Emlékszem 
rá, kinyitotta a szemét, rám nézett, és azt mondta: 
,Köszönöm, hogy  meglátogattál, innen már az 
édesanyámmal megyek tovább." Nem sokkal ezután 
meghalt. Tudom, hogy most már boldog, és újra együtt van 
az édesanyjával. Persze sírtam, mikor meghalt, de azt is 
tudtam, hogy bárhol legyen is, biztosan nagyon boldog. 


Az egész esetben a legérdekesebb számomra az volt, ahogy egy 
születési rendellenesség a halálközeli élményt követően látszólag 
magától meggyógyult. A tízes számú beteg Little-kórban szenvedett, 


a jobb keze születése óta béna és merev volt. Ezt a nővére is 
megerősítette, sőt még írásban is igazolta. 

A beteg, amikor interjút készítettem vele, félreértette az egyik 
kérdésemet, és válaszul kinyitotta a kezét. A mozdulat jelentőségét 
csak azután ismertem fel, hogy konzultáltam róla egy 
fizikoterapeutával és egy orvossal. Az inak tartós merevsége miatt 
ennek fiziológiailag lehetetlennek kellene lennie. Mégis megtörtént, 
és mind a mai napig nincs rá magyarázat. Ha a beteg nem értette 
volna félre a kérdésemet, nagy valószínűséggel elsiklottam volna a 
dolog fölött, hiszen egyáltalán nem számítottam rá, hogy a kutatás 
során ilyesmire bukkanhatok. Amikor 2013-ban újra beszélgettem 
vele, kíváncsi voltam, ki tudja-e még nyitni a kezét. 


Nos, még ki tudom, az utóbbi időben viszont már egyre 
nehezebben megy. Az aprópénzt például már nem tudom 
felvenni az asztalról. A jegyzettömböt és a tollat még igen, 
igaz, az utóbbi évben már ezzel is akadtak gondjaim. A 
hideg nem tesz jót a kezemnek, azt hiszem, hogy a reuma 
is utolérte. Kinyitni mindenesetre még ki tudom. 


Ez az eset azért is olyan érdekes, mert a beteg pontosan 
azonosítani tudta az őt megvizsgáló orvost, és maradéktalanul le 
tudta írni, hogy mit csinált pontosan az ápoló és a fizikoterapeuta, 
mialatt ő eszméletlen állapotban feküdt. Minden, amit utólag 
elmesélt, valóban megtörtént, pontosan úgy, ahogy azt mondta — 
tudom, mert én is ott voltam az esetnél. Azt ugyanakkor, hogy 
halálközeli és testen kívüli élményt élt át, csak azután ismertem fel, 
hogy visszanyerte az eszméletét. 


További esetek 

Az egyik éjszakai ügyelet során a kollégáimmal tanúi voltunk 
annak, amint az egyik betegnek halálos ágyi látomása támadt, 
miután állapota rosszabbra fordult. Mindnyájan, akik jelen voltunk az 
esetnél, nagyon boldognak láttuk a beteget. A férfi családja, miután 
hallott a kutatásomról, szeretett volna röviden elbeszélgetni velem. A 
betegem elmesélte nekik, hogy az éjszaka folyamán meglátogatta őt 
a halott édesanyja és nagyanyja, és furcsamód még a nővére is 


felbukkant. A férfi nem tudott róla, de a nővére egy héttel korábban 
meghalt. A családja nem akarta neki elmondani a hírt, nehogy 
túlságosan felzaklassák. Utolsó napjaiban a beteget még sokszor 
meglátogatták elhunyt rokonai, ő pedig minden alkalommal végtelen 
örömmel fogadta őket. 

Egy klinikai halálból visszatért beteg hozzátartozója szintén 
érdekes dolgokat mesélt. A szívmegállás idején a beteg állítólag 
megjelent az édesanyjának, aki szintén kórházban volt, 40 
mérfölddel távolabb. A hölgy elmondása szerint ,különös álmot 
látott, melyben fia talpig fehérben, ragyogó fénybe burkolózva 
megjelent az ágya mellett. Elbeszélgettek, és a fiú elmondta neki, 
hogy nincs jól. Mintha csak búcsúzni jött volna. Hasonló esetekről a 
szakirodalomban is beszámolnak. 

Egy másik beteg a halálközeli élménye során találkozott egy 
halott rokonával, aki arra kérte őt, hogy adjon át egy üzenetet az 
egyik  hozzátartozójának. A beteg, miután visszanyerte az 
eszméletét, átadta az üzenetet a szóban forgó személynek, aki 
teljesen le volt döbbenve attól, hogy a másik miként szerezhetett 
tudomást a dologról. Ez a férfi a mély eszméletlenség állapotában 
olyan információ birtokába jutott, melyről korábban nem volt 
tudomása. Hogyan lehetséges ez? A jelenlegi tudományos álláspont 
értelmében, mely szerint a tudatosság csupán az agyműködés 
mellékterméke, nem lehetséges. A kutatás során mégis megtörtént. 


A testen kívüli élmények igazolása 

Az öt év alatt nyolc esetben számoltak be testen kívüli élményről. 
A rejtett szimbólumot ugyanakkor egyik esetben sem látták. Volt, aki 
nem emelkedett elég magasra a testéből, más a szoba ellentétes 
sarkában mozdult el, ahonnan nem láthatta a jelet, két esetben 
pedig a beteget annyira lefoglalták a teste körüli történések, hogy 
nem is figyelt arra, mi volt a szívmonitor tetejére rögzítve! Az egyik 
beteg annyira meggyőzőnek találta az élményét, hogy elmondása 
szerint, ha tudta volna, hogy elrejtettem egy szimbólumot, akkor 
biztosan megkereste volna, hogy elmondhassa nekem. 

Az egyik női beteg testen kívüli élménye után pontosan le tudta 
írni a műtőben történt eseményeket. Igaz, ugyanez a beteg arról is 
beszámolt, hogy egy brosst látott a kórházi köntösére tűzve — ebben 


tévedett, tilos ékszert bevinni a műtőbe, és ezt minden alkalommal 
szigorúan ellenőrzik is. Ez a beteg a műtét után néhány napig 
nyugtatókat kapott, melyek hallucinációkat idéztek elő, éppen ezért 
nem zárhatjuk ki annak lehetőségét sem, hogy a gyógyszerek 
hatással voltak az élményére vagy annak pontos felidézésére. 

A kutatás lehetőséget nyújtott arra, hogy minden egyes 
halálközeli és testen kívüli élményt alaposan megvizsgáljak. Az 
egyik női beteg olyan élményről számolt be, melyet közelebbről 
megvizsgálva világossá vált, hogy amit tapasztalt, egy enyhén zavart 
állapot volt, ami az altatás utáni ébredéskor jelentkezett. A hölgy egy 
mentális modellt alakított ki az őt körülvevő képekből és ingerekből. 
Látta és érezte azokat az eszközöket, amiket a kezelése során 
használtak. A testen kívüli élmény más komponense nem jelent 
meg. 


Kontrollcsoport 

Egyes feltételezések szerint a testen kívüli élmény csupán egy 
mentális modell, olyan képzeletbeli élmény, melyet a beteg az őt 
körülvevő ingerekből állít össze. Ennek ellenőrzésére a korábbi 
kutatások olyan szívbetegeket használtak kontrollcsoportként, akik 
jól ismerték a különböző kórházi eljárásokat. A kutatásban részt 
vevő betegeket arra kérték, hogy próbálják meg kitalálni, pontosan 
hogyan zajlana saját újraélesztésük. Az így született leírások 
jellemzően tévesek voltak. Nem minden esetben történt ugyanakkor 
szívmegállás, ahogy arra kritikai elemzésében dr. Susan Blackmore 
is rámutatott. A fenti kísérletből kiindulva arra kértem a 
kutatásomban részt vevő azon betegeket, akiknek leállt a szívük, de 
nem éltek át testen kívüli élményt, hogy próbálják meg kitalálni, 
pontosan hogyan zajlott saját újraélesztésük. 

Legtöbbjüknek fogalma sem volt a dologról. Azon kevesek, akik a 
kontrollcsoportban helyesen írták le az eljárást, szintén követtek el 
hibákat. Néhányan például arra tippeltek, hogy újraélesztésüknél 
defibrillátort használtak, noha valójában csak szívmasszázst és 
gyógyszereket alkalmaztak. Az a néhány beteg pedig, akinél 
valóban használtak defibrillátort, rosszul lokalizálta a tappancsok 
helyét a testén. Ha a testen kívüli élményt valóban az agy hozná 
létre azokból a hangokból és testérzetekből, amelyek a beteget érik 
a folyamat során, akkor a kontrollcsoportnak pontosan be kellett 
volna tudnia számolnia az újraélesztésük során alkalmazott 
eljárásokról. 


A testen kívüli élményekről szóló beszámolók hitelessége 

A testen kívüli élményekről szóló beszámolók értelmezésénél 
óvatosan kell eljárnunk. Saját kutatásomban összesen nyolc testen 
kívüli élményt regisztráltam, a szakirodalmi beszámolókhoz képest 
ezek többnyire eltérő színvonalúak voltak. Ezzel nem arra célzok, 
hogy a szakirodalmi beszámolókat bármilyen módon kiszínezték 
volna, csupán arra szeretnék rámutatni, hogy hatásában és 
színvonalában rendszerint csak a testen kívüli élmény éri el azt a 
szintet, amit az átélő már érdemesnek tart elmondani. Tudományos 
kutatás révén pontosabb képet kaphatunk a testen kívüli élmények 
különböző típusairól és előfordulási gyakoriságáról. 


Ezek a dolgok arra is rávilágítanak, milyen nehézségekkel kell 
szembenéznünk a testen kívüli élmények vizsgálatakor. Úgy tűnik, 
hogy a hiteles élmény, melynek során a személy elhagyja a testét, 
és kívülről látja a körülötte zajló eseményeket, rendkívül ritka. Saját 
kutatásomban még azok a betegek sem látták a monitor tetejére 
rögzített jeleket, akik hiteles testen kívüli élményt éltek át, mert 
túlzottan lefoglalta őket az, ami a testük körül történt. 

Mindezek ellenére nem zárhatjuk ki annak lehetőségét, hogy 
ezek a kísérletek idővel sikerrel járnak majd, hiszen több olyan 
esetről is beszámoltak már, ahol a beteg testen kívüli állapotában 
képes volt leolvasni a szívmonitoron megjelenő görbéket és 
értékeket. Egy hölgy, aki maga is nővér volt, levélben beszámolt 
nekem a halálközeli élményéről, mely sok-sok évvel ezelőtt történt. 
Elmondása szerint, miután elhagyta a testét, ,odalebegett a 
szívmonitor elé, de a műszer képernyőjéről sajnos semmit sem 
tudott leolvasni. 

Éppen ezért jó, ha minden ilyen kísérlet esetén észben tartjuk, 
hogy a testen kívüli élmény igazolhatósága nem feltétlenül azon 
múlik, hogy a beteg azonosítja-e az adott szimbólumot vagy sem. 
Előfordulhat, hogy az élmény jellegében egyszerűen nem éri el azt a 
szintet, amely a szimbólum észleléséhez szükséges - ehhez 
ugyanis az kell, hogy az illető a megfelelő magasságba emelkedjen, 
a szimbólum közelében helyezkedjen el, és elegendő lélekjelenléte 
legyen ahhoz, hogy a testén kívül más dolgokra is figyelni tudjon. 
Ezek olyan kihívások, melyeket kellő türelemmel és idővel egyszer 
talán majd sikerül megoldanunk. Ehhez azonban további 
vizsgálatokat kell még elvégeznünk, és biztos vagyok benne, hogy 
ezt sokan el is várják tőlünk. 

Megjegyezném, hogy néhány beteget, akik testen kívüli élményről 
számoltak be, a vészhelyzet után még egy ideig altatásban 
tartottunk. Nem zárhatjuk ki annak lehetőségét, hogy ez valamilyen 
formában akadályozta az élmény későbbi felidézését. Erről a 
jelenségről mások is beszámoltak már. 

Később arra a lehetőségre is kitérek, hogy a gyógyszerek inkább 
zavaros élményeket okozhatnak, mint tiszta, éber, jól strukturált 
testen kívüli élményeket. 


A halálközeli élmény mint vágyálom? 

Igen valószínűtlen, hogy a halálközeli élmény puszta álmodozás 
eredménye lenne. A kutatás során két esetben jelentettek 
kellemetlen halálközeli élményt. Az egyik esetben a beteg tipikus 
élményt élt át, melyet kellemetlenként írt le. A második esetben a 
beteg egy olyan pokoli élményről számolt be, melynek már a puszta 
felidézése is olyan traumatikus volt a számára, hogy kénytelen 
voltam megszakítani az interjút. Igen valószínűtlennek tartom, hogy 
ezeket az élményeket a vágyálmok teremtenék. Néhány beteg 
például arról számolt be, hogy élménye során olyan halott rokonaival 
találkozott, — akikre egyáltalán nem számított, , és — olyan 
visszajelzéseket kapott tőlük, melyek merőben szokatlanok voltak. 
Más betegek pedig hiába számítottak valamire, teljesen mást 
tapasztaltak. Az elvárások egyik esetben sem teljesültek, inkább 
további váratlan tényezők jelentek meg. 


A halálközeli élmény mint hallucináció? 

Kétségkívül számos intenzív osztályon fekvő beteg szenved 
borzalmas hallucinációktól. Amikor az egyik betegem még zöldfülű 
hallgató koromban elmesélte nekem a halálközeli élményét, magam 
is azt hittem, hogy bizonyára csak hallucinált. Azóta sok minden 
megváltozott, rengeteget tanultam a kutatásból, megismertem a 
szakirodalmat, és értékes tapasztalatokkal gyűjtöttem a hallucináló 
és a halálból visszatért betegek ápolása során. Ezeknek az 
élményeknek köszönhetően ma már egészen máshogy látom a 
dolgokat. Ha közelebbről is megvizsgáljuk a hallucinációkat, és 
összehasonlítjuk azokat a halálközeli élményekkel, nyilvánvalóvá 
válik, hogy két teljesen különböző jelenséggel állunk szemben. 

Az adatgyűjtés első évében minden olyan beteggel interjút 
készítettem, aki az intenzív osztályra történő felvétele után is életben 
maradt. Ez idő alatt 12 hallucinációs esettel találkoztam, ezeket 
szintén megvizsgáltam. A 12 betegből 11 kapott nagy dózisú 
fájdalomcsillapítót vagy nyugtatót (vagy a kettő kombinációját). Az 
egyik beteg hallucinációit a súlyos alváshiány okozta. A további 
vizsgálatok kiderítették, hogy a hallucináló betegek élményei valódi 
eseményeken alapultak. Ahogy a nyugtató hatása múlt, úgy a 
betegek is egyre többet érzékeltek a háttérben folyó 


beszélgetésekből és a környező zajokból. Az agyuk az altatásból 
ébredezve igyekezett formába önteni ezeket a szenzoros 
élményeket, bizarr és zavaros hallucinációkat hozva létre. 

Az alábbi pontokban röviden összegyűjtöttem azokat a szokatlan 
és bizarr élményeket, melyeket a betegek tapasztaltak. A 
hallucinációk során az asszociációk gyakran ide-oda ugráltak. 
Néhány példa: 

e. A beteget elmondása szerint drogkereskedők üldözték, és 
tűvel szurkálták 

e. Helikopterrel egy kaliforniai börtönbe szállították, a pilóta 
pedig az intenzív osztály egyik orvosa volt 

. Vietnamban, később pedig egy óceánjárón plasztikai 
műtétet hajtottak végre rajta 

e Egy boszniai vonaton ült és a gyönyörű tájat csodálta, majd 
egy palesztin kórházban találta magát. Később baleset történt, 
melyben megöltek egy asszonyt, akinek a férjét és a kisbabáját 
ugyanabba a kórházba szállították, ahol ő is feküdt 

e. Egy fénygömbbel harcolt, amely tele volt energiával, és a 
gömb végül a falhoz csapta a testét 

. Swansea-ben volt a villámháború idején, majd egy afrikai 
felfedezővé vált az 1800-as években, később azt hitte, hogy 
meghalt, mert afrikai nők fűvel mosdatták a testét 

e Éppen a temetése zajlott egy kápolnában, amely ma már 
nem létezik. A kápolna végében volt egy kisbolt, és állandóan 
egy pittyegő hangot hallott (a szívmonitor vészjelzése). 
Az őt ápoló nővérről azt hitte, hogy álruhás amerikai indián, 
később minden ápolóra gyanakodni kezdett 

, Mikor kinézett az ablakon, egy csodás walesi tájat, egy 
kötelet és egy függőhidat látott. Mikor az ápoló behúzta 
körülötte a függönyt, hogy megmosdassa őt, két hatalmas 
franciakenyeret pillantott meg, és azt mondta az ápolónak, hogy 
ha éhes, nyugodtan megeheti. 


Az alábbi néhány eset remekül szemlélteti, miként alakulhatnak át 
valós események zavaros hallucinációkká. 

Egy hölgy rendkívül élénk hallucinációkról számolt be. Elnondása 
szerint látta, hogy elhúzzák körülötte a függönyt, amiből arra 


következtetett, hogy hamarosan meghal. Aztán egy színházban 
találta magát, a teste ott feküdt kiterítve a színpadon, éppen a 
temetése zajlott. Minden olyan zavaros volt, semmit sem értett az 
egészből. Emlékezett még egy kompra is, amivel Írország felé 
hajózott, a teste mindvégig fel-alá ringatózott, mintha ő is ott úszott 
volna a habokban. 

Miután közelebbről is megvizsgáltam az esetet, nyilvánvalóvá 
vált, hogy az élmény olyan valós eseményeken alapul, melyek az 
altatásból való ébredés idején történtek (az őt ápoló nővér például 
erős ír akcentussal beszélt). 

Emlékszem egy betegre, aki az ellátás közben nagyon izgatottá 
vált, noha erősen be volt gyógyszerezve. Megpróbált kiugrani az 
ágyból, miközben azon igyekezett, hogy eltávolítsa a testéhez 
kapcsolt műszereket. Öt kollégám rögtön a segítségemre sietett, és 
közös erővel sikerült őt megállítanunk, mielőtt még kárt tehetett 
volna magában. 

Felépülése után, amikor elbeszélgettem vele, borzalmas 
rémálmokról számolt be. Pontosan emlékezett az őt nyugtatni 
próbáló orvos szavaira, amiket fenyegetőnek érzékelt. 

Néhány alkalommal, ahogy azt az alábbi esetek is mutatják, 
csaknem halálközeli élménynek néztünk egy-egy hallucinációt. Ezért 
olyan fontos, hogy bárki, aki belevág egy ilyen kutatásba, minden 
egyes élményt alaposan megvizsgáljon, behatóan ismerje a 
halálközeli élmények irodalmát, és képes legyen különbséget tenni a 
hallucinációk és a halálközeli élmények között. 

Az egyik beteg elmondása szerint a pokolban járt, ahol nyárson 
sütögették a testét. Az első gondolatom az volt, hogy bizonyára egy 
kellemetlen halálközeli élménnyel állok szemben. Miután azonban 
közelebbről is megvizsgáltam az élményt, rájöttem, hogy csupán az 
altatásból való ébredés körülményeit tükrözte. Mikor visszatolták a 
beteget a műtőből a kórterembe, nagyon alacsony volt a 
testhőmérséklete, ezért becsavarták egy izolációs fóliába és egy 
fűtött takaróba. A sebei még mindig szivárogtak, az ápolók ezért 
időről időre elforgatták, hogy ki tudják cserélni alatta a lepedőt. Az 
ügyeletes ápoló szerint a beteg az egyik ilyen alkalommal magához 
is tért, és nagyon megijedt attól, amit körülötte zajlott. 


Egy másik beteg többek között arról számolt be, hogy egy 
alagútban utazott, melynek végén egy vörös fényt látott. Az esetre 
egy kollégám hívta fel a figyelmem, aki azt gyanította, hogy a hölgy 
halálközeli élményt élhetett át. Miután megvizsgáltam az esetet, 
rövid úton világossá vált, hogy a hölgy egyszerűen a CT-vizsgálatra 
emlékezett. A CT-szkenner úgy néz ki, mint egy hosszú, kerek 
alagút, melynek belső részén, pontosan szemmagasságban egy 
vörös fény világít. Ahogy a beteget betolták a szkennerbe, úgy 
érezhette, mintha egy alagúton haladna keresztül. 

A hallucináló betegek gyakran irracionális módon viselkednek. 
Ellenállnak a kezelésnek, agresszívan viselkednek az ápolói 
személyzettel, megpróbálnak felkelni az ágyból és elszaladni, 
szélsőséges esetben pedig önmagukat vagy másokat is veszélybe 
sodorhatnak. Megesik, hogy a beteg minden infúziót, söntöt, katétert 
és monitorhoz csatlakozó érzékelőt eltávolít, vagy egyenesen kitép a 
testéből, szabad utat engedve ezzel a vérnek, és a testnedveknek, 
melyekből rendszerint az őt lenyugtatni igyekvő személyzetnek is 
bőven jut. Az orvosi csapat számára ez a viselkedés egyértelmű 
zavartságra utal, miközben a beteg abszolút valóságként éli meg 
saját szubjektív élményeit. Vannak, akik felépülésük után nem 
emlékeznek a történtekre, mások pedig felismerik, hogy 
hallucináltak, és ilyenkor nagyon zavarba jönnek. 

A beszámolók további elemzése kimutatta, hogy a hallucinációk 
valódi eseményekkel állnak kapcsolatban, ilyen például a háttérzaj 
vagy a személyzet csevegése, miközben a beteg éppen az 
altatásból ébredezik. Az utánkövetés során a betegek felismerték, 
hogy csak hallucináltak, a halálközeli élményt átélők ugyanakkor 
kitartottak amellett, hogy élményük valódi volt. A hallucináló 
betegekre ugyanakkor nem jellemzőek azok az életmódbeli 
változások, melyek halálközeli élménnyel járnak együtt. 

A kutatás során néhányan hallucinációkat és halálközeli élményt 
is tapasztaltak. Ezek a betegek később egyértelműen képesek voltak 
különválasztani a két élményt. Az egyik beteg külön ki is tért erre a 
beszámolójában. Hallucinációit valószerűtlen élményként írta le, 
mintha csak , félresiklott, rossz álmok" lettek volna. 

Ezen a ponton érdemes kicsit elgondolkodnunk Bruce Greyson 
professzor szavain: 


Miért van az, hogy a tudósok, akik szerint a tudat nem csak 
az agyban lakozik, számtalan halálközeli kutatást végeztek 
már, míg azok, akik merő hallucinációkként tekintenek az 
élményekre, egyetlenegy kísérletet sem tudnak felmutatni? 


Normálistól eltérő vérgázszint 

A kutatás során rájöttem, hogy a véreredményeken . alapuló 
magyarázatok vizsgálatakor több tényezőt is figyelembe kell 
vennünk. Utólag például nem mindig lehetet meghatározni, hogy az 
adott vérmintát a vészhelyzet pontosan melyik szakaszában vették 
le. Gyakran azt sem lehetett biztonsággal megállapítani, hogy a 
vérvétel valóban a halálközeli élmény idején  történte. A 
véreredmények tehát inkább csak jelzésértékűek, melyek csupán 
átmeneti becslést adhatnak, amit az eredmények értelmezésénél 
mindenképp figyelembe kell vennünk. 

Volt két beteg a vizsgálatomban akiktől a halálközeli élmény, 
illetve a testelhagyás idején idején vért vettünk. Szívmegállás egyik 
esetben sem történt, az élmény alatt pedig mindkét beteg 
lélegeztetőgépre volt kapcsolva. Az oxigénszint a szívmonitor szerint 
végig normális és stabil volt, csakúgy, mint a többi életjel, a 
vérnyomás és a pulzus. A kapott eredmények azt sugallják, hogy 
ezek az élmények nem magyarázhatók kizárólag az abnormális 
vérgázszinttel. 


Gyógyszeradagolás és a halálközeli élmény 

A gyógyszerek lehetséges hatásának bővebb . áttekintése 
megtalálható az első könyvemben. Röviden összefoglalva 
elmondhatjuk, hogy a legtöbb beteg, akivel az első év során interjút 
készítettem, erős fájdalomcsillapítókat és  nyugtatókat kapott, 
közülük azonban csak néhányan számoltak be halálközeli élményről. 
Ha az élményeket valóban a gyógyszerek okoznák, jóval több esetet 
kellett volna regisztrálnunk. 

A kutatás során sok szívmegállást túlélt beteg kapott 
fájdalomcsillapítót és nyugtatót, mégsem élt át halálközeli élményt. 
Olyan betegekkel is találkoztam, akik az élmény idején semmilyen 
gyógyszert nem kaptak. 


Az átélők húsz százaléka semmilyen fájdalomcsillapító vagy 
szedatív hatású gyógyszert nem kapott. Az egyik beteg, aki 
meglehetősen pontos testen kívüli és halálközeli élményről számolt 
be, semmilyen gyógyszert nem kapott. 

Egy másik beteg azt mesélte az őt meglátogató rokonoknak, hogy 
eszméletlen állapotában angyalokat látott az ágya mellett. Ezt 
követően az állapota súlyosbodott, és kénytelenek voltunk 
begyógyszerezni. Felépülése után már nem emlékezett rá, hogy 
angyalokat látott, vagy hogy a rokonainak mesélt volna erről. Úgy 
tűnik, a nyugtató amnéziához vezetett. 

Ha szemügyre vesszük a gyógyszeradagolást a hallucinációs 
csoportban, azt látjuk, hogy a 12 betegből, akik bizarr 
hallucinációkról számoltak be, 11 (majdnem 92 százalék) kapott 
fájdalomcsillapítót és nyugtatót. Ez arra enged következtetni, hogy a 
gyógyszerek nagy szerepet játszanak a homályállapotok és a bizarr 
hallucinációk kialakulásában, melyek éles ellentétben állnak a tiszta, 
éber, strukturált halálközeli élményekkel. 

TOVÁBBI ÉRDEKES EREDMÉNYEK 

Minél közelebb kerül valaki a halálhoz, annál nagyobb 
valószínűséggel él át halálközeli élményt. A szívmegállást túlélő 
betegek körében az ilyen jellegű élmények előfordulási gyakorisága 
igen magas volt. 

A betegek rendszerint csak ritkán jelentik, hogy halálközeli 
élményben volt részük. A 15 betegből, akik a vizsgálatomban 
halálközeli élményt éltek át, csupán ketten számoltak be önként az 
élményről. 

A halálközeli élmény ritka jelenség. Az adatgyűjtés öt éve alatt 
megközelítőleg háromezer beteg került ellátásra az intenzív terápiás 
osztályon, ez idő alatt azonban csak 15 átélőre bukkantunk, közülük 
pedig csak kettőnek volt olyan mély élménye, amely megfelel a 
szakirodalmi leírásoknak. 

A halálközeli élményt gyakran tulajdonítják az  endorfinok 
hatásának. Az egyik beteg halálközeli élménye alatt fájdalommentes 
volt, abban a pillanatban azonban, ahogy visszatért a testébe, 
iszonyatos fájdalmat érzett. Az endorfinok hatása sokáig eltart, 
márpedig ha a halálközeli élményt az endorfinok okoznák, akkor a 
fájdalom csak fokozatosan tért volna vissza, nem pedig azonnal. 


Úgy tűnik, hogy a halálközeli élmények nem a halál pszichológiai 
fenyegetésére adott válaszreakciók. Az intenzív osztály, ahol a 
vizsgálat is folyt, egy nyitott, válaszfalak nélküli kórterem, ahol a 
betegágyak viszonylag közel helyezkednek el egymáshoz. Ha az 
egyik betegnél váratlan vészhelyzet lép fel, azt gyakran a körülötte 
fekvők is hallják. Ha a halálközeli élmény valóban pszichológiai 
válasz lenne csupán, akkor sokkal több ilyen esettel találkoznánk. 

Azok a betegek, akik a legmélyebb élményekről számoltak be, a 
halál közeléből visszatérve azt is elmondták, hogy halálfélelmük 
teljességgel megszűrt. 

A vizsgálatomban nem minden halálközeli élménynek volt olyan 
történetszerű minősége, mint a szakirodalomban említett példáknak. 
Némelyik csupán egy élménytöredék volt, melyet a beteg nem értett, 
vagy egyszerűen csak figyelmen kívül hagyott. Ebből arra 
következtethetünk, hogy létezik a halálközeli élményeknek egy olyan 
részhalmaza, mely nem elég jelentőségteljes ahhoz, hogy az egyén 
magától beszámoljon róla. 

A VIZSGÁLAT KORLÁTAI 

Mint minden kutatásnak, ennek is megvoltak a maga korlátai. A 
legnagyobb nehézséget az okozta, hogy sosem tudhattam előre, 
mikor bukkan majd fel egy halálközeli élmény. A váratlan 
vészhelyzetek és szívmegállások többnyire minden előjel nélkül 
jelentkeznek. 

Lelkes kutató lévén szerettem volna több időt fordítani az 
interjúkra, a betegek azonban nagyon gyakran túl fáradtak voltak 
ahhoz, hogy hosszabban elbeszélgessünk. Szerencsére ilyenkor 
mindig közbeszólt az ápolói énem, és bármikor, amikor úgy láttam, 
hogy a beszélgetés kezd túl fárasztóvá válni, — rögtön 
megszakítottam. 

Néhány esetben előfordult, hogy a beteg még azelőtt meghalt, 
hogy sor kerülhetett volna a mélyinterjúra. Így hamar rájöttem, hogy 
ha el akarom kerülni az ilyen helyzeteket, kénytelen vagyok a lehető 
legrövidebb idő alatt a lehető legtöbb információt begyűjteni. Ez más 
kutatókkal is megesett már, olykor sajnos elkerülhetetlen. A kutatás 
során különösen frusztráló volt az is, hogy a látogatóba érkező 
hozzátartozók időnként megzavarták beszélgetést. 


A legnagyobb kihívásnak mégis a betegek utánkövetése 
bizonyult, főleg miután hazaengedték őket a kórházból. A hosszú 
távú utánkövetés feltehetően további információkkal szolgált volna. 
Erre azonban már nem került sor, mert egyedül végezve minden 
munkát egyszerűen már nem maradt időm arra, hogy begyűjtsem az 
adatokat, kiértékeljem és dokumentáljam őket. Közben ugyanis 
teljes állásban dolgoztam, és még azokat a betegeket is nyomon 
kellett volna követnem, akiket már kiengedtek a kórházból. 
Megtettem, amit tudtam, de sokan sajnos meghaltak a 
hazaengedésük után, mások pedig elköltöztek, vagy egyszerűen 
már nem akartak tovább részt venni a kutatásban. 

JAVASLATOK A TOVÁBBI KUTATÁSHOZ 

Mindenképp előnyös lenne, ha az adatgyűjtést a jövőben nem 
egy ember, hanem egy egész csapat végezné, melynek minden 
egyes tagja átfogó ismeretekkel rendelkezne a halálközeli élmények 
terén. Csak akkor jöttem rá, mekkora munkát is vállaltam valójában, 
mikor véget ért a kutatás. Mire ledoktoráltam, egy csepp erőm sem 
maradt, teljesen kiégtem. 

Ideális esetben egy teljes team vezethetné a kutatást, az egyes 
tagok különböző turnusokban válthatnák egymást az őrzőkben vagy 
az intenzív osztályon, így elkerülhető lenne, hogy akár egyetlen 
potenciális eset is kimaradjon a vizsgálatból. Minden beteggel a 
lehető legnamarabb, még a kórházból való hazaengedése előtt 
elkészíthetnék az interjút, távozásuk után pedig az utánkövetés 
révén maradna idő egy második beszélgetésre is. Ezzel nemcsak az 
élmény elhalványulásának az esélye csökkenne, de lehetőség nyílna 
arra is, hogy minden élményt az éppen jelen lévő személyzettel 
közösen, duplán is ellenőrizzenek. 

Az is kulcsfontosságú, hogy a leendő kutatók átfogó ismeretekkel 
rendelkezzenek a halálközeli élmények terén. A kutatás alatt 
többször is előfordult, hogy egy-egy kollégám felhívta a figyelmemet 
valamelyik betegre, mert a beszámolója alapján úgy vélte, hogy 
halálközeli élményt élhetett át. Mikor közelebbről megvizsgáltam 
ezeket az eseteket, rendszerint kiderült, hogy amit ők halálközeli 
élménynek hittek, csupán egyes események félreértelmezése volt. 

Olyan embereket is érdemes lenne meghívni a kutatócsoportba, 
akik szkeptikusan viszonyulnak a halálközeli élményekhez. Ezzel 


minden szempontból körbejárhatnánk a témát, és minden 
lehetséges magyarázatot megvizsgálhatnánk. Jóval eredményesebb 
lenne, ha szembenállás helyett a kutatók és a szkeptikusok inkább 
összedugnák a fejüket, és egyesült erővel egy olyan megbízható és 
hiteles kutatást dolgoznának ki, amely átformálhatná a tudatról 
alkotott képünket. 

sokan vitatják a halálközeli élmények hitelességét. Az 
anekdotikus élménybeszámolók esetében lehetetlen bizonyítani 
ezeknek az élményeknek a valódiságát, különösen a testen kívüli 
komponenst. Azt sem tudhatjuk biztosan, hogy az illető valóban 
halálközeli állapotba került-e, megállt-e a szíve, elvesztette-e az 
eszméletét, pontosan milyen gyógyszereket kapott, vagy hogy 
történte negatív változás a  véreredményekben. A klinikai 
kutatásoknak köszönhetően - melyek mindezen tényezőket 
szigorúan ellenőrzik — ma már jóval nehezebb figyelmen kívül hagyni 
a halálközeli élményeket, és olyan materialista tényezőkre redukálni, 
mint például az oxigénhiány vagy a gyógyszerek mellékhatásai. 

A kutatási eredmények egyértelműen azt mutatják, hogy a 
materialista elméletek csupán részben magyarázzák a strukturált, 
éber és koherens halálközeli élményeket, melyek gyakran 
gyökeresen átformálják az egyén életét és értékrendszerét. Ez csak 
egy kisebb vizsgálat volt, de hasonló eredményekre jutott, mint más 
prospektív kutatások. Jól ismerem a halálközeli élményeket, saját 
kutatásomban is alaposan megvizsgáltam őket, emellett olyan 
környezetben dolgozom, ahol a betegek a legnagyobb eséllyel élnek 
át ilyen élményeket. Mindezek fényében nyilvánvalónak tűnik 
számomra, hogy a materialista megközelítések képtelenek átfogó 
magyarázattal szolgálni ezen élmények komplexitását illetően. 
Fontosnak tartom, hogy a jövőben a kutatók megőrizzék 
nyitottságukat, és minden eshetőséget megvizsgáljanak. Ha valódi 
magyarázatot . szeretnénk kapni, más szemszögből kell 
megközelítenünk ezeket az élményeket. A leglogikusabb irány az 
lenne, ha abból indulnánk ki, hogy az agy csupán közvetíti a 
tudatosságot, de nem teremti azt. Az ilyen jellegű kutatások 
gyökeresen . átformálhatnák a tudatról alkotott képünket, vagy 
bizonyíthatnák a materialista elméletek igazát. Ahhoz, hogy 
megválaszolhassuk a kérdést, szemléletet kell váltanunk, másként 


nem megy. További vizsgálatokra van szükség, hiszen a prospektív 
kutatások eredményei azt mutatják, hogy jelenlegi felfogásunk, mely 
a tudatosságot az agyműködés melléktermékének tekinti, erősen 
korlátozott. 


8 
Emberhez méltó halál? 


A halál medikalizációjának rövid története 

A társadalom fejlődésével a halálról alkotott képünk és 
felfogásunk is átalakult. Ami egykor az élet természetes része volt, 
mára nem kívánatos lett, helyébe materiálisabb szempontok léptek. 
Az anyagiak hajszolásával igyekszünk megfeledkezni arról a tényről, 
hogy egyszer mindnyájan meghalunk. A halál valaha társas 
esemény volt, melynek a család és a barátok is részesei voltak. 
Mára azonban kitaszítottá vált, és egy félreeső szobába vagy 
szupermodern kórházi osztályra száműzetett, ahol mindenről az 
egészségügyi személyzet dönt. 

Világszerte több kultúrában is fellelhetőek olyan ősi szövegek, 
,halottaskönyvek", melyeket arra terveztek, hogy útmutatóként 
szolgáljanak a  haldoklóknak, és segítséget nyújtsanak a 
hozzátartozóknak a gyász feldolgozásában. A legrégebbi ilyen 
írásos emlékünk az Egyiptomi halottaskönyv, eredeti címén a Pert 
em Hru, ami olyasmit jelent, hogy ,Előtűnés a napvilágban" vagy 
,Megnyilvánulás a fényben". Ez a több tekercsből álló gyűjtemény 
ötezer évre kiterjedően különböző korokból származó írásokat foglal 
magában. Ezekből a szakrális szövegekből minden haldoklónak egy 
személyre szabott válogatást készítettek. Kezdetben a fáraók 
kiváltsága volt csupán, idővel azonban a gyakorlat a társadalom más 
kiemelkedő tagjaira is átterjedt. 

A legismertebb halottaskönyv a tibeti Bardó Thödol, más néven a 
,Hallás által megszabadító bardó útmutatás" nagykönyve. Elsőként 
az időszámításunk utáni nyolcadik században jegyezték le. 
Többnyire a Nagy Padmaszambhava Gurunak tulajdonítják, 
valójában azonban egy sokkal korábbi tradíción alapul. Egyfajta 
kézikönyvnek tekinthető, mely a tibeti hiedelmek szerint 
útmutatóként szolgál a haldoklók és a holtak számára a halál és az 
újjászületés közti átmeneti állapot különböző állomásain. Ebből 
idéznek a tibeti lámák is a haldokló teste felett, hogy felkészítsék őt 


azokra a szubjektív élményekre, amelyekkel a halálba való átmenet 
során találkozhat. 

A halál a maja civilizációban is fontos szerepet játszott. A legtöbb 
ősi irat a spanyol megszállás és az éghajlati viszontagságok miatt 
sajnos elpusztult. Szájhagyomány útján fennmaradt azonban egy ősi 
eposz, a Popol Vuh, mely egy hős ikerpár történetét meséli el, akik 
alászálltak a holtak birodalmába, és különféle megpróbáltatások 
után végül megtapasztalták a halál és újjászületés élményét. 
Nahuatil könyve egy további halottaskönyv, mely egy szakállas fehér 
férfi, Kecalkoatl történetét tartalmazza, akit a maják vallásalapítóként 
tiszteltek. A mítosz olyan egyetemes témákkal foglalkozik, mint a 
halál és az újjászületés, a bűn és a megváltás, valamint az ember 
istenné való átlényegülése. 

Az európai országokban is élt a jó halál keresésének 
hagyománya, melyet a középkori Ars Moriendi, ,A meghalás 
művészete" tár elénk. A halál akkoriban mindennapos eseménynek 
számított. Az éhínségek, a háborúk, a járványok, a nyilvános 
kivégzések, valamint a boszorkánynak, eretneknek és sátánistának 
kikiáltott emberek meggyilkolása miatt a halotti rítusok és temetési 
szertartások az élet természetes részét képezték. 

Az Ars Moriendi nem csak az öregeknek, a betegeknek és a 
haldoklóknak íródott, hiszen számos, az életre vonatkozó meglátást 
is tartalmaz. A hangsúly mindvégig a halálhoz való helyes 
hozzáálláson van. A könyv két részből áll. Az első a materialista 
hozzáállás hiábavalóságára figyelmeztet, hiszen a halálba senki sem 
viheti magával az életében felhalmozott anyagi javait. A tanulság 
szerint minden bölcsesség a halál tudatosításával kezdődik — mors 
certa, hora incerta (,a halál biztos, az ideje bizonytalan"). Ez az 
üzenet arra biztat bennünket, hogy a jelenben éljünk, minden egyes 
napot élvezzünk úgy, mintha az utolsó lenne, és ne pazaroljuk 
időnket arra, hogy mindenáron megpróbáljuk meghosszabbítani az 
életünket. Kerüljük továbbá az ártó viselkedést, és tartsuk 
tiszteletben a törvényeket. 

A második rész a meghalás élményét és a kísérés művészetét 
mutatja be. Azokra az állapotokra figyelmeztet, amelyekkel a lélek 
útja során találkozhat. Nagy hangsúlyt fektet arra, hogy ne keltsen 
hamis reményeket, és ne tagadja meg a halált. A kézikönyv szerint 


sokkal rosszabb felkészületlenül meghalni, mint idő előtt várni a 
halált. 

A történész Philippe Aries munkája során megvizsgálta, milyen 
változásokon esett át a nyugati halálkép a középkortól a 20. 
századig. A középkorban a halál állandóan jelen volt, ezzel együtt 
azonban az élet szeretete is virágzott, az emberek jobban 
megbecsülték azt — a mai haláltagadó világban talán nehezünkre 
esik megérteni ezt a hozzáállást. 

A halállal kapcsolatos nézetek és attitűdök fokozatosan 
átalakultak, és a kora középkori ,szelíd halálból a 13. századra 
,Önmagunk halála" lett. A halál ezzel személyes jelleget öltött. A 
haldokló számot vetett életével, meggyónta bűneit, bocsánatért 
könyörgött az Úrhoz, majd családja és barátai körében várta a 
feloldozást. Úgy vélték, hogy halála után az ember a paradicsomba 
kerül, mely tele van virágoskertekkel és fényfolyamokkal — ezek a 
motívumok a halálközeli élményben is megtalálhatók. 

A 13. században a művészi ábrázolásmódban megjelentek az 
ítélet képei. A cselekedetek könyvét tartó Jézus, valamint az angyali 
és démoni figurák a halálos ágyi jelenetek megszokott szereplőivé 
váltak. A 14. században aztán a haldoklási folyamat részeként 
megjelent az élettörténeti áttekintés. A figyelem középpontjában még 
mindig a haldokló személy állt, a szertartás feletti kontroll az ő 
kezében összpontosult. 

A művészi ábrázolásmód aztán fokozatosan megváltozott, és a 
hátborzongató motívumok váltak uralkodóvá. A rothadó holttestek 
képei a járványok és az éhínség okozta egyre növekvő pusztítást 
tükrözték. A 16. és 18. század között meghonosodott a 
végrendelkezés szokása, mely a temetéssel kapcsolatos előírásokat 
tartalmazta. A halál feletti kontroll ezzel átkerült a haldokló kezéből 
az őt körülvevők kezébe. A 18. század második felére a végrendelet 
egyszerű jogi dokumentummá vált, mely arról határozott, miként 
osszák fel az elhunyt vagyonát. Ezzel együtt a gyászoló 
hozzátartozók és barátok szomorúsága és fájdalma is egyre inkább 
háttérbe szorult. 

A gyász szerepe sokáig az volt, hogy megvédje a családot és a 
barátokat attól, hogy a bánat eluralkodjon rajtuk, és lehetővé tegye 
számukra, hogy kifejezzék őszinte fájdalmukat. Ahogy a 19. 


századra a haláltól való félelem egyre növekedett, a gyász is egyre 
túlzóbbá vált. A temetkezési vállalkozók száma 1885-ben 
robbanásszerűen megnőtt. Ezzel olyan feladatok is kikerültek a 
család irányítása alól, melyek eredetileg a gyászfeldolgozási 
folyamat megkönnyítését szolgálták. A temetési szertartások szintén 
megváltoztak, és ettől fogva olyan helyre temették az elhunytat, ahol 
a családtagok később meglátogathatták. 

A következő attitűdváltással a halál egyszerre csak szégyenteljes 
dologgá vált — innen ered a ,tiltott halál" vagy a ,láthatatlan halál 
elnevezés is. Szokássá vált, hogy saját védelmében hazudjanak a 
haldoklónak, és letagadják előtte küszöbön álló halálát. 1930-ban 
aztán a haldoklás helyszíne is változni kezdett, az embereket 
kórházakba vitték meghalni, és ezzel minden kontroll végérvényesen 
átkerült az orvosok kezébe. 

Az egykori halálos ágyi jelenetek éles ellentétben állnak a modern 
kórházi eljárásokkal. Az orvosi technológia fejlődésével ma már 
képesek vagyunk különválasztani egymástól a visszafordítható és a 
visszafordíthatatlan patológiás folyamatokat, ezzel is hozzájárulva az 
élet . meghosszabbításához. A fiziológiai —— előrelépéseknek 
köszönhetően a kezelések hatékonysága sokat javult, az öregkort 
megélő emberek száma pedig jelentősen megnövekedett. Az 
újraélesztési technikáknak hála ma már képesek vagyunk egyeseket 
visszahozni a halálból. A kevésbé szerencsésekre ugyanakkor 
ijesztő és méltóságon aluli halál vár. A változásokat jól mutatja az is, 
hogy az intenzív osztály ágyszáma, ahol én is dolgoztam, 1993 és 
1998 között hétről tizenkettőre bővült, 2003-ra tizenhatra emelkedett, 
2009-ben pedig már tizenhét volt, kiegészülve tizenkét szubintenzív 
osztályos ággyal. A folyamatos ágyhiány miatt az intenzív osztály 
rendszerint nagyobb, mint más osztályok, sajnos néha még így is 
megesik, hogy valakit a műtő lábadozó részében kell ellátnunk, mert 
helyhiány miatt máshova már nem tudjuk őt elhelyezni. 

Gyakran előfordul, hogy olyan idős embereket is újraélesztenek, 
akik már egyértelműen életük végén járnak. Technikailag talán 
fejlettek vagyunk, a halált azonban nem értjük, és csak tagadni 
tudjuk. Életünk során sok mindenre megtanítanak minket, de arra 
nem, ami elvezethetne az élet értelméhez. Technológiánk az 
ápolással szemben a gyógyítást élteti. Annak elfogadásával, hogy 


egy ponton túl a gyógyítás már nem lehetséges, saját vereségünket 
is beismernénk. 

A halál nem válogat: bármely életkorban megjelenhet. Az élet 
meghosszabbítására tett kísérletek manapság már természetesnek 
mondhatók. Annak reményében, hogy becsaphatjuk a halált, 
szörnyű kezeléseknek vetjük alá magunkat — és ha már ez sem 
segít, jöhetnek a kétes kimenetelű műtétek és a hosszú intenzív 
osztályos ápolások. Manapság abban hiszünk, hogy ha véletlenül 
hibát követünk el a beteg kezelése során, akkor már inkább 
hibázzunk azzal, hogy túl sokat teszünk érte, még ha így esetleg 
meg is fosztjuk őt emberi méltóságától. 

Fültanúja voltam egy beszélgetésnek, mely egy intenzív osztályos 
orvos és egy fiatal sebész között zajlott. Utóbbi azon igyekezett, 
hogy ágyat szerezzen a betegének, akit operálni készült. A beteg 
egy 87 éves hölgy volt, aki az időskori demencia végstádiumában 
járt; mozgásképtelen volt és több kockázati tényező is azt sugallta, 
hogy nem élné túl az általános altatást. A sebész azonban 
hajthatatlannak bizonyult — mint mondta, ez a család akarata. Bár 
valóban ez volt a család kívánsága, kíváncsi vagyok, hogy a döntés 
meghozásakor tisztában voltak-e a műtét következményeivel. 

Vajon elmagyarázta-e nekik a fiatal sebész, hogy milyen intenzív 
ellátásra szorul majd a beteg a műtétet követően, hogy valószínűleg 
napokig, sőt akár hetekig is bent tarthatják az intenzív osztályon, és 
még így sem biztos, hogy túléli? Vajon elmondták nekik, hogy 
szerettük feltehetően napokig vagy hetekig lélegeztetőgépen lesz, és 
beszélni sem tud majd? Vajon tudtak arról, hogy minden órában 
lenyomnak majd egy katétert a lélegeztetőgép csövén, hogy 
leszívják a tüdejében felgyülemlett váladékot? Vagy arról, mennyire 
zajos is egy intenzív osztály, és mennyire nehezen tud majd pihenni 
és aludni a szerettük? És azt elmondták-e nekik, hogy minden 
kettő/négy órában meg kell majd fordítani a beteget, ami számára 
rendkívül ijesztő és kellemetlen lehet? Vagy hogy esetleg végig 
altatásban tartják majd? Vajon tájékoztatták őket a veseelégtelenség 
veszélyéről? Vagy arról, hogy a felgyülemlett folyadék okozta ödéma 
miatt talán rá sem ismernek majd szerettükre? Tudták-e, hogy még 
az életmentő műtét ellenére is igen magas az esélye annak, hogy a 
beteg meghal? 


Nem is beszélve arról, hogy a kórházban a hozzátartozókkal való 
kapcsolattartás erősen korlátozott. A látogatási időt a kórházi rutin 
szabja meg, amely teljességgel figyelmen kívül hagyja azt a 
lehetőséget, hogy a beteg talán akkor beszélhet utoljára a 
szeretteivel. 

Olykor a családtagok képtelenek elfogadni az elkerülhetetlent, és 
haldokló szerettükhöz fordulnak támogatásért, ezzel azonban csak 
még tovább nehezítik a helyzetét. 

Ann kritikus állapotban került az intenzív osztályra. Kezdetben jól 
reagált a kezelésekre, néhány nap elteltével azonban nyilvánvalóvá 
vált, hogy haldoklik. Hatalmas családja volt, és végig az ágya mellett 
maradtak, amíg csak lehetett. Ann tudta, hogy haldoklik, és 
megpróbálta ezt valahogy jelezni a családjának — beszélni nem 
tudott, mert lélegeztetőgépre volt kötve. Kétségkívül a jegygyűrűjével 
akart valamit, azt próbálta elmagyarázni a fiának és a lányainak, 
hogy halála után kihez kerüljön a gyűrű. Többször is tanúja voltam, 
ahogy a családja azt ismételgette neki, hogy nem fog meghalni, és 
ne is mondjon ilyet, mert fel kell épülnie — ez persze csak még 
nehezebbé tette a helyzetet Ann számára. Az intenzív osztályon 
eltöltött tizedik napon Ann végül meghalt. Sajnos nem sikerült 
elmondania, hogy kinek szánta jegygyűrűjét, mert a családja 
képtelen volt elfogadni közelgő halálának tényét. Fájdalmas volt 
látnom ezt a helyzetet és mindazt a gyötrelmet, amelyen a betegnek 
és családjának is át kellett esnie. 

A — halottaskönyvek sokban hasonlítanak a halálközeli 
élményekhez. Évezredekig azt hittük, csupán mítoszokról szólnak, 
mára azonban kiderült, hogy valójában a ,pszichné nem szokványos 
tudatállapotokban hozzáférhető, belső területeinek a térképei". Talán 
éppen ez kell ahhoz, hogy spirituális gyökereinket végre össze 
tudjuk egyeztetni technológiai fejlettségünkkel. 


9 
Megismerni és elismerni 


A halálközeli élmények jelenségének elfogadása 


A nyugati orvoslás figyelme a testre összpontosul, míg a 
szellemet kitartóan mellőzi, ami szó szerint megbetegít 
bennünket, majd teljességgel ellehetetleníti a 
gyógyulásunkat. 
Raphael Kellman 
AZ EGÉSZSÉGÜGYET ÉRINTŐ ÉGETŐ KÉRDÉSEK 

A betegellátás spirituális vetületei 

A jelenlegi egészségügyi rendszerben és a mindennapi életben a 
spiritualitás kevés figyelmet kap, aminek sok oka van. Nehezen 
meghatározható, és gyakran egybemossák a vallással, ugyanakkor 
a spiritualitás sokkal többet is jelenthet, mint az egyszerű 
vallásgyakorlás — olyasmi, ami értelmet ad az életünknek. 

Egy, az ápolók körében a közelmúltban végzett felmérés 
kimutatta, hogy bár a válaszadók nagyon fontosnak tartották a 
spirituális gondozást, csupán öt százalékuk érezte úgy, hogy 
megfelelt a betegei spirituális szükségleteinek. Sajnos a betegellátás 
spirituális vonatkozásai olyan területet képviselnek, amely súlyos 
hiányokkal küzd. Ennek oka a bizalom vagy a jártasság hiánya 
mellett az is, hogy az ellátás híján van a folytonosságnak — ám a 
legjelentősebb tényező a személyzet túlterheltsége és az ebből 
adódó időhiány. 

Amikor egy beteg kórházba kerül, elsősorban fizikai kezelésre 
kerül sor. Ugyanakkor a betegek spirituális szükségleteinek szentelt 
figyelem és a holisztikus kezelés magában hordozza a gyógyulás és 
a felépülés felgyorsításának lehetőségét. Ennek eredményeképpen 
a gyógyszeres kezelés és a kórházi tartózkodás ideje lerövidülhetne, 
és ez örvendetes változást jelenthetne a jelenlegi egészségügyi 
ellátásban, mert a kórházak túlzsúfoltak. A betegség értelmének 
megfejtése és a betegek spirituális szükségleteinek kielégítése pedig 
elengedhetetlen lenne a pozitív kimenetel szempontjából. 


A test gyógyítása az elmén és szellemen keresztül nem új 
gondolat, csak ritkán kap megerősítést a jelenlegi tudományos 
kereteken belül. Az elme erőteljes hatást gyakorolhat a testre, és 
mindenki képes gyógyítani saját magát. A pozitív érzelmeknek az 
egészségre gyakorolt hatását vizsgáló legfrissebb kutatások 
kimutatták, hogy a jóllét és a szeretet érzései nagymértékben 
gyorsítják a felépülést és a gyógyulást. A pozitív beállítottságukkal 
saját gyógyulásukat segítő emberekről szóló esetleírások jól 
szemléltetik, hogy az egészségügyi dolgozók hogyan tudnának 
olyan egyszerű módszereket beépíteni a gyakorlatba (és a saját 
mindennapi életükbe), amelyek a betegellátást segítő pozitív, 
felemelő közeget teremtenek. Ha az elme nem gyógyul, hogyan is 
várhatnánk, hogy a test gyógyuljon? A betegek spirituális 
szükségleteinek kielégítése a halálközeli élményt átélőknek is a 
hasznára válna. 


Az egészségügyi dolgozók tájékozottsága 

Nyilvánvaló, hogy a halálközeli élményt átélők lelki változásokon 
is keresztülmennek. Nagyon fontos, hogy az egészségügyi dolgozók 
ismereteket szerezzenek ezen élményekről, és biztosítani tudják a 
szükséges támogatást a gyors felépülés és az élmény alaposabb 
megértése érdekében. 

A szakirodalomban számos olyan eset fellelhető, ahol a 
halálközeli élményt átélőket tévesen pszichiátriai betegként 
diagnosztizálták. , Egy nemrégiben elkészült összehasonlító 
tanulmány szerint a pszichológusoknak a témára vonatkozó tudása 
nem változott az elmúlt húsz évben. A halálközeli élményeket 
gyakran poszttraumás stresszként vagy disszociatív zavarként 
diagnosztizálják, jóllehet, a szakirodalom óva int ettől. Egy másik, 
kórházi belgyógyászokról szóló tanulmány eredménye azt mutatta, 
hogy a résztvevők zöme nem rendelkezett tudással e témával 
kapcsolatban 

A halálközeli élmény elsöprő és felkavaró hatást gyakorolt egy 
nőre, akinek az esetéről dr. Yvonne Kason számolt be. Az illető 
senkivel sem tudta megbeszélni az élményét, mivel az emberek nem 
értették meg, mit próbál megosztani velük. Először a férjével akart 
beszélni, aki nem értette meg, és ez végül váláshoz vezetett, majd a 


helyi gyülekezet lelkésze azt mondta neki, hogy mindez az ördög 
műve. Ezután felkereste az orvosát, aki sosem hallott a halálközeli 
élményekről, és pszichiáterhez küldte, aki számára szintén 
ismeretlen volt a halálközeli élmény fogalma. A nő azt a 
szakvéleményt kapta, hogy megoldatlan érzelmi elakadásai vannak, 
amelyek téveszméket okoztak. Ezek megszüntetésére hosszú 
pszichoterápiás kezelést, a szorongására pedig nyugtatók szedését 
javasolták. Egyre jobban összezavarodott, mivel az életében pozitív 
változásokat érzékelt, és csak sok évvel később, egy halálközeli 
élményekről szóló könyv kapcsán értette meg saját élményét. 

Egy ápolókról szóló felmérés szerint a válaszadók 70 százaléka 
ismerte a halálközeli élmény jelenségét, a tudásszint felmérésére 
szolgáló teszt azonban kimutatta, hogy 89 százalék nem 
rendelkezett alapos tudással. Mások is hasonló eredményekről 
számoltak be. 

Egy olyan tanulmány is készült, amely azt vizsgálta, hogy a 
halálközeli élmények milyen jelentéssel bírnak a betegek és az 
intenzív osztályon dolgozó ápolók számára. Ez hangsúlyozta, hogy 
,a halálközeli élmény és a hozzá kapcsolódó jelenség az intenzív 
osztályokon kevéssé megértett történés". Ezzel 17 évnyi ilyen 
osztályon végzett munka után én is egyetértek. Bár a halálközeli 
élmények témaköre nagy népszerűségnek örvend a médiában, az 
egészségügyi dolgozók még mindig nem rendelkeznek elegendő 
tudással ahhoz, hogy az ilyen betegek számára szükséges 
megfelelő ellátást biztosítsák. 

A technológia fejlettségének köszönhetően sok beteg túlél olyan 
kritikus betegségeket is, melyekbe 20 éve még belehalt volna. 
Ennek fényében logikus lehet az a következtetés, hogy sokkal több 
beteg él át halálközeli élményt. Sajnos az egészségügyi dolgozók 
tudása továbbra is meglehetősen felszínes, mivel egyszerűen nincs 
megfelelő ismeretterjesztés erről a jelenségről. Örömteli fejlemény, 
hogy az elmúlt években több egyetem is felveti a halálközeli 
élmények témáját. Elengedhetetlen, hogy az összes egészségügyi 
dolgozó képzésébe beemeljék ezeket az élményeket. 

Hasznos lenne teljes képzési egységeket szentelni a halálközeli 
élményeknek az egészségügyi dolgozók képzésében, emellett 
továbbképzéseket is tartani a témáról. Ezekbe a képzési 


egységekbe érdemes lenne átélőket is meghívni, hogy beszéljenek a 
saját élményükről. A személyes beszámolók alapján szerzett 
tudatosság bizonyult a leghasznosabbnak azok számára, akik 
igyekeztek mélyebb megértésre szert tenni a témában. Azt 
tapasztalom, hogy a halál, a haldoklás és a halállal összefüggő 
témák okozzák a legtöbb szorongást az ápolók és orvosok körében. 
A halálról és a haldoklásról szóló oktatási modulokat kötelezővé 
kellene tenni az intenzív osztályon dolgozók számára, mivel 
segítenének ezen a speciális területen dolgozók megtartásában, 
emellett pedig a betegek és a családjuk számára is hasznot 
hoznának. 

Az orvostanhallgatók képzésébe beépített halálközeli élmény- 
modulok nagyon sikeresnek bizonyultak, és segítették a diákokban a 
betegek iránti nyitottság és tisztelet kifejlődését. A hallgatók ellátták 
a tágabb orvosi feladatokat, és jobban együttműködtek a betegekkel 
és a más véleményen lévő kollégákkal. 


A halálközeli élmény, mint létező jelenség elfogadása 

Ha valaki ilyen élményről számol be, általában sok gondolkodás 
után teszi, mert nem kevés bátorságot igényel egy elemi erejű és 
gyakran nagyon személyes élmény megosztása. A halálközeli 
élmények olyan mély hatást gyakorolnak ránk, hogy az 
egzisztenciális krízishez is szokás kapcsolni őket. Semmihez sem 
hasonlítható transzcendentális tapasztalatok. Sokan úgy írják le, 
hogy ,a valódinál is valódibb", emiatt a lekicsinylése bántó lehet, és 
a megértés teljes hiányáról árulkodik. Ilyenkor az illető gyakran 
visszavonul, és soha többet nem próbálja megosztani az élményét. 
Az átélők rendszerint nem szívesen vitatják meg nyilvánosan az 
élményüket, sőt, megeshet, hogy alaposabban meg kell ismerni 
valakit ahhoz, hogy az átélteket teljes valójukban elmondja. Ennek 
számos oka lehet. Vannak olyan betegek, akik egy ,furcsa álomról" 
vagy ehhez hasonlóról mesélnek, mielőtt megosztanák a teljes 
élményüket, hogy így teszteljék, milyen jellegű választ kapnak. A 
legtöbben attól félnek, hogy nem hisznek nekik, kinevetik vagy 
őrültnek tartják majd őket. Mások éveken keresztül nem tudják 
teljesen megérteni vagy az életükbe integrálni az élményt. Néha 
erős bűntudatot élnek át amiatt, hogy szeretnének mélyebben 


belemenni a tapasztalásba, mivel tudják, hogy a szeretteiket, főleg a 
gyerekeiket hagynák ezzel hátra. Sokak számára erős érzelmeket 
hív elő az élmény felidézése. Mások annyira személyes 
tapasztalásként tekintenek rá, hogy inkább megtartják maguknak. 

A beteg meghallgatása kulcsfontosságú ahhoz, hogy el tudja 
fogadni az élményt. Elengedhetetlen, hogy az élmény elismerést 
nyerjen, az illető időt kapjon a kifejezésére, és biztosítsuk arról, hogy 
mások is átéltek már hasonlót. Gyakori, hogy az adott személy csak 
az élménye hitelesítését igényli, ami lehetővé teszi számára, hogy 
továbblépjen. Hatalmas segítséget jelenthet, ha egyszerűen 
megnyugtatjuk, hogy nincs egyedül, és mások is megtapasztaltak 
már hasonló történéseket. Fontos, hogy a gondozók ne 
kérdőjelezzék meg a halálközeli vagy életvégi élményt pusztán 
azért, mert eltér a saját világképüktől, hanem arra bátorítsák az 
illetőt, hogy használja pozitív módon és tekintse ajándéknak. Habár 
ápolóként azt tanultuk, hogy ,javítsuk ki" a hallucinációkat, nagyon 
fontos, hogy a halálközeli élményeket ne így kezeljük, inkább 
hallgassuk meg. 

Ha az egészségügyi dolgozók nincsenek teljesen tudatában a 
téma összetettségének, akkor nagyon nehéz feladatot jelent, hogy 
megfelelően reagáljanak rá. Ők azok, akik a halálközeli élményt 
követően elsőként kerülnek kapcsolatba az átélővel, majd bizonyos 
esetekben a hosszú távú felépülésében is jelen vannak. Amikor 
egészségügyi dolgozókról beszélek, az orvosokra, az ápolókra, a 
kórházi  lelkészekre, a  pszichológusokra és  pszichiáterekre 
gondolok: mindazokra, akik kapcsolatba kerülnek a betegekkel. 
Azonban ez mindenkire érvényes, mivel megesik, hogy valaki 
először a családtagokat avatja a bizalmába. A halálközeli 
élményekre néhányan máig is hallucinációként tekintenek, mások 
pedig a gyógyszereknek és az oxigénhiánynak tulajdonítják őket. Ez 
nem kritika, hiszen első látásra ezek nagyon is ésszerű és hihető 
magyarázatnak tűnnek -— eleinte én is így reagáltam erre a témára. A 
klinikai területen végzett kutatások azóta bebizonyították, hogy ezek 
a tényezők nem adnak kielégítő magyarázatot, és az ilyen válasz 
hátráltathatja az átélőt élménye megértésében és integrálásában. 

Ami az ápolók szempontjait illeti, aki gondozott halálközeli 
élményt átélt beteget, úgy érezte, ösztönzően hat saját 


spiritualitásának felfedezésében. Érzékenyebbé vált a betegek 
igényeire, fokozódott benne a megértés és az együttérzés, és 
fesztelenebb érzéssel tudott a betegekkel és a családjukkal beszélni 
a halálról. Ahhoz is tudatosabban viszonyult, hogy az újraélesztés 
során mit mond. Mindez kétségtelenül igaz rám is. 

Kulcsfontosságú, hogy a kellemetlen élmények is elismerést 
kapjanak, mivel szemmel láthatóan ezek váltják ki a legtöbb 
érzelmet az emberekben, és vannak, akikben lelki sebeket is 
hagynak maguk után. Sokan nem beszélnek a kellemetlen 
élményeikről, sőt, akad, akiben szégyent ébreszt, hogy az ő élménye 
ilyen zaklatott volt. Ilyen esetben is fontos a megnyugtatás, hogy az 
illető tudja, nincs egyedül az élményével. A tapasztalatom szerint 
jótékonyan hat a betegre, ha ilyenkor megemlítem, hogy leírtak 
olyan eseteket, ahol a kellemetlen élmények a folyamat 
előrehaladtával örömteli jelleget öltöttek. Számos információforrás 
létezik, amelyekre felhívhatjuk a betegek figyelmét, ilyen például az 
International Association for Near-Death Studies (IANDS, Halálközeli 
Állapotokat Kutató Nemzetközi Szövetség) honlapja és a Horizon 
Research Foundation (Horizont Kutatási Alap). Hasznos lenne, ha 
minden egészségügyi ellátó helyen éppen olyan szabadon 
hozzáférhető lenne az ilyen információ, mint például a sebellátásról 
szóló útmutatások. 

Az élményük megértését segítő elvonulást követően a halálközeli 
élményt átélők egy csoportja javaslatot tett arra, hogy a jövőben 
hasonló élményt átélők számára hogyan fejleszthető a támogatás: 


e Megértő, jól informált egészségügyi dolgozók 

e Hozzáférhető információ a kutatásokról, összehasonlítás a 
misztikus hagyományokkal, a történelmi vonatkozásokról, a 
személyes élményekről és az utóhatásokról szóló ismeretek 

e A meditációra, az élmény feldolgozására, imára vagy a 
természetközeliségre biztosított idő 

e Spirituális tanácsadók, képzett papok, tájékozott házassági 
és családi tanácsadók, kísérők és mentorok 

e Műhelyek, elvonulások, konferenciák, támogató csoportok, 
kurzusok, on-line támogatás 

e Önsegítő anyagok 


e Fokozott társadalmi tudatosság arra vonatkozóan, hogy 
mivel jár az ilyen élmény 

e. , Olyan helyszínek, ahol lehetőség nyílik az 
információszerzésre, beszélgetésre, kapcsolatépítésre 

e A halálközeli élményt gyerekkorban átélők számára 
szervezett programok 


sokan azt hiszik, hogy a halálközeli élmény átéléséhez meg kell 
halni, ami téves elképzelés. Bár az ilyen élménynek gyakoribbak a 
szívmegállásnál, mégis sokféle helyzetben felmerülhetnek. Alább 
olvasható egy 52 éves nő, Sherry példája, aki egy közúti balesetet 
követően az autóba beszorulva élt át halálközeli élményt. Amikor 
először megkeresett, egyértelmű volt, hogy nem érti az élményét, és 
az egészségügyi dolgozók nemtörődömsége csak súlyosbította a 
helyzetet. 


A mai újságban olvastam a cikket, és szeretném 
megosztani önnel az élményemet, amit sosem sikerült 
teljesen megértenem. Ennek oka, hogy akárhányszor 
próbálok beszélni róla, mindig azzal söprik félre, hogy 
valójában nem haldokoltam, amikor történt, habár én azt 
gondoltam, hogy meghalok... sőt, hallottam, ahogy az egyik 
tűzoltó azt mondja az orvosoknak, hogy szerinte meg fogok 
halni. Nem tudom, mennyi információra van szüksége, így 
annyit tehetek, hogy elmesélem az élményemet, azt 
remélve, hogy nem túl hosszú. 

Nyolc éve történt. Két barátommal voltam, amikor 
eltévedtünk. Megállt mellettünk egy autó, hogy útbaigazítást 
kérjen, és pont oda tartott, ahova mi is, így elvitt bennünket. 
Nagyon pici volt a kocsi, mindhárman hátra ültünk. Az egyik 
barátom szállt be először, aztán én jöttem, de ahogy 
behajoltam a kocsiba, erős veszélyérzetem támadt, 
fogalmam sem volt, hogy mi az, de visszahőköltem, és 
megkérdeztem a másik barátomat, hogy akar-e ő 
másodiknak beszállni. Valahogy azt éreztem, hogy ahol ő 
ül, az nekem veszélyes. (Nem volt szép dolog tőlem, ezt 
később be is vallottam neki, és elnézést kértem tőle, bár ő 


nagyon is örült ennek!) Nem nagyon értettem, hogy mit is 
érzek, de becsatoltam a biztonsági övemet... ez mentette 
meg az életemet. A barátaim nem csatolták be magukat. 
Még csak öt perce ülhettünk a kocsiban, nagy volt a 
zűrzavar, mivel a sofőr eltévedt, a középen ülő barátom 
pedig próbálta rávenni, hogy kanyarodjon jobbra, és 
menjen vissza oda, ahonnan jöttünk. Miközben mindenki 
jobbra nézett, én rémülten láttam, hogy a sofőr egy 
forgalmas úttestre hajt fel! 

Ami ezután jött, az lassított felvételként pergett le. 
Láttam, ahogy egy kocsi közeledik felém, próbáltam 
összeszedni az erőmet remélve, hogy az első ülésen levő 
utast találja el, vagy elkerül bennünket. Oldalról frontálisan 
belénk rohant, és mivel a kis autóban teljesen 
nekinyomódtam az ajtónak, a becsapódás ereje teljes 
egészében engem ért, A kocsi megpördült, és 
visszasodródott a forgalomba. Azonnal tudtam, hogy 
súlyosan megsérültem, és még mielőtt az autó megállt 
volna, én már a halállal küzdöttem. Egy örökkévalóságnak 
tűnt, mire megint levegőt tudtam venni. A csodával határos 
módon mindenki megúszta a súlyos sérülést, és kimászott 
a vezető ajtaján. Könyörögtek, hogy én is próbáljak meg 
kijutni, mielőtt megint belerohannak a kocsiba, de 
beszorultam és nagyon megsérültem, és közben kitört 
rajtam a pánik, hogy ne hagyjanak ott. Az élmény 
poszttraumás tüneteket is okozott később, amivel még 
mindig kezelnek, de már nagyszerűen vagyok. 

Alig kaptam levegőt, és küzdöttem a mellkasomban eltört 
csontok okozta sokkal, a fájdalommal, a halálfélelemmel és 
a rettegéssel, hogy nem látom többet a lányomat és a 
férjemet, akik nem is tudták, hogy kocsiban ülök, mivel 
eredetileg vonattal indultunk el a barátommal. A drága 
barátnőm benyújtotta a kezét a kocsiba, és fogta a 
kezemet, én meg azt mondtam neki, hogy meg fogok halni, 
és kértem, mondja meg a férjemnek és a lányomnak, hogy 
sajnálom és szeretem őket. A mentőcsapat nagyszerű volt, 
az egyikük bemászott a kocsiba, a másik a hátsó ablakon 


keresztül jutott be és tette, amit ilyenkor szoktak — levágta a 
ruhámat, megvizsgált, és  beszéltetett. Először azt 
mondtam, hogy kérem, ne hagyjon meghalni... a szívem 
összevissza kalapált. A tűzoltók elkezdték levágni a tetőt, 
de nem tudtak kiszabadítani, így a kocsi hátulját, majd az 
ülésem hátsó részét vágták ki... ami nagyon fájdalmas volt, 
mivel eltört a medencém. Ott voltam csapdába esve, az 
arcomon oxigénmaszk, a nyakamon merevítő, az arcomat 
kezek tartották, emberek körülöttem, a fejemet ellenzővel 
védték, amíg betörték az ablakokat, stb.... ez már túl sok 
volt, és el akartam menni. Ránéztem a mentős férfira, aki 
felnézett, és azt mondta az egyik tűzoltónak, hogy azonnal 
ki kell szabadítaniuk... Emlékszem, hogy balra elfordítottam 
a fejemet, és becsuktam a szemem. A mentős beszélt 
hozzám, megérintette az arcomat, de annyira távolinak tűnt, 
hogy már nem érdekelt. Magamban azt kérdeztem, hogy 
van-e ott valaki, aki segít nekem, mert készen állok a 
halálra. Már nem volt bennem félelem, és nem érdekelt a 
lányom vagy a férjem sem, nagyon személyessé vált az 
élmény, és már csak rólam volt szó, semmi más nem 
számított, csak azt éreztem mélyen, hogy ,hazatérek". 
Óriási megkönnyebbülést éltem át, mert azt éreztem, hogy 
valaki eljön értem. 

Ami ezután történt, az még mindig elemi erővel hat rám, 
és sosem tudtam igazán szavakba önteni. Azt éreztem, 
hogy csodálatos melegség vesz körül, mintha a szeretet 
takarója burkolna be, egy gyengéd, teljes ölelés... még 
mindig nem tudom szavakkal kifejezni, csak azt tudom, 
hogy csodálatos volt, és hogy még mindig sírok, ha rá 
gondolok. Hirtelen visszatértem, és kihúztak az autó 
hátuljából, egy hordágyra tettek, és mindenhol káosz volt... 
hideg, zaj, fájdalom, hangok, és egy férfi hangja, ahogyan 
azt mondja, hogy a sürgősségi osztályról jött, és mellettem 
lesz, amíg a kórházba érünk. Nagyon nagy fájdalmat éltem 
át, de már ez sem számított: csak arra tudtam gondolni, 
hogy valami nem e világi minőség nagyon szeret engem. 


Testileg és lelkileg egyaránt zajlik még a felépülésem a 
balesetből, de az élményem sosem hagyott el, még a 
gyógyulás legsötétebb napjaiban sem. Amint képes voltam 
rá, papot kértem, és gyógyszert kaptam, mert nem tudtam 
abbahagyni a sírást. Poszttraumás stressz lett úrrá rajtam, 
még mindig vannak tüneteim, de segített, amikor a pappal 
beszéltem. Amikor már tudtam beszélni, vallásos 
iránymutatást kértem, aminek eredményeként 
megkeresztelkedtem... egy évvel később felvettem a 
katolikus vallást. Nem tudom pontosan, miről is szólt az 
élményem, a pap tréfásan megjegyezte, hogy talán a 
morfin hatása lehetett! 

nem álltam be ,lIlsten csapatába"? de mély 
meggyőződésemmé vált, hogy valami meleg és csodálatos 
vár bennünket, amikor elmegyünk, és bár nem éltem át 
ténylegesen a haláltusát, szerintem valami, valahol eljött 
értem, és a legnagyobb szükség idején szorosan a karjába 
zárt. Nagyon nyitottan viszonyulok ehhez: lehet, hogy egy 
őrangyal volt, vagy egy rokonom, vagy a testünk ilyen okos, 
és meg tudja nyugtatni magát, amikor traumát él át... 

Furcsa módon túl sok elektrosztatikus töltés van a 
testemben, gyakran megráz a kocsi ajtaja, meg az üzletben 
a ruhás állványok és hasonlók. Ezt amiatt említem, amit a 
cikkében olvastam, mert az segített összekapcsolnom a 
dolgokat. Tudom, hogy az élményem nem 
összehasonlítható a cikkében leírtakkal,, mégis mély hatást 
gyakorolt rám, mert meggyőződésem, hogy a haláltól nem 
kell félni. Bár az, hogy hogyan megyünk el, még mindig 
megrémít... Remélem, hogy álmomban történik, és nem tör 
össze megint egy autó! Sok szerencsét a munkájához! 


Öt évvel azután, hogy Sherry először megkeresett, már jobban 
érti, hogy mit élt át. Megkérdeztem tőle, hogyan lehetett volna 
megkönnyíteni az élmény feldolgozását ahhoz a bánásmódhoz 
képest, amiben neki része volt: 


Az elmúlt években számos műtéten estem át, és egyre 
egészségesebb vagyok. A mentés során nyolc éve átélt 
élményemet pedig soha nem felejtettem el. 

Most, hogy kigyógyultam a poszttraumából, és friss 
szemmel tekintek vissza, még mindig ugyanolyan erős az 
emlék, mint akkor. Ahogyan az a megmagyarázhatatlan 
valami elárasztott, félelem nélkül, gondtalanul éltem meg a 
helyzetet, és annyira csodálatos volt, hogy sírásban tudtam 
volna kitörni. Már nem érdekelt a férjem és a lányom, el 
akartam menni ezzel a gyönyörű valamivel, amit nem tudok 
szavakba önteni... mintha egy szeretetből szőtt takaró 
burkolt volna be... Aztán a hirtelen sokk kontrasztja, a 
szörnyű megrázkódtatás, ahogy kihúznak a roncsból, és 
újra a hidegben találom magam. Igen, szerintem ezt nem 
lehet elfelejteni. 

Számomra a halálközeli élmény mély és pozitív hatású 
volt, mivel a legtöbben szerintem félünk a haláltól, az 
ismeretlentől. Mégis úgy éreztem, hogy nem tudok 
könnyedén beszélni róla, mert vagy kinevetnek, vagy 
kevésbé előnyös fényben tűnők fel mások szemében. 
Persze ma is félek a halától, legalábbis abból a 
szempontból, hogy HOGYAN fogok meghalni, nem akarom 
érezni a fájdalmat, ahogy a balesetben, de ha kicsit is 
hasonlít az átélt élményemhez, akkor maga a meghalás 
gyönyörű lesz. Mindig azt éreztem, hogy nem akarok 
meghalni, és itt hagyni a szeretteimet, mert hiányoznának, 
és mivel mindenbe beleütöm az orrom, ez elviselhetetlen 
lenne. De valójában amikor az a kioldódás megtörtént, 
menni akartam azzal a valamivel, ami annyira vonzott, és a 
korábbi életről szóló minden gondolat elhalványult. A 
végtelen béke és egység érzése töltött el. Nem tudom 
kifejezni, ez olyasmi, amit nem tudok szavakkal 
megfogalmazni, mivel nem ismerem rá a megfelelő szót. 

Úgy éreztem, fel kell derítenem. Azt mondják, hogy 
nagyon aggódtak értem, és emlékszem is, hogy egy ponton 
a mentős felnézett a tűzoltókra, és sürgető hangon azt 
mondta: , azonnal ki kell szednünk onnan", ami pont akkor 


történt, amikor fel akartam adni, és nem akartam már 
válaszolni az utasításokra, hanem azt kívántam, jussak ki 
innen. 

Hoztak egy papot, hogy beszéljen velem, mivel a 
családom azt gondolta, talán vallásos élményt élek át. A 
pap azt mondta, hogy érzése szerint ez egy értékes 
ajándék. Nem vagyok biztos benne, hogy óhatatlanul 
vallásos élmény volt. Inkább egyfajta egység, a béke és 
szeretet érzése, bár ezzel ellentétben állt a 
megválaszolatlan kérdés, hogy vajon mi volt az, ami a 
segítségemre sietett. Ebben azért van némi balsejtelem. 

Penny, maga adott értelmet annak, ahogy éreztem 
magam! Az Ön meglátása, hogy pontosan ezt nevezzük 
halálközeli élménynek, segített megértenem, mennyire 
fontos, hogy elismerjük az élményt, ne söpörjük félre, ne 
nevessük ki vagy vonjuk kétségbe, mert a beteg ezáltal 
képes értelmet találni abban, ami egyébként józan ésszel 
teljességgel érthetetlen. 

Az orvosi személyzetnek információt kellett volna kapnia 
a képzés részeként, vagy esetleg az ön könyvéből. A 
kezelési útmutatóban jól jönne olyan szóróanyag, amely a 
halálközeli élményekről szól, és elérhetővé tehetnék a 
kórházi osztályokon, recepciónál stb. Sosem gondoltam 
úgy, hogy különleges lennék — akkor miért éppen velem 
történne ilyesmi, miért nem valaki mással? Segített volna, 
ha tudom, hogy mindez nem rendkívüli, és elismerik a 
természetességét. Mélyen megérinthet, ha felfedezzük, 
hogy talán tényleg van lelkünk, ami eltávozik, amikor a 
testünk meghal. Arról pedig írhatna egy másik könyvet, 
hogy vajon hova is megy! Nagyon megtisztelő, hogy egy 
apró részem lehet ebben a könyvben, köszönöm, hogy 
lehetővé tette számomra, hogy megnyissam az elmémet, 
és megbékéljek a halálközeli élményemmel. 

TÁJÉKOZOTT, EMPATIKUS EGÉSZSÉGÜGYI DOLGOZÓK, SPECIÁLIS TERÁPIA 
A halálos betegség és a halálfélelem enyhítése: hogyan és mikor 
hozzuk szóba a halál témáját? 


A technika fejlettségének köszönhetően sok, korábban 
gyógyíthatatlan betegséget sikeresen kezelnek. Folyamatosan új 
módszereket fejlesztenek ki. Ha valaki nagyon beteg, akkor 
szerencsésnek tekinthető, hogy ez a technológia, orvosi és ápolási 
szakértelem már létezik. Mindig is nagyon büszke voltam arra, hogy 
egy nagyszerű kórházban és intenzív osztályon dolgozhatok egy 
csodálatos csapat tagjaként. Szívet melengető érzés látni, amikor 
egy beteg felépül egy kritikus betegségből — és sokan tényleg fel is 
épülnek. Azonban vannak olyan betegek, akik nem gyógyulnak meg, 
bár mindent elkövetnek a betegségük visszafordításáért, és gyakran 
az utolsó napokat, heteket vagy néha hónapokat az élet és halál 
között lebegő tudatállapotban töltik. 

Amikor egy beteg az élete végéhez közelít, minden résztvevő 
számára nagyon nehéz feladat arról dönteni, hogy hogyan 
folytatódjon a kezelése. Az intenzív osztályra életveszélyes 
állapotban érkeznek a betegek. Gyakran az érkezéskor már 
eszméletlenek, így a kezelésükről az őket ellátó orvosok döntenek. 
Ritkán jutnak eszünkbe életvégi élmények, amelyek bennünket 
érinthetnek, mivel a mindennapi életünkben nincsen okunk ilyesmiről 
gondolkodni. Ez csak akkor merül fel, amikor megtörténik, amire 
nem számítottunk — ha olyan helyzettel szembesülünk, amire 
gyakran nem vagyunk felkészülve. Vannak, akik még akkor is kerülik 
a halál gondolatát, amikor megtudják, hogy gyógyíthatatlan betegek. 

Társadalmi szinten a halált teljességgel semmibe vesszük vagy 
nagyon kevés gondolatot szentelünk neki. Még azokon a területeken 
is tabutéma, ahol várható. Általában nem helyénvaló a halálról 
beszélni, hacsak nem a beteg hozza szóba. Sok ápoló számára 
mély szorongást okoz, hogy mit mondjon a haldokló betegeknek. 
Mikor van itt az ideje, hogy szóbahozzuk a halál témáját? Vajon a 
beteg egyáltalán akar beszélni a halálról? Amikor valakit frissen 
diagnosztizáltak egy gyógyíthatatlan betegséggel, — hogyan 
támogassuk az illetőt, és hogyan segítsünk neki elfogadni a 
diagnózist? Akármennyire is akarunk segíteni, lehet, hogy a beteg 
egyáltalán nem nyitott arra, amit mondanánk, vagy esetleg csak arra 
vágyik, hogy egyedül legyen. 

Bár sok tapasztalatot szereztem az intenzív terápiás osztályon 
dolgozva, időnként még mindig találkozom olyan eseményekkel, 


amelyekre semmi sem készíthet fel. Az intenzív osztály egy gyorsan 
változó környezet, és gyakran vet fel új helyzeteket. Minden 
munkanap új tanulási tapasztalatokat is hoz magával. Két nappal 
egy nagyszámú hallgatóság előtt tartott nyilvános előadásom után 
ismét olyan helyzettel kerültem szembe, ami felzaklatott, ugyanakkor 
sokat tanultam belőle. Az előadásomban említettem, hogy a 
halálközeli élményt átélők beszámolói segíthetnek azoknak, akik egy 
gyógyíthatatlan betegséggel szembesülnek. Ezt a kijelentést tette 
próbára az a nap. 

Amikor az osztályra értem reggel fél hétkor, észrevettem, hogy 
égnek a lámpák a szakági intenzív osztályon, ami sosem jelent jót: 
ebben a reggeli órában az ottani betegek általában alszanak. 
Átöltöztem, és megnéztem a beosztást, amely szerint két intenzív 
osztályos beteget kellett ellátnom aznap. Benyitottam, és szanaszét 
heverő műszerek fogadtak, a nővérek kapkodtak, miközben két 
orvos próbált infúziót bekötni egy betegnek, aki alig látszott ki a 
vérrel átitatott steril törlőkendők alól. Az éjszakás nővér átadta 
nekem a két betegét, miközben az orvosok sikeresen bekötötték az 
infúziót. 

Röviden bemutatkoztam a következő ágyon fekvő 
férfibetegemnek, majd a figyelmemet gyorsan a nő (Sian) felé 
fordítottam, mivel neki nagyobb szüksége volt rá. Odaléptem az 
ágyához, kidobtam a steril kendőket, és bemutatkoztam. A nő 
arcáról folyt az izzadság, mérhetetlen volt a vérnyomása, és alig 
éreztem a pulzusát, ahogy megfogtam a kezét. 

Miközben elláttam a nőt, és elpakoltam a műszereket, bejött az 
ügyeletes sebész, hogy a munkatársaival megnézze a beteget, és 
elmagyarázta neki, hogy esetleg szükség lehet egy műtétre. 
Gyorsan a váróterembe siettem, bemutatkoztam Sian férjének, 
fiának és két lányának, és tájékoztattam őket, hogy mi történik. Tíz 
perccel később megjelent a délelőttös sebészorvos az ő 
munkatársaival. Az ágy mellett állva kiabált, és követelte a beteg 
kórlapját, ami nem volt kéznél. Ekkor megérkezett a radiológus, hogy 
megröntgenezze Siant. 

Az osztályos orvos azonnal megvizsgálta Siant, én pedig az 
utasításait követve vérnyomásnövelő gyógyszereket adtam be neki. 
Miközben kapkodva összeszedtem a szükséges eszközöket, hogy 


Siant átvigyük a műtőbe, próbáltam elmondani a nagyon rémült 
nőnek, hogy a műtét után lehet, hogy lélegeztetőgépre lesz kötve, a 
tüdejéig vezető cső lesz a szájában, és átmenetileg nem fog tudni 
beszélni. Elvégeztem a szükséges papírmunkát, és rekordidő alatt 
előkészítettem Siant a műtéthez. 

A sebész visszajött, és a vállamat durván megbökve arról 
érdeklődött, hogy az ágy mellett tartózkodó emberek Sian férje és 
gyerekei-e. Belépett a válaszfüggöny mögé, megfogta Sian kezét, és 
lágy, ellentmondást nem tűrő hangon (és hangosan!) közölte, hogy 
megnézte a CT-felvételeket, és hiábavaló lenne Siant megműteni, 
mivel nem élné túl a műtétet. Nincsen mit tenni. 

Mély feldúltság uralkodott el, ahogy Sian és a családja hangos, 
hisztérikus zokogásban tört ki. Egymást ölelgették és sírtak. A 
sebész távozott, én pedig ott maradtam, és képtelen voltam 
megnyugtatni őket. Teljesen készületlenül ért ez a helyzet. A család 
hisztérikus állapotban kirohant, a fiú torkaszakadtából, dühösen 
üvöltött, én pedig ott maradtam a függönyök mögött Siannal. Fogtam 
a kezét, de nem beszéltem, aminek két oka volt: nem tudtam, mit 
mondjak, és még ha lett volna is bármi hasznos mondanivalóm, nem 
tudtam volna kiejteni a szavakat, mert a torkomban gombóc volt, a 
szememben pedig könnyek. Az egész osztályon döbbent csönd ült, 
a másik három beteg sem szólt semmit, akik az elhangzottak fültanúi 
voltak. A telefon csöngése törte meg a csendet, majd a kollégám 
bedugta a fejét a függönyön, hogy átadjon egy üzenetet — láttam, 
hogy ő is sírt. 

sSian hangosan jajveszékelt. ,Meg fogok halni, meg fogok halni." 
Megkérdeztem, hogy fél-e a haláltól, és hogy van-e bármilyen 
elképzelése arról, hogy mi történhet. Addig nem gondolt a halálra, 
inkább rettegett. A fejemben folyton az előadáson elhangzott 
szavaim jártak. Vajon helyénvaló, hogy felhozom a témát Siannal? 
Korábban már beszéltem betegekkel a kutatásomról, de az azután 
történt, hogy elegendő időm volt velük a kapcsolat kiépítésére, és 
már tudtam, hogy rendben van, ha szóba hozom a témát. Siannal 
viszont alighogy találkoztam, ő pedig éppen akkor kapta meg élete 
legletaglózóbb hírét, és szó szerint farkasszemet nézett a halállal — 
nem volt egérút. 


sokkal könnyebb lett volna ennyiben hagyni a párbeszédünket, 
és nem megpróbálni a gyakorlatba átültetni, amit mondtam: hogy a 
halálközeli élmények segíthetnek a halálos diagnózissal éppen 
szembesülő betegekben enyhíteni a halálfélelmet. Megtehettem 
volna, hogy nem beszélek többet erről, és elfoglalom magam más 
fontos teendőkkel. De ő teljesen kétségbe volt esve, én pedig nem 
tudtam ezt nem észrevenni, muszáj volt megpróbálnom, hátha úgy 
könnyebb lesz neki. Úgy döntöttem, megpróbálok segíteni, 
amennyire tudok, és megkérdeztem Siant, hogy mi rémíti meg a 
leginkább a halállal kapcsolatban. Nem tudta, még sosem gondolt 
erre, de nem akart meghalni, és nagyon félt. Megemlítettem, hogy 
sok olyan emberrel beszéltem, akik átmenetileg meghaltak, de aztán 
újraélesztették őket. Elmondtam, hogy csodálatos élményekről 
számoltak be, és ha szeretné, szívesen mondok többet erről később, 
ha kíváncsi rá. Rá bíztam, de hangsúlyoztam, hogy szerintem 
segítene neki és a családjának is, amit elmondok. 

Több orvos és szakápoló érkezett, hogy megvizsgálják Siant, és 
csillapítsák a fájdalmát. Az orvosok pontosan tájékoztatták a feldúlt 
családtagokat, akik visszajöttek, hogy a beteg ágya mellett üljenek. 
Fogták egymás kezét, sírdogáltak, és a zokogás hullámai között 
igyekeztek beszélni egymáshoz. 

Rövidre fogom ezt a nagyon hosszú történetet: délután két órára 
sSian láthatóan jobban nézett ki. A délelőttnek volt egy olyan pontja, 
amikor azt gondoltam, már csak néhány órája van hátra. A kezelés, 
amit kapott, bár rövid időre, de mégis hatásosnak bizonyult, és 
változást hozott. A pizsamájában felült az ágyban, az arcán 
felszáradtak az izzadságcseppek, a vérnyomása is javult, az arca 
pedig újra színt kapott. Családtagok és barátok vették körül, és azt 
hajtogatta, hogy nem áll készen a halálra. Még el akarja vinni az 
unokáját Disneyworldbe, és még annyi mindent szeretne csinálni. 
Vajon mit tennék, és milyen gondolatok járnának a fejemben, ha 
közölnék velem, hogy rögtön meghalok? 

Aztán megkérdezte, hogy mesélnék-e neki a kutatásomról. A 
barátokat és családtagokat kiküldte, de a férjét, a fiát és a lányait 
arra kérte, maradjanak. Tudtam, hogy vigaszt hozott a korábbi 
betegeimnek, és haldoklása idején a nagyapámnak is, mégis mindig 
ott van bennem némi kétely, amikor a halálról beszélek a betegekkel. 


Odahúztam egy széket, és elmeséltem, hogy érdeklődöm a halál 
iránt, mert olyan gyakori az intenzív osztályon. Sokat olvastam a 
halálközeli élményről, kutattam ezt a jelenséget, és akik ilyen 
élményeket élnek át, azoknak a zöme már nem fél a haláltól, mert 
tudja, hogy ez egy csodálatos dolog. Elmeséltem, hogy milyen 
vetületei vannak, és hogy a beszámolók szerint minden fájdalom 
eltűnik. Hozzátettem, hogy amiről beszélek, az talán nem 
kapcsolódik éppen most az általa átéltekhez, de esetleg amikor a 
halála közelít, értelmet nyer majd, és segít neki keresztülmenni a 
folyamaton. Azt is hangsúlyoztam, hogy sokkal több irányítása lesz a 
halála felett, mint gondolná. Ott ülve beszélgettünk egy darabig, én 
pedig biztattam őket, hogy tegyék fel a kérdéseiket, majd otthagytam 
a családot, hogy legyen egy kis idejük együtt. 

Az egyik szaknővértől másnap hallottam, hogy Sian visszatért az 
osztályra, az ágyban felülve a családja körében teát iszogatott, és 
nem voltak fájdalmai. Ebbe a helyzetbe kerülve Siannak volt ideje 
elmondani mindazt a családjának, amit talán nem tudott volna, ha 
másképp alakulnak a dolgok. Ami azt illeti, hogy a halálközeli 
élmények segítenek az embereknek elfogadni a saját halálukat — 
csak annyit mondhatok, hogy ahhoz képest, milyen volt, amikor 
elkezdődött a műszakom, Sian nagyon más ember lett, mire nyolc 
órával később befejeztem a munkát. Sokkal nyugodtabbnak tűnt, és 
a családjával együtt nagyon hálás volt mindazért, amit elmondtam 
nekik. Ha nem kezdtem volna bele a kutatásomba, és nem 
rendelkeztem volna tudással a halálközeli élményekről, nem tudom, 
hogyan kezeltem volna azt a helyzetet. 

sSian esetében úgy tűnt, hogy az elmondottak segítettek neki, de 
legalábbis elterelték a figyelmét arról, amitől félt. Akkoriban értem a 
kutatásom végére, amikor az anyai nagyapám haldoklott. Sokat 
beszélgettünk a halálról, és gyakran faggatott arról, amiről 
beszámoltak a betegek. Nagyon zárkózott ember volt, a gondolatait 
megtartotta magának, de amikor szembesült a saját halandóságával, 
többet akart megtudni a munkámról. Otthon halt meg, az egész 
családja jelenlétében, a halála pedig elég gyors és nagyon békés 
volt. 

Ezek nem ritka jelenségek, hasonló esetek nap mint nap 
előfordulnak. Ám ha az egészségügyi dolgozók fokozottabban 


tudatában lennének, hogy milyen előnyökkel jár a halálközeli 
élmények megértése, sok beteg jutna segítséghez, amikor a 
legsebezhetőbb és legkétségbeesettebb. 


Szedálás és gyógyszerezés az élet végén 

A halál egyedi folyamat, és minden beteg halála más. Vannak, 
akik nagyon békések, de akadnak olyan betegek is, akik láthatóan 
mély spirituális fájdalmat élnek át. Megeshet, hogy nagyon zaklatottá 
válnak, ahogy közelít a haláluk, van, aki egyenesen agresszív lesz. 
Olyanok is vannak, akik megoldatlan bűntudattal küzdenek, vagy 
attól félnek, hogy büntetés vár rájuk az életükben elkövetett 
dolgokért. Sajnos talán sosem nyílt alkalmuk megosztani valakivel a 
félelmeiket és aggodalmaikat. Ha nemcsak a fizikai, hanem a 
spirituális szükségleteket is felismerjük és kezeljük, az kevesebb 
fájdalomcsillapításhoz és a halálba való békés átmenethez vezethet. 

A kutatásom eredményeit elemezve azt is felfedeztem, hogy a 
betegeknek beadott fájdalomcsillapító és nyugtató gyógyszerek 
láthatóan gátolják a halálközeli élményeket. Ezt mások is felvetették. 
Dr. Yvonne Kason Christina esetét idézte, aki a fia születésekor 
spirituális élményt élt át (ez hasonlít a halálközeli élményhez, csak 
akkor jelentkezik, amikor nincsenek életet fenyegető körülmények), 
de az egész folyamat leállt, amikor morfint kapott. Hasonló, de 
erősebb élmény jelentkezett a második gyermeke születésekor, ami 
szintén leállt, amint nyugtatókat adtak be neki. 

A saját kutatásom és más tanulmányozott esetek nagyon 
tudatossá tettek arra az eshetőségre, hogy az élet végén beadott 
gyógyszerek valójában lehet, hogy megfosztják a betegeket a 
haldoklási folyamatuk valódi vetületeitől. Hadd hangsúlyozzam ki, 
hogy nem amellett érvelek, hogy az élet végén ne adjunk ilyen 
gyógyszereket, de fontos, hogy csak azért ne szedáljunk túl 
betegeket, mert zaklatottan közelítenek a halálukhoz. Kihívást jelent 
az intenzív osztályos személyzet számára, hogy megkülönböztesse 
a hallucinációkat és a spirituális élmények kifejeződését. Javasolt a 
spirituális . élmények  jelentkezésekor csak akkor beadni 
gyógyszereket, ha a beteg önveszélyes, vagy ha kéri. Ha a beteg 
fesztelenül van a helyzetben, akkor nincs szükség a nyugtatás 
elkezdésére vagy fokozására. Egy haldokló kívánsága pont ez volt: 


fájdalomcsillapítást kért, de nem akart eszméletlen állapotba kerülni, 
mivel ki akarta még élvezni az utolsó perceit a családjával, és el 
akarta végezni a spirituális gyakorlását. Ezt hangsúlyozza Rommer 
egyik esete is: , Ugyanúgy félek a fizikai fájdalomtól, mint bárki más. 
De a halálközeli élményem óta azért imádkozom, hogy tudatomnál 
legyek, amikor meghalok." 

Hasznos lenne, ha azok az ápolók, akik látják, hogy egy beteg a 
halálos ágyán ilyen élményeket él át, megosztanák ezt az 
információt a többi ápolóval úgy, hogy dokumentálják a beteg 
kórlapján, és az átadáskor is említést tesznek róla. Valójában sok 
kórházban ez bevett része a betegek átadásának. 

Bizonyos esetekben a betegek nem igényelnek nyugtatókat vagy 
fájdalomcsillapítókat. Ha a fizikai fájdalom nehézséggé válik, akkor 
az adagolást be lehet úgy állítani, hogy az illető biztosan ne veszítse 
el az összeszedettségét és öntudatánál maradjon. Egy hospice 
orvosnak sikerült így beállítani egy nő fájdalomcsillapítását, aki 
beszélgetni szeretett volna a lányával, és nem akart lemaradni a 
vele töltött értékes időről. Bár eleinte, amíg a teste hozzászokott, 
álmosságot érzett, néhány nap múlva vissza tudott térni a szokásos 
tudatosságához, aminek eredményeképp a lánya megjegyezte, 
milyen jó visszakapni az anyját. 

Ahogy a nagyapám állapota gyorsan romlani kezdett, és a fizikai 
fájdalma erősödött, bekötöttek neki egy fájdalomcsillapító infúziót. A 
saját otthonában ápoltuk, és az ellátást végző munkatársakkal 
folytatott megbeszélésünkben azt kértem, hogy a midazolamot 
hagyják ki az infúzióból (a kutatásomban azt találtam, hogy ez a szer 
nagyban hozzájárul a zavaros élményekhez), amit elfogadtak azzal, 
hogy ha kezelhetetlenné válik a nagyapám, akkor visszatérünk a 
kérdésre. Az anyám aznap este érkezett meg franciaországi 
otthonából, és a nagyapám nagyon örült, hogy látja. Még csak rövid 
ideje beszélgettek, amikor megzavarta őket az éjszakás ápolók 
érkezése, akik előtte sosem találkoztak a nagyapámmal. A 
fájdalomcsillapító infúzió alig néhány órája volt bekötve, így amikor 
próbálták megmozdítani, a nagyapám érthető módon felüvöltött a 
fájdalomtól. Aztán elcsendesedett, az ápolók kijöttek a szobájából, 
és közölték, adtak neki valamit, hogy megnyugodjon, majd elmentek. 
Amikor megnéztem a kezelési lapját, láttam, hogy midazolamot 


adtak neki. Éktelen dühbe gurultam, eszembe se jutott, hogy 
megemlítsem nekik, nem akarom, hogy ezt a szert beadják, mivel a 
nagyapám jól volt, és nem volt rá szüksége. Ezt követően a 
nagyapám elvesztette az eszméletét, és nem is nyerte vissza, hogy 
folytassa a beszélgetését az anyámmal. Többet már nem tért 
magához, és másnap meghalt, nem volt lehetősége elmondani 
azokat a dolgokat, amiket talán szeretett volna megosztani a 
lányával. 

Ha a haldoklás folyamatát nagyobb fokú tudatosság övezi, a 
gyógyíthatatlan betegséggel küzdők közül sokan úgy dönthetnek, 
hogy haldoklási tervet készítenek, vagy előzetes döntést hoznak a 
kezelés visszautasításáról, és megfogalmazzák a kívánságaikat arra 
az esetre, ha romlik az állapotuk. Azt is észben kell tartanunk, hogy 
az emberek látásmódja drámaian változhat a betegségük 
előrehaladtával. Ha valószínű a betegségből való felépülés, akkor az 
intenzív osztályok tudják a legjobban segíteni a gyógyulást. Ha 
azonban a teljes kép kis esélyt mutat a felépülésre, akkor a 
haldoklási terv vagy a kezelés visszautasításáról szóló előzetes 
döntés engedi, hogy az illető határozzon ahelyett, hogy mások 
döntésére támaszkodjon. 


Az öngyilkosság és a halálközeli élmények 

A halálközeli élmények terápiás hatásait már mások is felismerték 
és hatékonyan alkalmazzák. Bármilyen összeegyeztethetetlennek is 
tűnik, ezek az élmények nagyon pozitív hatással bírnak, és terápiás 
céllal alkalmazzák őket azok kezelésében, akik már több 
öngyilkossági kísérleten is túl vannak. Úgy tűnhet, hogy a csodálatos 
helyekről, a békéről, örömről, szeretetről, és a bennünket fogadó 
szeretteinkről . szóló — beszámolók inkább az öngyilkosság 
elkövetésére sarkalják az erre hajlamos embereket, mégis úgy fest, 
hogy épp az ellenkezője igaz. Bruce Greyson professzor azt találta, 
hogy azok a betegek, akik több öngyilkossági kísérleten átestek, 
majd az egyik ilyen kísérlet során halálközeli élményt éltek át, sokkal 
kisebb valószínűséggel kíséreltek meg újra öngyilkosságot. Ennek 
az oka lehet az élet iránt újra felébredt megbecsülés, és hogy az 
illető újra célt talál az életében. Valójában akik az öngyilkossági 
kísérletük során halálközeli élményt éltek át, úgy érezték, az 


öngyilkosság nem megoldás. Az élmény felvértezte őket azáltal, 
hogy célt találtak az életükben. Emellett elsöprő erejű felismerés 
született bennük, miszerint a testükből kilépve is magukkal vitték a 
nehézségeiket — egyszerűen nem tudtak elmenekülni a problémáik 
elől, tenát az öngyilkossági kísérlet hiábavaló. J. M. McDonagh 
pszichoterapeuta szintén azt fedezte fel, hogy az öngyilkossági 
szándék csökkent a halálközeliélmény-beszámolók meghallgatását 
követően, a betegeit pedig arra bátorította, hogy végezzenek saját 
kutatást, és látogassanak el a témával foglalkozó internetes 
oldalakra. 

Dr. Engelbert Winkler könyve, az Occidental Book of Death and 
Dying (A halál és a haldoklás kézikönyve) halálközeli élményekről 
szóló beszámolókat tartalmaz. Nagy elővigyázatossággal használták 
ezt a könyvet egy fiatal fiú nagyon nehéz esetének a kezelésére, 
akinek öngyilkossági késztetései támadtak az apja halálát követően. 
A kezelés nagyon sikeres volt a fiú számára, majd további nehéz 
esetekben is, és Winkler rendkívül hasznos gyógyító eszköznek 
tekinti. Emellett azt is javasolta, hogy a halálközeli élményekről szóló 
beszámolókat a halálról és a haldoklásról szóló ,tanönyvként" 
használják — az ilyen könyveket a történelem során mindig is 
alkalmazták a kultúrák, de jelenleg hiányzik a társadalmunkból. 


A gyászterápia 

A szerettünk elvesztésén való túljutás nem könnyű, és letaglózó 
hatása lehet. Ápoltam olyan betegeket, akik képtelenek voltak 
megbirkózni a gyászukkal, ami olyan viselkedésekhez vezetett, mint 
az — alkoholizmus — vagy önmaguk elhanyagolása, ennek 
eredményeképp pedig az intenzív osztályra kerültek. A halálközeli 
élményekről szóló beszámolók elolvasása azok számára is 
hasznosnak bizonyult, akik egy szerettüket gyászolták, és sok 
gyásztanácsadó javasolja, hogy a kliensek ismerkedjenek meg a 
témával foglalkozó szakirodalommal. A személyes tapasztalatom az, 
hogy a halálközeli élményekről szóló tudásom kétségtelenül segített 
másképpen megbirkóznom a szeretteim elvesztésével, miután 
elkezdtem a kutatásomat. Nem védett meg a fájdalomtól és a 
szomorúságtól, de segített enyhíteni ezeket az érzéseimet. A 
barátaimnak is segített, amikor ilyen könyveket ajánlottam nekik. 


Emellett jelentősen felgyorsíthatja a gyászfolyamatot annak 
elismerése, hogy a halál utáni kommunikáció meglehetősen gyakori. 
Akik ilyen élményekről számolnak be, biztosak ennek a 
kommunikációnak a természetes létezésében, következésképpen 
gyökeresen megváltozik a világnézetük, és új értelmet találnak az 
életben és a halálban. Ha megújul az életről alkotott képünk, az 
érzelmi sebek begyógyulnak, és békét találunk. 

Allan Botkin pszichológus a poszttraumás stresszben szenvedő 
betegekkel végzett munkájában kifejlesztett egy módszert, amelynek 
az Induced After Death Communication, azaz indukált halál utáni 
kommunikáció nevet adta. Az ilyen terápia során a betegek arról 
számoltak be, hogy kommunikáltak a szeretteikkel. Nagyon gyakran 
az ilyen kommunikációban feldolgozásra kerülnek az esetlegesen 
megoldatlan ügyek, és a beteg nagyon pozitív hangulatba jut ezt 
követően. Sok esetben az indukált halál utáni kommunikáció 
képessé tette a beteget a továbblépésre, és már nem volt szükség 
további kezelésre. A terápia sok esetben sikeresen fokozta az 
öngyógyítás képességét. 

sokan elutasítással viszonyulnak ehhez, mivel ez egy szokatlan 
terápiás mód, amely látszólag nem rendelkezik tudományos 
megalapozottsággal. Az eljárás mégis nagyon hasznosnak bizonyult 
sok esetben — bármi is történik a terápia során, annak gyógyító 
hatása van, és sok emberen képes segíteni, ha széles körben 
hozzáférhetővé válik az ilyen módszerre nyitottak számára. 

POZITÍV SZEMÉLYISÉGVÁLTOZÁSOK 
A HALÁLKÖZELI ÉLMÉNY MINT , JÓTÉKONY VÍRUS" 

Tartalmasabb, harmonikusabb emberi kapcsolatok 

A halálközeli élményekkel foglalkozó irodalom erőteljes, életet 
megváltoztató erejét már régen felismerték, mivel aki nem élt át ilyen 
élményt, támaszt, reményt és inspirációt merített ezekből a 
beszámolókból. A halálközeli élményt egy ,jótékony vírushoz" is 
szokták hasonlítani, mivel akik nyitottak rá, és találkoznak az átélők 
vallomásaival, egyes esetekben ugyanolyan változásokat élhetnek át 
az életükben, mint az ilyen élményeket átélők. Az élmény általános 
üzenete az, hogy mindannyian kapcsolatban állunk egymással, és 
bánjunk úgy a másikkal, ahogyan szeretnénk, hogy velünk bánjanak. 


Sok átélő érzi, hogy megnőtt az együttérzése, szeretete, elfogadása 
és megértése mások iránt. 

Miután sok éven át tartott egyetemi kurzust a halálközeli 
élményekről, Kenneth Ring professzor azt vette észre, hogy a téma 
erőteljes pozitív hatást gyakorol a hallgatókra. Ring az , Omega 
Projekt" elnevezésű kutatásában azt találta, hogy az ilyen 
élményeket tanulmányozó emberekből álló kontrollcsoport — 
amelynek tagjai nem voltak átélők — kisebb mértékű, de ugyanolyan 
jellegű változásokról számolt be, mint akik átéltek ilyen élményt. A 
nem átélőkben is fokozódott az önelfogadás, az élet megbecsülése, 
az együttérzés, a spiritualitás, nőtt a környezet iránti tudatosságuk 
és a materializmusuk is szelídült. A kurzus végén végzett informális 
felmérésben azt találta, hogy a résztvevők 96 százalékában nőtt a 
meggyőződés a halálközeli élmények hitelességéről, 61 százalékuk 
nagyobb spirituális orientáltságra tett szert, és 68 százalékuk érezte 
úgy, hogy van célja az életének. A felmérést kétszer megismételték 
későbbi kurzusokon, szinte ugyanazzal az eredménnyel. 

Ring hozzáteszi: ,Úgy tűnik, hogy a halálközeli élmények 
bizonyos meggyőződései másodkézből is átadhatók, egyszerűen 
azáltal, hogy a témával kapcsolatos információkat elmondjuk a téma 
iránt érdeklődőknek." 

Bruce Greyson professzor összehasonlította az átélők egy 
csoportját a Halálközeli Állapotokat Kutató Nemzetközi Szövetség 
olyan tagjaival, akiknek nem volt ilyen élményük, de elegendő 
érdeklődéssel rendelkeztek ahhoz, hogy egy csoporthoz 
csatlakozzanak. Különösen a következő négy személyes érték 
érdekelte: önmegvalósítás, önzetlenség, spiritualitás és az életben 
való sikeresség. Mind az átélők, mind a másik csoport az 
önmegvalósítást, az önzetlenséget és a spiritualitást tartotta fontos 
értékeknek, ebben nem jelentkezett statisztikai eltérés a két csoport 
között. Mindkét csoportot kevésbé foglalkoztatta a siker, de az átélők 
statisztikailag jelentősen alacsonyabb értéket értek el. 

Charles Flynn szociológus professzor átélőkkel készített interjúkat 
vetített az egyik óráján, mely a , Szeretet-projekt" nevet viselte. Azt 
az utasítást adta a hallgatóinak, hogy viselkedjenek szeretetteli 
módon valakivel, akivel amúgy nem ismerkednének meg. Az 
eredmények azt mutatták, hogy fokozódott a mások iránti törődés, 


és bizonyos személyes értékek is változtak. Növekedett az 
önmegértés, az önértékelés és az önbecsülés, emellett nőtt az az 
érzés, hogy az életnek van értelme és célja. 

A gyermekkori halálközeli élményt átélők hosszú távú 
utánkövetésében Dr. Melvin Morse azt találta, hogy fizikai, mentális 
és spirituális stabilitást mutatnak, és  együttérzők másokkal, 
sikeresen teljesítenek az iskolában, egészséges ételeket 
fogyasztanak, és egyikük sem szokott rá a kábítószerre vagy 
alkoholra. 

A szívmegállást túlélők körében végzett vizsgálatban azt fedezték 
fel, hogy az átélőkben átlagon felüli együttérző hajlam alakult ki. A 
nem átélőkhöz képest az átélőkben jelentősen nagyobb mértékben 
nőtt a szeretet kifejezésének képessége mások felé, emellett 
fokozódott bennük a meghallgatás képessége, a mások iránti 
elfogadás és megértés, és a vágy, hogy segítsenek másoknak. 

Azok az ápolók, akik átélő betegeket ápoltak, indíttatást éreztek a 
saját spiritualitásuk felfedezésére, ami pozitív változásokat hozott a 
személyes és szakmai életükben. Megváltozott a betegekhez való 
viszonyulásuk, együttérzőbbé és érzékenyebbé váltak a betegek 
igényeire, fesztelenebbül tudtak beszélni a halálközeli élményekről, 
és könnyebben kezelték a betegeket és a családjukat. 

Ez a ,fertőzés" nem korlátozódik azokra, akik nyitottak a 
halálközeli élmények témája iránt. Neal Grossman professzor egy 
, elkötelezett materialista" hallgató változásáról számolt be, aki a 
témáról szóló óráira járt. Egy egyetemi tanár saját élményéről szóló 
beszámolóját hallgatva a diáknak nem volt más választása, mint 
felülvizsgálni a korábbi hiedelmeltt. 


Egy halálközeli élményt átélt személy őszinte 
beszámolójának meghallgatása, különösen, ha erre 
négyszemközt kerül sor, mély élményt jelent a hallgató 
számára is, és pszichológiailag meggyőzőbb erejű, mint 
egy rakás tanulmány elolvasása. 


Rominger is hasonló megjegyzésről számolt be: ,Soha nem 
hallottam közvetlenül a halálközeli élményekről, csak könyveket 


olvastam róluk, és azt éreztem, hogy ejha, ez valódi. Úgy értem, 
hogy nem csak egy sztori. . . valaki tényleg keresztülment ezen." 


Egészségtudatosabb, boldogabb, kiegyensúlyozottabb élet 

A halálközeli élmények egyik legerőteljesebb utóhatása az 
önmagunk iránti megnövekedett szeretet és együttérzés, ami később 
másokra is  átsugárzik. — Dacher  Keltner, — a Berkeley 
pszichológiaprofesszora kifejti, hogy Darwin Az ember származása 
című művében a szeretet szó 95 alkalommal szerepel, míg a 
, legerősebbek fennmaradása" kifejezés csak kétszer kerül említésre. 
Annak ellenére, hogy nem rendelkezett nagy erővel és ügyességgel 
vagy hatalmas tépőfoggal stb., az emberi faj mégis életben maradt 
és rengeteget fejlődött, ami Darwin szerint az együttműködésre és a 
másik iránti együttérzésre való képességünk miatt volt lehetséges. 
Darwin úgy vélte, hogy a természetben a legerősebb ösztön az 
együttérzés. Mély okai vannak, hogy miért fejlődött ki bennünk az a 
tulajdonság, hogy jók vagyunk egymáshoz: mindez bele van kódolva 
a DNS-ünkbe. 

Sajnos ezt a vonatkozást elhanyagolták, és helyette a hangsúly a 
legerősebbek fennmaradására tolódott el, így idővel elhittük, hogy 
mindannyian különállóak vagyunk. Emiatt önző viselkedésmódokat 
fejlesztünk ki, és a saját igényeinket másoké elé helyezzük. Ahogy 
Dean Radin fogalmaz, ha abban a tudatban élnénk, hogy 
kapcsolatban állunk egymással, akkor teljesen másképp 
viselkednénk másokkal. Mindez megerősödik a halálközeli állapot 
életet átértékelő minőségében, ahol az élményt megtapasztalók 
kívülállóként újraélik — a cselekedeteik másokra gyakorolt 
következményeit -— ténylegesen átélik, hogyan ártottak vagy 
használtak a tetteik egy másik embernek. Ezt az 
összekapcsolódottságot közvetlenül megtapasztalják. Olyan, mintha 
az élmény átalakítaná az átélők pszichéjét, és eltávolítaná belőle az 
élmény előtti életükből származó hiedelemrendszerükbe beivódott 
félreértéseket. Következésképpen a halálközeli élmény után ennek 
megfelelően változtatnak a  viselkedésükön. Vagyis amikor 
összekapcsolódottságban látjuk magunkat, az nemcsak a faj, hanem 
a bolygó fennmaradásához is vezet. 


Az  összekapcsolódottságbpan létezés, amelyről az  átélők 
beszámolnak, és amely a közösen átélt halálélményben is 
megjelenik, Einstein számára is nyilvánvaló volt, aki ezt ,távoli 
kísérteties történésnek" nevezte. 1935-ben Einstein és munkatársai, 
Rosen és Podolsky közre adták az elektronokkal végzett 
kísérletsorozatuk eredményeit. Ezt ma kvantum-összefonódásnak 
nevezik, és azt feltételezi, hogy nagyon mély szinteken vagyunk 
összekötve. Ez is megerősíti mindazt, amiről a halálközeli élményt 
átélők beszámolnak, és azt is, amit a világ összes nagy bölcseleti 
hagyománya mindig is megfogalmazott — nem vagyunk elkülönültek, 
hanem kapcsolatban állunk egymással egy nagy egész részeiként. 

Ez nemcsak a másokkal való kapcsolatainkra gyakorol jótékony 
hatást, hanem az egészségünket is pozitívan befolyásolja. Amikor 
együttérzést élünk át, az immunoglobulin A (lgA) szint jelentősen 
növekszik a nyálunkban -— ez a test első védelmi vonala az ételben 
található kórokozók ellen. Azt is megállapították már, hogy akikben 
erős a céltudatosság, az odatartozás élménye és a másokkal való 
összekapcsolódottság érzése, azok jobban megbirkóznak a 
stresszel, kevésbé hajlamosak a betegségre és tovább élnek. A 
halálközeli élményt átélők egyik legelsöprőbb megtapasztalása, 
hogy mindannyian kapcsolatban állunk egymással. 


Akár emberekkel, akár állatokkal, akár növényekkel 
kapcsolatban merül fel, az összekapcsoltság és a 
felelősség érzése arra késztet bennünket, hogy kilépjünk 
önmagunkból, és hozzákapcsol a nagyobb világhoz. Az 
egészségünk szempontjából elengedhetetlennek tűnik a 
hajlamunk a másokkal való kommunikációra és a 
kötődésre. 


A halálközeli élményt átélők körében gyakori változás, hogy 
szívesen vállalnak önkéntes munkát és segítenek másoknak, azt 
pedig bizonyíték támasztja alá, hogy az ilyen viselkedés összefügg a 
jobb általános egészségi állapottal. Sok szakmailag lektorált kutatási 
cikkben olvasható az a következtetés, hogy az együttérzés, a 
kedvesség és a szeretet tulajdonságai mennyire jótékony hatást 
gyakorolnak az egészségünkre. Vagyis úgy tűnik, hogy a halálközeli 


élmény átélése vagy a témában való jártasság jobb egészséghez és 
hosszabb élethez vezethet. 

A halálközeli élmények nagyon hasonlóak az Abraham Maslow 
által leírt ,csúcsélményekhez" vagy a misztikus élményekhez. Akik 
misztikus élményeket éltek át, azok kimutathatóan jobban 
alkalmazkodnak, és jobb lelki egészséggel bírnak. Egy vallási vagy 
misztikus élményt követően a tapasztalással összhangban változik 
az illető viszonyulása, felfedezi az élet értelmét és célját. 

Egy halálközeli élményt vagy misztikus élményt követően sokan 
meditációs gyakorlást végeznek vagy imádkoznak, ami fokozza az 
egészséget és megelőzi a betegséget. A meditáció fontos szerepet 
játszik a szívbetegek rehabilitációjában, és hatékonyan csökkenti a 
vérnyomást. A fogyasztói társadalmunkban a hangsúly arra esik, 
hogy minél több pénzünk és anyagi tulajdonunk legyen. Ez az 
elvárás sokakat nagyon stresszes helyzetbe hoz, mivel a munkájuk 
sok feszültséget okoz, és sokáig kell dolgozniuk ahhoz, hogy 
fenntartsák ezt az életvitelt. Az élet spirituális  vetületeinek 
elismerésében rejlő előnyök és a spirituális gyakorlás nyilvánvalóan 
elvezethetnek a testi és lelki egészséghez, az együttérzés 
fokozódásához és a materialista meggyőződés gyengüléséhez. 

Az átélők emellett környezettudatosabbá is válnak. Az iparosodás 
növekedésével az emberiség jelenleg rombolja a természetet a rövid 
távú haszonért. Az átélők nagyobb természetszeretetről számolnak 
be, és annak megértéséről, hogy a bolygón az emberek és a dolgok 
kölcsönös kapcsolatban állnak egymással: ez a nézet megegyezik a 
Gaia-hipotézissel. James Lovelock környezetvédő azt vetette fel, 
hogy a bolygó minden élő szervezete és a szervetlen környezetük 
szoros integráltságban egyetlen bonyolult, önszabályozó rendszert 
alkot, amely így tartja fenn az élethez szükséges feltételeket a 
Földön. A természetközeli népek mindig is értették ezt az 
összekapcsolódottságot, és máig mély tisztelettel viszonyulnak a 
földnöz és a bolygóhoz. Ha többen eljutnának ehhez a 
felismeréshez, akkor átértékelhetnénk azokat a viszonyulásokat, 
amelyekkel jelenleg a környezetet  pusztítjuk, és egy 
kiegyensúlyozottabb jövőt alakíthatnánk ki, amelyben a természetet 
nagyobb megbecsülés övezi. Ez pedig magával hozza a bolygó 
iránti tudatosság átalakításának biztató képét. 


A halálközeli élmények és a tudatosság kutatása egyre nagyobb 
méreteket ölt, és egyre inkább azt mutatja, hogy a tudatosságról 
szóló megértésünk változóban van. Furcsa módon éppen a 
tudomány által kifejlesztett technológia segít eljutnunk ahhoz az új 
megértéshez, hogy mit is jelent embernek lenni. Számomra 
nyilvánvaló, hogy a tudomány fejlődése újabb szintre lép, ami az élet 
még nagyobb megértését eredményezi majd, mivel magában 
foglalja annak spirituális és fizikai vonatkozásatt is. 

Kiemelkedően fontos, hogy nyitott tudattal viszonyuljunk a 
halálközeli élményekhez, és ne utasítsuk el őket. Akármilyen 
személyes viszonyunk is van ezekhez és az élményekhez, fontos 
elismerni, hogy jelentős helyük van abban, hogyan értjük meg és 
kezeljük azokat, akik közel kerülnek a halálhoz, emellett az 
egészségünk erősítésére is hatással —— vannak. Emiatt 
elengedhetetlen, hogy társadalmi szinten több figyelmet szenteljünk 
ezeknek az élményeknek és annak, hogy ezek a kérdések 
beépüljenek az oktatási rendszerbe, különösen az egészségügyi 
dolgozók képzésébe. Így mindannyian tanulhatunk a halálközeli 
élményekből anélkül, hogy majdnem belehalnánk. 

Összegzés 


A halálközeli élmény valójában nem a halálról, hanem az 
életről szól. Arra ösztönzi az embereket, akiknek még nem 
volt része transzcendens élményben, hogy a fény 
parancsának engedelmeskedve szeretetteli életet éljenek. 


Charles Flynn 


Rendkívül izgalmas korban élünk, mely a kutatásoknak is kedvez. 
Olybá tűnik, hogy az emberiség evolúciós fordulóponthoz érkezett, 
hamarosan új korba lépünk. Az elmúlt húsz évben igyekeztem minél 
jobban megérteni a halált, ez idő alatt pedig magáról az életről is 
rengeteget tanultam - ez a könyv ennek a folyamatnak az 
eredménye. Nem állítom, hogy mindenre tudom a választ, és ami azt 
illeti, a kutatásom több kérdést vetett fel, mint amennyit 
megválaszolt. Felnyitotta a szemem, és olyan dolgokra világított rá, 
melyeket korábban nem ismertem fel, pusztán azért, mert sosem 
figyeltem fel rájuk, és sosem tanultam róluk. Sem az egyetemen, 
sem az ápolói képzésen nem említették a haldoklók élményeltt. 

Időnként kezembe akadt egy-egy rendhagyó jelenségről szóló 
rövid újságcikk, amely a halál élményét taglalta: ezeket a 
történeteket nagy felhajtás övezte, és titokzatosság lengte körül. 
Nem sok időt pazaroltam rájuk, mert egytől egyig lehetetlennek és 
megmagyarázhatatlannak tűntek. Munkám során aztán számtalan 
haldokló és halálközeli állapotban lévő beteggel találkoztam. Az ő 
élményeiket látva világossá vált számomra, hogy ezek az esetek 
csak azért tűnnek rejtélyesnek, mert a jelenkori tudományos 
álláspont szerint értelmezzük őket, amely kimondja, hogy a 
tudatosság csupán az agyműködés mellékterméke. 

Az intenzív osztályon eltöltött évek során több ezer beteget láttam 
meghalni. A betegek kezelésében rendszerint több orvos is részt 
vesz, ott vannak az altatóorvosok, az ortopéd orvosok, az általános 
sebészek, a  belgyógyászok, a  vesespecialisták, és még 
sorolhatnám. A betegellátást érintő kérdésekben az orvosok 


rendszerint egymással együttműködve döntenek. Egyszer tanúja 
voltam egy esetnek, ahol a haldokló beteghez sebész konzulenst 
hívtak. A sebész perceken belül megérkezett a csapatával, 
mindannyian maszkban, steril köpenyben és kesztyűben voltak. 
Feltárták az alhasi részt, majd ujjukkal bele-beletúrtak a beteg 
hasüregébe, hogy megtalálják, mi okozhatta a váratlan 
állapotromlást. Egészségügyi  dolgozókként olykor képtelenek 
vagyunk meglátni a nagy egészet. Nem látjuk a beteget, a személyt, 
az emberi lényt, az anyát, aki felnevelt egy családot, akik 
kétségbeesetten aggódtak az állapotáért. Bár sebészeti úton 
megoldható lett volna a probléma, képtelenek voltunk meglátni a 
nagy egészet és tudatosítani, hogy a beteg haldoklott: nem volt 
eszméleténél, lélegezni sem tudott önállóan, a vérnyomását csak 
nagy dózisú erős gyógyszerekkel sikerült stabilizálni. Minek kell még 
történnie ahhoz, hogy végre felismerjük a korlátainkat? Hampe 32 
évvel ezelőtt rámutatott a halál témájának állandó kerülésére, ez 
azóta csak még nagyobb méreteket öltött: ,Bárki, aki volt már 
kórházban, vagy még inkább az intenzív osztályon, 
megtapasztalhatta, hogy ezeken a helyeken különösen kerülik a 
halál és haldoklás témáját. Bár ezt következetesen és jó szándékból 
teszik, mégis ez lenne az utolsó hely, ahol erre számítanánk" . 

A technika fejlődésével a halál határai elmosódtak, már nem 
olyan egyértelműek, mint egykoron voltak. A betegek többsége ma 
már létfenntartó eszközökre kapcsolva, mesterséges kómában hal 
meg, teljesen kiszorítva ezzel a haldoklás természetes folyamatát. 
Ezeknek az embereknek semmilyen hatalmuk nincsen saját haláluk 
felett. A halál ma már szégyenteljes eseménynek számít, melyet el 
kell rejtenünk egy félreeső szobába, ahol minden kontroll az orvosi 
csapat kezében összpontosul. A betegek halálakor a családjukról 
sem szabad megfeledkeznünk. A családtagok gyakran 
haszontalannak érzik magukat a rideg kórházi környezetben, a 
különböző felszerelések és intravénás infúziók miatt pedig még a 
szerettükhöz sem férnek hozzá. A szeretett személy elvesztése 
nagyon megrendítő lehet, a családnak ilyenkor tudnia kell, hogy a 
személyzet mindent elkövetett annak érekében, hogy szerettük 
felépüljön. 


20 éve már, hogy először megfogalmazódott bennem egy olyan 
továbbképzés igénye, amely segítene az intenzív osztályon haldokló 
betegek hatékonyabb ápolásának elsajátításában. Azóta is várok 
egy ilyen továbbképzésre. Néhány előrelépés azonban mégiscsak 
történt, a halálközeli élményeket ma már bizonyos kurzusokon is 
tanítják. Általánosságban véve ugyanakkor nagyon keveset 
tanítanak a halálról, még a nagy gyakorlókórházakban is csekély 
figyelmet fordítanak a haldokló betegek intenzív osztályos ápolására. 
A halál tematikája egyértelműen hiányzik az itt dolgozó ápolók 
gyakornoki képzéséből, noha éppen ez a terület jelenti a legnagyobb 
nehézséget számukra. Éppen ezért kidolgoztam egy kurzust, amely 
kifejezetten ezekkel a kérdésekkel foglalkozik. 

Bár a kórházak folyamatosan fejlődnek és az átlag élettartam is 
növekszik, a jelenlegi gépesített környezetben haldokló betegek 
ápolása terén rengeteget kell még tanulnunk. Nagyon sok különböző 
életkorú ember tölti életének utolsó heteit vagy hónapjait létfenntartó 
gépekre kapcsolva. Az utolsó napokban vagy órákban a 
hozzátartozók egyre jobban eltávolodnak a betegtől, mivel 
alkalmazkodniuk kell az ápolói és orvosi rutin által meghatározott 
látogatási időhöz. 

Mindig is lesznek haldokló betegek az intenzív osztályon, és 
mindig is lesznek olyan helyzetek, melyekben a beteg jobban járt 
volna, ha inkább egy hospice házba kerül. Éppen ezért minden 
kórházi környezetben létfontosságúnak kell lennie, hogy az ápolás 
spirituális aspektusait is figyelembe vegyük, és tudatosítsuk, hogy 
nemcsak a testet, hanem az egész embert kezeljük. Az 
egészségügyi dolgozók abban a kiváltságos helyzetben vannak, 
hogy egyszerre nyújthatnak fizikai és spirituális támogatást. 
Létfontosságú, hogy a halál közeledtével a beteg lelki 
szükségleteiről is gondoskodjunk. Véleményem szerint spirituális 
szempontból az ápolói munka az egyik legkiemelkedőbb hivatás, 
amit az ember végezhet — valódi megtiszteltetésnek tartom, ha 
valaki jelen lehet egy haldokló beteg ágyánál. 

Ne vereségként tekintsünk a halálra, inkább fogadjuk el. 
Ugyanakkora hangsúlyt kell fektetnünk a haldoklók ápolására, mint 
az élők megmentésére. Haláltagadó, materialista társadalomban 
élünk. Ahhoz azonban, hogy elgondolkodhassunk az életünkről, 


előbb a halálról kell gondolkodnunk. A klinikai halál állapotából 
visszatért, halálközeli élményen átesett emberek felismerései 
komoly változásokat hozhatnak, javíthatnak az életminőségen, és 
bizonyos esetekben még az orvosi ellátás szükségességét is 
csökkenthetik. Remélem, hogy e könyv a leendő betegek és 
hozzátartozóik számára is hasznosnak bizonyul. Különösen abban 
bízom, hogy a halandóságon való gondolkodás sokakat arra késztet, 
hogy átértékeljék életüket. A halálközeli élmények tanulmányozása, 
és még inkább azok átélése sokaknak segíthet azáltal, hogy rávilágít 
az élet által kínált lehetőségekre. 

Azzal, — hogy  eltöprengünk 6 halandóságunkon, gyökeres 
változásokat idézhetünk elő életünkben. Azok a dolgok, amelyekkel 
korábban sosem foglalkoztunk, hirtelen fontosabbá válnak, a 
hangsúly pedig önmagunkról másokra helyeződik át. Juliet Boyd 
élete például fenekestül felfordult, amikor 34 éves korában halálos 
betegséggel diagnosztizálták. Szembe kellett néznie azzal a riasztó 
lehetőséggel, hogy talán örökre búcsút kell majd vennie kétéves 
kislányától, aki így talán sosem fogja megismerni őt. Úgy döntött, 
hogy leírja mindazokat a dolgokat és emlékeket, amelyek 
megmutathatják a lányának, hogy milyen ember volt is ő valójában. 
Később szerencsére kiderült, hogy Julietet félrediagnosztizálták. Az 
érzelmi megrázkódtatás azonban mély nyomott hagyott benne. 
Eltökélte, hogy megpróbál segíteni azokon, akik halálos betegséggel 
küzdenek. Létrehozott egy szolgáltatást, ahol a betegek 
elmesélhették történetüket, melyet aztán haláluk után továbbadtak a 
hozzátartozóknak. 

Ahogy azt a nyolcadik fejezetben írtam, egykoron minden 
kultúrának megvolt a maga halottaskönyve, mely segített a 
haldoklóknak felkészülni halálukra, és életvezetési tanácsokkal látta 
el az élőket. Technológiai fejlődésünk messzemenően megelőzte 
spirituális fejlődésünket, ennek eredményeként fogalmunk sincs, 
hogyan viszonyuljunk a halálhoz, és hogyan dolgozzuk fel. A nyugati 
társadalomban sajnos már nem léteznek halottaskönyvek, noha 
nyilvánvalóan nagy szükségünk lenne rájuk. 

Életünk spirituális vonatkozásai lemaradtak intellektuális 
fejlődésünk mögött. Hiába fejlett az egészségügyi technológiánk, ha 
nem tudjuk kezelni annak nyilvánvaló következményét — a haláltól 


való elidegenedést. A halál tagadása nemcsak a kórházakra, hanem 
mindnyájunkra jellemző. Egyikőnk sem szeretné elveszíteni 
szeretteit, de sajnos ez az élet rendje. Olyan dolog ez, melyre sosem 
vagyunk felkészülve, bár sokat segítene, ha így lenne. Még a halál 
kitartó tanulmányozása sem védett meg attól a fájdalomtól és 
szomorúságtól, amit a szeretteim elvesztésekor éreztem, az 
mindazonáltal sokat segített, hogy az utolsó hónapokban 
felkészülhettem az elengedésükre. 

Ezért is tartom olyan fontosnak ezt a kutatást. Azok az 
életveszélyes helyzetbe került, vagy klinikai halálból visszatért 
emberek, akik elmesélték nekem a halálközeli élményüket, azt 
mondták, hogy nincs mitől tartanunk. A halál csak az itt hagyott 
szerettek számára szomorú. Saját tapasztalatból tudom, hogy az 
eltávozottak olyan tátongó sebet hagynak maguk után, amelynek 
gyógyulása akár évekig is eltarthat — sokszor pedig még ez sem 
segít. A halál közeléből visszatért emberek élményei ugyanakkor 
olyan reményt adnak, mely aktiválhatja a gyógyulási folyamatot, 
ezért is olyan hasznosak ezek az élmények a gyászterápiában. 
Ahogy azt Jules Lyon is írja: 


A ,halál, mint olyan, valójában nem létezik. Amit sokan a 
,végnek" hisznek, valójában nem több egy változásnál, mint 
amikor lecseréljük a ruhánkat, az autónkat vagy a 
lakásunkat. Bárcsak megszabadíthatnám az embereket a 
halálfélelmüktől, hiszen az, amit ,halálnak" hívunk, 
valójában nem több mint egy felszabadulás, egy végtelenül 
csodálatos utazás. 

Szívszaggató érzés látni a gyászoló családtagok 
fájdalmát, miközben azt hiszik, hogy szerettük , mindörökre 
eltávozott". Bárcsak segíthetnék nekik felismeri, hogy 
, elveszített" szeretteink nagyon is élnek, sőt, sokkal 
közelebb vannak hozzánk, mint azt valaha is gondolnánk! 


Ahogy egyre többen térnek vissza a halálból és gyógyulnak fel 
sikeresen súlyos, életveszélyes betegségekből, várhatóan a 
halálközeli élményekről beszámoló emberek száma is megnövekszik 
majd. Nagyon fontos, hogy tudomásul vegyük ezeket az élményeket, 


és támogatóan viszonyuljunk hozzájuk ahelyett, hogy elutasítanánk 
őket arra feltevésre hivatkozva, hogy nem többek puszta 
hallucinációknál vagy a diszfunkcionális agyműködés 
melléktermékeinél. Mindenkit, aki halálközeli élményt élt át, és 
szeretné megérteni, arra bátorítok, hogy keressen valakit, akivel 
beszélhet róla. És ami a legfontosabb: bízom benne, hogy idővel 
mindenki elismeri majd ezeket az élményeket — különös tekintettel 
az egészségügyi dolgozókra. Bármit is gondoljanak magukban, jó 
lenne, ha elfogadóan viszonyulnának azokhoz, akik halálközeli 
élményt éltek át, és tovább tudnák őket irányítani azokhoz a 
forrásokhoz, ahonnan hasznos információkhoz juthatnak. 

Kutatásomban a legmélyebb élményt átélő két személy 
halálfélelme végleg megszűnt, elmondásuk szerint nincs mitől 
tartanunk. Ez a kutatás más vizsgálatokkal egyetemben azt mutatta, 
hogy ezek az emberek tiszta, éber, tudatos élményeket éltek át úgy, 
hogy az agyműködésük közben jelentősen megváltozott, vagy éppen 
teljesen megszűnt. Ezek nem olyan anekdotikus beszámolók, 
melyeket könnyűszerrel figyelmen kívül hagyhatunk. Ezek pontosan 
dokumentált esetek, melyeket a betegek és a jelen lévő személyzet 
beszámolói mellett az orvosok és ápolók megfigyelései is 
megerősítenek. A kutatásom eredményei emellett azokat az 
anekdotikus eseteket is alátámasztották, melyekről a szakirodalmi 
források korábban beszámoltak. 

Röviden összefoglalva a kutatásom azt mutatta, hogy a 
halálközeli élmények bármilyen kontextusban megjelenhetnek, 
leggyakrabban mégis szívleállás esetén jelentkeznek. Ebből arra 
következtethetünk, hogy minél közelebb kerül valaki a halálhoz, 
annál nagyobb valószínűséggel él át halálközeli élményt. Az egyik 
beteg mély eszméletlen állapotban testen kívüli élményt élt át. 
Miután magához tért, pontosan le tudta írni, hogy mit csinált az 
orvos, az ápoló és a fizikoterapeuta a vészhelyzet alatt. Ezzel 
szemben, mikor a kontroll csoportot arra kértem, hogy rekonstruálják 
saját újraélesztésüket, azt tapasztaltam, hogy legtöbbjüknek fogalma 
sem volt arról, hogyan zajlott a folyamat, azok pedig, akik tippeltek, 
egyértelműen tévesen írták le helyzetet és az eljárás során 
alkalmazott eszközöket. A halálközeli élményt ritkán jelentik: a 15 
személyből csupán kettő jelezte önként, hogy halálközeli élményben 


volt része. Mindkét élmény rendkívül mély volt, és elég erőteljes 
ahhoz, hogy az átélők beszámoljanak róla. A fennmaradó 13 beteg 
nem osztotta volna meg az élményét, ha nem kérdezek rá 
kifejezetten arra az időszakra, amikor eszméletlen állapotban voltak. 
A vizsgálatban további három beteg tapasztalt még halálközeli 
élményt, nem sokkal azután azonban meghaltak. Elképzelhető, hogy 
a betegség akut fázisában minden beteg átélt halálközeli élményt, 
de már sosem épül fel annyira, hogy halála előtt beszámolhasson 
róla. Saját kutatásom nem erősítette meg a materialista elméleteket. 
Ami azt illeti, a gyógyszerek épphogy megakadályozták a halálközeli 
élményeket ahelyett, hogy létrehozták volna őket. A következő 
aspektusokat sem fiziológiai, sem pszichológiai, sem pedig kulturális 
tényezők nem magyarázzák: a 19. számú beteg az élmény során 
olyan hozzátartozókkal találkozott, akikről az élmény idején még 
nem tudta, hogy meghaltak; a 11. és a 295. számú beteg érzékeken 
túli észlelések birtokába jutott; a 10. számú beteg pedig spontán 
módon felgyógyult egy veleszületett rendellenességből. 

Első ránézésre sokan elutasítják, és egyszerű hallucinációkként 
kezelik . a halálközeli élményeket. Ha azonban teljes 
összetettségükben, az átélőkkel együtt közelebbről is megvizsgáljuk 
őket, nyilvánvalóvá válik, hogy nem hagyhatjuk figyelmen kívül. A 
halálközeli élmények nemcsak jelentős pszichológiai és szociális 
változásokat hozhatnak, de bizonyos esetekben az elektromos 
mezőben konkrét fiziológiai változásokat és spontán gyógyulásokat 
is előidézhetnek. Több mint harmincévnyi kutatás után sem létezik 
olyan elmélet a jelenlegi tudományos irodalomban, amely 
maradéktalanul megmagyarázná a jelenség minden vonatkozását. A 
kórházi kutatások nem támasztják alá azokat az elméleteket, melyek 
az  oxigénhiánynak, a magas  szén-dioxid-szintnek vagy a 
gyógyszerek hatásának tulajdonítják ezeket az élményeket. 
Kénytelen vagyunk tehát más oldalról megközelíteni a tudatosság 
kérdését. 

Az uralkodó nézet sajnos továbbra is egyenlőségjelet tesz az 
elme és az agy közé. Bizonyos agyterületek valóban érintettek 
lehetnek a halálközeli élmény átélésében, de ez nem jelenti azt, 
hogy kizárólagosan ezek okoznák az élményt. Ez a modell sosem 
lesz képes kielégítő magyarázatot adni a halálközeli élményekre. 


Ugyanakkor ha abból a feltevésből indulunk ki, hogy a tudat elemi 
természetű, és nem azonos a testtel, és az agy csupán közvetíti a 
tudatosságot, nem pedig teremti, sokkal könnyebben megérthetnénk 
a jelenséget. A halálközeli élményekre és más nehezen 
megmagyarázható jelenségekre gyakran hivatkoznak 
paranormálisként vagy természetfelettiként. Az új megközelítés 
értelmében azonban semmi természetfeletti nincs ezekben az 
élményekben - éppen ellenkezőleg, ezek teljesen normálisan 
tapasztalások. 

A vizsgálatok eredményei a korábbi halálközeli kutatásokkal 
egyetemben azt mutatják, hogy az uralkodó tudományos nézet, 
miszerint a tudat csupán az agyműködés mellékterméke, egy 
idejétmúlt felfogás. Mára ez a tévhit sajnos olyan mélyen bevésődött 
a hiedelemrendszerünkbe, hogy mindent elutasítunk, ami ennek 
ellentmond. Chris Carter remekül összefoglalta ennek lényegét: ,A 
tudomány nem lehet a megismerés objektív útja, ha egy olyan 
metafizikai hiedelemmel párosul, melyet feltétel nélkül elfogadunk, 
és amely minden ellentmondó bizonyítékot kizár." De nem azért 
vagyok itt, hogy erről vitázzak — ehelyett koncentráljunk inkább arra, 
hogy miként profitálhatunk a halálközeli élmények mélyebb 
megértéséből. 

A kilencedik fejezetben már említettem, hogy milyen előnyökkel 
járna számunkra, ha elfogadnánk és hasznosítanánk ezeket az 
élményeket. A halálközeli élmények a vizsgálatok során 
hatékonynak bizonyultak az öngyilkosság megelőzésében és a 
gyászterápiában is. Az élmény hatására sokan elkezdenek nagyobb 
figyelmet fordítani az ökológiai problémákra, és jobban ügyelnek a 
bolygó épségére is. Sokan arról számoltak be, hogy az élményt 
követően önzetlenebb emberekké váltak. A halálközeli élmények 
néhány gyakori utóhatása — úgymint az együttérzés és a mások 
iránti szeretet — ráadásul az egészség megőrzéséhez is hozzájárul. 
Egyesek olyan gyógyító képességekről és spontán gyógyulásokról 
számoltak be, melyeket nem lehet figyelmen kívül hagyni. Ha 
sikerülne megfejtenünk, hogyan működnek ezek a mechanizmusok, 
azzal másokon is segíthetnénk. 

Mindaddig, amíg figyelmen kívül hagyjuk, vagy elutasítjuk a 
halálközeli élményeket, a rendellenes agyműködés hatásának 


tulajdonítva őket, az élmények potenciális előnyeitől is megfosztjuk 
magunkat. Ha tudományos vizsgálatoknak vethetnénk alá ezeket a 
gyógyító képességeket, és jobban megértenénk őket, talán 
kifejleszthetnénk olyan gyógyászati technikákat, melyek  — 
kiegészítve a hagyományos orvoslást -  felgyorsíthatnák a 
gyógyulási folyamatot. Azzal, hogy figyelmen kívül hagyjuk és 
elutasítjuk ezeket a képességeket, az egészségügy fejlődését 
hátráltatjuk, az elkövetkezendő generációktól pedig megtagadjuk 
annak lehetőségét, hogy minden tényezőt szem előtt tartva (nem 
csak a fizikait) teljes körűen gondoskodhassanak egészségükről. A 
halálközeli élményekben rejlő pozitív lehetőségek segíthetnek 
egészségünk megőrzésében, melynek révén a kórházi látogatások 
szükségessége is jelentősen  lecsökkenne. Ezek az új 
megközelítések . sokak számára talán idealistának vagy 
valószerűtlennek tűnnek, de ha nem foglalkozunk velük és nem 
vizsgáljuk meg őket, akkor sosem tudjuk meg, mit mindent rejthetnek 
magukban. 

A tudomány bámulatos, rengeteget köszönhetünk neki, nélküle 
ma nem tartanánk itt az evolúciós fejlődésben. A tudományos 
fejlődés precíz és szigorú; azáltal halad előre, hogy megméri a 
dolgokat és megismétli a kísérleteket. A tudomány nélkül nem 
létezne a jelenlegi technológia sem, és azokra az egészségügyi 
előrelépésekre sem kerülhetett volna sor, melyeknek köszönhetően 
megnövekedett az élettartamunk. Sajnos a tudomány kizárólag a 
fizikai dimenzióval foglalkozik, csak azt fogadja el valódinak, ami 
mérhető. A tudomány fejlődésével az elme és a test is kettészakadt. 
Létezik ugyanakkor valami, ami nem mérhető, valódiságában 
azonban egyetlen ember sem kételkedik, ez pedig a szeretet. 

Ezt különösen érdekesnek találom. Ahogy végiggondolom, 
hogyan is jött létre a jelenlegi világkép, kitűnik, hogy a tudomány az 
idők folyamán rengeteget változott, bizonyos felfedezésekkel pedig 
egyre magasabb szintre lép. 

Egykoron a vallás volt az uralkodó nézet, melyet fokozatosan 
kiszorított a tudományos forradalom. A tudomány szószólói, mint 
Newton és Galilei megcáfolták azt a hiedelmet, mely egy óriási 
óraként állította be az univerzumot, amelyben az emberek apró 
gépekként működnek. Az élet minden spirituális vonatkozása 


lekorlátozódott az egyház területére, míg a tudomány a fizikai 
dimenziót kutatta. Olybá tűnik, hogy a technológiai fejlődés bizonyos 
szempontból a spirituális természetünk kárára vált. Az élet spirituális 
aspektusait folyamatosan figyelmen kívül hagyják, és ez a fajta 
mellőzés oda vezetett, hogy ma képtelenek vagyunk megérteni az 
emberi psziché lényegéből fakadó alapvető élményeket. 

Az élet számos alapvetése, melyet egykoron tudományos 
tényként kezeltek, idővel óhatatlanul megdőlt. Egészen az 1500-as 
évekig ,tudományosan elfogadott tény" volt, hogy a Föld lapos, a 
negyedik évszázadig pedig szentül hitték, hogy a Föld az univerzum 
középpontja. Ma úgy gondolják, hogy a tudatosságot az 
agyműködés hozza létre, és ezt a feltevést alig néhány évtizede 
kezdik csak megkérdőjelezni. A halálközli élmények és a 
tudatkutatás területével foglalkozók — magamat is beleértve — úgy 
vélik, hogy az agy csupán közvetíti a tudatosságot, nem pedig 
teremti azt. Ez egy merész kijelentés, amely nyíltan ellentmond 
annak a jelenlegi tudományos világképnek, melyet foggal-körömmel 
védenek azok, akik a materialista megközelítésben hisznek. 

A tudományos álláspont szerint mindnyájan energiából állunk. A 
tudomány azt is kimondja, hogy energia nem keletkezhet és nem is 
szűnhet meg -— akkor hát mi történik azzal az energiával, ami a 
halálunkkor felszabadul? 

A helyzet egyszerű: a tudomány egy folyamat, amely minden 
egyes felfedezéssel megváltozik. Azokat a dolgokat például, 
amelyeket ma már kész tényként kezelünk, kezdetben teljesen 
abszurdnak tartották. Vegyük például az elektromos izzót. Íme, 
néhány idézet abból a korból, amikor először bejelentették ezt a 
találmányt: 

e Tengerentúli barátainknak tán megteszi... egy gyakorlatias, 
tudományos ember figyelmére azonban nem érdemes. Brit 
Parlamenti Bizottság, 1878. 

e Az ilyen kirívó találmányokat, mint ez is, érvényteleníteni 
kellene, mert nem érdemesek a tudományra, és csak 
hátráltatják annak fejlődését. William Siemens, 1880. 


Az egészséggondozást illetően a következő kijelentések mai 
szemmel nézve egészen hihetetlennek tűnnek: 


e A fájdalom megszüntetése a műtét során egy badarság. Már 
maga a gondolat is végtelenül abszurd... a szike és a fájdalom 
két olyan szó a sebészetben, amelyeknek elválaszthatatlannak 
kell lenniük a beteg tudatában. Dr Alfred Velpeau, francia 
sebész, 1839. 

e Louis Pasteur elmélete a baktériumokról egy nevetséges 
kitaláció. Pierre Pachet, brit sebész és a toulouse-i egyetem 
fiziológiaprofesszora, 1872. 

e A bölcs és humánus sebész mindig is tartózkodni fog a has, 
a mellkas és az agy felnyitásától. John Eric Ericksen, brit 
sebész, Viktória királyné privát sebésze, 1873. 


A tudomány sokáig értéktelennek tekintette a halálközeli 
élményeket, napjainkban azonban komolyan elismerik ezeket a 
tapasztalatokat, és tudományos szinten is foglalkoznak velük. Úgy 
tűnik, hogy hamarosan jelentősen átalakul az életről és halálról 
alkotott jelenlegi képünk. Ezek az élmények kétségkívül léteznek, 
csak még nem tudjuk őket megmagyarázni. Ugyanakkor ez még 
nem ok arra, hogy semmibe vegyük őket. Rengeteg bizonyíték szól 
amellett, hogy érdemes beemelnünk a spirituális dimenziókat az 
életünkbe és az egészséggondozásba. Itt az ideje, hogy 
észrevegyük ezeket a bizonyítékokat, és az egészségügyi rendszer 
fejlesztésére fordítsuk őket. 

A halálközeli élmények egyértelműen jelen vannak, és erős 
transzformatív hatással rendelkeznek — nemcsak azok számára, akik 
már átéltek ilyen élményt, de azok számára is, akik megismerik 
ezeket. És megint csak Jules Lyons: 


A halálközeli élményem felébresztett, és sok szempontból 
megváltoztatott. Megértettem, hogy nem ,véletlenül" 
vagyunk e földön, és mindnyájunknak megvan a maga 
feladata. Valami, amit el kell végeznünk itt, ebben az 
időben, mielőtt még ,hazatérhetnénk". 

Elnézve a világot, egyre inkább úgy tűnik, mintha az 
embereket egyetlen dolog éltetné: hogy kapjanak, ahelyett, 
hogy a lelkük szándékát követnék... hogy adjanak. 


Ironikus, hogy az a tudomány, amely megteremtette a 
technológiát, amelynek révén egyre kevesebben halnak bele az 
életveszélyes helyzetekbe -— ennek következtében pedig egyre 
többen élnek át halálközeli és életvégi élményeket — még mindig 
tagadja ezeknek az élményeknek a valódiságát pusztán azért, mert 
az élet spirituális vonatkozásai nem egyeztethetők össze a jelenkori 
tudományos nézetekkel. Ugyanez a tudomány ugyanakkor képtelen 
volt segíteni egy karácsony napján elhunyt kétéves kisfiú szüleinek, 
nagyszüleinek és testvéreinek; nem segített annak a nőnek a férjén 
és fiain sem, aki nyaralás során elkapott egy halálos vírust, és két 
nappal később meghalt; és annak a férfinak sem, akinek a felesége 
65 évnyi házasság után hosszú betegség és szenvedés után halt 
meg. Ez csupán töredéke azoknak a tragikus eseteknek, amelyekkel 
a karrierem során találkoztam, és azóta sem tudom kiverni őket a 
fejemből. 

A tudomány jól működik, mert képes megmérni dolgokat, a 
kísérletek pedig mindig megismételhetőek. Ez nem érvényes az élet 
spirituális jelenségeire. A patológusok nem boncolhatnak fel, hogy 
megkeressék gondolatainkat, érzéseinket és emlékeinket testünk 
egy adott pontján. Mindnyájunknak vannak gondolatai, érzései, 
emlékei, és attól, hogy nem mérhetőek, még fontos részei a 
mindennapi életünknek. 155 cm magas vagyok, ezt a tudomány is 
megerősíti, mert képes megmérni. Teljes szívemből szeretem a 
férjemet, ezt az állítást azonban a tudomány képtelen mérésekkel 
ellenőrizni és alátámasztani. Mégsem tagadhatja senki sem, hogy a 
szeretet létezik. . . 

A korábbi halálközeli kutatások arra koncentráltak, hogy 
megtalálják az élmény materialista okait, elvonva a figyelmet azokról 
a fontos spirituális meglátásokról, amelyekre szert tehettünk volna. 
itt az ideje, hogy felhagyjunk ezeknek az élményeknek a 
patologizálásával, és végre elkezdjünk azon gondolkodni, hogy mit 
taníthatnak nekünk az életről. 

Sajnos a spiritualitást gyakran összemossák a vallással — 
tévesen. Lehet valaki spirituális úgy, hogy közben nem vallásos. A 
spirituális szükségletek mindannyiunkban ott rejlenek. Még ha 
ateistának vagy tudósnak tekintjük is magunkat, aki nem hisz a 
spirituális . dimenzióban, — mindannyiunknak vannak spirituális 


szükségletei, melyek értelmet adnak az életünknek, bármennyire is 
próbáljuk tagadni ezt. Bizonyos esetekben ezeket a spirituális 
szükségleteket későn ismeri fel az ember. Sajnos sok olyan beteget 
láttam, akik spirituális szorongást éltek át a halálukhoz közeledvén: 
sokan attól rettegtek, ami rájuk vár, mások pedig azért féltek, hogy el 
kel hagyniuk szeretteiket, vagy elveszítik anyagi javaikat. Olykor az 
emberek az ismeretlentől vagy a kontroll elvesztésétől félnek. Azzal, 
hogy még életünkben átgondoljuk spirituális szükségleteinket, 
biztosíthatjuk, hogy a halálunk közeledtével hátradőlhetünk majd 
annak tudatában, hogy megtettük és kimondtuk azokat a dolgokat, 
amelyeket akartunk, és nincs mitől tartanunk. 

Az élet spirituális aspektusai révén együttérzőbb emberekké 
válhatunk, és pontosan ez történik a legtöbb halálközeli élményt 
átélő emberrel is: nagyon mély szinten teljes spirituális átalakuláson 
mennek keresztül. A teljes élethez elengedhetetlen, hogy az élet 
fizikai és spirituális vonatkozásai egyensúlyban legyenek. Röviden: a 
tudomány és a spiritualitás kéz a kézben járnak. Az egyik 
megerősítésre, a másik pedig megértésre törekszik, mindkettő 
nélkülözhetetlen része az emberi élményvilágnak. A tudomány 
mégis figyelmen kívül hagyta a spirituális dimenziót, melynek 
következtében ma sokan egy rendkívül kiegyensúlyozatlan világban 
élnek. Az önzetlenséget, a szeretetet, az együttérzést és a hálát 
(melyek mindegyike jellemző a halálközeli élményekre is) vizsgáló 
kutatások kimutatták, hogy ezek egytől egyig hozzájárulnak az 
egészség megőrzéséhez és a folyamatos fejlődéshez. 

A halálközeli élmény egy felgyorsított spirituális átalakulás — ezek 
az emberek szó szerint szembesültek a halállal egy teljesen váratlan 
és hirtelen módon. Ez az élmény alapjaiban rengette meg a 
lényüket, és olyan tapasztalatokhoz juttatta őket, melyek merőben 
eltértek attól, amiben életük során nevelkedtek. Saját lelki 
fejlődésünk során mi is sokat tanulhatunk ezekből a felismerésekből. 
A halálközeli élménynek köszönhető spirituális átalakulás olyan 
tulajdonságok birtokába juttat, melyek nagyban hozzájárulnak fajunk 
és bolygónk fejlődéséhez. Folyamatosan fejlődünk. Globális 
szemszögből nézve a spirituális fejlődés előbb-utóbb arra késztet 
majd — minket, hogy átgondoljuk, hogyan élünk együtt 
embertársainkkal, az állatokkal és a növényekkel, megteremtve 


ezzel azt az egyensúlyt, amely bolygónk fennmaradásához 
szükséges. 

Neveltetésünkből adódóan abban hiszünk, hogy a halál szomorú, 
félelmetes és szörnyű dolog. A halálközeli élményt átélők többsége, 
akik átmenetileg megtapasztalták a halált, ezzel szemben egy 
csodálatos, békés élményről számolnak be. Ha odafigyelünk arra, 
ahogy az életünket éljük, megvalósíthatjuk azt a békét és harmóniát, 
amelyre mindannyian vágyunk. Olyan sok időt töltünk a múlton való 
merengéssel és a jövő fürkészésével, hogy közben elfelejtünk a 
jelen pillanatban élni. Ideje, hogy a tudománnyal együtt felkaroljuk a 
spiritualitást is, és visszaállítsuk a felborult egyensúlyt — hogy végre 
teljes életet élhessünk. És ami a legfontosabb: ideje, hogy életünket 
visszatereljük a jelen pillanatba, hiszen a tegnap már történelem, a 
holnap pedig talán sosem jön el. 

Úgy is tudatosabbá válhatunk saját életünkre, hogy meghallgatjuk 
a halálközeli élményt átélt személyeket. Sokan közülük csak 
vonakodva mernek beszélni élményeikről, mert attól félnek, hogy 
nem hisznek majd nekik, vagy mentálisan zavartnak vélik majd őket. 
Tapasztalataikból mégis rengeteget tanulhatunk. Igenis foglalkozz a 
halállal, gondolkodj el rajta. Képzeld el, hogyan éreznéd magad, ha 
egy halálos betegséget diagnosztizálnának nálad, mi történne, ha ez 
lenne életed utolsó napja vagy hete — ugyanazt csinálnád akkor is, 
mint most? Figyel oda, hogyan éled az életed, és semmit se végy 
természetesnek. Megélni a pillanatot — erről szól végső soron 
minden. 

Az elmúlt évek során rengetegen léptek velem kapcsolatba. Úgy 
tűnik, hogy a halál és a haldoklás körüli élmények meglehetősen 
gyakoriak. Feltételezem, hogy a legtöbb olvasó már átélt ehhez 
hasonló élményeket, vagy ismer átélőt — egyszerűen csak nem 
beszél róla. A könyv megírása során feltűnt, hogy mennyire hálásak 
voltak azok az emberek, akiknek a történetét beemeltem a könyvbe, 
amiért tudomásul vettem és nem vontam kétségbe az élményüket. 
Néhány esetben hónapokra (az egyik esetben tíz évre), személyes 
találkozókra, hosszas levélváltásokra és telefonbeszélgetésekre volt 
szükség ahhoz, hogy az átélők teljes egészében felfedjék előttem 
élményüket, annyira óvatosak voltak. Ezek az emberek egyáltalán 
nem keresik szándékosan mások figyelmét, ez abból is jól látszik, 


hogy a legtöbb átélő névtelen kívánt maradni. Ami azt illeti, 
akárhányszor megkeres egy újságíró azzal a kéréssel, hogy ajánljak 
neki valakit, aki szerepelne a televízióban vagy a rádióban, az 
átélőktől mindig ugyanazt a választ kapom: nem. Ezek az emberek 
elementáris — életfordító élményt éltek át, amely annyira 
valószerűtlennek tűnik, hogy néhányan a szó szoros értelmében 
halálra rémülnek a gondolattól, hogy elmeséljék valakinek. ldeje 
elfogadnunk, hogy a halálközeli élmények nagyon is létező 
jelenségek, és megadjuk az átélőknek azt a tiszteletet, amit 
megérdemelnek. 

A halálközeli élmény során sokan mély felismerésekre tesznek 
szert, és tudatosabbá válnak saját gondolataikra és cselekedeteikre, 
gyökeresen átformálva ezzel viselkedésüket. Reménnyel tölt el a 
gondolat, hogy ha ezek a szokások elég nagy számban 
elterjednének az emberiség körében, a világ szebb hellyé válna. A 
korábbi kutatások kimutatták, hogy a halálközeli élmények ismerete 
jobbá teheti az életet, és azok az emberek, akik nem éltek át ilyen 
élményt, ugyanolyan pozitív változásokat tapasztaltak, még ha 
csekélyebb mértékben is. Képzeljük el, milyen lenne, ha mindenki 
részesülne a halálközeli élményben, és éppúgy megváltozna, mint 
azok az emberek, akikről a könyvemben is meséltem. Képzeljük el, 
hogy mindenki más szemmel nézne az életre, és meglátná, hogy 
mindannyian összetartozunk, értékesek és ugyanannak a mindent 
átható tudatosságnak a részei vagyunk. Mi történne, ha mindenki 
saját szükségletei helyett másokét helyezné előtérbe? A világ 
gyökerestül megváltozna. 


Christine Stewart (akinek az élménye a harmadik fejezetben 
olvasható): 


Hiszem, hogy ha mindenki átélne egy halálközeli élményt, 
soha többé nem lenne háború a földön, senki sem éhezne 
többé, nem szenvedne az erőszaktól, a kapzsiság pedig 
örökre eltűnne a múlt árnyai között. 


Jules Lyons: 


Sokszor elgondolkozom azon, hogy ha minden egyes 
ember átélne ma este egy halálközeli élményt, és meglátná 
a túlsó partot, akkor holnap reggel mindnyájan egy új kor 
hajnalára, egy gyökeresen más földi valóságra ébrednénk. 


A halálközeli élmény azzal az elsöprő erejű felismeréssel jár 
együtt, hogy a világon minden mindennel összefügg. Az életút 
áttekintésének üzenetével együtt ez ahhoz a megállapításhoz vezet, 
hogy mindazt, amit másokkal teszünk, végső soron önmagunkkal 
tesszük. Ez egybecseng azzal az ,aranyszabállyal", amely minden 
vallás és spirituális hagyomány legbenső lényegét jelenti: ,Amit 
szeretnétek, hogy mások veletek cselekedjenek, ti is ugyanazt 
cselekedjétek velük." Ez nem valami légből kapott ,new age 
szlogen", hanem mély spirituális igazság, melyet ha mindannyian 
megértenénk és megtartanánk, tiszteletet, szeretetet és békét 
hozhatna közénk. A halálközeli élményt átélő emberek példája azt 
mutatja, hogy a tudatos élet nemcsak a saját halálunkra készít fel, 
hanem tiszteletet ébreszt egymás iránt, és értelmet ad az 
életünknek. . Hogy  elfogadjuk-e ezeket a  felismeréseket, 
természetesen csak rajtunk múlik. 


Utószó 


A legfontosabb dolog az életben, hogy megtanuljunk 
szeretet adni és kapni. 


Morrie Schwartz 


Óóó... ne! -— szólt a kollégám segélykiáltása, melyet a 
szívmegállást jelző vészhívő eltéveszthetetlen csipogása követett. 
Félbehagytam mindent, és körülnéztem, én voltam az egyedüli a 
részlegemen, aki segíthetett. Megkértem a kollégámat, tartsa 
szemmel a betegemet, majd lassan megközelítettem az ágyat, mely 
körül addigra sietősen behúzták a függönyt. A személyzet néhány 
tagja már meg is kezdte a beteg újraélesztését, aki szemmel 
láthatóan élete végéhez közeledett. Az egyik leeresztette a 
légmatracot, a frissen végzett — ápoló  — megkezdte — a 
mellkaskompressziót, egy másik kolléga a légutakat tette szabaddá, 
egy harmadik a defibrillátort kezelte, míg a negyedik a 
gyógyszerekről gondoskodott — egy tökéletesen összehangolt 
jelenetsor, , melyben — minden egyes résztvevő — különös 
szakértelemmel és hatékonysággal hajtotta végre saját speciális 
feladatát. Félóra elteltével a  szívmonitor gyors szabálytalan 
szívritmust regisztrált, a perctérfogat azonban továbbra is nullán állt, 
a túlélési esély így minimálisnak látszott. 

Megpróbáltam megkeresni a beteg testét a defibrillátor vezetékei 
és az üres gyógyszeres dobozok között. Meg akartam fogni a kezét, 
de nem találtam. Jobb híján gondolatban üzentem neki néhány 
megnyugtató szót, remélve, hogy talán ez is számít valamit. A fiatal 
ápoló és az orvos felváltva végezték a mellkasmasszázst (néhány 
perc alatt kifárad az ember). Én a háttérből figyeltem a jelenetet; 
annyian voltak ott, hogy rám már nem is volt szükség. Így legalább 
nem kellett átélnem, ahogy a 86 éves hölgy bordái recsegve 
megadják magukat, miközben a tenyerem törékeny mellkasának 
feszül. Nem kellett éreznem hideg, verejtékben úszó, papírvékony 
bőrét, és nem kellett látnom üres tekintetét sem, mely 
kifejezéstelenül meredt a semmibe, miközben a teste fel-le mozgott 
az ágyon, ahogy a személyzet a mellkasát pumpálta. 


Halkan kiosontam a fülkéből, és észrevétlenül továbbálltam, 
szerencsére nem volt rám szükség... 

, Elértük a negyven percet. Azt hiszem, ideje abbahagynunk, 
egyetértetek?" Amint elhangzottak az orvos szavai, mindenki 
abbahagyta, amit csinált. A szabálytalan, széles ritmus a szívmonitor 
kijelzőjén rögtön lassulni kezdett, amint az újraélesztés leállt. A 
perctérfogat nullát mutatott. A szívritmust jelző görbe is kisimult: 
aszisztolé. Az ápoló lekapcsolta a  szívmonitort, az orvos 
megállapította . a halál időpontját, majd kikapcsolta a 
lélegeztetőgépet. A többiek sorban levetették köpenyüket és 
kesztyűiket, kezet mostak, majd távoztak a helyszínről. Átadták a 
terepet az ápolónak, hogy rendbe tegye a holttestet, mielőtt közölnék 
a szomorú hírt a családdal, hogy szeretett édesanyjuk, 
nagymamájuk, testvérük végleg eltávozott. 

Mindez a közelmúltban történt. Két nappal korábban a hölgynek 
komoly légzésnehézségei adódtak, így át kellett őt szállítanunk az 
intenzív osztályra, ahol fokozott ellátást kapott. Én vettem fel őt az 
osztályra, és abban állapodtunk meg, hogy oxigénterápiával kezeljük 
majd. Érkezésekor nagyon törékeny volt és rémült, nehezen kapott 
levegőt a maszkon keresztül, és beszélni sem tudott. A kezelés 
megkezdése után egy órával a légzése végre javulni kezdett, és már 
képes volt rövid mondatokban kommunikálni. Két órával később az 
oxigénszükséglete csökkent, és már folyékonyan tudott beszélni. 
Elmondta, hogy szeretne már meghalni. Egyedül élt, a férje egy 
évvel azelőtt hunyt el, nem akart mást, csak hogy újra vele lehessen. 
Szerette a családját, és hálás volt mindenért, amit érte tettek, az 
állapota azonban egyre csak romlott, készen állt, de nem akart a 
kórházban meghalni. Próbáltam őt megnyugtatni, hogy néhány óra 
oxigénterápia után sokkal jobban fogja majd érezni magát, és 
másnap talán már a lábadozóba is visszatérhet. Az éjszaka 
folyamán azonban az állapota rosszabbra fordult, elvesztette az 
eszméletét, így kénytelenek voltunk lélegeztetőgépre kapcsolni. 

Az évek során sokat változott a gondolkodásom. Sok dolog, amit 
egykor hősiesnek véltem, ma merő barbárságnak tűnik. Olykor 
nagyon vékony a határvonal aközött, hogy az ember egy hospice 
házba vagy az intenzív terápiás osztályra kerül. Ápolóhallgató 
koromban többnyire csak a gyenge prognózissal bíró betegeket 


vették fel az intenzív osztályra. Huszonegy évvel később alig akad 
már olyan beteg, akit ne utalnának be az osztályra. A kutatásommal 
azt szerettem volna elérni, hogy az életük végén járó betegeknek, 
akiknek az állapota már visszafordíthatatlan, ne kelljen átélniük 
ezeket a megaláztatásokat, különösen akkor, ha akaratukon kívül 
történik. Ez kétségkívül egy hatalmas vállalkozás, melynek sikeréhez 
az emberek gondolkodásmódjának alapvető változására lenne 
szükség. 

Megnyugtató a tudat, hogy kutatásomban a sikeresen 
újraélesztett betegek 80906-a nem emlékezett a saját újraélesztésére. 
A többiek, akik emlékeztek a beavatkozásra, többnyire békés, 
megnyugtató halálközeli élményekről is beszámoltak. Egyetlen beteg 
sem emlékezett fájdalomra az újraélesztése idején, néhányan 
ugyanakkor, — miután "visszanyerték eszméletüket, mellkasi 
fájdalmakról számoltak be. Bízom benne, hogy a jelen könyvből és a 
más forrásokból származó információk hozzájárulnak majd ahhoz, 
hogy az egészségügyi dolgozók könnyebben felismerjék az említett 
jeleket és a kellemes élményeket azok minden összetevőjével 
együtt, pszichológiailag és spirituálisan is hozzájárulva ezzel a beteg 
mihamarabbi felépüléséhez. 

Ha nem találkoztam volna azzal a haldokló beteggel, akiről a 
bevezetőben is írtam, ma nagy valószínűséggel teljes 
tudatlanságban élném az életem, boldogan követve a tömegek által 
hirdetett eszméket. Biztos vagyok benne, hogy sokan most 
gondolkodtak el először ezeken a dolgokon — amíg az ember fiatal, 
fitt és egészséges, mindez lényegtelennek tűnik. De mi történik 
akkor, ha egy reggelen elindulsz a munkába, ahogy azt sok betegem 
is tette, de sohasem érsz oda? Mi van akkor, ha a busz, amelyen 
éppen utazol, vagy az autó, amelyet vezetsz, karambolozik, vagy 
elgázol valaki, miközben átkelsz az úttesten? Elégedett lennél azzal, 
ahogyan az életedet élted? Akadna olyan dolog, amit sajnálnál, hogy 
nem tettél meg? Vannak olyan dolgok, amiket még szeretnél 
kimondani vagy megtenni mielőtt meghalsz? Ne hagyd, hogy bármi 
is az életed végére maradjon, akkor már késő lesz cselekedni — a 
legfontosabb dolog, amit a betegektől tanultam az, hogy mindig a 
jelenben éljek. A hozzátartozók gyakran mondják a betegeknek, 
hogy amint jobban lesznek, elmennek majd közösen nyaralni. Ezek 


az ígéretek azonban legtöbbször tényleg csak ígéretek maradnak, 
mert a betegek többé már sosem épülnek fel. Mindig arra vágyunk, 
amink nincsen, és közben megfeledkezünk arról, amink van. A sok 
ezer beteg közül, akiket pályafutásom során kísértem, egyik sem 
siránkozott a halálos ágyán fekve azon, hogy miért is nem dolgozott 
többet. Az életem gyökeresen megváltozott azóta a találkozás óta, 
amelyről a bevezetőben is írtam — arra ösztönzött, hogy ,beleássam 
magam" a témába. Mind többet és többet akartam megtudni a 
halálról, és amint tudomást szereztem a halálközeli élményekről, 
nem volt megállás, még mélyebbre kellett ásnom. A kezdeti 
kétkedésem - amit egykor racionálisnak hittem - ma már 
irracionálisnak tűnik. Tele voltam előítéletekkel, elzárkóztam más, 
számomra ismeretlen lehetőségektől, melyeket még csak nem is 
értettem. A korábbi magyarázataim tévesek és félrevezetőek voltak 
— én is a közgondolkodás áldozata lettem, ezt azonban csak akkor 
ismertem fel, mikor beleásva magam a halálközeli élmények 
komplex világába, végre kinyílt a szemem, és megláttam a 
konvencionális kereteken túli nagy egészet. 

Amint túljutottam a szörnyű depresszión, melyet a haldokló 
beteggel való találkozásom okozott, végre rátaláltam valami jóra, 
amit másokért tehettem. Hirtelen mintha minden megváltozott volna 
körülöttem; az értékrendszerem 180 fokos fordulatot vett. Mindig is 
kitartón küzdöttem azért, hogy ápoló lehessek, hirtelen azonban 
mindez jelentéktelenné vált. Azért vágtam bele a doktori kutatásba 
is, hogy még többet megtudhassak a halálról, a haldoklásról és a 
halálközeli élményekről, a cím megszerzése önmagában cseppet 
sem motivált. Amikor Paul Badham professzorral először 
elbeszélgettem a kutatás lehetőségéről, kétszer is visszautasítottam 
a PhD-t. Azután is, hogy megszereztem a doktori fokozatot, 
megmaradtam 5-ös besorolású ápolónak (a bértábla szerinti 
legalacsonyabb szint egy képzett ápoló számára), mert számomra 
sokkal fontosabb volt, hogy a betegekkel legyek — a státusz és a 
magas fizetés egyszerűen elveszítette a vonzerejét. Az, hogy nap 
mint nap a halálközeli élményekkel foglalkozhattam, értelmet adott 
az életemnek, és számos dologra megtanított. Kiteljesedtem általa, 
amiért örökké hálás leszek. Ha mások is, akik olvassák e könyvet, 
legalább annyira , ellenállhatatlannak" találják ezeket a lenyűgöző 


jelenségeket, mint én, és legalább akkora boldogságot élnek át, mint 
amilyet a kutatásom kapcsán én is átéltem, akkor a világ egy kicsit 
jobb hellyé válik. Remélem, egyszer talán valóban békében, 
szeretetben és tiszteletben élhetünk majd egymás mellett. 

Szeretném hinni, hogy a halál küszöbén mindannyian 
megtapasztaljuk majd ezt a békét, boldogságot és feltétel nélküli 
szeretetet. Ezek az érzések ugyanakkor csak az út kezdetét jelölik — 
azt, hogy mi történik majd a halálunk után, csak akkor tudjuk majd 
meg, ha már eljutottunk oda. A legtöbb, amit halálunk pillanatában 
kívánhatunk, hogy teljes életet hagyjunk magunk mögött. Az 
előadásaim során gyakran megkérdezik tőlem, vajon tényleg a 
mennyországban jártak-e az átélők. Az elmúlt évek alatt rájöttem 
valamire: a mennyország nem egy hely, a mennyország egy 
tudatállapot, amely mindig velünk van. Csak magunkba kell 
néznünk, és megtaláljuk. Őszintén remélem, hogy e könyv az 
Olvasót is arra sarkallja majd, hogy útra kelve megvizsgálja azt a 
titokzatos dolgot, amit halálnak nevezünk. Kívánom, hogy találja 
meg azt az örömöt és beteljesülést, amelyet én is megtaláltam, és 
akkor közösen megteremthetjük majd a földi mennyországot. 

